
Capitolul 1 

O serată artistică. 

Memoria publicului este scurtă. Puternicul interes şi agitația 
produse de moartea lui George Alfred St Vincent Marsh, al 
patrulea baron Edgware, au fost uitate şi noi evenimente de 
senzaţie le-au luat locul. 

Numele prietenului meu, Hercule Poirot, nu a fost niciodată 
menţionat deschis în legătură cu acest caz. Şi acest lucru, aş 
putea spune, a fost în întregime conform dorinţei sale de a 
rămâne în umbră. Soluţionarea cazului a fost asumată de 
altcineva - şi chiar aşa şi-a dorit să se întâmple. Mai mult, din 
punctul lui de vedere, Poirot considera că acest caz a fost unul 
dintre eşecurile sale. Susţine întruna că doar remarca 
întâmplătoare a unui trecător de pe stradă 1-a făcut să revadă 
situaţia dintr-un nou unghi. 

Oricum ar fi, numai datorită geniului său întreaga afacere a 
ieşit la iveală. Dacă nu era Hercule Poirot, mă îndoiesc că ar fi 
fost dezvăluit vreodată adevăratul vinovat de această crimă. 

Şi cred că a venit timpul să pun pe hârtie tot ceea ce ştiu 
despre această poveste, până la cel mai mic amănunt, şi sunt 
sigur că astfel voi satisface din plin dorinţele unei doamne 
încântătoare care a fost implicată. 

Îmi amintesc deseori ziua în care, prezenţi în micul, cochetul 
şi atât de ordonatul salon al lui Poirot, dragul meu prieten, 
plimbându-se cu paşi mari de-a lungul unei linii invizibile a 
covorului, ne-a dezvăluit pe scurt, cu o măiestrie 
surprinzătoare, întregul caz. Şi pentru că mi se pare cel mai 
potrivit, îmi voi începe şi eu istorisirea în acelaşi loc unde s-a 
întâmplat — Într-un teatru londonez, anul trecut, în iunie. 

Carlotta Adams era senzaţia Londrei la acel moment. Cu un 
an în urmă, susţinuse două matinee ce obţinuseră un succes 
răsunător. În anul în care are loc povestea noastră, ea îşi 


ducea la bun sfârşit un angajament pe trei săptămâni ce avea 
să se încheie a doua zi. 

Această tânără americană dotată cu un talent sur-prinzător 
excela în scheciuri de una singură fără a apela la schimbări de 
decoruri sau de machiaj. De asemenea, părea capabilă să se 
exprime în orice limbă cu foarte mare uşurinţă. Sceneta sa 
ilustrând o seară într-un hotel cosmopolit încântase pe toată 
lumea. Pe rând, ea incarnase cu uşurinţă turişti americani şi 
germani, membri ai unei familii engleze de pătură mijlocie, 
doamne cu reputaţie îndoielnică, aristocrați ruşi ruinaţi şi 
ospătari discreţi şi plictisiţi. 

Scheciurile sale variau de la tristeţe la veselie şi vice-versa. 
Interpretarea unei femei cehoslovace muribunde într-un spital 
ne pusese un nod în gât ca, un minut mai târziu, să fie înlocuit 
de hohote de râs de povestea unui dentist care, în timp ce-şi 
exercita meseria, sporovăia amical cu pacienţii săi. 

Programul său se termina cu un număr intitulat „Cateta 
imitații”. 

Şi de această dată, fu incomparabilă. Fără ajutorul vreunui 
machiaj, trăsăturile sale dispărură brusc pentru a se 
transforma imediat în imaginea unui politician, a unei actriţe 
renumite sau a unei mondene faimoase. În ipostaza fiecărui 
personaj, ea susţinu un scurt discurs, zugrăvind cu măiestrie 
prin doar câteva fraze defectele modelului ales. 

Printre ultimele personaje întruchipate, fu cu adevărat 
remarcabil cel al lui Jane Wilkinson, o tânără şi talentată 
actriţă americană, foarte cunoscută la Londra. Am privit 
fascinaţi cum vocea caldă şi puţin răguşită transforma fără 
voia noastră banalităţile rostite pe un ton plin de semni-ficaţii 
emoţionale în cuvinte cu înţeles puternic şi funda-mental. 
Reproducerea gesturilor sale reţinute, a uşoarei legănări a 
corpului şi chiar impresia puternică de frumuseţe fizică 
necontenstabilă au fost fenomenale. 

Admirator înfocat al frumoasei Jane Wilkinson, am fost 
mereu mişcat de interpretările ei emoţionante şi i-am înfruntat 
întotdeauna pe cei care îi recunoşteau frumuseţea, dar 
afirmau că îi lipseşte talentul actoricesc şi că nu era o actriţă 


în adevăratul sens al cuvântului. 

Şi m-am simţit puţin cam straniu auzind această voce un pic 
răguşită şi atât de cunoscută, care mă impresionase de atâtea 
ori, şi privind acel gest lent al mâinii care se deschidea şi se 
închidea şi acea mişcare bruscă a capului aruncând părul pe 
spate, caracteristică actriţei la finalul scenelor sale dramatice. 

Jane Wilkinson era una dintre acele actriţe care pără-siseră 
scena după căsătorie numai pentru a se reîntoarce câţiva ani 
mai târziu. 

Cu trei ani în urmă, ea se căsătorise cu lordul Edgware, un 
bărbat bogat şi excentric. Se zvonise că l-ar fi părăsit la puţin 
timp după aceea şi, la un an şi jumătate după căsă-torie, 
turnase un film în America şi, în timpul ultimului sezon 
teatral, cunoscuse un viu succes la Londra. 

Urmărind imitaţiile reuşite, dar poate puţin caustice ale 
Carlottei Adams, mă întrebam ce puteau gândi persona-lităţile 
interpretate. Oare se bucurau de această publicitate gratuită? 
Sau îi deranja această etalare deliberată a secre-telor meseriei 
lor? Nu întruchipa oare Carlotta Adams prestidigitatorul rival 
care replică: „Ah, acesta este un truc vechi şi foarte simplu! Îţi 
arăt eu cum se face!” 

Dacă eu aş fi fost în locul persoanelor vizate m-aş fi simţit 
foarte neplăcut dar, bineînţeles, mi-aş fi ascuns iritarea. 
Trebuie să posezi un spirit foarte tolerant şi un simţ al 
umorului deosebit pentru a aprecia o astfel de inter-pretare 
nemiloasă. 

Tocmai ajunsesem la aceste concluzii când, din spatele meu, 
se auzi un râset fermecător şi puţin răguşit, asemă-nător cu cel 
de pe scenă. 

M-am întors brusc şi am văzut pe scaunul din spate, aplecată 
un pic înainte, cu buzele întredeschise, tocmai persoana 
imitată în acel moment — Lady Edgware, cunoscută mai bine 
sub numele de Jane Wilkinson. 

Am realizat imediat că mă înşelasem în deducţiile mele. 
Întreaga ei atitudine şi expresia ei de încântare şi amuzament 
susțineau contrariul. 

La finalul imitaţiei, ea aplaudă zgomotos, râzând alături de 


partenerul ei din acea seară, un bărbat înalt şi extrem de 
arătos, asemănător zeilor greci din Antichitate, pe care l-am 
recunoscut imediat ca fiind Bryan Martin, un star de cinema 
foarte popular la acel moment. Ei interpretaseră împreună mai 
multe roluri în producţii ale marelui ecran. 

— Este minunată, nu-i aşa? Îi spuse Lady Edgware 
însoţitorului ei. 

— Jane, se pare că te-a emoţionat profund, îi răspunse acesta 
râzând. 

— Ei bine, este într-adevăr fermecătoare! Chiar mai talentată 
decât aş fi crezut. 

Carlotta Adams începu o nouă imitație şi n-am apucat să aud 
comentariul lui Bryan Martin. 

Însă, ceea se întâmplă mai târziu în acea seară fu o 
coincidență mai mult decât stranie. 

După reprezentaţie, eu şi Poirot am mers să cinăm la Savoy. 

La masa de alături, se aflau Lady Edgware, Bryan Martin şi 
alte două persoane pe care nu le cunoşteam. În timp ce-i 
atrăgeam atenţia lui Poirot asupra acestui lucru, un alt cuplu 
se aşeză în apropierea noastră. Chipul femeii îmi păru 
familiar, însă, pentru moment, nu am reuşit să-i atribui vreun 
nume. 

Mi-am dat brusc seama că femeia pe care o priveam cu 
stăruinţă era Carlotta Adams. Nu-l cunoşteam pe cel care o 
însoțea, un bărbat îngrijit, cu trăsături plăcute şi cumva 
distrate, dar cu siguranţă nu genul care să-mi provoace 
admiraţia. 

Carlotta Adams purta o rochie neagră foarte discretă. 
Fizionomia sa nu oferea nimic care să-ţi atragă atenţia în mod 
deosebit, mobilitatea şi sensibilitatea trăsăturilor pretându-se 
foarte bine artei de a mima: fiind lipsite de un caracter 
personal, luau uşor expresia unui alt chip. 

I-am împărtăşit reflecţiile mele lui Poirot şi el mă ascultă cu 
capul plecat, înclinat uşor înspre mine, în acelaşi timp 
aruncând o privire atentă către persoanele de la cele două 
mese în discuţie. 

— A! Deci ea este Lady Edgware! Am văzut-o adesea jucând. 


Este o belle femme! 

— Şi, în plus, o actriţă excelentă. 

— Posibil. 

— Nu pari prea convins. 

— Totul depinde de rolul care îi este rezervat, dragul meu 
prieten. Dacă este în centrul piesei, dacă totul se raportează la 
ea, atunci devine o actriță perfectă. Dar mă îndoiesc că ar face 
faţă onorabil unui rol secundar sau unui rol de compoziţie. 
Piesa trebuie scrisă despre ea şi pentru ea. Mi se pare că face 
parte dintre acele femei pentru care nu există nimic în afară 
de ele însele. Aceste femei se expun la grave pericole, adăugă 
el după o scurtă pauză. 

— Ce pericole? L-am întrebat, surprins. 

— Acest cuvânt te miră, mon ami. Îl menţin pentru că, vezi 
tu, o astfel de femeie nu vede decât un singur lucru — pe ea 
însăşi. Femeile de acest gen nu observă nimic din pericolele şi 
riscurile ce le înconjoară, multitudinea de interese conflictuale 
şi relaţiile dintre oameni. Nimic din toate acestea, ci doar 
propriul drum în viaţă. Şi astfel, mai devreme sau mai târziu, 
le iese în cale inevitabilul. 

Am devenit brusc interesat de idee pentru că, trebuie să 
recunosc, nu m-aş fi gândit niciodată la aşa ceva. 

— Şi despre cealaltă ce ai putea spune? 

— Despre domnişoara Adams? Replică el aruncând o privire 
rapidă spre masa ei şi zâmbind. Ce ai dori să-ţi spun despre 
ea? 

— Doar primul lucru care-ţi vine în minte. 

— Mon cher, cred că mă confunzi cu acei ghicitori în palmă 
care-ţi spun cine eşti cu adevărat. 

— Ei bine, cred că te-ai descurca mai bine decât mulţi dintre 
ei, am continuat eu jocul început de Poirot. 

— Văd că ai foarte multă încredere în judecata mea, 
Hastings. Sunt impresionat. Nu ştiai că fiecare dintre noi este 
un mister greu de pătruns, un labirint de pasiuni, dorinţe şi 
atitudini, în permanent conflict unele cu altele? Mais oui, c'est 
vrai. Oricare dintre noi poate exprima o părere, dar, de cele 
mai multe ori, din zece încercări doar una este adevărată. 


— Nu şi în cazul lui Hercule Poirot, am replicat zâmbind. 

— În special în cazul lui Hercule Poirot! O, sunt perfect 
conştient de faptul că m-ai considerat întotdeauna puţin 
vanitos, însă te asigur că în realitate sunt o persoană foarte 
modestă. 

Răspunsul lui Poirot îmi provocă râsul. 

— Tu? Modest? 

— Chiar aşa. Mărturisesc însă că sunt mândru de mustaţa 
mea mai mult decât ar trebui, pentru că n-am văzut nicăieri în 
Londra una care să fie demnă de comparaţie. 

— Eşti în perfectă siguranţă, pentru că nici nu există vreuna, 
i-am răspuns scurt. Să înţeleg că nu doreşti să rişti o părere 
despre Carlotta Adams? 

— Elle est artiste! Nu cred că aş putea adăuga ceva în plus. 

— Şi după tine, viaţa ei nu este presărată cu pericole ca acea 
a lui Lady Edgware? 

— Cu toţii ne strecurăm printre obstacole, rosti Poirot cu o 
voce gravă. Primejdiile ne vor aştepta întotdeauna la orice 
cotitură. Însă, ca să-ţi răspund la întrebare, cred că 
domnişoara Adams va reuşi în viaţă. Nu-i lipseşte prezenţa de 
spirit şi, fără îndoială ai remarcat deja, e evreică. 

Mărturisesc că îmi scăpase acest detaliu şi, acum, uitându-mă 
cu atenţie, sesizam pe faţa sa urme de origine semită. Poirot 
încuviinţă din cap şi continuă: 

— lată motivele pentru care va triumfa, cu toate că există 
totuşi un obstacol la care va trebui să fie atentă. 

— Care? 

— Dragostea pentru bani. O astfel de pasiune ar putea-o 
îndepărta de calea precaută pe care a ales-o. 

— E o primejdie pentru oricare dintre noi. 

— Sunt de acord, însă în acelaşi timp, tu sau eu am sesiza 
pericolul, am cântări argumentele pro şi contra. Când 
dragostea pentru bani este atât de profundă, nu mai vezi decât 
banii şi orice altceva trece pe un plan secundar. 

Tonul lui serios mă făcu să zâmbesc. 

— Se pare că Esmeralda, regina ţiganilor, este în mare formă 
în această seară, l-am tachinat pe Poirot. 


Fără a se emoţiona, micul detectiv belgian reluă: 

— Psihologia este un domeniu interesant. Şi, un criminolog 
devotat nu poate exclude studiul psihologiei, pentru că nu 
actul în sine este important, ci motivul care a dus la acest act. 
Mă asculţi, Hastings? 

L-am asigurat de atenţia mea completă. 

— Dragul meu Hastings, am observat că de fiecare dată când 
lucrăm împreună la un caz mă îndemni să măsor urme de 
paşi, să analizez scrumiere sau să mă întind pe podea pentru a 
examina cine ştie ce detaliu. Te-ai gândit oare vreodată că 
aşezat comod într-un fotoliu, cu ochii închişi, poţi găsi mai 
uşor soluţia unei probleme, pentru că atunci vezi lucrurile cu 
ochii minţii? 

— Nu este şi cazul meu. Mie mi se întâmplă doar un singur 
lucru când stau aşezat într-un fotoliu cu ochii închişi. 

— Am observat, continuă Poirot. Şi mi se pare surprinzător. 
În astfel de momente, creierul ar trebui să lucreze cu mai 
multă înverşunare şi nu să se scufunde într-un somn liniştit. 
Activitatea mentală este atât de interesantă, atât de 
stimulantă! Folosirea celulelor cenuşii este o plăcere mentală. 
Doar ele sunt singurele în care putem să ne încredem pentru a 
ajunge la adevăr... 

Recunosc că l-am auzit pe Poirot de atâtea ori men-ţionând 
celulele lui cenuşii, încât mi-am creat un obicei de a-mi 
îndrepta atenţia spre altceva când vine vorba despre ele. Şi de 
această dată, mi-am ocupat timpul observând cele patru 
persoane de la masa alăturată. Când monologul lui se apropie 
de sfârşit, i-am atras atenţia chicotind: 

— Poirot, ai dat lovitura. Frumoasa Lady Edgware nu-şi mai 
poate lua ochii de la tine. 

— Fără îndoială, a fost informată asupra identităţii mele, 
replică Poirot, făcând un vădit efort pentru a părea indiferent. 

— Cred mai degrabă că e vrăjită de eleganța mustăţii tale. 

— Tocmai pentru că este unică, recunoscu Poirot, 
mângâindu-şi podoaba discret.,Peria de dinţi” pe care voi aţi 
adoptat-o mi se pare o oroare, o atrocitate, o crimă împotriva 
generozităţii Naturii. Aşa că te implor, bunul meu prieten, să- 


ți laşi mustaţa să crească. 

— Măi să fie! L-am întrerupt, ignorându-i rugămintea. 
Doamna se ridică şi se îndreaptă înspre masa noastră. Bryan 
Martin încearcă să o oprească, dar ea este de neînduplecat. 

Jane Wilkinson se apropie hotărâtă de masa noastră. Poirot 
se ridică şi salută. Eu, la fel. 

— Domnul Hercule Poirot, nu-i aşa? Zise vocea melo-dioasă 
şi gravă a lui Jane Wilkinson. 

— Fl însuşi, la dispoziţia dumneavoastră, doamnă. 

— Aş vrea să vă vorbesc, domnule Poirot. Trebuie să vă 
vorbesc neapărat. 

— Vă ascult, madame. Luaţi loc, vă rog. 

— Nu, nu aici. Ci în particular. Vom urca de îndată în 
apartamentul meu. 

Bryan Martin o ajunse din urmă şi i se adresă dezaprobator: 

— Jane, aşteaptă cel puţin până la sfârşitul mesei. Nu am 
terminat de mâncat şi nici domnul Poirot. 

Însă Jane Wilkinson nu se lăsă prea uşor convinsă: 

— Ce importanţă are, Bryan? Vom cina cu toţii în apar- 
tament. Fii bun şi dă ordinele necesare. Şi, Bryan...! 

Se grăbi în urma lui Bryan, în timp ce acesta se înde-părta, şi 
păru să-i şoptească la ureche ceva cu un ton hotărât. 
Scuturând din cap şi ridicând din sprâncene, el se împotrivi la 
început, însă tonul decisiv cu care ea îi vorbi din nou îl făcu să 
cedeze, ridicând din umeri. 

O dată sau de două ori în timpul acestei scurte discuţii, Jane 
îşi întoarse privirea înspre Carlotta Adams şi m-am întrebat 
dacă ceea ce îi sugera avea vreo legătură cu tânăra americană. 

Mulțumită de rezultatul discuţiei, Jane reveni la noi. 

— Să urcăm repede, zise, aruncându-mi un zâmbet 
strălucitor. 

Şi, fără să se sinchisească dacă invitaţia ne convenea sau nu, 
ne îndrumă spre lift. 

— Domnule Poirot, reluă ea, doar norocul v-a scos în calea 
mea în această seară şi nu-mi vine să cred cum totul pare să 
fie în favoarea mea. De ceva vreme, mă frământ şi mă întreb 
ce să fac, şi când v-am văzut la masa alăturată, mi-am zis: 


„Domnul Poirot îmi va spune ce să fac”. Se opri pentru un 
moment pentru a-i spune liftierului: La etajul doi! 

— Dacă vă pot fi de folos cu ceva..., începu Poirot. 

— Sunt sigură. Mi s-a spus că sunteţi un om extraor-dinar. Şi 
dacă există cineva care mă poate ajuta să ies din necazul în 
care mă aflu, dumneavoastră sunteţi cel mai potrivit. 

La etajul doi, Jane Wilkinson ne însoţi de-a lungul culoarului 
şi, oprindu-se în dreptul unei uşi, ne conduse într-unui dintre 
apartamentele cele mai luxoase ale hote-lului Savoy. 

Aruncându-şi capa de blană albă pe un scaun şi poşeta 
ornată cu pietre preţioase pe masă, actriţa se afundă într-un 
fotoliu şi declară: 

— Domnule Poirot, într-un fel sau altul, trebuie să scap de 
soţul meu! 

Capitolul 2 

O întâlnire la cină 

— Madame, răspunse Poirot, încercând să-şi revină după un 
prim moment de surpriză, a despărţi o femeie de bărbatul ei 
nu face parte din atribuţiile mele. 

— Bineînţeles că ştiu acest lucru. 

— Aveţi nevoie mai degrabă de un avocat. 

— Tocmai aici vă înşelaţi. Sunt sătulă de avocaţi, fie ei 
cinstiţi sau oneroşi, şi niciunul dintre cei pe care i-am 
consultat până acum nu a fost capabil să mă ajute. Sunt 
experţi în ale legii, însă, în afară de asta, nu au pic de simţ al 
vieţii. 

— Şi credeţi că eu am? 

Ea zâmbi. 

— Am auzit că nu vă scapă nimic, domnule Poirot. 

— Comment? Mă tem că nu înţeleg ce vreţi să spuneţi. 

— Ei bine, mi s-a spus că sunteţi cel mai inteligent om. 

— Doamnă, fie că sunt inteligent sau nu... Realitatea face că 
sunt inteligent... De ce-aş nega-0? Însă în ceea ce priveşte 
afacerea dumneavoastră, nu cred că este genul meu. 

— Şi de ce nu? E vorba despre o problemă! 

— O problemă? 

— O problemă complicată care trebuie rezolvată, continuă 


Jane Wilkinson. Şi n-am auzit să fiţi omul care să dea înapoi 
în faţa unei dificultăţi. 

— Permiteţi-mi să vă felicit pentru perspicacitate, madame. 
Însă, vă repet, nu mă ocup de anchete pentru obţinerea unui 
divorţ. Nu consider prea plăcută... Ce meâtier-lă. 

— Dar dragul meu domn, nu vă cer să-mi spionaţi soţul. Nu 
m-ar ajuta cu nimic. Doresc numai să scap de el şi sunt sigură 
că mă puteţi sfătui cum să fac asta. 

Poirot se gândi pentru un moment şi, când vorbi, tonalitatea 
vocii sale se schimbă. 

— Mai întâi, madame, spuneţi-mi vă rog de ce sunteţi atât de 
nerăbdătoare să scăpaţi de lordul Edgware? 

— Vreau să mă recăsătoresc. Ce alt motiv aş putea avea? 
Răspunse ea, fără nici un fel de ezitare, privindu-l cu un aer 
inocent, cu ochii săi mari şi albaştri. 

— Păi atunci cu siguranţă aţi putea obţine divorţul fără prea 
mare dificultate. 

— Nu-mi cunoaşteţi soţul, domnule Poirot. Este... Este... Nu 
ştiu cum să mă exprim. Este un bărbat bizar... Nu se 
aseamănă cu nici un alt bărbat. 

Tremurând uşor, făcu o pauză şi continuă: 

— Cred că un astfel de om n-ar trebui să se însoare cu 
nimeni. Spun adevărul doar că nu ştiu cum să vă explic. Este 
un bărbat... Ciudat. Prima sa nevastă 1-a părăsit fugind din 
domiciliul conjugal şi abandonându-şi copilul de trei luni. El 
n-a consimţit niciodată să divorţeze şi ea a murit după o 
vreme în mizerie, undeva în străinătate. Apoi el s-a căsătorit 
cu mine. Şi eu, ei bine, n-am putut rezista. Îmi inspira teamă. 
L-am părăsit şi am plecat în Statele Unite. Nu am nici un 
motiv întemeiat pentru a-i cere divorţul şi, în schimb, i-am dat 
lui o grămadă de motive, însă nu vrea să-l intenteze. E într-un 
fel... Fanatic, cred. 

— În anumite state ale Americii, vi s-ar acorda cu uşurinţă 
divorţul, madame. 

— Da, dar n-ar avea nici o valoare, pentru că intenţionez să 
locuiesc în Anglia. 

— În Anglia? 


— Da. 

— Şi, dacă-mi permiteţi, cine e viitorul soţ? 

— Tocmai în asta constă dificultatea. Ducele de Merton. 

Am rămas stupefiat. Ducele de Merton era disperarea 
mamelor cu fete de măritat. Tânăr cu tendințe monahale, 
catolic anglican convins, se spunea că era în întregime sub 
papucul mamei sale, o redutabilă ducesă bogată. Ducea o 
viaţă ascetică, colecţiona porţelanuri chinezeşti şi trecea drept 
un om cu gusturi artistice. Se mai spunea şi că este un misogin 
convins. 

— Sunt nebună după el! Declară Jane pe un ton sentimental. 
N-am mai întâlnit nici un om ca el, iar castelul Merton este o 
minunăţie. Întreaga poveste este cel mai romantic lucru care 
s-a întâmplat vreodată. În plus, el este atât de fermecător! 
Odată căsătorită voi renunţa la scenă. Oricum nu mă mai 
atrage deloc, reluă ea după o scurtă pauză. 

— Între timp, remarcă Poirot cu o voce seacă, lordul 
Edgware stă în calea tuturor acestor proiecte romantice. 

— Exact! Şi numai gândul la asta mă înnebuneşte. Dacă ne- 
am fi aflat în Chicago, continuă ea gânditoare, l-aş fi putut 
face să dispară fără probleme, dar din câte ştiu, în ţara asta nu 
se recurge la asasini plătiţi, nu-i aşa? 

— În această țară, madame, replică Poirot zâmbind, credem 
că orice fiinţă umană are dreptul să trăiască. 

— Ei bine, nu ştiu cum e mai bine. Dar dacă ar fi după mine, 
cred că v-ar fi mai bine fără unii dintre politicieni şi, dacă l-aţi 
cunoaşte pe lordul Edgware la fel de bine ca mine, moartea sa 
nu ar constitui o pierdere, ci mai degrabă contrariul. 

Se auzi o bătaie în uşă şi un ospătar intră cu câteva platouri. 
Jane Wilkinson continuă nestingherită, fără a se sinchisi de 
prezenţa acestuia: 

— Însă, domnule Poirot, nu vă cer să-l ucideţi de dragul 
meu. 

— Mulţumesc, madame. 

— M-am gândit doar că l-aţi putea determina să divorțeze, 
prezentându-i câteva argumente isteţe. Convingeţi-l să 
accepte ideea unui divorţ. Sunt sigură că aţi putea face acest 


lucru. 

— Madame, cred că îmi supraestimaţi puterea de 
convingere. 

— Nici pe departe! Domnule Poirot, sunt sigură că veţi găsi 
un motiv oarecare. Îşi fixă ochii ei mari, albaştri, asupra 
prietenului meu şi încheie cu o voce dulce, seducătoare: Vreţi 
să mă vedeţi fericită, nu-i aşa? 

— Vreau ca toată lumea să fie fericită! O asigură Poirot cu 
prudenţă. 

— Bineînţeles, dar nu mă gândeam la toată lumea aici, ci 
doar la mine. 

— Aş putea spune, madame, că asta faceţi întotdeauna. 

— Credeţi că sunt egoistă? 

— Nu am afirmat acest lucru, madame! 

— Eu, în schimb, recunosc asta. Însă e doar pentru că nu 
suport ideea că într-o zi aş putea fi nefericită. Gândul acesta 
îmi afectează până şi abilitatea de a juca pe scenă. Şi, cu 
siguranţă, voi fi condamnată la o viaţă mizerabilă dacă nu 
consimte să divorţeze sau... Dacă nu moare. Şi, dacă mă 
gândesc mai bine, aş prefera să-l ştiu mort. Astfel, m-aş simţi 
eliberată de el pentru totdeauna. 

Îl privi pe Poirot, aşteptând ca acesta să o înţeleagă. Se 
ridică, îşi luă capa de blană albă şi se uită insistent la acesta. 
Prin uşa întredeschisă, am auzit voci pe culoar. 

— Mă veţi ajuta, domnule Poirot, nu-i aşa? Dacă nu... 

— Dacă nu, madame? 

— lau un taxi şi îi fac felul chiar eu! Declară zâmbind. 

Dispăru în camera vecină tocmai în momentul când îşi 
făceau apariţia Bryan Martin, perechea care mai devreme lua 
cina cu el şi Jane Wilkinson, precum şi Carlotta Adams şi 
însoţitorul ei. Perechea îmi fu prezentată ca domnul şi 
doamna Widburn. 

— Bună seara. Unde e Jane? Voiam să o anunţ că am reuşit 
să-i îndeplinesc dorinţele, zise Bryan. 

Jane apăru în cadrul uşii cu un ruj în mână. 

— lată-vă! Exclamă ea. Minunat! Domnişoară Adams, am 
fost atât de impresionată de reprezentaţia dumnea-voastră, 


încât am simţit că trebuie să vă cunosc neapărat. Haideţi cu 
mine să discutăm în timp ce îmi împrospătez puţin machiajul. 
Sunt de părere că arăt îngrozitor. 

Carlotta Adams îi acceptă invitaţia, iar Bryan Martin se 
instală comod într-un fotoliu. 

— Deci, domnule Poirot, iată-vă prins! A reuşit oare draga 
noastră Jane să vă convingă să-i ţineţi partea? Credeţi-mă pe 
cuvânt că ar fi mai bine să-i cedaţi. Nu ştie ce înseamnă 
cuvântul „nu”. 

— Probabil pentru că nu i s-a spus niciodată. 

Bryan Martin îşi aprinse o ţigară şi, lăsat pe spate, trimitea 
spre tavan rotocoale de fum. 

— Jane e o femeie cu un caracter uimitor. Nu respectă pe 
nimeni şi nimic. Nu are pic de simţ moral. N-aş spune că este 
imorală, pentru că n-ar fi adevărat. Aş numi-o mai degrabă 
amorală, pentru că este interesată de un singur lucru: propria 
plăcere. Cred că ar ucide fără remuşcări pe oricine i-ar sta în 
cale, continuă zâmbind, şi s-ar simţi jignită dacă, prinsă în 
flagrant delict, ar fi condamnată pentru asta. Problema este că 
ar fi prinsă cu siguranţă. Nu are pic de minte. Părerea ei în 
ceea ce priveşte crima este de a se urca într-un taxi, de a nu-şi 
ascunde identitatea şi de a trage. 

— Şi ce anume vă face să afirmaţi acest lucru? Murmură 
Poirot. 

— Poftim? 

— O cunoaşteţi bine, mosieur? 

— Aş spune mai degrabă că o cunoşteam, răspunse Bryan, 
râzând mai degrabă ironic. Nu sunteţi de aceeaşi părere cu 
mine? Ceru el părerea celorlalţi. 

— Jane este o egoistă, fu de acord doamna Widburn. Dar aşa 
trebuie să fie o actriţă dacă doreşte să-şi exprime întreaga 
personalitate. 

Poirot rămase tăcut, privindu-l insistent pe Bryan Martin cu 
o curiozitate care-mi păru atunci de neînțeles. 

În acel moment, Jane sosi din cealaltă cameră, urmată de 
Carlotta Adams. Fără îndoială că Jane îşi refăcuse machiajul, 
spre întreaga ei satisfacţie. Pentru mine era exact ca şi înainte, 


neputând deveni mai frumoasă decât era în realitate. 

Cina ce urmă fu foarte veselă, cu toate că, uneori, am avut 
impresia că pluteau în atmosferă câţiva curenţi subtili, ai 
căror sens exact îmi scăpa. 

Departe de mine gândul că Jane Wilkinson putea fi 
responsabilă de asta. Era evident că această tânără era 
capabilă să se concentreze numai asupra unei singure idei 
deodată, iar pentru moment, satisfăcută că-şi îndeplinise 
dorinţa de a-l întâlni pe Poirot, se arăta în cea mai bună 
dispoziţie. M-am convins că o invitase pe Carlotta Adams din 
pur capriciu şi din simplul motiv că imitaţia atât de veridică a 
propriei persoane realizată de aceasta o amuzase nespus. 

Nu, cu siguranţă, Jane Wilkinson nu avea nici o legătură cu 
senzaţia ciudată pe care o resimţeam. Şi-atunci cui i-aş fi 
putut-o imputa? 

Pe rând, mi-am studiat atent convivii. 

Bryan Martin? Purtarea sa nu părea deloc naturală, dar am 
pus-o pe seama calităţilor sale de vedetă a ecranului. Acest 
bărbat vanitos şi plin de preţiozitate continua să-şi joace rolul 
şi în viaţa de toate zilele, căci te lepezi mai greu de obiceiul 
devenit o a doua piele. 

Comportamentul Carlottei Adams era, fără îndoială, destul 
de natural. Acum, când puteam să o studiez îndea-proape, 
descopeream în ea o tânără liniştită, cu o voce armonioasă şi 
gravă. Poseda un farmec discret, mai degrabă comun, care 
consta parcă din absenţa oricărei note discordante sau 
stridente. Întreaga ei fiinţă îmi sugera o supunere blândă. 
Părul negru, ochii de un albastru pal, tenul mat şi gura mobilă 
şi sensibilă îmi întregeau senzaţia negativă de comun. Un chip 
plăcut, dar greu de recunoscut, întâlnind-o îmbrăcată cu alte 
veşminte. 

Acceptase cu o plăcere evidentă complimentele şi cuvintele 
lui Jane. Orice tânără în poziţia ei ar fi făcut la fel, însă 
tocmai atunci se întâmplă ceva ce-mi schimbă complet 
percepţia legată de ea. O privi pe Jane care îşi întorsese capul 
pentru a-i vorbi lui Poirot şi am desluşit cu surprindere în 
ochii tinerei femei o curiozitate atentă la orice detaliu şi, în 


acelaşi timp, o ostilitate evidentă. Să fi fost vanitate feminină 
sau, probabil, invidie profesională? Jane era o actriţă aflată în 
culmea succesului, pe când Carlotta de-abia acum se făcea 
remarcată. 

Mi-am îndreptat atenţia asupra celorlalţi trei invitaţi. In ceea 
ce-i priveşte pe domnul şi doamna Widburn, el era înalt şi 
cadaveric, iar ea durdulie, blondă şi plină de efuziune. 
Întruchipau imaginea oamenilor înstăriți, pasio-naţi de orice e 
legat de universul scenei şi, de fapt, era singurul subiect pe 
care erau dispuşi să-l discute. Având în vedere recenta mea 
absenţă din Londra, nu eram la curent cu noutăţile din lumea 
teatrală şi, în cele din urmă, doamna Widburn îşi întoarse 
ostentativ spatele şi mă ignoră pentru tot restul serii. 

În sfârşit, ultimul dintre comeseni era însoţitorul Carlottei 
Adams, un tânăr brunet, cu faţa rotundă şi veselă. Am bănuit 
de la bun început că era puţin mai ameţit decât s-ar fi cuvenit 
şi, pe măsură ce cantitatea de şampanie îngurgitată crescu, 
acest lucru deveni şi mai evident. 

În prima parte a mesei, stătu tăcut şi bosumflat, părând că 
suferă de o ofensă primită recent. Apoi, spre sfârşit, începu să 
mi se destăinuie ca unui vechi prieten: 

— Ceea ce vreau să spun... Nu este..., îşi începu discursul 
presărat de bâlbâieli, mă înţelegi, nu-i aşa, bătrâne? Adică, 
spune-mi tu... Dacă o femeie îţi face neîncetat reproşuri şi îţi 
dă toate planurile peste cap, fără ca vreodată să-i fi spus vreun 
cuvânt nepotrivit... Nu te-ai aştepta la asta. Ştii tu: familie 
puritană, americani sută la sută... În fine, o fată bună! Ce 
vreau să spun este... Aşa, unde rămăsesem? 

— Spuneai că nu eşti de-al lor, i-am răspuns pe un ton 
liniştitor. 

— Ei bine, nu are importanţă. Uite, a trebuit să mă-mprumut 
de la croitorul meu pentru această seară, un tip foarte săritor. 
Îi datorez bani de ani de zile... Este o legătură între noi şi 
nimic nu se compară cu o legătură între doi oameni... Tu şi cu 
mine... Tu şi cu mine... Dar cine dracu' eşti tu, bătrâne? 

— Mă numesc Hastings. 

— Nu mai spune! Puteam să jur că vorbesc cu vechiul meu 


prieten Spencer Jones! Bătrânul Spencer Jones! Ultima dată 
când l-am întâlnit la Eton şi Harrow l-am tapat de cinci lire. 
Părerea mea e că oamenii se aseamănă al dracului între ei. 
Bine că nu suntem chinezi, că nu ne-am mai fi deosebit unul 
de altul. 

Scutură din cap trist, apoi se înveseli brusc şi mai înghiţi o 
gură de şampanie. 

— Orice s-ar întâmpla, măcar nu sunt un negru nenorocit! 

Se pare că această remarcă îi dădu o vie satisfacţie, căci 
continuă cu câteva observaţii pline de speranţă. 

— Ia întotdeauna din viaţă ce are ea mai bun, băiete. Adică, 
uită-te la partea bună a lucrurilor. Într-una din aceste zile, 
când voi fi ajuns, să zicem, pe la şaptezeci şi cinci sau optzeci 
de ani, voi fi un om bogat. Atunci, un-chiul meu va fi mort şi 
eu îmi voi putea plăti croitorul. 

Zâmbi fericit la acest gând. 

Părea beat, dar simpatic. Avea un chip rotund şi o mustață 
neagră, incredibil de mică, care îţi dădea impresia că este 
izolată undeva în mijlocul unui deşert. 

Am observat că atenţia Carlottei Adams era îndreptată 
asupra lui şi, după o privire scurtă, aceasta se ridică de la 
masă. 

— A fost frumos din partea dumneavoastră că aţi acceptat să 
urcați în apartamentul meu, îi spuse Jane. Ador aceste 
reuniuni improvizate. Dumneavoastră? 

— Eu nu, răspunse sec domnişoara Adams. Eu mă gândesc 
întotdeauna înainte să întreprind ceva. Acest lucru mă 
scuteşte de eventuale neplăceri. 

— Oricum ar fi, rezultatele vă îndreptăţesc, îi spuse Jane 
zâmbind. Niciodată nu m-am simţit atât de bine ca la 
reprezentaţia din seara aceasta. 

Trăsăturile Carlottei se destinseră şi îi răspunse lui Jane pe 
un ton cald: 

— Cât de amabilă sunteţi! Vă mulţumesc pentru apre-cieri. 
Ca toate debutantele, am nevoie de încurajări. 

— Carlotta, o întrerupse însoţitorul său, dă bună seara la 
toată lumea, mulţumeşte-i mătuşii Jane pentru această cină şi 


să plecăm. 

Reuşi printr-un miracol să nimerească uşa din prima şi 
Carlotta îl urmă cu paşi repezi. 

— Mi s-a parut mie sau tocmai m-a numit „mătuşa Jane”? 
Nici nu l-am observat până acum, spuse Jane. 

— Draga mea, nu-i da atenţie, zise doamna Widburn. De mic 
copil a reprezentat o speranţă în lumea dramatică. Nu s-ar 
zice astăzi, nu-i aşa? E trist când vezi că debuturi atât de 
promițătoare eşuează într-un mod lamentabil. Şi acum, eu şi 
Charles trebuie să ne retragem. 

Soții Widburn plecară, iar Bryan Martin îi însoţi. 

— Ei bine, domnule Poirot? 

Poirot îi zâmbi actriţei. 

— Eh bien, Lady Edgware? 

— Vă implor, nu-mi spuneţi aşa. Lăsaţi-mă să uit acest nume, 
sau o să vă cred omul cel mai insensibil din întreaga Europă! 

— Şi totuşi, n-am o inimă de piatră. 

După părerea mea, Poirot băuse un pic prea multă şampanie, 
poate o cupă în plus. 

— Deci ne-am înţeles, dragă domnule Poirot! Veţi merge la 
soţul meu şi-l veţi convinge să-mi elibereze calea? 

— Da, voi merge să-l văd, promise Poirot precaut. 

— Şi dacă refuză să vă asculte, cum prevăd, vă veţi gândi la 
un alt mijloc. Se zice că sunteţi omul cel mai inteligent din 
Anglia. 

— Madame, cum se face că atunci când e vorba de sufletul 
meu vă raportați la întreaga Europă, şi în ceea ce priveşte 
inteligenţa mea vă limitați comparaţia la Anglia? 

— Dacă veţi reuşi, vă voi proclama cel mai remarcabil om 
din tot universul! 

Poirot ridică o mână. 

— Madame, nu vă promit nimic. Din curiozitate pentru 
natura psihologică, mă voi strădui să obţin o întâlnire cu soţul 
dumneavoastră. 

— Puteţi să-l analizaţi din punct de vedere psihologic cât 
doriţi. Poate chiar îi va face bine. Pe mine mă interesează 
numai să rezolvaţi această situaţie, de dragul meu. Vreau să- 


mi trăiesc povestea de dragoste, domnule Poirot! Cu un aer 
visător, ea adăugă: Gândiţi-vă ce surpriză senzaţională va 
produce această istorie! 

Capitolul 3 

Omul cu un dinte de aur. 

Câteva zile mai târziu, în timp ce ne luam micul dejun, 
Poirot îmi întinse o scrisoare pe care tocmai ce-o deschisese. 

— Ce părere ai despre asta, mon ami? 

Biletul venea din partea lordului Edgware şi, într-un limbaj 
formal şi sec, stabilea o întâlnire pentru a doua zi la ora 11. 

Trebuie să recunosc că am rămas foarte surprins. Poirot 
acceptase să facă acest lucru într-un moment de bună 
dispoziţie şi nu-mi trecuse nici o clipă prin minte că avea vreo 
intenţie de a-şi ţine promisiunea făcută actriţei. 

Poirot îşi dădu imediat seama ce se petrecea în mintea mea 
şi mă privi clipind şiret din ochi. 

— Dar, mon ami, bineînţeles că nu a fost numai efectul 
şampaniei. 

— Departe de mine ideea asta. 

— Ba da... ba da... În sinea ta ţi-ai zis: „Bietul bătrân, vrea 
să-i facă pe plac gazdei, şi-a luat un angajament pe care n-o 
să-l ducă la bun sfârşit şi pe care oricum nu are de gând să-l 
respecte”. Însă, prietene, promisiunile lui Hercule Poirot sunt 
sacre. 

Şi îşi luă un aer foarte demn, în timp ce pronunţa aceste 
ultime cuvinte. 

— Bineînţeles. Bineînţeles. Ştiu asta, am încercat. Dar am 
crezut că judecata ta a fost puţin... Cum să-ţi spun... 
Influenţată. 

— Nu am obiceiul să mă las „influenţat”, cum spui tu, 
Hastings. Nici cea mai bună şampanie şi nici cea mai atractivă 
şi seducătoare femeie nu influenţează judecata lui Hercule 
Poirot. Nu, mon ami, sunt doar interesat de această afacere. 

— De povestea de dragoste a lui Jane Wilkinson? 

— Nu neapărat. Povestea ei de dragoste, cum o numeşti tu, 
este o afacere comună, un alt pas în cariera de succes a unei 
femei foarte frumoase. Dacă ducele de Merton n-ar fi deţinut 


un titlu de nobleţe şi o avere considerabilă, acest călugăr 
romantic nu ar fi interesat-o cu siguranţă pe doamna noastră. 
Ceea ce mă intrigă pe mine este latura psihologică a poveştii, 
interdependenţa dintre personaje. Şi mă bucur de ocazia de 
a-l studia îndeaproape pe lordul Edgware. 

— Sper că nu te aştepţi să reuşeşti în misiunea pe care ţi-ai 
asumat-o? 

— Pourquoi pas? Fiecare dintre noi are un punct slab. Doar 
nu crezi, Hastings, că studiul acestui caz, din punct de vedere 
psihologic, mă va împiedica să îmi dau întreaga stăruinţă în 
reuşita misiunii ce mi-a fost încredinţată. Ador să-mi pun 
inteligenţa la treabă. 

M-am temut că va începe iar să vorbească despre micile 
celule cenuşii şi, pentru a evita, i-am spus repede: 

— Deci, mâine la 11 mergem în Regent Gate? 

— Noi”! Făcu Poirot, ridicând din sprâncene, ceea ce îi dădu 
un aer nostim. 

— Poirot! Am rostit cu surprindere. Doar n-o să te duci fără 
mine? De obicei te însoțesc peste tot. 

— Dacă ar fi vorba despre o crimă, despre un caz misterios 
de otrăvire, un asasinat... Ei, aş mai înţelege că te-ar pasiona. 
Dar o simplă neînțelegere socială? 

— Nici un cuvânt în plus, am continuat hotărât. Vin cu tine. 

Poirot schiţă un zâmbet şi în acel moment ni se anunţă vizita 
unui gentleman. 

Spre surprinderea noastră, l-am văzut intrând pe Bryan 
Martin. 

Actorul părea mult mai în vârstă la lumina zilei. Era la fel de 
frumos, dar de o frumuseţe cam răvăşită şi atitudinea lui 
oarecum tensionată mă făcu să mă gândesc că era posibil să fi 
fost un consumator obişnuit de droguri. 

— Bună dimineaţa, domnule Poirot, zise actorul vesel. Mă 
bucur să văd că dumneavoastră şi căpitanul Hastings luaţi 
micul dejun la o oră rezonabilă. Apropo, presupun că sunteţi 
foarte ocupat, pentru moment? 

— Dimpotrivă, în prezent nu am nimic important de făcut, îi 
răspunse Poirot zâmbind amabil. 


— Măi să fie! Nici un telefon de la Scotland Yard? Nici o 
problemă de natură delicată de rezolvat pentru familia regală? 
Nu pot să cred! 

— Dragă domnule, confundați ficţiunea cu realitatea. Vă 
asigur că, pentru moment, sunt absolut liber şi, mulţumesc lui 
Dumnezeu, nu încă fără ocupaţie. 

— Spre norocul meu, continuă Bryan râzând. În acest caz, 
sper că mă veţi putea ajuta pe mine. 

Poirot îl privi pe tânăr cu foarte mare atenţie şi, după câteva 
minute, îi răspunse: 

— Să-nţeleg că aveţi vreo problemă pe care doriţi să mi-o 
încredințaţi? 

— Ei bine... Şi da, şi nu. 

De data aceasta, râsul lui fu puţin nervos. Privindu-l în 
continuare cu mare atenţie, Poirot îi făcu semn să se aşeze pe 
un scaun în fața noastră. 

— Să vedem despre ce este vorba, zise Poirot. 

Bryan Martin ezită, părând că nu ştie cum să înceapă 
istorisirea. 

— Necazul e că nu vă pot da atât de multe detalii pe cât mi- 
aş dori. Este un pic mai dificil. Vedeţi, totul a început în 
America. 

— În America? Aşa... 

— Călătoream cu trenul, când, din pură întâmplare, mi-a 
atras atenţia un anumit bărbat, scund, urât, proaspăt ras, cu 
ochelari şi un dinte de aur. 

— O! Un dinte de aur! 

— Exact. Şi în asta constă chiar esenţa poveștii. 

Poirot încuviinţă din cap de câteva ori. 

— Încep să înţeleg. Continuati! 

— După cum vă spuneam, îl remarcasem pe acest om în 
trenul cu care mergeam spre New York. Şase luni mai târziu, 
pe când mă aflam la Los Angeles, l-am întâlnit din nou. Nu mi 
s-a părut ceva ieşit din comun, cu toate că la momentul 
respectiv nu vedeam nici un motiv pentru care s-ar fi aflat 
acolo. 

— Apoi? 


— O lună mai târziu, a trebui să merg la Seattle şi, la puţin 
timp după ce am ajuns acolo, pe cine văd? Nimeni altul decât 
acelaşi bărbat, de data aceasta purtând barbă. 

— Foarte curios! 

— Nu-i aşa? Bineînţeles că, la acel moment, nu mi-am 
imaginat că prezenţa lui avea vreo legătură cu mine. Însă când 
l-am văzut iar în Los Angeles, fără barbă, la Chicago, cu 
mustață şi sprâncene false şi într-un orăşel de munte deghizat 
în cerşetor, am început să-mi pun întrebări. 

— Normal. 

— Şi, în sfârşit, cu toate că poate părea ciudat, însă nu mai 
am nici cea mai mică urmă de îndoială, cred că eram spionat. 

— Remarcabil! 

— Nu-i aşa? După aceea m-am asigurat că nu mi se pare. 
Oriunde m-aş fi aflat, undeva în apropiere apărea şi acest 
personaj sub diferite deghizări. Din fericire, mulţumită 
dintelui său de aur, îl identificam întotdeauna destul de uşor. 

— O, dintele de aur, o foarte fericită coincidenţă. 

— Cu siguranţă. 

— Spuneţi-mi, domnule Martin, dar nu i-aţi vorbit niciodată 
acestui individ, să-l întrebaţi motivul suprave-gherii sale? 

Actorul ezită. 

— Nu. O dată sau de două ori mi-a trecut prin cap s-o fac, 
dar m-am abținut. M-am gândit că n-aş fi făcut altceva decât 
să-l pun în gardă şi, în plus, n-aş fi aflat nimic. Şi, odată ce ei 
şi-ar fi dat seama că a fost descoperit, l-ar fi înlocuit cu 
altcineva, unul pe care nu l-aş mai fi recunoscut atât de uşor. 

— En effet., cineva fără acel preţios dinte de aur. 

— Exact. Poate am greşit... Dar asta am gândit atunci. 

— Domnule Martin, aţi menţionat cuvântul „ei” puţin mai 
înainte. La cine vă refereaţi? 

— La nimeni în mod deosebit. Am presupus, fără un anumit 
motiv, că sunt mai multe persoane în spatele acestei poveşti. 

— Aveţi vreun motiv pentru a crede acest lucru? 

— Niciunul. 

— Cu alte cuvinte, nu aveţi nici cea mai mică idee cine ar 
dori să vă spioneze sau care ar fi motivul pentru care ar face 


asta. 

— Niciuna. Cu toate că... 

— Continuez, îl încurajă Poirot. 

— Ar fi ceva, spuse Bryan Martin şovăind. E doar o vagă 
bănuială din partea mea. 

— Domnul meu, uneori o bănuială poate fi cheia întregii 
poveşti. 

— E vorba de un incident care s-a petrecut acum doi ani, la 
Londra. O întâmplare fără importanţă, dar una inex-plicabilă 
şi pe care n-o poţi da uşor uitării. M-am gândit deseori la 
aceasta şi am încercat să-i găsesc un sens. Şi tocmai pentru că 
nu am găsit nici o explicaţie la momentul respectiv, mă întreb 
dacă nu cumva această supraveghere are vreo legătură cu ea. 
Dar, pur şi simplu, oricât m-aş chinui, nu-mi pot da seama de 
ce şi cum. 

— Poate o s-o descopăr eu. 

Iarăşi, Bryan Martin păru încurcat. 

— Cu siguranţă, dar vedeţi dumneavoastră, necazul e că nu 
vă pot vorbi deschis despre asta, nu acum. Poate că peste o zi 
sau două, o voi putea face. 

Privirea întrebătoare a lui Poirot îl îndemnă să continue: 

— Vedeţi, în toată povestea asta e amestecată şi o tânără. 

— Ah! Parfaitement! O englezoaică? 

— Da. Dar de ce credeţi că ar fi vorba despre o englezoaică? 

— Foarte simplu. Nu puteţi vorbi acum, dar speraţi s-o faceţi 
într-o zi, două. Asta înseamnă că speraţi să obţineţi, în 
prealabil, permisiunea acestei tinere. Aşadar, ea se află în 
Anglia. Mai mult, ea se afla în Anglia în perioada în care aţi 
fost urmărit, altfel, dacă ar fi fost în America, aţi fi căutat-o 
atunci pentru a găsi răspuns. Prin urmare, pentru că a locuit 
în Anglia în ultimele optsprezece luni, deduc, fără a fi sigur, 
că este englezoaică. Un raţionament corect, nu credeţi? 

— Oarecum. Spuneţi-mi, domnule Poirot, dacă ea îmi acordă 
permisiunea să vorbesc, îmi promiteţi că mă veţi ajuta? 

Poirot făcu o pauză, timp în care păru că dezbate pro-blema 
în minte. In sfârşit, întrebă: 

— De ce aţi venit la mine, înainte să-i cereţi ei permisiunea? 


Bryan Martin se gândi o secundă: 

— Păi, mă gândeam..., se bâlbâi el, voiam s-o conving să... 
Clarifice lucrurile... Adică să vă lase să aflaţi adevărul. Altfel 
spus, dacă dumneavoastră sunteţi cel care va investi-ga 
afacerea, nu va fi necesar să o facem publică, nu? 

— Asta depinde, replică Poirot cu calm. 

— Cum adică? 

— Dacă este vorba despre o crimă... 

— O! Nu este vorba despre nici o crimă. 

— Nu ştiţi încă. Poate. 

— Însă veţi face ce e mai bine pentru ea... Pentru noi, nu-i 
aşa? 

— Cu siguranţă. Şi după un moment de tăcere, continuă: 
Spuneţi-mi, urmăritorul dumneavoastră... Această umbră... 
Câţi ani părea să aibă? 

— O! Părea destul de tânăr. Cam de treizeci de ani. 

— A! Acesta este un amănunt remarcabil. Iată ce face 
problema mai interesantă decât credeam! 

L-am privit fix pe Poirot şi Bryan Martin făcu la fel, căci 
ultima lui remarcă era cu siguranță inexplicabilă, în aceeaşi 
măsură şi pentru el, cât şi pentru mine. Bryan ridică spre mine 
din sprâncene sperând la un răspuns, dar eu am scuturat din 
cap neputincios. 

— Da, murmură Poirot. Întreaga poveste devine foarte 
interesantă. 

— Se poate să fi fost puţin mai în vârstă, rosti Bryan nesigur, 
dar mă îndoiesc. 

— Nu, nu. Aprecierea dumneavoastră este exactă, domnule 
Martin. Foarte interesant... Extraordinar de interesant. 

Deconcertat de cuvintele enigmatice ale lui Poirot, Bryan 
Martin păru să nu mai ştie ce să facă sau ce să spună în 
continuare şi se lansă într-o conversaţie de convenienţă. 

— Reuşită petrecere, ieri-seară, nu-i aşa? Spuse el. Jane 
Wilkinson este poate cea mai dominatoare femeie din lume. 

— Ştie exact ce vrea la momentul potrivit, remarcă Poirot, 
zâmbind, şi face doar un singur lucru deodată. 

— Da, şi obţine întotdeauna ce vrea, continuă Martin. Nu 


ştiu cum de ceilalți suportă asta. 

— Dragul meu prieten, oricine se află în faţa unei femei 
frumoase rezistă mai greu, replică Poirot. Dacă ar avea nasul 
borcănat, tenul livid, părul unsuros, atunci, ar fi cu totul şi cu 
totul o altă situaţie. 

— Presupun că aveţi dreptate, recunoscu Bryan. Însă uneori 
mă înfurie la culme. În sfârşit, îi sunt devotat lui Jane, cu 
toate că, uneori, nu cred că e în toate minţile. 

— Ba dimpotrivă, eu cred că este foarte lucidă. 

— A! Nu la asta mă refeream. N-o întrece nimeni când 
trebuie să-şi apere interesele, căci este foarte şireată când are 
nevoie. Eu mă gândeam din punct de vedere moral. 

— Moral? 

— Este genul de persoană pe care l-aţi numi amoral. Binele 
şi răul nu există pentru ea. 

— Îmi amintesc că v-aţi exprimat aceeaşi părere şi aseară. 

— Păi, acum vorbeam despre crimă... 

— Şi, dragul meu prieten? 

— Ei bine, nu aş fi surprins dacă Jane ar comite o crimă. 

— Dumneavoastră o cunoaşteţi mai bine, murmură Poirot cu 
un aer gânditor. Aţi jucat în multe producţii împreună, nu-i 
aşa? 

— Da. Presupun că am văzut-o în diverse situaţii şi o cunosc 
foarte bine. O cred în stare să omoare pe cineva, şi asta cu 
mare uşurinţă. 

— Vreti să spuneţi că este o femeie temperamentală? 

— Nu, dimpotrivă. Este o persoană cu foarte mult sânge- 
rece. Dacă cineva i-ar sta în cale, l-ar suprima fără ezitare. Şi, 
din punct de vedere moral, nici n-ai putea-o învinovăţi căci, în 
mintea ei, oricine o împiedică pe Jane Wilkinson să-şi 
continue drumul trebuie să dispară. 

Am simţit amărăciune în vocea lui Bryan Martin, în timp ce 
pronunţa aceste ultime cuvinte, şi m-am întrebat ce amintire i- 
a trezit în minte discuţia noastră. 

— Şi credeţi că ar merge până la crimă? 

Poirot îl privi intens. Bryan suspină adânc şi răspunse: 

— Da, sunt sigur. Poate într-una dintre aceste zile, vă veţi 


aminti cuvintele mele... O cunosc prea bine. Ar ucide la fel de 
simplu cum şi-ar bea ceaiul de dimineaţă. Luaţi aminte, 
domnule Poirot. 

Se ridicase în picioare. 

— Vă cred, îi spuse Poirot încet. 

— O cunosc pe această femeie de ceva vreme, repetă Bryan 
Martin şi, după un minut de tăcere, schimbă tonul şi adăugă: 
Cât despre afacerea despre care am vorbit mai devreme, vă 
voi ţine la curent în câteva zile, domnule Poirot. Îmi promiteţi 
că vă veţi ocupa de ea, da? 

Poirot îl privi pentru o clipă fără să răspundă, apoi replică: 

— Bineînţeles. Mi se pare... Interesantă. 

Spuse ultimul cuvânt pe un ton ciudat. L-am condus pe 
Bryan până în capul scărilor. În prag, mă întrebă: 

— Aveţi vreo idee ce a vrut să spună cu privire la vârsta 
individului? Ce ar putea fi atât de interesant dacă tipul ar 
avea treizeci de ani? N-am înţeles nimic din toate acestea. 

— Nici eu la rândul meu, am recunoscut. 

— Nu găsesc nici o explicaţie. Oare mă lua doar peste picior? 

— Nu! Poirot nu ar face asta! Fiţi convins, dacă el spune asta 
înseamnă că acest detaliu este important. 

— În fine, să fiu al naibii dacă înţeleg. Dar mă bucur că nici 
dumneavoastră nu înţelegeţi, căci m-aş fi simţit complet idiot. 

Se îndepărtă, iar eu m-am întors la prietenul meu. 

— Poirot, ce era atât de important legat de vârsta 
urmăritorului? 

— N-ai sesizat? Dragul meu Hastings! Zâmbi, scutură din cap 
şi apoi mă întrebă: Ce impresie ţi-a lăsat întreve-derea 
noastră? 

— Mi-e greu să trag concluzii când am atât de puţine 
informaţii. Dacă am şti mai multe... 

— Chiar şi cu puţinul pe care-l avem, oare îţi trec prin minte 
anumite idei, mon ami? 

Zbârnâitul telefonului mă salvă de ruşinea de a recunoaşte că 
nici o idee nu mi se conturase încă. Am ridicat receptorul şi 
am auzit o voce feminină, clară şi rece: 

— Sunt secretara lordului Edgware. Lordul Edgware regretă 


că trebuie să amâne întâlnirea de mâine-dimineaţă cu domnul 
Poirot. E chemat de urgenţă la Paris. Ar putea însă, dacă e 
posibil, să aibă o întrevedere de câteva minute cu domnul 
Poirot, astăzi, la douăsprezece şi un sfert. L-am consultat pe 
Poirot. 

— Bineînţeles, vom merge negreşit. 

Am repetat în receptor răspunsul lui Poirot. 

— Foarte bine. Lordul Edgware vă aşteaptă, răspunse 
secretara şi închise. 

Capitolul 4 

Întâlnirea. 

Împreuna cu Poirot, am ajuns în Regent Gate, acasă la lordul 
Edgware, într-o stare de plăcută incitare. Chiar dacă nu 
împărtăşeam pasiunea pentru psihologie a prietenului meu, 
puţinele cuvinte rostite de Lady Edgware pentru a-şi 
caracteriza soţul îmi treziseră curiozitatea şi eram nerăb-dător 
să văd dacă propria-mi rațiune m-ar conduce spre aceeaşi 
concluzie. 

Casa avea un aspect impozant: solid construită, cu o 
arhitectură elegantă şi puţin sumbră, fără jardiniere sau alte 
decoraţiuni triviale. 

Uşa ne-a fost deschisă rapid, nu de un valet bătrân, cu părul 
alb, în ton cu aspectul exterior al clădirii, ci de un majordom 
tânăr şi poate unul dintre cei mai arătoşi bărbaţi pe care l-am 
văzut vreodată. Înalt, blond, ar fi servit perfect ca model 
pentru statuia unui Hermes sau Apollo. În ciuda aspectului 
său, îmi atrase atenţia, în mod neplăcut, vocea sa moale şi 
puţin efeminată şi, lucru ciudat, îmi amintea de cineva, o 
persoană întâlnită de curând, dar nu-mi puteam da seama 
cine. 

Am cerut să-l vedem pe lordul Edgware. 

— Pe aici, domnilor, vă rog, ne răspunse tânărul şi l-am 
urmat, trecând pe lângă o scară, până la o uşă din capătul 
holului. 

O deschise şi ne anunţă stăpânului cu acea voce moale care 
îmi provocase instinctiv neîncredere. 

Camera în care am intrat era un fel de bibliotecă, având 


pereţii capitonaţi cu cărţi, mobilierul din lemn închis la 
culoare, dar totuşi elegant, scaunele rigide şi nu foarte 
confortabile. Lumina difuză, ce venea de la o singură 
fereastră, sporea senzaţia de răcoare a camerei. 

Lordul Edgware se ridică pentru a ne primi. Era un bărbat 
înalt, bătând spre cincizeci de ani, cu părul negru, uşor 
grizonant, faţa uscăţivă şi un zâmbet sarcastic. Părea prost 
dispus şi plin de amărăciune, iar ochii aceia aveau ceva foarte 
ciudat. 

Ne invită, într-o manieră rigidă şi formală, să ne aşezăm şi 
luă în mână scrisoarea trimisă de Poirot. 

— Numele dumneavoastră îmi sună cunoscut, domnule 
Poirot. Oare cine n-a auzit vorbindu-se de dumneavoastră? 

Poirot mulțumi pentru compliment printr-o mişcare uşoară a 
capului. 

— Totuşi nu înţeleg interesul dumneavoastră în această 
situaţie. Spuneţi că doriţi să mă vedeţi în numele... Soţiei 
mele? 

Rosti ultimele două cuvinte într-un mod foarte straniu, ca şi 
când ar fi făcut un efort pentru a le pronunţa. 

— Este corect, spuse prietenul meu. 

— Aveam impresia, domnule Poirot, că sunteţi interesat 
îndeosebi de investigarea crimelor? 

— Nu neapărat, lord Edgware. Mă interesează orice fel de 
probleme. Şi există fără îndoială probleme ce ţin de crime, dar 
mai sunt şi de altă natură. 

— Corect. Şi care ar fi natura celei în cauză? Continuă lordul 
Edgware cu o ironie evidentă, ce fu ignorată de Poirot. 

— Am onoarea să vă vorbesc în numele lui Lady Edgware, 
spuse acesta. După cum bine ştiţi, dânsa doreşte să... 
Divorţeze. 

— Sunt la curent cu dorinţa ei, răspunse lordul Edgware pe 
un ton glacial. 

— M-a rugat să discut această problemă cu dumnea-voastră. 

— Dar nu avem ce discuta. 

— Deci, refuzaţi? 

— Să refuz? Bineînţeles că nu! 


Oricare ar fi fost răspunsul aşteptat de Poirot, de data 
aceasta fusese luat prin surprindere. Rareori avusesem ocazia 
de a-mi vedea prietenul înmărmurit, şi aceasta fu cu siguranţă 
una dintre acele dăţi. Întregul său aspect era caraghios, cu 
gura întredeschisă, mâinile depărtate, sprâncenele ridicate — 
arăta ca o caricatură dintr-o revistă umoristică. 

— Comment? Strigă el. Consimţiţi la divorţ? 

— Domnule Poirot, nu vă înţeleg surpriza. 

— Ecoutez, acceptaţi să divorţaţi de soţia dumneavoastră? 

— Cu siguranţă. Şi ea o ştie prea bine. I-am trimis o scrisoare 
în acest sens. 

— l-ați scris şi i-aţi spus asta? 

— Bineînţeles. I-am scris eu însumi acum şase luni. 

— Atunci nu înţeleg. Nu mai înţeleg nimic. 

Lordul Edgware tăcu. 

— Mi s-a spus că vă opuneţi divorţului, din principiu. 

— Domnule Poirot, nu văd de ce principiile mele v-ar privi 
pe dumneavoastră. Este adevărat că nu am acordat divorţul 
primei mele soţii. Conştiinţa nu-mi permitea să fac asta. În 
ceea ce priveşte cea de-a doua căsătorie, recunosc că a fost o 
greşeală de la bun început. Prima oară când soţia mea mi-a 
sugerat divorţul, am refuzat din start. Acum şase luni mi-a 
scris iar, implorându-mă cu privire la acest subiect. Aflasem că 
ar dori să se recăsătorească imediat cu un actor de cinema sau 
cineva de genul acesta. Între timp, punctul meu de vedere 
schimbându-se considerabil în această privinţă, i-am trimis o 
scrisoare la Hollywood în care o înştiinţam de acest lucru. 
Prin urmare, nu înţeleg de ce v-a trimis la mine. Presupun că 
este vorba despre bani. 

Pe buzele sale apăru iar un zâmbet sardonic, rostind aceste 
ultime cuvinte. 

— Foarte ciudat... Ciudat..., murmură Poirot. Ceva îmi scapă 
din această poveste. 

— În ceea ce priveşte banii..., continuă lordul Edgware. 
Soţia mea m-a părăsit de bunăvoie. Dacă doreşte să se 
recăsătorească, e liberă să o facă, însă nu văd nici un motiv 
pentru care ar obţine vreun ban de la mine şi nici nu se va 


întâmpla aşa ceva. 

— Nici nu se pune problema de bani. 

Lordul Edgware se încruntă. 

— Jane probabil că se va căsători cu un om bogat, spuse el 
cu ironie. 

— E ceva aici ce nu se leagă, murmură Poirot. Chipul lui 
perplex era încreţit în efortul de a gândi. Oare Lady Edgware 
nu v-a abordat în legătură cu divorţul, în mai multe rânduri, 
prin intermediul avocaţilor? 

— Ba da, răspunse lordul Edgware sec. Avocaţi englezi, 
americani, tot felul de avocaţi, de la cei mai cinstiţi la cei de 
cea mai joasă speţă. Însă, aşa cum tocmai v-am menţionat, 
într-un final, mi-a scris ea personal. 

— Şi până atunci aţi refuzat de fiecare dată? 

— Exact. 

— Însă la primirea scrisorii ei, v-aţi schimbat complet 
părerea. Puteţi să-mi spuneţi care a fost motivul, lord 
Edgware? 

— Nu a avut nici o legătură cu ceea ce cuprindea scrisoarea, 
răspunse el pe un ton tăios. Pur şi simplu, ve-deam altfel 
întreaga situaţie. 

— Trebuie să recunoaşteţi că a fost cumva subit. 

Lordul Edgware tăcu. 

— Oare ce circumstanţe speciale au condus la această 
decizie? 

— Asta nu vă priveşte, domnule Poirot. Să spunem că, în 
timp, am început să văd avantajele ruperii unei relaţii pe care 
o consideram dezonorantă pentru statutul meu. Scuzaţi-mi 
brutalitatea, însă cea de-a doua căsătorie a fost o greşeală din 
partea mea. 

— Lady Edgware este de aceeaşi părere, replică Poirot. 

— Adevărat? 

O licărire stranie se ivi în ochii lordului Edgware, dar se 
stinse imediat. Se ridică, semn că întâlnirea luase sfârşit şi, în 
timp ce ne luam rămas-bun, ţinuta lui păru dintr-odată mai 
destinsă. 

— Îmi cer scuze că am modificat ziua întrevederii noastre. 


Mâine trebuie să plec la Paris. 

— Foarte bine... Foarte bine... 

— Este vorba despre o licitaţie de obiecte de artă. Am pus 
ochii pe o statuetă, perfectă în felul ei, cumva macabră poate, 
dar mi-a plăcut dintotdeauna macabrul. Gusturile mele sunt 
mai speciale, continuă lordul Edgware, şi pe buze îi apăru din 
nou zâmbetul cinic. 

Apucasem să arunc o privire la cărţile de pe raftul din 
apropiere şi remarcasem printre ele memoriile lui Casa-nova, 
un volum al contelui de Sade, precum şi altul despre torturile 
medievale, şi mi-am amintit de fiorul ce-o străbătuse pe Jane 
Wilkinson când povestise despre soţul ei. Teama sa nu fusese 
parte a unui rol, ci păruse destul de reală, şi m-am întrebat 
acum oare ce fel de om era George Alfred St Vincent Marsh, al 
patrulea baron Edgware. 

Cu mâna pe sonerie, îşi luă rămas-bun cu o politeţe suavă. 
leşind, l-am regăsit pe majordomul arătos ca un zeu olimpian 
aşteptându-ne în hol. Închizând după mine uşa bibliotecii, am 
aruncat fără să vreau o ultimă privire înăuntru şi de-abia mi- 
am stăpânit o exclamaţie de surpriză. 

Chipul lordului se transformase complet. Zâmbetul suav 
dispăruse, buzele răsfrânte descopereau dinţi încleş-taţi, ochii 
erau aprinşi de furie, aproape de turbare dementă. 

Deveni evident de ce niciuna din soţii nu rămăsese lângă 
lordul Edgware şi m-am minunat profund de autocontrolul de 
fier al acestui om, care se menţinuse pe durata întâlnirii 
perfect rece şi de o politeţe rezervată. 

Tocmai când ne apropiam de intrare, se deschise o uşă din 
dreapta. În tocul uşii apăru o tânără fată care, la vederea 
noastră, se retrase puţin. 

Era înaltă şi zveltă, cu părul negru şi tenul palid. Ochii săi 
negri şi speriaţi se încrucişară pentru un moment cu ai mei, 
apoi, ca o umbră, se întoarse în cameră, închizând uşa în 
urma ei. 

Ajunşi în stradă, Poirot opri un taxi şi îi spuse şoferului să ne 
ducă la Savoy. 

— Ei bine, Hastings, spuse Poirot, clipind din ochi, această 


întâlnire nu s-a desfăşurat tocmai cum mi-am închipuit. 

— Într-adevăr. Ce tip extraordinar, acest lord Edgware. 

I-am relatat ce am văzut în momentul în care închisesem uşa 
bibliotecii şi Poirot dădu din cap încet, cu un aer gânditor. 

— Cred, Hastings, că pe acest om îl paşte nebunia. Probabil 
este măcinat de nenumărate vicii neobişnuite şi că, sub masca 
sa aparent controlată, ascunde puternice instincte de cruzime. 

— Nu e de mirare că ambele soţii l-au părăsit. 

— Corect. 

— Poirot, când ieşeam, ai remarcat şi tu prezenţa unei fete, 
brunetă şi cu chipul palid? 

— Da, dragul meu, am văzut-o. O tânără domnişoară care 
părea speriată şi nu tocmai fericită, rosti pe un ton grav. 

— Cine crezi că ar putea fi? 

— Fiica sa, probabil. Ştii că are o fată. 

— Era într-adevăr speriată, am spus încet. Acea casă trebuie 
să fie un loc înfricoşător pentru o tânără fată. 

— Cu siguranţă. A! lată că am ajuns, mon ami. Să mergem 
să-i comunicăm vestea cea bună doamnei Edgware. 

Jane se afla în apartamentul ei. După ce îi telefonă, 
recepţionerul ne îndrumă să urcăm şi un paj ne conduse la 
etaj. 

Ne deschise o femeie îngrijită, între două vârste, cu ochelari 
şi părul grizonant coafat cu grijă. Din dormitor, se auzi vocea 
răguşită a lui Jane, strigând-o: 

— Ellis, e domnul Poirot? Roagă-l să ia loc. Să pun ceva de 
îmbrăcat pe mine şi vin şi eu într-un minut. 

Jane Wilkinson apăru într-un superb halat de dantelă care 
mai mult dezvăluia decât acoperea. 

— Ei bine? Spuse, intrând nerăbdătoare. 

Poirot se ridică şi se înclină deasupra mâinii sale întinse. 

— Aţi pronunțat cuvântul potrivit, madame, este bine. 

— Cum... Ce vreţi să spuneţi? 

— Lordul Edgware este perfect de acord cu divorţul. 

— Ce? 

Stupefacţia întipărită pe faţa ei era fie cu adevărat sinceră, 
fie Lady Edgware era într-adevăr o actriţă foarte talentată. 


— Domnule Poirot! Aţi reuşit! Şi din prima! Extraordi-nar! 
Sunteţi un adevărat geniu. În numele lui Dumnezeu, cum aţi 
făcut? 

— Madame, nu pot accepta complimentele dumnea-voastră 
deoarece nu este meritul meu. Acum şase luni, soţul 
dumneavoastră v-a scris că nu mai are nimic împo-triva 
divorțului. 

— Ce spuneţi? Mi-a scris? Unde mi-a scris? 

— Din câte am înţeles, în perioada când eraţi la Hollywood. 

— N-am primit niciodată o asemenea scrisoare. Trebuie să se 
fi pierdut. Şi când te gândeşti că toate lunile acestea m-am 
frământat şi aproape că am înnebunit făcându-mi griji şi 
planuri. 

— Se pare că lordul Edgware are impresia că doriţi să vă 
căsătoriţi cu un actor. 

— Normal. Asta i-am şi spus, răspunse ea cu zâmbetul unui 
copil satisfăcut, care se transformă dintr-odată într-o nelinişte 
vădită. De ce... Domnule Poirot, sper că nu i-aţi pomenit 
nimic de căsătoria mea cu ducele? 

— Nu, nu, fiţi sigură. Sunt un om discret. Nu ne-ar fi folosit 
la nimic, nu-i aşa? 

— E un om răuvoitor. Ar vedea căsătoria mea cu Merton ca o 
uniune avantajoasă pentru mine şi, bineînţeles, s-ar strădui să 
bage cât mai multe bețe în roate. Pe când un actor de cinema 
e cu totul altceva. Cu toate că, oricum ar fi, sunt profund 
surprinsă. Ce zici, Ellis, nu te miră şi pe tine? 

Remarcasem că, în tot acest timp, camerista se tot foise prin 
cameră, aranjând diverse obiecte de îmbrăcăminte aruncate 
pe spătarul scaunelor. Avusesem impresia că trage cu urechea 
la conversaţia noastră, iar acum m-am convins că împărtăşea 
toate confidenţele stăpânei sale. 

— Într-adevăr, doamna mea. Înălţimea Sa trebuie să se fi 
schimbat foarte mult de când l-am văzut noi ultima oară, 
răspunse camerista pufnind dispreţuitor. 

— Fără nici o îndoială. 

— Atitudinea sa este inexplicabilă. Vă intrigă oare? Sugeră 
Poirot. 


— O, cu siguranţă. În sfârşit, nu văd de ce ne-am face griji 
pentru asta. Ce mai contează care au fost motivele pentru care 
şi-a schimbat părerea atât timp cât a făcut-o în favoarea mea? 

— Poate nu vă interesează pe dumneavoastră, madame, dar 
eu, cu siguranţă, sunt curios. 

Jane nu-i dădu nici o atenţie lui Poirot. 

— Esenţialul este că în sfârşit sunt liberă. 

— Nu încă, madame. 

Ea îl privi nerăbdătoare. 

— În tot cazul, voi fi liberă. Este acelaşi lucru. 

Poirot nu păru să-i împărtăşească opinia. 

— Ducele este la Paris, adăugă Jane. Îi voi telegrafia imediat. 
Aş... Să vezi ce-o să se înfurie hoaşca de maică-sa! 

Poirot se ridică. 

— Madame, sunt fericit că totul a ieşit aşa cum v-aţi dorit. 

— La revedere, domnule Poirot, şi vă mulţumesc din suflet. 

— N-am făcut nimic. 

— Mi-aţi adus totuşi vestea cea mare, domnule Poirot, şi vă 
sunt profund recunoscătoare. 

— Şi asta a fost tot, îmi spuse Poirot, imediat după ce am 
părăsit apartamentul actriţei. Această femeie nu vede nimic 
dincolo de propria persoană. Nu face presupuneri, nu are nici 
cea mai mică curiozitate de ce scrisoarea nu a ajuns niciodată 
la ea. Ai observat, Hastings? Este isteaţă peste poate când vine 
vorba despre afacerile ei, dar absolut lipsită de inteligenţă. Ei 
bine, bunul Dumnezeu nu poate da totul unei singure 
persoane. 

— Cu excepţia lui Hercule Poirot, am insinuat eu. 

— Mă tachinezi, replică el senin. Haide să ne plimbăm pe 
cheiul Tamisei. Simt nevoia să-mi pun ordine în gânduri. 

Am păstrat o linişte discretă, aşteptând momentul în care 
micul detectiv fu gata să vorbească. 

— Acea scrisoare, începu el, în timp ce ne plimbam de-a 
lungul râului, mă intrigă. Am găsit, dragul meu prieten, patru 
explicaţii plauzibile pentru această problemă. 

— Patru? 

— Da. Mai întâi, a putut fi pierdută la poştă. Se mai 


întâmplă, ce-i drept cam rar. Însă, dacă adresa era greşită, 
trebuia să fie de mult returnată lordului Edgware. Aşa că 
prefer să renunţ la această primă soluţie, deşi ar putea fi cea 
adevărată. 

A doua explicaţie: Frumoasa noastră doamnă minte, 
pretinzând că nu a primit-o. E foarte posibil. Această doamnă 
încântătoare este perfect capabilă să mintă cu o candoare 
copilărească atunci când este în avantajul ei. Dar, dragul meu 
Hastings, nu văd avantajul unei asemenea minciuni. Dacă ar fi 
ştiut că el este de acord cu divorţul, de ce m-ar fi trimis pe 
mine să-l conving? Toată povestea asta nu are nici un sens. 

A treia explicaţie: lordul Edgware minte. Dacă ar fi să mintă 
cineva, între el şi soţia lui, l-aş considera mai degrabă pe el 
capabil să o facă. Totuşi, nu văd scopul acestei minciuni. De 
ce să inventeze o scrisoare expediată soţiei sale acum şase 
luni? Nu mai bine ar fi consimţit la propunerea mea? Nu, cred 
că efectiv i-a trimis această scrisoare... Deşi, motivul pentru 
această schimbare bruscă de atitudine nu-l pot identifica încă. 

Şi am ajuns la ultima explicaţie: cineva ar fi putut intercepta 
scrisoarea în cauză. Şi aici, Hastings, totul se transformă într- 
un exerciţiu investigativ foarte interesant, deoarece scrisoarea 
ar fi putut fi interceptată oriunde, fie în America, fie în 
Anglia. 

Cel care a făcut ca scrisoarea să dispară se opunea desfacerii 
căsătoriei. Hastings, aş da orice să ştiu ce se ascunde în 
spatele acestei afaceri. Pentru că ceva este... Ţi-o jur. 

Făcu o pauză, apoi adăugă, încet: 

— Ceva ce, deocamdată, întrezăresc doar. 

Capitolul 5 

Crima. 

A doua zi era 30 iunie. 

Pe la ora nouă şi jumătate, am fost anunţaţi că inspec-torul 
Japp era jos şi dorea să ne vadă. 

Trecuseră câţiva ani de când îl văzusem ultima dată pe 
inspectorul de la Scotland Yard. 

— Ah! Ce bon Japp, zise Poirot. Mă întreb ce vrea de data 
asta? 


— Ajutor, am sărit eu. Are vreun caz care-l depăşeşte şi vine 
să-ţi ceară ajutorul. 

Nu împărtăşeam pentru Japp aceeaşi indulgență ca Poirot. 
Nu mă deranja atât de tare faptul că profita de geniul lui 
Poirot, pentru că, până la urmă, lui Poirot îi făcea plăcere şi se 
simţea flatat. Ceea ce nu-mi convenea era ipocrizia lui Japp, 
care nu recunoştea nici în ruptul capului meritul lui Poirot. 
Îmi place înainte de toate sinceritatea şi i-am destăinuit 
părerea mea lui Poirot, pe care îl pufni râsul. 

— Eşti cel mai încăpățânat om pe care-l cunosc, Hastings! 
Aminteşte-ţi că sărmanul Japp trebuie să salveze aparențele. 
Aşa că îşi joacă rolul. E perfect normal. 

Am considerat că este o prostie din partea lui, însă Poirot nu- 
mi împărtăşi opinia. 

— Felul în care suntem percepuți de ceilalţi e o bagatelle, 
dar contează pentru oameni. Le satisface l'amour propre. 

După mine, nu i-ar fi stricat lui Japp dacă cineva l-ar fi pus 
un pic în banca lui, dar în acel moment nu avea rost să mă 
contrazic cu Poirot pe acest subiect şi, în plus, eram 
nerăbdător să aflu motivul pentru care Japp ne vizita. 

Acesta intră şi ne salută călduros. 

— După cum văd, tocmai vă pregăteaţi să luaţi micul dejun. 
N-aţi reuşit încă să găsiţi găinile care să facă ouăle pătrate 
pentru dumneavoastră, domnule Poirot? Făcu el o aluzie la o 
remarcă mai veche de-a lui Poirot cu privire la dimensiunea 
variată a ouălor ce-i intrigase simţul simetriei. 

— Nu încă, răspunse amicul meu, surâzând. Ce te aduce la 
noi atât de devreme, bunul meu Japp? 

— E devreme? Nu şi pentru mine. Mi-am început deja munca 
de vreo două ore. Cât despre motivul vizitei mele: ei bine, este 
o crimă. 

— O crimă? 

Japp încuviinţă din cap. 

— Lordul Edgware a fost asasinat ieri-seară, la reşedinţa sa 
din Regent Gate. Înjunghiat în ceafă de soţia sa. 

— De soţia sa? Am strigat. 

Mi-am amintit într-o fracțiune de secundă cuvintele lui 


Bryan Martin din dimineaţa zilei precedente. Presimţise oare 
ce urma să se întâmple? Mi-am adus aminte de asemenea şi de 
lejeritatea cu care Jane Wilkinson vorbise despre „lichidarea” 
soţului ei. Bryan Martin o caracterizase ca fiind amorală şi i se 
potrivea de minune, căci era o femeie crudă, egoistă şi 
iresponsabilă. Câtă dreptate avusese! 

Toate aceste gânduri îmi trecură prin minte în timp ce Japp 
continuă: 

— Da. Actriţa. Destul de renumită. Jane Wilkinson. S-au 
căsătorit acum trei ani, însă nu s-au înţeles şi ea 1-a părăsit. 

Poirot arăta intrigat şi serios. 

— Şi ce te face să bănuieşti că ea 1-a ucis? 

— Nu-i vorba de nici o bănuială. A fost recunoscută. Nici nu 
s-a chinuit să îşi ascundă identitatea măcar. A luat un taxi... 

— Un taxi? Am repetat eu involuntar, ca un ecou, 
amintindu-mi cuvintele ei din acea seară petrecută la Savoy. 

— A sunat la uşă şi a cerut să-l vadă pe lordul Edgware. Era 
10 seara. Majordomul i-a răspuns că merge să vadă dacă o 
poate primi, la care ea i-a răspuns cu un calm imperturbabil: 
„O, nu e nevoie. Sunt Lady Edgware. Presupun că îl găsesc în 
bibliotecă”. Şi şi-a continuat drumul, a deschis uşa, a intrat şi 
a închis-o în urma ei. 

Majordomul s-a gândit că întâmplarea era oarecum ciudată, 
dar în fine, nu era treaba lui. A coborât iar scările şi, zece 
minute mai târziu, a auzit închizându-se uşa de la intrare. 
Semn că doamna nu stătuse prea mult. Pe la 11, a zăvorât 
toate uşile pentru noapte. A deschis şi uşa la bibliotecă, dar 
fiind întuneric, s-a gândit că stăpânul mersese la culcare. Azi- 
dimineaţă, o servitoarea a descoperit cadavrul. Era înjunghiat 
în ceafă, chiar la baza gâtului. 

— Nimeni n-a auzit nimic? Nici un strigăt? 

— Tot personalul afirmă că nu. De altfel, uşile bibliotecii 
sunt izolate fonic destul de bine. Şi la asta se mai adaugă şi 
zgomotul străzii. În plus, o astfel de rană provoacă moartea 
imediat. Chiar sub cerebel, străpungând măduva spinării, 
parcă aşa a spus doctorul, sau ceva asemănător. Dacă 
nimereşti exact în punctul potrivit, poţi omorî un om 


instantaneu. 

— Asta presupune ca asasinul să cunoască exact acest 
detaliu, adică sunt necesare ceva cunoştinţe medicale. 

— Da, e adevărat. E un argument în favoarea ei. Însă aş băga 
mâna în foc că a fost noroc chior. Întâmplarea a făcut să 
lovească exact acolo, căci, vedeţi, unii oameni sunt favorizați 
de şansă. 

— Nu văd care ar fi norocul dacă până la urmă tot la 
spânzurătoare ajunge, mon ami, observă Poirot. 

— Corect. A fost cu siguranţă o nebunie din partea ei... Să 
intre astfel, fără grijă, dându-şi numele... 

— Cu siguranţă, foarte curios. 

— Probabil că nu venise cu intenţii rele. S-au certat, ea a 
înşfăcat briceagul şi 1-a înfipt dintr-odată. 

— Vorbeşti de un briceag? 

— Ceva asemănător, a spus medicul. Orice ar fi fost, 1-a luat 
cu ea pentru că nu a rămas în rană. 

Poirot scutură din cap nemulțumit. 

— Nu, nu, dragul meu prieten, nu se poate să se fi întâmplat 
astfel. O cunosc pe Lady Edgware şi este incapabilă să 
acţioneze sub imperiul impulsivităţii. În plus, e foarte puţin 
probabil să poarte în geanta ei un briceag. Puţine femei 
posedă aşa ceva... Şi vă asigur că Jane Wilkinson nu este una 
dintre ele. 

— Deci spuneţi că o cunoaşteţi, domnule Poirot? 

— Da. Chiar foarte bine. 

Poirot tăcu un moment. Japp îl privi cu un aer întrebător. 

— Aveţi vreun as pe mânecă, domnule Poirot? Îndrăzni Japp 
într-un târziu să spună ceva. 

— Apropo, replică Poirot, acum că mi-am amintit. Încă nu 
mi-ai spus ce vă aduce aici. Căci mi-e greu să cred că ai dorit 
pur şi simplu să petreci puţin timp în compania unui vechi 
prieten. Cu siguranţă că nu acesta este motivul. Şi ai aici un 
caz foarte simplu de crimă, ai şi criminalul, şi chiar mobilul... 
Apropo, care este adevăratul mobil? 

— Voia să se căsătorească cu un alt bărbat. A fost auzită 
spunând asta în public acum vreo săptămână. De ase-menea, 


se pare că a proferat şi ameninţări. Că s-ar urca într-un taxi, ar 
merge la el şi i-ar face felul. 

— A! Se vede că eşti foarte bine informat, spuse Poirot, 
foarte bine informat. Cineva a avut grijă să te pună la curent. 

Privirea lui Poirot implica o întrebare, dar Japp se făcu că nu 
înţelege. 

— Avem şi noi informatorii noştri, domnule Poirot, răspunse 
acesta cu indiferenţă. 

Dând din cap, Poirot se uită după ziarul zilnic, pe care-l găsi 
aruncat într-o parte, lângă uşa de la intrare. Fără îndoială, 
Japp îl răsfoise nerăbdător în timp ce ne aştepta. Cu o mişcare 
mecanică, Poirot îl plie la loc, îndreptând paginile îndoite, şi 
chiar dacă privirea-i rătăcea asupra textului, se vedea clar că 
mintea sa era complet absorbită de gânduri. 

— Şi totuşi, nu mi-ai răspuns la întrebare. Dacă totul merge 
strună, de ce ai mai venit la mine? 

— Pentru că am aflat că ieri-dimineaţă aţi fost la Regent 
Gate. 

— Înţeleg. 

— Imediat ce-am auzit asta mi-a atras atenţia. Înălţimea Sa 
1-a chemat pe domnul Poirot. De ce? Oare ce suspecta? Avea 
motive să se teamă? Aşa că, înainte de a întreprinde ceva, mi- 
am zis că ar fi bine să vă fac o vizită şi să aflu despre ce este 
vorba. 

— Ce-nţelegi prin „a întreprinde ceva”? Să arestaţi femeia, 
presupun? 

— Corect. 

— N-ai văzut-o încă? 

— O, ba da. Primul lucru pe care l-am făcut a fost să merg la 
Savoy. N-aş fi riscat să-mi scape pentru nimic în lume. 

— A, deci dumneata... 

Poirot se întrerupse. Privirea sa, concentrată până acum pe 
paginile ziarului, se schimbă brusc. Înălţă capul şi, cu un ton 
cu totul şi cu totul diferit, îl întrebă pe inspector: 

— Şi ea ce ţi-a spus? Ei, prietene, ea ce ţi-a spus? 

— l-am debitat placa obişnuită, că trebuie să ne dea o 
declaraţie şi o rugăm să rămână la dispoziţia noastră... Ca să 


nu ziceţi că poliţia engleză nu e corectă. 

— După mine, chiar naiv de corectă. Dar continuă, te rog. Ce 
v-a zis Lady Edgware? 

— Au apucat-o isteriile... Asta a făcut. S-a agitat încoace şi- 
ncolo, şi-a frământat mâinile şi într-un final s-a prăbuşit pe 
podea. O, un spectacol impresionant... N-am ce zice. Este o 
adevărată artistă. 

— Deci, continuă Poirot cu blândeţe, crezi că reacţia ei nu a 
fost sinceră? 

Japp clipi din ochi cu subînţeles. 

— Şi dumneavoastră ce gândiţi, domnule Poirot? Pe mine nu 
mă păcălesc uşor şiretlicuri de genul acesta. Nu şi-a pierdut 
cunoştinţa nici măcar o secundă... În nici un caz. A încercat, 
da. Dar vă jur că am avut şi impresia că tot spectacolul acesta 
îi face plăcere. 

— Da, răspunse Poirot gânditor. Aş putea afirma că e foarte 
posibil. Şi după aceea? 

— După aceea chipurile şi-a revenit... Cel puţin aşa a 
pretins. A plâns, a gemut, în fine, tot tacâmul, şi camerista 
aceea acră a ei i-a tot dat săruri pe la nas şi, când în sfârşit şi-a 
revenit îndeajuns, a cerut un avocat. Că nu va mai spune 
nimic decât în prezenţa avocatului ei. Şi-acum vă întreb, într-o 
clipă istericale şi, imediat după, cere un avocat, aţi zice că e 
un comportament normal? 

— În astfel de împrejurări, da, răspunse Poirot calm. 

— Pentru că e vinovată şi o ştie, nu-i aşa? 

— Nu neapărat. Spun asta pentru că îi cunosc tempe- 
ramentul. Mai întâi joacă rolul soţiei care doar ce a aflat de 
moartea soţului ei, aşa cum crede ea că ar trebui jucat. Şi, 
după ce şi-a satisfăcut impulsul artistic, agerimea ei nativă o 
îndeamnă să-şi cheme avocatul. Astfel, creează o scenă 
artificială şi se distrează la gândul că nu demonstrează cu 
nimic vinovăția sa. Ci pur şi simplu, arată că este o actriţă 
înnăscută. 

— Ei bine, nu-i o inocentă. Sunt sigur de asta. 

— Poate că ai dreptate, spuse Poirot. Presupun că aşa şi este. 
Însă parcă ai spus că nu a dat nici o declaraţie, nu-i aşa? Nici 


un cuvânt? 

Japp rânji. 

— Nici un cuvânt în absenţa avocatului ei. Camerista 1-a 
chemat la telefon. Mi-am lăsat doi oameni de pază acolo, şi 
am venit aici. M-am gândit că în timpul ăsta aş putea afla ce s- 
a întâmplat înainte de crimă şi aş pune toate dovezile în 
ordine înainte de a lua o decizie definitivă. 

— Şi totuşi, eşti sigur de vinovăția ei? 

— Bineînţeles că sunt sigur. Însă vreau să adun cât mai 
multe dovezi posibil. Vedeţi, toată povestea asta va provoca o 
senzaţie de proporţii. Nu se va ascunde nimic. Toate ziarele 
vor fi pline de articole referitoare la această afacere, şi ştiţi şi 
dumneavoastră cum sunt ziarele... 

— Apropo de presă, îl întrerupse Poirot. Ce părere ai despre 
asta, dragă Japp? Se pare că n-ai citit cu prea mare atenţie 
ziarul în dimineaţa asta. 

Se plecă peste masă, indicând cu degetul un paragraf din 
coloana de mondenităţi. Japp citi cu voce tare: 

Aseară, S ir Montagu Corner a oferit un dineu reuşit la 
reşedinţa sa din Chiswick, de pe malul Tamisei. Printre 
personalităţile prezente, amintim câteva nume: Sir George şi 
Lady du Fisse, domnul James Blunt, binecunoscutul critic 
dramatic, Sir Oscar Hammerfeldt, de la studiourile 
cinematografice Overton, doamna Jane Wilkinson (Lady 
Edgware), şi alţii. 

Japp se opri uluit. Apoi, revenindu-şi, zise: 

— Ce are a face asta cu povestea noastră? Ştirea aceasta a 
fost trimisă spre publicare înainte de a se afla de moartea 
lordului Edgware. O să vă convingeti. Veţi vedea că doamna 
nici măcar nu a fost acolo sau a ajuns târziu, după ora 11. 
Pentru numele lui Dumnezeu, domnule, doar nu credeţi toate 
bârfele din presă? Dintre toţi oamenii, dumneavoastră ar 
trebui să ştiţi mai bine. 

— O, dar ştiu. Doar că articolul aceasta mi-a stârnit 
curiozitatea. 

— Se mai întâmplă să apară coincidenţe de genul acesta. 
Acum, revenind la problema noastră, ştiu din proprie 


experienţă cât de greu este să vă facă cineva să vorbiţi. Dar 
sper că vă veţi da concursul de această dată, nu-i aşa? Îmi veţi 
spune de ce v-a chemat lordul Edgware? 

Poirot îşi înclină capul. 

— Lordul Edgware nu m-a chemat deloc. Dimpotrivă, eu am 
fost cel care i-a solicitat o întrevedere. 

— Adevărat? De ce? Poirot ezită o secundă. 

— Vă voi răspunde la întrebare, rosti el încet, dar o voi face 
în felul meu caracteristic. 

Japp suspină. Am simţit o oarecare simpatie pentru el, 
pentru că Poirot poate fi uneori extrem de exasperant. Poirot 
continuă: 

— Îţi cer permisiunea de a telefona unei anumite persoane şi 
de a-i cere să vină aici. 

— Cui anume? 

— Domnului Bryan Martin. 

— Vedeta de cinema? Ce legătură are el? 

— Cred că vei găsi declaraţia lui foarte interesantă şi poate 
de ajutor. Hastings, vrei să fii bun şi să-l suni? 

Am luat cartea de telefon. Artistul locuia într-un apartament 
dintr-o clădire impunătoare situată în apropiere de St James 
Park. 

— Victoria 49499. 

După câteva minute, se auzi vocea cam adormită a lui Bryan 
Martin. 

— Alo, cine-i la telefon? 

— Ce să-i spun? Am şoptit, acoperind receptorul cu mâna. 

— Spune-i că lordul Edgware a fost asasinat şi că mi-ar face 
o favoare dacă ar veni să mă vadă imediat. 

Am repetat cuvintele lui Poirot. La celălalt capăt al firului se 
auzi o exclamaţie de surpriză. 

— Dumnezeule! Strigă Martin. Deci a făcut-o până la urmă! 
Vin într-o clipă. 

— Ce-a spus? Întrebă Poirot. 

I-am repetat cuvintele lui Bryan Martin. 

— A, exclamă Poirot, satisfăcut. „Deci a făcut-o până la 
urmă!” Asta a spus? Atunci este exact cum am crezut, exact 


cum am crezut. 

Japp îl urmări nedumerit. 

— Domnule Poirot, atitudinea dumneavoastră mă lasă fără 
cuvinte. Mai întâi, vă comportaţi ca şi cum ea n-ar fi fost 
capabilă să facă asta şi acum afirmaţi că ştiaţi de vinovăția ei 
de la bun început. 

Poirot zâmbi satisfăcut. 

Capitolul 6 

Văduva. 

Bryan Martin, parolist, sosi în mai puţin de zece minute. În 
tot timpul acesta, Poirot fu dispus să vorbească despre orice 
alt subiect în afară de crimă şi refuză ferm să-i satisfacă măcar 
puţin curiozitatea lui Japp. 

După toate aparențele, vestea asasinatului lordului Edgware 
îl emoţionase puternic pe tânărul actor; era palid şi tras la 
faţă. 

— Doamne sfinte, domnule Poirot, spuse el în timp ce ne 
strângea mâinile. Ce dramă oribilă! Sunt complet şocat şi 
totuşi nu pot spune că nu m-am aşteptat la asta. Am bănuit 
dintotdeauna că se va întâmpla ceva de genul acesta. Vă 
amintiţi ce vă spuneam zilele trecute? 

— Mais oui, mais oui. Îmi amintesc perfect. Permiteţi-mi să 
vi-l prezint pe inspectorul Japp, însărcinat cu acest caz. 

Bryan Martin îi aruncă lui Poirot o privire plină de reproş. 

— Trebuia să mă preveniţi, murmură el. 

Îl salută rece pe inspector, apoi se aşeză strângând din buze. 

— Nu văd de ce mi-aţi cerut să vin aici, obiectă el. Istoria 
asta nu mă priveşte deloc. 

— Cred că vă înşelaţi, răspunse Poirot cu blândeţe, într-un 
caz de crimă, trebuie să punem deoparte aver-siunile 
personale. 

— Nu, nu. Am jucat în multe filme împreună cu Jane şi o 
cunosc foarte bine. La naiba, e prietena mea. 

— Şi totuşi, când aţi aflat despre asasinarea lordului 
Edgware, singura concluzie care v-a venit în minte a fost că ea 
1-a omorât, remarcă Poirot, foarte sec. 


Artistul tresări. 

— Vreţi să spuneţi că...? Ochii aproape că-i ieşeau din 
orbite. Vreţi să spuneţi că m-am înşelat? Că ea nu are nici o 
legătură cu asta? 

Japp interveni: 

— Ba da, domnule Martin, ea este ucigaşa. 

Tânărul se cufundă iar în scaun. 

— Pentru o clipă, am crezut că am comis o eroare de 
neiertat, murmură el. 

— În astfel de cazuri, n-ar trebui să lăsaţi prietenia să vă 
întunece judecata, rosti Poirot hotărât. 

— Aveţi dreptate, dar... 

— Dragul meu, sunteţi sigur că vreţi să fiţi de partea unei 
criminale? Crima... Cel mai respingător păcat comis de om. 

Bryan Martin oftă adânc. 

— Nu înţelegeţi. Jane nu este o ucigaşă obişnuită. Ea nu are 
nici o idee despre ce e rău sau ce e bine. Este iresponsabilă. 

— Asta e treaba juriului să decidă, i-o tăie scurt Japp. 

— Vă rog domnilor, îi întrerupse Poirot cu blândeţe. 
Domnule Martin, nu e ca şi cum aţi fi dumneavoastră cel care 
o acuză. Ea este deja acuzată. Însă nu puteţi refuza să ne 
spuneţi ce ştiţi. Aveţi o datorie faţă de societate, tinere domn! 

Actorul suspină din nou. 

— Fără îndoială că aveţi dreptate. Ce vreţi să vă spun? 

Poirot se uită la Japp. 

— Aţi auzit-o vreodată pe Lady Edgware, sau poate ar fi mai 
bine să-i spunem domnişoara Wilkinson, ameninţându-şi 
soţul? Întrebă inspectorul. 

— Da, de mai multe ori. 

— Şi care au fost cuvintele ei? 

— Spunea că dacă nu-i va reda libertatea, va fi nevoită „să-i 
facă felul” într-o zi. 

— Este posibil să fi glumit? 

— Nu, cred că vorbea foarte serios. Într-una din daţi, a 
specificat că va lua un taxi şi va merge personal la el ca să-l 
omoare. Eraţi şi dumneavoastră acolo, domnule Poirot, apelă 
el patetic la prietenul meu. 


Poirot încuviinţă din cap spre Bryan, confirmându-i spusele. 

Japp îşi continuă întrebările: 

— Acum, domnule Martin, am fost informaţi că voia să 
divorţeze pentru a se recăsători. Ştiţi cumva cu cine? 

— Da. Cu ducele de Merton. 

— Ducele de Merton, Dumnezeule, inspectorul fluieră 
admirativ. Ţinteşte sus, nu-i aşa? N-am dreptate?! Se spune că 
este unul dintre cei mai bogaţi oameni din Anglia. 

Bryan scutură din cap şi mai abătut decât înainte. 

Doar atitudinea lui Poirot părea mai enigmatică decât 
oricând. Cufundat în scaun, cu degetele împreunate, miş-carea 
ritmică a capului său sugera aprobarea totală a unui om care 
ascultă la gramofon discul preferat şi este foarte mulţumit de 
ce-i aud urechile. 

— Şi soţul său nu voia să divorţeze? 

— Nu. Refuzase cu îndârjire. 

— Sunteţi foarte sigur? 

— Da. 

— Aici, zise Poirot, intervenind în conversaţie, iată unde 
începe rolul meu, dragă Japp. Lady Edgware m-a rugat să-l 
conving pe soţul ei să consimtă la divorţ. Şi acesta este 
motivul întâlnirii mele cu el de ieri-dimineaţă. 

Bryan Martin ridică din umeri. 

— Acest demers n-ar fi servit la mare lucru. Lordul Edgware 
n-ar fi acceptat niciodată aşa ceva. 

— Credeţi? Spuse Poirot, întorcându-se spre el şi aruncându-i 
o privire prietenoasă. 

— Sunt sigur. Însăşi Jane era convinsă de asta. Nu avea nici 
o încredere în mijlocirea dumneavoastră şi aban-donase orice 
speranţă. Lordul Edgware nu s-ar fi lăsat niciodată convins. 

Poirot zâmbi şi ochii săi deveniră deodată foarte verzi. 

— Vă înşelaţi, tinere. L-am văzut ieri pe lordul Edgware; era 
gata sa divorţeze. 

Bryan Martin fu total şocat la auzul acestei veşti. Cu ochii 
bulbucaţi, îl privi pe Poirot: 

— L-aţi... L-aţi văzut ieri? Se bâlbâi el. 

— Da. La douăsprezece şi un sfert, răspunse Poirot metodic. 


— Şi a consimţit la divorţ? 

— A fost de acord să divorţeze. 

— Trebuia să o anunţaţi imediat pe Jane! Strigă tânărul cu 
reproş. 

— Dar am făcut-o, domnule Martin. 

— l-aţi spus? Strigară deodată Martin şi Japp. 

Poirot zâmbi din nou. 

— Schimbă un pic mobilul crimei, nu-i aşa? Murmură el. 
Acum, domnule Martin, daţi-mi voie să vă atrag atenţia 
asupra unui lucru. 

Şi îi indică paragraful din ziar. Bryan îl citi fără prea mare 
interes. 

— Credeţi că acest dineu ar putea fi alibiul ei? Zise Bryan. 
Bănuiesc că lordul Edgware a fost împuşcat în timpul serii. 

— Lordul a fost înjunghiat şi nu împuşcat, preciză Poirot. 

Martin lăsă să-i cadă ziarul. 

— Mă tem că nu ne ajută cu nimic, spuse el cu regret. Jane 
nu a fost prezentă la acel dineu. 

— De unde ştiţi? 

— Mi s-a spus, nu mai ştiu de către cine. 

— Păcat, zise Poirot gânditor. 

Japp îl privi cu o vie curiozitate. 

— Vă înţeleg din ce în ce mai puţin, domnule. Se pare că n- 
aţi vrea ca această femeie să fie vinovată? 

— Nu, nu, bunule Japp. Nu sunt omul care să fie de partea 
cuiva, dar sincer, aşa cum vezi dumneata acest caz, e o 
batjocură la adresa inteligenţei mele. 

— Cum adică? Eu nu mă simt deloc ofensat. 

În acel moment, am văzut cum prietenului meu îi stăteau pe 
limbă câteva cuvinte, însă se abţinu să le rostească. 

— lată o tânără femeie care doreşte, după cum spui 
dumneata, să scape de soţul ei. Nu te contrazic aici. A 
recunoscut-o ea însăşi. Ei bine, cum procedează oare? Afirmă 
de mai multe ori de față cu martori că se gândeşte să-l 
omoare. Aşa că iese într-o seară, merge la el acasă, se 
prezintă, îl înjunghie şi pleacă. Ce părere ai, bunul meu 
prieten? Are vreun sens ce spun eu acum? 


— Recunosc că a fost cam iresponsabil din partea ei. 

— Iresponsabil?! E adevărată prostie! 

— Eh, zise Japp şi se ridică. E în avantajul poliţiei când 
criminalii îşi pierd capul. Trebuie să mă întorc la Savoy acum. 

— Permite-mi să te însoțesc. 

Inspectorul nu avu nici o obiecţie, iar noi îl urmarăm. 

Bryan Martin ne părăsi fără chef. Părea foarte agitat şi ne 
rugă să-l ţinem la curent cu ancheta. 

— Acest tip te calcă pe nervi, fu opinia lui Japp, la care se 
ralie şi Poirot. 

La Savoy ne aştepta un personaj care, după toate aparențele, 
părea să fie un om al legii. Tocmai sosise, şi toţi patru am fost 
conduşi în apartamentul lui Jane. 

Japp se adresă unuia dintre oamenii săi. 

— Nimic nou? Întrebă el laconic. 

— A vrut să telefoneze. 

— Cui? Întrebă inspectorul nerăbdător. 

— La Jay, să-şi comande toaleta de doliu. 

Japp înjură printre dinţi. 

Intrarăm în apartament. 

Văduva proba pălării în faţa unei toalete. Îmbrăcată într-o 
vaporoasă rochie neagră cu alb, ne întâmpină cu unul dintre 
cele mai fermecătoare zâmbete ale sale. 

— Domnule Poirot, sunteţi foarte amabil că aţi venit. 
Domnule Moxon (acesta era numele avocatului), sunt în- 
cântată să vă văd. Aşezaţi-vă lângă mine şi avertizaţi-mă când 
trebuie să răspund. Acest poliţist îşi imaginează că am fost 
plecată azi-dimineaţă şi l-am ucis pe George. 

— Scuzaţi-mă, doamnă, aseară, rectifică Japp. 

— N-aţi spus la ora 10, azi-dimineaţă? 

— Nu, la 10, aseară, postmeridian. 

— Bine, n-am putut niciodată face diferenţa care e dimineaţă 
sau seară, antemeridian sau postmeridian. 

— Păi, chiar în acest moment este 10 dimineaţa, obiectă 
inspectorul pe un ton sever. 

Jane deschise ochii mari şi foarte miraţi. 

— Ia te uită, murmură ea. De ani de zile n-am mai fost aşa 


de matinală. Înseamnă că de-abia se crăpa de ziuă când aţi 
ajuns la mine. 

— O clipă, inspectore, interveni domnul Moxon, cu un ton 
oficial. Vreţi să precizaţi când a avut loc acest eveni-ment... 
Regretabil? 

— Aseară, în jur de ora 10, domnule. 

— A, în cazul acesta, spuse Jane pe negândite, la acea oră 
eram la o petrecere. O! Şi îşi duse mâna la gură cu un gest 
brusc. Poate că nu ar fi trebuit să spun asta. 

Căută cu o privire întrebătoare încuviințarea avoca-tului ei. 

— Dacă, la ora 10 ieri-seară, eraţi... la o petrecere, Lady 
Edgware, eu... Eu nu văd nici un impediment în a-l informa 
pe domnul inspector de acest fapt. 

— Este în regulă, zise Japp. Eu v-am solicitat doar o 
declaraţie cu privire la modul în care v-aţi petrecut timpul 
seara precedentă. 

— Ba nu. Aţi menţionat ora 10 şi încă ceva. Şi oricum, m-aţi 
speriat teribil. Mi-am pierdut imediat cunoştinţa, domnule 
Moxon. 

— Lady Edgware, în legătură cu această petrecere...? 

— A avut loc la Sir Montagu Corner, la Chiswick. 

— La ce oră aţi ajuns acolo? 

— Dineul era prevăzut pentru opt şi jumătate. 

— Şi la ce oră aţi plecat de aici? 

— Pe la opt. M-am oprit puţin la Piccadilly Palace să-mi iau 
rămas-bun de la o prietenă care pleca acasă în State - doamna 
Van Dusen. Am ajuns în Chiswick pe la nouă fără un sfert. 

— Şi la ce oră aţi părăsit dineul? 

— În jur de 11 şi jumătate. 

— Aţi venit direct aici? 

— Da. 

— Cu un taxi? 

— Nu, cu maşina mea. Am închiriat-o de la Daimler. 

— Şi în timpul dineului nu v-aţi ridicat de la masă nici 
măcar pentru o clipă? 

— Păi... Eu... 

— Deci aţi făcut-o? 


Inspectorul arăta ca un motan care tocmai încolţise un 
şoarece. 

— Nu ştiu ce vreţi să insinuaţi cu asta. Am fost chemată la 
telefon în timpul mesei. 

— Cine v-a telefonat? 

— Cred că a fost vorba de o glumă stupidă. Am auzit o voce 
spunând: „Sunteţi Lady Edgware?” I-am răspuns: „Chiar ea”. 
Apoi am auzit un hohot de râs la capătul firului şi s-a 
întrerupt. 

— Aţi ieşit din casă pentru a vorbi la telefon? 

Jane îl privi amuzată. 

— Evident că nu. 

— Cât timp aţi lipsit de la masă? 

— Aproximativ un minut şi jumătate. 

Japp arăta de parcă mai avea puţin şi-şi pierdea cumpătul. 
Eram convins că nu credea nici un cuvânt din cele spuse de 
Lady Edgware, dar aceasta fiind declaraţia, nu mai avea 
altceva de făcut decât să verifice faptele. Aşa că îi mulţumi pe 
un ton glacial şi se retrase. 

Ne îndreptam şi noi spre ieşire când Jane îl chemă înapoi pe 
Poirot. 

— Domnule Poirot, sunteţi bun să-mi faceţi un serviciu? 

— Cu plăcere, madame. 

— Telegrafiaţi-i ducelui la Paris din partea mea. Trebuie să 
fie la hotel Crillon. Ar trebui să afle ce s-a întâmplat. N-aş vrea 
să o fac personal. Presupun că acum s-ar cuveni să joc o 
săptămână sau două rolul văduvei îndurerate. 

— Este absolut inutil să-i telegrafiaţi, madame, spuse Poirot 
cu blândeţe. Ziarele din Paris vor vorbi cu siguranţă despre 
această afacere. 

— Măi să fie, ce isteţ sunteţi! Bineînţeles că va apărea în 
ziare. Mai bine să nu-i trimit nici o telegramă. Cred că acum 
ar trebui să fiu mai atentă, mai ales că lucrurile s-au aranjat 
atât de bine în favoarea mea. Comportamentul meu trebuie să 
fie demn de o văduvă. Mă gândeam să trimit o coroană de 
orhidee. Cred că sunt cele mai scumpe flori de pe aici. Ce 
ziceţi, nu-i aşa că va trebui să merg şi la înmormântare? 


— Va trebui mai întâi să participaţi la anchetă, madame. 

— Aveţi dreptate. Tăcu un moment, cântărind în minte ce 
era de făcut şi adăugă: Nu-mi place deloc inspectorul acela de 
la Scotland Yard. M-a speriat de moarte. Domnule Poirot? 

— Da? 

— Se pare că mi-a surâs norocul, răzgândindu-mă în ultimul 
moment şi mergând la acel dineu până la urmă. 

La auzul acestor cuvinte, Poirot, care se îndrepta deja spre 
uşă, se opri brusc şi se întoarse către Lady Edgware. 

— Ce spuneţi doamnă? V-aţi răzgândit? 

— Da. Nu voiam să mă duc. Am avut o durere de cap 
îngrozitoare ieri după-amiază. 

Poirot înghiţi în sec de câteva ori, de parcă se chinuia să 
pronunţe cuvintele. 

— Aţi... Aţi menţionat asta cuiva? Întrebă într-un final. 

— Bineînţeles. Eram mai mulţi şi luam ceaiul împreună. Mă 
tot invitau la o serată şi eu i-am refuzat. Le-am spus că îmi 
crapă capul de durere şi că mă voi întoarce direct la hotel şi 
nu voi merge nici la dineu. 

— Şi ce v-a făcut să vă răzgândiţi, doamnă? 

— Ellis m-a convins. A spus că nu-mi pot permite să nu mă 
duc. Vedeţi dumneavoastră, bătrânul Sir Montagu are o 
grămadă de relaţii şi, în plus, e o creatură cam ciudată... Se 
simte repede jignit. Oricum nu-mi păsa. Odată măritată cu 
Merton aş fi renunţat la viaţa asta. Însă Ellis a fost 
dintotdeauna mai prudentă decât mine. A spus mai multe 
aseară, că e de ajuns să pierd o ocazie... Şi, până la urmă, i- 
am dat dreptate. Şi după cum aţi văzut, am mers la dineu. 

— Doamnă, cred că ar trebui să îi fiţi foarte recunoscătoare 
lui Ellis, spuse Poirot pe un ton serios. 

— Probabil. Inspectorul acela crede că le ştie pe toate, nu-i 
aşa? Replică Jane râzând. 

Poirot o ignoră şi adăugă cu o voce joasă: 

— Oricum ar fi... Toată povestea asta te pune serios pe 
gânduri. Da, te pune serios pe gânduri. 

Jane o strigă pe Ellis şi camerista îşi făcu apariţia din 
încăperea alăturată. 


— Domnul Poirot este de părere că am avut noroc că m-ai 
convins să merg aseară la dineu. 

Ellis de-abia se uită la Poirot. Întreaga ei atitudine era severă 
şi dezaprobatoare. 

— Nu se cuvine să anulaţi angajamentele făcute, milady. 
Sunteţi prea capricioasă şi oamenii nu iartă aşa de uşor. 
Lucrurile se pot întoarce împotriva dumneavoastră. 

Jane apucă pălăria pe care o proba la venirea noastră şi o 
puse din nou pe cap. 

— Detest culoarea neagră, spuse ea nemulțumită. De altfel, 
nici nu port negru. Dar presupun că de data aceasta trebuie să 
o fac, ca o adevărată văduvă. Toate pălăriile astea sunt 
îngrozitoare. Ellis, sună şi la celălalt magazin. Trebuie să mă 
pun la punct înainte de a-mi face iar apariţia în public. 

Fu momentul potrivit pentru mine şi Poirot să părăsim 
camera neobservaţi. 

Capitolul 7 

Secretara. 

Nu scăpasem de prezenţa lui Japp. O oră mai târziu, apăru la 
hotel, şi aruncându-şi pălăria pe masă, exclamă că parcă 
fusese blestemat. 

— Ai verificat cele spuse de Lady Edgware? Întrebă Poirot, 
înţelegător. 

— Da, răspunse cu tristeţe Japp. Şi dacă cele paisprezece 
persoane întrebate nu mint, înseamnă că nu ea a comis crima! 
Nu mă deranjează să recunosc în faţa dumneavoastră, 
domnule Poirot, continuă el, dar mă aşteptam la cu totul 
altceva. La prima vedere, n-ai zice că altcineva în afară de ea 
ar fi putut să-l ucidă pe lordul Edgware. Ea e singura 
persoană care ar avea vreun motiv să o facă. 

— Nu sunt de acord cu tine. Mais continuez. 

— Ei bine, aşa cum spuneam, mă aşteptam ca lucrurile să fie 
aranjate deja. Ştiţi cum sunt adunăturile astea artistice... Se 
aliază cu toţii să-şi apere confratele. Însă, de data aceasta, e cu 
totul altă poveste. Cei prezenţi la dineul de aseară sunt cu toţii 
martori serioşi, niciunul dintre ei nu este prieten cu actriţa şi, 
mai ales, unii nici nu se cunosc între ei. Mărturia lor este 


independentă şi de necontestat. Am sperat atunci să aflu că 
poate ea a dispărut vreo jumătate de oră. Ar fi putut să o facă 
uşor, pretinzând că trebuie să-şi pudreze nasul sau inventând 
orice altă scuză ridicolă. Dar nici vorbă de aşa ceva. A părăsit 
masa într-adevăr aşa cum ne-a declarat, ca să răspundă la 
telefon, însă majordomul a fost cu ea în permanență şi a durat 
exact atât cât ne-a precizat. Majordomul a auzit-o spunând: 
„Chiar ea. Sunt Lady Edgware” şi apoi s-a întrerupt legătura la 
celălalt capăt al firului. E într-adevăr ciudată treaba asta cu 
telefonul, dar nu văd nici o legătură cu ancheta noastră. 

— Posibil să nu aibă... Dar chiar şi-aşa, este interesantă. Era 
o voce de bărbat sau de femeie? 

— De femeie, parcă aşa a spus ea. 

— Ciudat, răspunse Poirot gânditor. 

— Să lăsăm asta la o parte, continuă Japp nerăbdător, şi să 
ne întoarcem la ce e mai important. Întreaga seară s-a 
petrecut exact aşa cum ne-a declarat ea. A sosit la nouă fără 
un sfert, a plecat la unsprezece şi jumătate şi s-a întors la hotel 
la douăsprezece fără un sfert. L-am interogat pe şofer, face 
parte din echipa de serviciu obişnuită de la Daimler, iar 
personalul de la Savoy a văzut-o intrând şi a confirmat ora 
întoarcerii. 

— Pare destul de concludent. 

— Şi-atunci cum rămâne cu cei doi care au văzut-o în Regent 
Gate? Nu e numai majordomul, ci şi secretara lordului 
Edgware: amândoi jură, pe ce au ei mai sfânt, că însăşi Lady 
Edgware a venit la stăpânul lor în jur de ora 10. 

— De cât timp lucrează majordomul în acea casă? 

— De şase luni. Apropo, frumos specimen. 

— Într-adevăr. Eh bien, dragul meu, dacă e în serviciul 
lordului Edgware abia de şase luni, nu avea cum s-o 
recunoască pe Lady Edgware, pentru că nu o mai văzuse 
înainte. 

— A recunoscut-o după fotografiile din ziar. Şi oricum ar fi, 
secretara o cunoştea. E în serviciul lordului Edgware de cinci 
sau şase ani şi este singura absolut sigură că era Lady 
Edgware. 


— A! Exclamă Poirot. Atunci aş vrea s-o văd pe această 
femeie! 

— În acest caz, ce părere aveţi să mă însoţiţi acum? 

— Îţi mulţumesc, mon ami, cu cea mai mare plăcere. Sper că 
invitaţia dumitale îl include şi pe Hastings, nu-i aşa? 

Japp dădu din cap afirmativ şi zise: 

— Păi cum altfel? Unde e maestrul, apare şi în-văţăcelul! Şi 
continuă: Totul îmi aminteşte de afacerea Elizabeth Canning. 
Vă amintiţi? Cel puţin douăzeci de martori se jurau că au 
văzut-o pe gitana Mary Squires în două locuri diferite din 
Anglia, la distanţă considerabilă unul de altul. Şi martori 
onorabili! Această Mary Squires era atât de urâtă că nu puteai 
s-o confunzi cu alta! Misterul n-a fost niciodată dezvăluit! 
Aici, ne găsim în faţa unei situaţii similare. Două grupuri 
separate afirmă că au văzut-o în acelaşi timp, în două locuri 
total diferite. Care din ei spun adevărul? 

— Nu cred că ar fi dificil de aflat. 

— Credeţi? Această femeie, domnişoara Carroll, a cunoscut-o 
într-adevăr pe Lady Edgware. Au locuit sub acelaşi acoperiş zi 
de zi. E imposibil să se înşele. 

— Vom afla imediat. 

— Cine va fi moştenitorul titlului nobiliar? Am întrebat eu. 

— Un nepot, căpitanul Ronald Marsh. Cam risipitor, din câte 
se spune. 

— Ce a spus doctorul cu privire la ora morţii? Întrebă Poirot. 

— Nu o vom şti exact decât după autopsie. Când vom vedea 
unde îi ajunsese cina. 

Stilul lui Japp, îmi pare rău s-o spun, nu era dintre cele mai 
rafinate. 

— Însă ora 10 s-ar potrivi. A fost văzut în viaţă pe la 9 şi 
câteva minute când s-a ridicat de la masă şi majordomul i-a 
servit whisky-ul cu sifon în bibliotecă. La ora 11, când 
majordomul se pregătea de culcare, lumina în bibliotecă era 
stinsă, aşa că e foarte probabil să fi fost deja mort. Nu ar fi 
rămas singur în întuneric. 

Poirot dădu, gânditor, din cap. Peste câteva minute, am 
ajuns în Regent Gate. Obloanele casei erau toate lăsate. 


Uşa ne fu deschisă de acelaşi majordom chipeş. 

Japp intră primul, urmat de noi doi. Uşa fiind deschisă spre 
stânga, majordomul fu obligat să se lipească de pe-retele din 
spatele lui şi, astfel, nu-1 putu observa pe Poirot imediat, 
acesta aflându-se în dreapta mea şi ascuns puţin de statura 
mea înaltă. De-abia după ce am avansat în hol, majordomul îl 
văzu şi am auzit cum i se taie brusc res-piraţia. Uitându-mă la 
el, l-am surprins privindu-l şocat pe Poirot, într-o stare 
evidentă de groază. Am reţinut acest detaliu pentru mai 
târziu, gândindu-mă că ar putea fi semnificativ. 

Japp intră în sufragerie prin dreapta noastră şi îl chemă pe 
majordom după el. 

— Alton, haide să recapitulăm încă o dată cu mare atenţie ce 
s-a întâmplat aseară. Era ora 10 când a sosit doamna aceea? 

— Lady Edgware? Da, domnule. 

— Cum aţi recunoscut-o? Întrebă Poirot. 

— Mi-a spus numele, domnule. Mai mult, i-am văzut 
portretul în ziare şi am văzut-o şi jucând. 

— Cum era îmbrăcată? Mai întrebă Poirot. 

— În negru, domnule. O rochie neagră şi o mică pălărie 
neagră. Avea la gât un colier de perle şi purta mănuşi gri. 

Poirot îl interogă pe Japp din priviri. 

— Rochie de seară din tafta albă şi capă de hermină, făcu 
detectivul pe un ton sec. 

Majordomul îşi continuă povestea. Relatarea sa era întocmai 
cu ceea ce ne povestise Japp deja. 

— Stăpânul dumitale a mai avut vreun alt vizitator aseară? 
Întrebă Poirot. 

— Nu, domnule. 

— Cum se închide uşa de la intrare? 

— E prevăzută cu o yală şi, de obicei, înainte să mă culc, 
trag doar zăvoarele. Asta se întâmplă pe la 11 seara. Dar, 
aseară, domnişoara Geraldine a fost la Operă, aşa că am lăsat 
uşa nezăvorâtă. 

— Cum aţi găsit uşa, azi-dimineaţă? 

— Era încuiată, domnule. Domnişoara Geraldine a tras 
zăvoarele la întoarcere. 


— Ştiţi cumva la ce oră s-a întors? 

— Cred că pe la douăsprezece fără un sfert, domnule. 

— Asta înseamnă că, până la douăsprezece fără un sfert, uşa 
n-ar fi putut fi deschisă din exterior decât cu o cheie? Şi din 
interior, pentru a o deschide, era suficient să apeşi pe clanţă. 

— Exact, domnule. 

— Câte chei există? 

— Lordul Edgware avea una. Şi se mai găseşte alta în 
sertarul dulapului din hol, cea de care s-a folosit domni-şoara 
Geraldine aseară. Nu ştiu să mai existe altele. 

— Nimeni altcineva din personalul casei nu mai deţine vreo 
cheie? 

— Nu, domnule. Domnişoara Carroll sună întotdeauna. 

Poirot anunţă că asta era tot ce voise să afle şi am pornit. 

În căutarea secretarei. 

Am găsit-o scriind, aşezată la un birou masiv. 

Domnişoara Carroll era o femeie plăcută, în jur de 45 de ani, 
cu un aer eficient. Părul ei blond începuse să încărunțească, 
iar în spatele ochelarilor, sclipeau două luminiţe albastre, 
foarte vii. De îndată ce începu să vor-bească, i-am recunoscut 
vocea, clară şi sobră, pe care o auzisem la telefon. 

— A! Domnul Poirot, spuse, după ce Japp făcu prezentările. 
Cu dumneavoastră am aranjat întâlnirea de ieri-dimineaţă! 

— Exact, mademoiselle. 

M-am gândit că Poirot trebuie să fie plăcut impresionat de 
ea. Era cu siguranţă întruchiparea ordinii şi a preciziei. 

— Ei bine, domnule inspector, cu ce vă pot fi de folos? Reluă 
ea. 

— Să-mi răspundeţi la o simplă întrebare, domnişoară. 
Sunteţi absolut sigură că Lady Edgware a fost aseară, aici? 

— E pentru a treia oară când mă întrebaţi acelaşi lucru. 
Bineînţeles, sunt sigură! Am văzut-o cu ochii mei. 

— Unde se întâmpla asta, domnişoară? 

— În hol. I-a vorbit majordomului pentru un minut, apoi a 
străbătut holul până la uşa bibliotecii. 

— Şi unde eraţi dumneavoastră în acel moment? 

— La primul etaj. Priveam în jos de la balustradă. 


— Şi sunteţi sigură că nu v-aţi înşelat? 

— Imposibil! I-am văzut faţa foarte clar. 

— Este posibil să fi fost cineva care semăna cu ea? 

— Nu. Chipul lui Jane Wilkinson este unic. Într-adevăr, ea 
era. 

Japp îi aruncă o privire lui Poirot, care voia să însemne: „Ei, 
ai văzut?” 

— Lordul Edgware avea duşmani? Întrebă, subit, Poirot. 

— Prostii, zise domnişoara Carroll. 

— Ce vreţi să spuneţi, mademoiselle? 

— Duşmani? În zilele noastre, oamenii nu au duşmani. Nu 
englezii! 

— Şi totuşi, lordul Edgware a fost asasinat... 

— De nevasta sa, conchise domnişoara Carroll. 

— După părerea dumneavoastră, o soţie nu poate fi un 
duşman? 

— Recunosc că e o întâmplare de neînchipuit. Nu cre-deam 
că aşa ceva e cu putinţă... cu atât mai puţin în categoria 
socială din care facem parte. 

După toate aparențele, domnişoara Carroll îşi imagina că 
omorurile nu puteau fi săvârşite decât de beţivi din categoriile 
sociale inferioare. 

— Câte chei există pentru uşa de la intrare? 

— Două, răspunse prompt domnişoara Carroll. Lordul 
Edgware avea întotdeauna o cheie asupra lui. Cealaltă era 
ținută întotdeauna în sertarul mobilei din hol, în eventua- 
litatea că cineva se întorcea mai târziu, să o poată lua. Mai de 
mult, exista şi o a treia, dar a pierdut-o căpitanul Marsh. 
Foarte neglijent din partea lui. 

— Căpitanul Marsh venea des pe aici? 

— Până acum trei ani, locuia aici. 

— De ce a plecat? Întrebă Japp. 

— Nu ştiu. Fără îndoială, pentru că nu se înţelegea deloc cu 
unchiul său. 

— Cred, mademoiselle, că ştiţi mai mult de atât, sugeră 
Poirot. 

Domnişoara Carroll îi aruncă o privire rapidă. 


— Nu am obiceiul să bârfesc, domnule Poirot. 

— Dar aţi putea totuşi să ne spuneţi adevărul privind 
zvonurile despre o neînțelegere serioase dintre lordul Edgware 
şi nepotul său. 

— N-a fost nimic atât de serios. Lordul Edgware avea un 
caracter foarte dificil. 

— Aţi simţit-o şi pe pielea dumneavoastră? 

— Nu-i vorba de mine. N-am avut niciodată vreo 
neînțelegere cu lordul Edgware. A avut întotdeauna o mare 
încredere în mine. 

— Însă în ceea ce-l priveşte pe căpitanul Marsh...? 

Poirot insistă asupra subiectului, îndemnând-o cu grijă spre 
mai multe destăinuiri. Domnişoara Carroll cedă, ridicând din 
umeri. 

— Era extravagant şi cheltuitor. Şi-a făcut o grămadă de 
datorii. A intrat şi în alte necazuri... pe care nu le cunosc 
tocmai exact. S-au certat, şi lordul Edgware i-a interzis să mai 
intre în casă. Asta-i tot. 

Îşi strânse buzele, ca şi cum ar fi vrut să ne indice că mai 
mult de atât nu ne va spune. 

Camera în care discutasem cu secretara se afla la primul etaj. 
În momentul în care ne pregăteam să coborâm, Poirot mă 
prinse de braţ. 

— O secundă, Hastings. Rămâi aici, în timp ce eu cobor cu 
Japp. Urmăreşte-ne cu privirea până când vom fi intraţi în 
bibliotecă şi apoi, urmează-ne. 

Renunţasem de mult să-i mai pun lui Poirot întrebări care 
începeau cu „De ce”, aşa că m-am conformat ca în poemul cu 
cavaleria uşoară al lui Tennyson „Nu e treaba mea să judec, ci 
să mă execut sau să mor”, chiar dacă, de data aceasta, din 
fericire, nu era cazul. Mi-am imaginat că, probabil, suspecta 
că majordomul îl spiona şi voia să se convingă dacă era 
adevărat sau nu. 

Mi-am ocupat deci locul în picioare, privind în jos, peste 
balustradă. Poirot şi Japp se îndreptară mai întâi spre uşa de 
la intrare... De unde nu puteam să-i văd. Apoi, reapărură, 
avansând lent, în hol. I-am urmărit cu privirea, din spate, 


până intrară în bibliotecă. Am aşteptat un minut sau două, în 
caz că majordomul şi-ar fi făcut apariţia şi, neobservând nici o 
mişcare, am coborât scările în grabă şi am mers după ei în 
bibliotecă. 

Cadavrul fusese ridicat. Perdelele erau trase şi lumina 
aprinsă. Poirot şi Japp stăteau în mijlocul camerei, privind în 
jurul lor. 

— Nu e nimic aici! Declară Japp. 

Poirot replică, cu zâmbetul pe buze: 

— Ei, ce să-i faci! Nici scrum de ţigară... Nici urme pe 
parchet... Nici vreo mănuşă de femeie... Nici măcar cea mai 
mică dâră de parfum! Nimic din ceea ce descoperă atât de 
uşor detectivii din romanele polițiste. 

— În poveştile de genul acela, poliţiştii sunt întotdeauna 
complet ignoranţi, spuse Japp cu un rânjet. 

— Am găsit un indiciu odată, continuă Poirot visător. Dar 
pentru că era lung de patru picioare, în loc de patru 
centimetri, nu m-a crezut nimeni. 

Mi-am amintit întâmplarea şi m-a pufnit râsul. Apoi, am 
devenit conştient de misiunea mea. 

— Totul e-n regulă, Poirot, i-am zis. M-am uitat şi nici urmă 
de majordom, cel puţin atât cât mi-am putut da seama. 

— O! Ochiul vigilent al dragului meu Hastings! Făcu Poirot 
pe un ton glumet. Ia să vedem, mi-ai remarcat trandafirul 
dintre buze? 

— Trandafirul dintre buze? Am întrebat mirat. 

Japp izbucni în râs. 

— Într-o zi o să mor de râs din cauza ta, domnule Poirot. Cu 
siguranţă! Un trandafir? Ce-ţi mai trece prin minte?! 

— Păi, mă gândisem să pretind că sunt Carmen, replică 
Poirot foarte calm. 

M-am întrebat dacă ei erau nebuni, sau eu însumi. 

— Nu l-ai remarcat, Hastings? Repetă Poirot, de data asta, pe 
un ton de reproş. 

— Nu. Pentru simplul fapt că nu ţi-am văzut faţa. 

— N-are importanţă, răspunse Poirot, clătinând din cap. 

Oare făceau glume pe seama mea? 


— Ei bine, zise Japp, nu mai văd nimic de făcut în camera 
asta. Aş vrea, dacă e posibil, s-o revăd pe fiica lordului 
Edgware. Dimineaţă era prea supărată ca să mai aflu ceva de 
la ea. 

Sună pentru a-l chema pe majordom. 

— Întreab-o pe domnişoara March dacă e dispusă să-mi 
acorde câteva momente. 

Bărbatul se îndepărtă. Peste câteva minute domnişoara 
Carroll apăru în locul lui. 

— Geraldine doarme, explică ea. Biata copilă a fost 
realmente şocată! După ce aţi plecat, i-am dat un calmant şi 
acum a căzut într-un somn adânc. Peste o oră, două, poate. 

Japp încuviinţă din cap. 

— În orice caz, adăugă domnişoara Carroll, tot ce ar putea 
ea să vă zică, aş putea să vă spun eu, la fel de bine. 

— Ce părere aveţi despre majordom? Întrebă Poirot. 

— Vă mărturisesc că nu-mi place deloc, dar n-aş putea să vă 
spun de ce anume, răspunse domnişoara Carroll. 

Ajunseserăm aproape de uşa de la intrare. 

— Domnişoară, nu-i aşa că aseară eraţi acolo sus? O întrebă 
Poirot, ridicând degetul spre scară. 

— Da. De ce? 

— Şi de acolo aţi văzut-o pe Lady Edgware mergând de-a 
lungul holului spre bibliotecă? 

— Da. 

— Şi i-aţi văzut trăsăturile perfect? 

— Fără nici o îndoială. 

— Dar de acolo, nu i-aţi putut vedea chipul, în cel mai bun 
caz, numai spatele. 

Domnişoara Carroll, încurcată, roşi. 

— Spatele ei, vocea ei, mersul ei. Este acelaşi lucru! Nu 
aveam cum să mă înşel. Vă spun că era ea, Jane Wilkinson... 
O femeie de cea mai joasă speţă, dacă a existat vreodată aşa 
ceva. 

Şi se întoarse, grăbindu-se spre scară. 

Capitolul 8 

Posibilităţi. 


Japp ne părăsi. Eu şi Poirot am intrat în Regent Park şi ne- 
am căutat un loc liniştit. 

— De-abia acum înţeleg ce era cu trandafirul tău dintre 
dinţi, i-am spus râzând. Pe moment am crezut că ai înnebunit. 

Poirot îşi păstră aerul serios. 

— Vezi tu, Hastings, secretara este un martor periculos. Este 
periculoasă pentru că declaraţia ei nu este exactă. Ai observat 
cât de sigură era că a văzut faţa vizitatoarei? Asta mi s-a părut 
de la început imposibil. Dacă ar fi venit dinspre bibliotecă, da, 
cu siguranţă, dar nu mergând spre bibliotecă. Aşa că am 
condus micul meu experiment care mi-a confirmat părerea şi, 
în acelaşi timp, i-am întins o cursă respectabilei domnişoare. 
După care a schimbat imediat tactica. 

— Însă a continuat să susțină cu tărie că a fost Lady 
Edgware, am punctat eu. Până la urmă, vocea şi gesturile unei 
persoane sunt greu de confundat cu ale alteia. 

— Nu, nu. 

— De ce, Poirot. Eu consider că cele două sunt cele mai 
caracteristice aspecte ale unei persoane. 

— Sunt de acord cu tine. Dar tocmai din acest motiv sunt cel 
mai uşor de imitat. 

— Crezi? 

— Întoarce-te cu câteva zile în urmă. Îţi aminteşti seara 
petrecută la teatru...? 

— Carlotta Adams? Da, dar ea are un talent cu totul special. 
— O persoană foarte cunoscută de public nu e aşa de dificil 
de imitat. Dar sunt de acord cu tine că e foarte talentată. Cred 
că ar putea imita cu uşurinţă pe oricine fără ajutorul unor 

lumini speciale sau profitând de avantajul distanţei. 

Deodată mă străfulgera o idee. 

— Poirot! Am strigat. Doar nu crezi că ar fi posibil...? Nu, ar 
fi o coincidenţă prea mare. 

— Depinde cum vezi tu lucrurile, Hastings. Dacă priveşti 
dintr-un anumit unghi n-ar fi deloc o coincidenţă. 

— Dar ce motiv ar fi avut Carlotta Adams să-l ucidă pe 
lordul Edgware? Nici măcar nu-l cunoştea. 

— De unde ştii dacă îl cunoştea sau nu? De ce faci 


presupuneri nefondate, Hastings? Poate au existat între ei 
legături pe care le-am ignorat. Nu neapărat că asta ar fi şi 
teoria mea. 

— Ai atunci o idee despre ce s-a întâmplat? 

— Da. Încă de la început, am bănuit posibilitatea implicării 
Carlottei Adams. 

— Dar, Poirot... 

— Răbdare, Hastings! Dă-mi voie să-ţi lămuresc câteva fapte 
pentru edificarea ta personală. Fără vreo jenă, Lady Edgware 
dezvăluie relaţiile dintre ea şi soţul ei, mergând până acolo 
încât să afirme că l-ar omorî. Nu suntem singurii martori: au 
auzit-o un ospătar, camerista ei de mai multe ori, Bryan 
Martin şi, poate, chiar Carlotta Adams. Şi mai sunt persoanele 
cărora aceştia le-au repetat spusele lui Lady Edgware. Apoi, în 
aceeaşi seară, este comentată maniera excelentă în care 
Carlotta Adams o poate imita pe Jane Wilkinson. Cine avea 
motive să-l reducă la tăcere pe lordul Edgware? Soţia lui. 

Acum, să presupunem că un alt personaj ar fi vrut să scape 
de lordul Edgware. El are la îndemână ţapul ispăşitor şi, în 
ziua în care Jane Wilkinson anunţă că, din cauza migrenei, va 
petrece o seară liniştită în casă, planul este pus în aplicare. 

Era necesar ca Lady Edgware să fie văzută intrând în casa 
soţului ei. Ei bine, a fost văzută. Merge atât de departe încât 
îşi face cunoscută şi identitatea. Ah! C'est peu trop, ca! Ar 
trezi suspiciunea până şi unei găini. 

Şi încă un detaliu... Mărunt, ce-i drept. Femeia care a intrat 
în casa din Regent Gate, aseară, era îmbrăcată în negru. Iar 
Jane Wilkinson detestă negrul şi nu-l poartă niciodată. Chiar 
ea ne-a zis-o. Să ne imaginăm acum că vizitatoarea în cauză 
nu era Jane Wilkinson, ci o persoană care s-a dat drept ea: 
oare această persoană este şi ucigaşul? 

A existat oare o a treia persoană ar fi putut pătrunde în casă 
pentru a-l ucide pe lordul Edgware? Şi dacă ar fi aşa, 
persoana în cauză a ajuns înainte sau după pretinsa vizită a lui 
Lady Edgware? Şi dacă a sosit după, atunci ce a avut de spus 
femeia lordului Edgware? Cum ar fi putut să-şi justifice 
prezenţa? Putea să-l înşele pe majordom, care nu o cunoştea, 


şi pe secretară, care nu a văzut-o decât din spate. Dar doar nu 
credea că ar putea să-l înşele pe soţ? Sau, poate exista deja un 
cadavru în cameră? Fusese oare lordul Edgware ucis înainte 
de venirea ei? 

— Opreşte-te, Poirot, am strigat eu. Simt cum îmi pocneşte 
capul! 

— Linişteşte-te, prietene. Nu facem decât să ne imagi-năm 
posibilităţi. E ca atunci când probezi mai multe obiecte de 
îmbrăcăminte. Acesta se potriveşte? Nu? E prea mare la 
umeri? Dar acesta? Da, acum e mai bine... Dar mă cam 
strânge. Acesta e o mărime prea mică. Şi aşa mai departe... 
Până când găsim veşmântul perfect — adevărul. 

— Pe cine suspectezi de acest plan diabolic? Am întrebat eu. 

— Ah, e încă prea devreme pentru a decide. Trebuie mai 
întâi să aflăm cine ar fi avut interesul să-şi dorească dispariţia 
lordului Edgware. De o parte îl avem bineînţeles pe nepotul 
moştenitor. Puțin cam prea evident, probabil. Şi-apoi, în ciuda 
protestelor domnişoarei Carroll, mai e problema duşmanilor. 
După părerea mea, lordul Edgware era genul de om care şi-ar 
fi făcut uşor duşmani. 

— Sunt perfect de acord cu tine. 

— Oricine ar fi, trebuie să se simtă în foarte mare siguranţă. 
Aminteşte-ţi, Hastings, că dacă nu s-ar fi răzgândit în ultimul 
moment, Jane Wilkinson n-ar fi avut nici un alibi. Ar fi stat în 
camera ei la Savoy şi i-ar fi fost destul de greu s-o dovedească. 
Ar fi fost arestată, jude-cată... Şi probabil spânzurată. 

M-au trecut fiorii. 

— Totuşi, e ceva ce mă intrigă, continuă Poirot. Intenţia de a 
o incrimina pe ea este evidentă... Şi atunci, care e motivul 
telefonului primit? De ce ar suna-o cineva la Chiswick şi, 
odată convins de prezenţa ei acolo, să închidă imediat. Pare 
mai degrabă, nu-i aşa, că acel cineva dorea să se asigure că ea 
era acolo înainte de a acţiona. Dar ce anume să facă? Asta pe 
la nouă şi jumătate, cu siguranţă, înainte de asasinat. În acest 
caz, nu există altă concluzie decât că persoana care a telefonat 
i-a făcut lui Jane un serviciu. Nu poate fi ucigaşul... Căci avea 
tot interesul să o incrimineze pe Jane. Şi-atunci, cine a fost? 


Se pare că avem aici două circumstanţe cu totul diferite. 

Eram complet aiurit. 

— Poate e doar o coincidenţă, am sugerat eu. 

— Nu, nu, sunt prea multe coincidenţe. Acum şase luni, s-a 
pierdut o scrisoare. De ce? Prea multe lucruri par 
inexplicabile. Trebuie să existe o legătură între ele. Mai e şi 
povestea pe care ne-a relatat-o Bryan Martin, continuă el, 
după un oftat. 

— Bine, Poirot, dar asta n-are nimic în comun cu moar-tea 
lui Edgware! 

— Hastings, eşti orb şi, mai mult decât atât, obtuz! Nu vezi 
că toate aceste piese de puzzle formează o imagine mai 
amplă? O imagine neclară acum, dar care se va cla-rifica 
încetul cu încetul. 

Poirot îmi păru excesiv de optimist. Nu vedeam cum totul ar 
putea deveni mai clar şi, în plus, mintea-mi era bulversată 
complet. 

— E imposibil! Am strigat deodată. Nu pot să cred aşa ceva 
despre Carlotta Adams! Pare o fată atât de drăguță. 

Totuşi, rostind aceste cuvinte, mi-am amintit de cuvintele lui 
Poirot despre pasiunea ei pentru bani. Dorinţa de 
îmbogăţire... Să fie asta rădăcina tuturor relelor? Poirot fusese 
foarte inspirat în acea noapte. O văzuse pe Jane în pericol, din 
cauza temperamentului ei egoist, şi pe Carlotta abătută de la 
calea cea dreaptă de pasiunea pentru bani. 

— Nu cred că ea este vinovată, Hastings. E prea stăpână pe 
sine şi prea echilibrată pentru asta. Este posibil să nu i se fi 
spus nimic despre crimă şi să fi fost doar folosită. Dar atunci... 

Se întrerupse, încruntat. 

— Chiar şi-aşa, e complice fără voie. Adică, va afla vestea azi 
din ziare. Îşi va da seama... 

Deodată, Poirot scoase un strigăt răguşit. 

— Repede, Hastings! Repede! Am fost atât de orb! De 
imbecil! Un taxi! Imediat! 

L-am privit stupefiat cum flutură braţele în aer. 

— Un taxi, imediat! 

Opri unul care trecea pe lângă noi şi am urcat în grabă. 


— Îi ştii adresa? 

— Carlottei Adams? 

— Mais oui, mais oui! Repede, Hastings, repede! Fie-care 
minut este preţios. Nu-ţi dai seama? 

— Nu, deloc, am replicat. 

Poirot înjura printre dinţi. 

— În cartea de telefoane? Nu, n-ar fi listată acolo. Teatrul! 

La teatru nu s-au arătat foarte dispuşi să ne comunice adresa 
Carlottei, dar Poirot reuşi să o obţină. Locuia într-un 
apartament dintr-o clădire în apropiere de Sloane Square. Am 
mers cu taxiul până acolo, Poirot neputând să-şi stăpânească 
nerăbdarea. 

— Să sperăm că nu ajung prea târziu, Hastings. Să sperăm că 
nu ajung prea târziu! 

— Ce e cu graba asta? Nu te înţeleg. Ce-nseamnă toate 
astea? 

— Înseamnă că n-am reacţionat când trebuia şi mi-a luat 
prea mult timp să văd ce era evident. Ah, mon Dieu! Să 
sperăm că ajungem la timp! 

A doua crimă. 

Chiar dacă nu înţelegeam motivul agitaţiei lui Poirot, îl 
cunoşteam destul de bine ca să-mi dau seama că era 
întemeiată. 

Când am ajuns la Rosedew Mansions, Poirot sări din maşină, 
îi plăti şoferului şi dispăru în clădire. Apartamentul 
domnişoarei Adams se afla la primul etaj, după cum am putut 
vedea pe lista locatarilor. 

Poirot urcă scările în grabă fără să mai aştepte liftul oprit la 
unul dintre etajele superioare. 

Bătu la uşă şi sună. După un scurt moment, uşa fu deschisă 
de o femeie între două vârste, cu părul prins strâns într-un coc 
la spate. Pleoapele ochilor îi erau înroşite de parcă plânsese. 

— Domnişoara Adams? Întrebă Poirot nerăbdător. 

Femeia îl privi nedumerită. 

— Nu aţi aflat? 

— Să aflu? Ce să aflu? 


Poirot se albi dintr-odată la faţă şi, în acel moment, mi-am 
dat seama că orice se întâmplase era exact de ce se temea 
prietenul meu. 

— E moartă, continuă femeia, scuturând din cap. Moartă în 
somn! Este îngrozitor! 

Poirot se rezemă de tocul uşii, neputincios. 

— Prea târziu, murmură el. 

Agitaţia sa era atât de evidentă, încât femeia îl privi cu şi 
mai mare atenţie. 

— Scuzaţi-mă, domnule, dar sunteţi un prieten de-al dânsei? 
Nu-mi amintesc să vă fi văzut pe aici până astăzi. 

Poirot ignoră remarca ei. În schimb, o întrebă: 

— A văzut-o vreun doctor? Ce a spus? 

— Că a luat o doză puternică de somnifere. O, sărăcuţa de 
ea! O tânără doamnă atât de drăguță! Medicamentele astea 
sunt atât de periculoase. Doctorul a spus că a fost veronal. 

Poirot se ridică dintr-odată şi atitudinea sa se schimbă 
complet. 

— Trebuie să intru, spuse el. 

Femeia devenise cu siguranţă bănuitoare şi suspicioasă. 

— Nu cred că..., începu ea. 

Dar Poirot trebuia să-şi facă voia şi se legă de singurul lucru 
care l-ar fi ajutat să obţină rezultatul dorit. 

— Trebuie să mă laşi să intru, spuse el. Sunt detectiv şi 
trebuie să investighez circumstanţele morţii stăpânei tale. 

Femeia suspină, se dădu la o parte şi el păşi în apartament. 

Din acel moment, Poirot preluă controlul situaţiei. 

— Ceea ce ţi-am spus, i se adresă el femeii pe un ton 
autoritar, este strict confidenţial. Nu trebuie să mai spui asta 
nimănui. Toată lumea trebuie să creadă în continuare că 
moartea domnişoarei Adams a fost accidentală. Dă-mi te rog 
numele şi adresa doctorului pe care l-ai chemat în dimineaţa 
aceasta. 

— Doctor Heath, Carlisle Street nr. 17. 

— Şi numele dumitale care este? 

— Bennett — Alice Bennett. 

— Din câte observ, ai fost ataşată de domnişoara Adams. 


— O, da, domnule. Era o tânără atât de drăguță! Sunt în 
serviciul ei de anul trecut, când a venit la Londra. Nu semăna 
deloc cu celelalte actriţe. Era o adevărată dom-nişoară, plină 
de bun-simţ şi pretindea acelaşi lucru de la cei de lângă ea. 

Poirot asculta cu atenţie şi înţelegere şi nu arăta deloc că s-ar 
grăbi. Mi-am dat seama că cea mai bună modalitate de a 
obţine informaţii de la cineva era să te comporti în cel mai 
gentil mod cu putinţă. 

— Trebuie să fi fost foarte tulburător pentru dumneata, 
observă el cu blândeţe. 

— O, da, domnule. Pe la nouă şi jumătate, ca de obicei, i-am 
adus în cameră ceaiul şi ea era întinsă acolo. Iniţial m-am 
gândit că încă doarme. Am pus tava pe masă şi am tras 
draperiile. Unul dintre inele se prinsese şi a trebuit să trag mai 
tare, producând zgomot. Când m-am întors spre ea am rămas 
surprinsă că nu se trezise. Şi-apoi, deodată, ceva mi-a atras 
atenţia, felul în care era întinsă în pat. M-am apropiat de pat 
şi i-am atins mâna. Era rece ca gheaţa, domnule, şi am scos un 
țipăt. 

Femeia se opri din povestire şi îşi şterse ochii înlăcrimaţi. 

— Gata, gata, rosti Poirot cu blândeţe. Trebuie să fi fost 
teribil pentru dumneata. Domnişoara Adams obişnuia să ia 
somnifere ca să adoarmă? 

— Mai lua din când în când ceva pentru durere de cap, 
domnule. Nişte pastile mici dintr-un flacon. Dar aseară se pare 
că a luat altceva, sau cel puţin aşa a spus doctorul. 

— A avut vreun vizitator aseară? 

— Nu, domnule. A ieşit aseară. 

— V-a spus cumva unde a mers? 

— Nu, domnule. A plecat în jur de ora şapte. 

— A! Şi cum era îmbrăcată? 

— Purta o rochie neagră. O rochie şi o pălărie negre. 

Poirot mă privi cu subînţeles. 

— Purta vreo bijuterie? 

— Doar colierul ei de perle, domnule. 

— Şi mănuşi... Gri? 

— Da, domnule. Mănuşile ei erau gri. 


— A! Fii amabilă şi spune-mi care era starea ei de spirit. Era 
veselă? Emoţionată? Tristă? Agitată? 

— Mi s-a părut mulţumită de ceva, domnule. Tot zâmbea 
pentru sine ca şi cum ar fi făcut cuiva o glumă. 

— Pe la ce oră s-a întors? 

— Puțin după ora douăsprezece, domnule. 

— Şi-atunci? Cum ţi s-a părut? La fel? 

— Era foarte obosită, domnule. 

— Dar nu supărată sau tulburată? 

— O, nu, domnule. Părea mulţumită de ceva, dar în acelaşi 
timp obosită, dacă înţelegeţi ce vreau să spun. A vrut să 
telefoneze cuiva, dar a renunţat şi a zis că e prea târziu ca să 
mai deranjeze şi că va cere legătura a doua zi dimineaţă. 

— A! Ochii lui Poirot străluceau. Se aplecă spre femeie şi îşi 
reluă întrebările pe un ton neutru. Ai auzit numele persoanei 
cu care a vrut să vorbească? 

— Nu, domnule. A cerut numai numărul şi a aşteptat o clipă. 
Centralista i-a răspuns ca de obicei: „încerc să vă fac 
legătura”. Domnişoara Adams a spus „Foarte bine” şi-apoi, 
brusc, a căscat şi a spus: „O! Nu pot să deranjez! Sunt atât de 
obosită”, a închis şi a început să se dezbrace. 

— Ce număr a cerut? Ţi-l aminteşti oare? Gândeşte-te! Poate 
fi important! 

— Îmi pare rău, dar nu-l ştiu, domnule. Îmi amintesc doar 
că era un număr de Victoria. Nu am ascultat cu atenţie. 

— A mâncat sau a băut ceva înainte de culcare? 

— Un pahar cu lapte cald, ca de obicei. 

— Cine 1-a pregătit? 

— Chiar eu, domnule. 

— Şi n-a vizitat-o nimeni în timpul serii? 

— Nimeni, domnule. 

— Nici în timpul după-amiezii? 

— Nu-mi amintesc să fi venit cineva. Domnişoara Adams a 
luat prânzul şi ceaiul în oraş. S-a întors în jur de ora şase. 

— Când a sosit laptele? Laptele din care a băut aseară? 

— Ieri după-amiază. Era proaspăt, domnule. Băiatul îl pune 
întotdeauna la uşă la ora 4. Dar, domnule, sunt sigură că nu 


era nimic rău cu el. Am băut şi eu chiar azi-di-mineaţă la ceai. 
Şi doctorul a spus că era absolut sigur că ea a luat ceva. 

— Este posibil să mă înşel, zise Poirot. Da, este foarte posibil 
să mă înşel. Voi vorbi şi cu medicul. Dar, vezi dumneata, 
domnişoara Adams avea duşmani. Lucrurile sunt diferite în 
America faţă de aici... 

Ezită o clipă, dar Alice Bennett îi pică în cursă. 

— O, ştiu, domnule. Am citit despre Chicago şi despre 
pistolarii de acolo. Trebuie să fie o ţară periculoasă şi mă- 
ndoiesc că poliţia de acolo este cinstită. Nu ca a noastră. 

Poirot mulţumi cerului că şovinismul lui Alice Bennett îl 
scutea de alte explicaţii şi lăsă baltă subiectul. 

Privirea îi pică pe o valijoară ce semăna mai degrabă cu o 
trusă, aşezată pe un scaun. 

— Domnişoara Adams a luat această geantă cu ea când a 
ieşit aseară? 

— Nu, a luat-o cu ea ieri-dimineaţă, domnule. Nu o avea cu 
ea când s-a întors după-amiază, dar a adus-o înapoi azi- 
noapte. 

— Îmi dai voie să o deschid? 

Alice Bennett i-ar fi permis orice. Ca orice femeie prudentă şi 
suspicioasă, odată ce-i câştigai încrederea, putea fi manipulată 
ca un copil. Nu i-ar fi refuzat nimic lui Poirot. 

Valijoara nu era încuiată şi Poirot o deschise. M-am apropiat 
şi am privit peste umărul lui. 

— Vezi, Hastings, vezi? Murmură el emoţionat. 

Conţinutul genţii era cu siguranţă sugestiv. Cuprindea o cutie 
de machiaj, două obiecte care puse în pantofi înălţau o 
persoană cu câţiva centimetri, o pereche de mănuși gri şi, 
împăturită într-o hârtie specială, o perucă aurie, lucrată cu 
măiestrie, de aceeaşi nuanţă ca părul lui Jane Wilkinson şi cu 
aceeaşi pieptănătură ca a ei: cărare pe mijloc şi cârlionţi la 
ceafă. 

— Te mai îndoieşti acum, Hastings? Mă întrebă Poirot. 

Recunosc că până în acel moment avusesem îndoielile mele, 
dar acum nu mai aveam nici un motiv să mă împotrivesc. 

Poirot închise valiza şi se întoarse spre cameristă. 


— Ştii cumva cu cine a cinat domnişoara Adams ieri-seară? 

— Nu, domnule. 

— Ştii cu cine a luat prânzul sau ceaiul? 

— Nu ştiu nimic despre ceai, dar cred că a luat prânzul cu 
domnişoara Driver. 

— Domnişoara Driver? 

— Da, prietena ei cea mai bună. Este patroana unui magazin 
de pălării din Moffat Street, chiar vizavi de Bond Street. Se 
numeşte Genevieve. 

Poirot îşi notă adresa în carneţel imediat sub cea a 
medicului. 

— Încă o întrebare, madame. Îţi aminteşti ceva... Orice... 
Din ceea ce mademoiselle Adams a spus sau a făcut când s-a 
întors la ora 6 şi care ţi s-a părut neobişnuit sau deosebit? 

Camerista se gândi pentru un moment sau două. 

— N-aş putea spune, domnule, răspunse ea într-un târziu. 
Am întrebat-o dacă vrea ceai şi mi-a răspuns că a băut deja. 

— O! Luase ceaiul deja, o întrerupse Poirot. Pardon. 
Continuă! 

— Şi-apoi a scris scrisori până aproape de momentul când a 
trebuit să plece. 

— Scrisori? Ştii cumva către cine? 

— Da, domnule. A fost o singură scrisoare către sora ei din 
Washington. Îi scria regulat de două ori pe săptămână. A luat 
scrisoarea cu ea să o pună la poştă, dar a uitat. 

— Şi-atunci e încă aici? 

— Nu, domnule. Am pus-o eu la poştă. Şi-a amintit de ea 
seara trecută, chiar înainte să se culce. Şi eu i-am zis că mă 
duc eu. Punând încă un timbru şi prinzând poşta de noapte 
putea să plece la timp. 

— A! Şi e departe? 

— Nu, domnule, e chiar după colţ. 

— Ai închis uşa cu cheia în urma dumitale? 

Alice Bennett îl privi fix. 

— Nu, domnule. Nu o închid niciodată când lipsesc atât de 
puţin. 

Poirot vru să spună ceva, dar se abţinu. 


— Vreţi să o vedeţi? Întrebă camerista cu lacrimi în ochi. E 
atât de frumoasă! 

Am urmat-o în dormitor. 

Carlotta Adams arăta liniştită şi mult mai tânără decât în 
seara de la Savoy. Ca un copil obosit care în sfârşit se odihnea. 
Expresia întipărită pe faţa lui Poirot, uitându-se la ea, mi se 
păru stranie. L-am văzut făcându-şi cruce şi, în timp ce 

coboram scările, îmi zise: 

— J'ai fait un serment, Hastings. 

Nu l-am întrebat care era acela căci îl ghiceam, fără îndoială. 

Un minut mai târziu adăugă: 

— M-am liniştit într-o privinţă măcar. Nu am putut să o 
salvez. La momentul la care noi aflam despre decesul lordului 
Edgware, ea era deja moartă. Asta mă linişteşte. Da, mă 
consolează foarte mult. 

Jenny Driver. 

Următorul lucru pe care-l aveam de făcut era să mer-gem la 
medicul a cărui adresă ne fusese dată de cameristă. 

Se dovedi a fi un bătrânel agitat, cu atitudine cam 
nehotărâtă. Îl cunoştea pe Poirot după reputaţie şi îşi expri-mă 
plăcerea de a-1 întâlni în carne şi oase. 

— Aşadar, ce pot face pentru dumneavoastră, domnule 
Poirot? Întrebă el după o scurtă introducere. 

— Aţi fost chemat în această dimineaţă, le docteur, la 
căpătâiul unei domnişoare pe nume Carlotta Adams. 

— A, da! Biata fată! O actriţă talentată. Am fost de două ori 
la spectacolul ei. Păcat că a sfârşit astfel! De ce ajung oare 
fetele astea să ia droguri, nu-mi pot închipui. 

— Credeţi, aşadar, că era dependentă de droguri. 

— Profesional, n-aş putea s-o spun. În orice caz, nu le lua pe 
cale injectabilă. Nu am găsit urme de ac. Se pare că şi le 
administra pe cale orală. Camerista a afirmat că nu avea 
probleme cu somnul, dar ce ştiu cameristele? Presu-pun că nu 
lua veronal în fiecare seară, dar e evident că lua de mult timp. 

— Ce vă face să credeţi asta? 

— Această... Drace, unde l-am pus? Scotoci într-o geantă 


mică. Iat-o! 

Şi scoase o mică poşetă de seară. 

— Va urma cu siguranţă o anchetă. Şi am luat asta cu mine 
de frică să nu-şi bage nasul camerista. 

Scoase din poşetă o micuță cutie de aur, pe care se puteau 
citi inițialele C. A., încrustate în rubine. O bagatelă valoroasă 
şi scumpă. O deschise şi am putut vedea că era aproape plină 
cu o pudră albă. 

— Veronal, explică el pe scurt. Priviţi ce scrie înăuntru. 

Pe interiorul capacului era gravat: 

Pentru C. A. De la D, Paris, 10 noiembrie. Vise plăcute. 

— 10 noiembrie, murmură Poirot gânditor. 

— Exact, şi acum suntem în iunie. Asta ne indică faptul că 
lua veronal de cel puţin şase luni şi cum pe cutie nu apare 
anul, ar putea fi chiar şi 18 luni sau 2 ani şi jumătate. 

— Paris, D, repetă Poirot încruntându-se. 

— Da. Înseamnă ceva pentru dumneavoastră? Apropo, nu v- 
am întrebat în ce calitate vă interesează acest caz. Presupun 
că aveţi motive întemeiate. Aţi vrea să ştiţi dacă este vorba de 
sinucidere? Ei bine, n-aş putea să vă spun cu exactitate. 
Nimeni nu poate. Conform declaraţiei cameristei, domnişoara 
era într-o dispoziţie foarte veselă ieri. Asta mă face să mă 
gândesc că ar putea fi un accident şi, dacă vreţi opinia mea, 
eu înclin să-l declar un accident. Veronalul este o substanţă 
foarte înşelătoare. E posibil ca o doză foarte mare să nu-ti facă 
nimic şi o doză infimă să te ucidă. Din această cauză este 
foarte periculos. Fără îndoială că la anchetă vor concluziona 
că a fost o moarte accidentală. Mă tem că nu vă pot ajuta mai 
mult decât atât. 

— Îmi permiteţi să examinez poşeta domnişoarei? 

— Bineînţeles. Bineînţeles. 

Poirot goli poşeta pe masă: o batistă fină cu inițialele C. M. 
A. Brodate într-un colţ, o pensulă pentru pudră, un ruj, o 
hârtie de o liră sterlină şi ceva mărunţiş, şi un pince-nez. 

Poirot îl examină cu multă atenţie. Avea ramele aurite şi 
părea mai degrabă a fi purtat de o persoană severă şi 
autoritară. 


— Curios, spuse Poirot. Nu ştiam că domnişoara Adams 
purta ochelari. Probabil că sunt pentru citit. 

Doctorul îi luă şi-i studie. 

— Nu, aceştia sunt ochelari pentru distanţă, afirmă el. Au 
dioptriile destul de mari. Persoana care purta aceşti ochelari 
trebuie să fi fost foarte mioapă. 

— Ştiţi cumva dacă domnişoara Adams...? 

— Azi e prima oară când am examinat-o. Am mai fost 
chemat o singură dată ca să tratez degetul infectat al ca- 
meristei. În rest, n-am fost niciodată în apartament. 
Domnişoara Adams, pe care am văzut-o atunci doar pentru o 
clipă, nu purta ochelari. 

Poirot i-a mulţumit doctorului şi am plecat. Pe faţa 
prietenului meu se putea vedea o expresie de intrigare. 

— Se pare să mă fi înşelat, admise el. 

— În privinţa substituţiei? 

— Nu, nu. Acest fapt e dovedit deja. Nu, mă refer la decesul 
ei. Este evident că veronalul era în posesia ei. Oare este 
posibil ca, fiind obosită aseară, să fi vrut să se asigure că va 
dormi bine? 

Apoi se opri brusc, speriindu-i pe trecători, şi bătu din 
palme. 

— Nu, nu, nu! Declară el cu emfază. De ce să se producă 
acest accident într-un moment atât de propice? Nu e vorba de 
nici un accident şi nici de sinucidere! Nu, ea şi-a jucat rolul şi, 
astfel, şi-a semnat condamnarea la moarte. Este posibil ca 
veronalul să fi fost ales pur şi simplu pentru că se ştia că ea îl 
foloseşte din când în când şi că îl avea în posesia ei. Dar chiar 
şi-aşa, criminalul trebuia să fie o persoană care o cunoştea 
foarte bine. Cine este D, Hastings? Aş da orice să ştiu cine este 
D. 

— Poirot, i-am spus eu, privindu-l cum rămăsese postat în 
mijlocul trotuarului. Nu ar fi mai bine să mergem? Toată 
lumea se uită la noi. 

— Poftim? Probabil că ai dreptate. Cu toate că pe mine nu 
mă deranjează. Nu-mi afectează absolut deloc şirul gândurilor. 

— Oamenii au început să râdă de noi, am murmurat eu. 


— Nu are nici o importanţă. 

Nu eram de acord cu el. Aveam oroare de situaţiile jenante 
de acest fel. Singurul lucru care-l preocupă pe Poirot este 
posibilitatea fie a unei călduri înăbuşitoare, fie a unei umezeli 
care i-ar strica aspectul mustăţii lui faimoase. 

— Să luăm un taxi, spuse Poirot şi, agitând din baston, opri 
unul care tocmai trecea pe lângă noi. 

Ne-am urcat în el şi Poirot îi ceru şoferului să ne ducă la 
Genevieve, în Moffat Street. 

Genevieve se dovedi a fi unul dintre acele magazine care, la 
parter, expuneau într-o vitrină o pălărie de o formă nedefinită 
şi o eşarfă, în timp ce adevăratul centru al operaţiunilor se 
afla la etaj. Am urcat un rând de scări mirosind a mucegai şi 
am ajuns la o uşă pe care scria „Genevieve. Poftiţi înăuntru, 
vă rog!” Am intrat într-o cămăruţă burduşită cu pălării şi ne- 
am trezit în faţa unei creaturi blonde, cu statură impunătoare, 
care îi aruncă lui Poirot o privire bănuitoare. 

— Domnişoara Driver? Întrebă Poirot. 

— Nu ştiu dacă doamna vă poate primi. Ce doriţi, vă rog? 

— Spune-i, te rog, domnişoarei Driver că un prieten de-al 
domnişoarei Adams doreşte să îi vorbească. 

Blonda nici nu apucă să transmită mesajul că o draperie de 
catifea neagră se dădu la o parte şi apăru o femeie micuță, 
vivace, cu părul roşu aprins. 

— Ce este? Întrebă ea. 

— Sunteţi domnişoara Driver? 

— Da. Ce-i cu Carlotta? 

— Aţi aflat vestea tristă? 

— Ce veste tristă? 

— Domnişoara Adams a murit în somn azi-noapte. O 
supradoză de veronal. 

Femeia căscă ochii mari. 

— Ce îngrozitor! Exclamă ea. Biata Carlotta! Nu-mi vine să 
cred. Cum aşa? Era atât de plină de viaţă ieri! 

— Din păcate, acesta este adevărul, mademoiselle, spuse 
Poirot. Acum, e în jur de ora 1. Permiteţi-mi, vă rog, să vă 
invit la prânz împreună cu prietenul meu. Aş vrea să vă pun 


mai multe întrebări. 

Tânăra îl măsură din cap până în picioare. Se vedea că este 
genul de femeie combatantă, şi-mi amintea de o rasă de câini 
agresivi. 

— Dumneavoastră cine sunteţi? Întrebă direct. 

— Numele meu este Hercule Poirot. Acesta este prie-tenul 
meu, căpitanul Hastings. 

M-am înclinat. 

Privirea ei se opri câte puţin la fiecare din noi. 

— Am auzit de dumneavoastră, spuse ea brusc. Vă urmez. O 
strigă pe blondă: Dorothy! 

— Da, Jenny. 

— Doamna Lester va veni pentru pălăria Rose Descartes pe 
care o facem pentru ea. Încearcă mai multe feluri de pene. Am 
plecat, nu voi lipsi mult, cred. 

Îşi aşeză pe cap o pălărie mică, neagră, îşi pudră nasul şi 
apoi se întoarse spre Poirot. 

— Sunt gata. 

Cinci minute mai târziu, ne aflam într-un mic restaurant pe 
Dover Street. Poirot dăduse comanda ospătarului şi, în faţa 
noastră, aveam cocktailurile. 

— Acum, spuse Jenny Driver. Vreau să ştiu ce înseamnă 
toate acestea. În ce încurcătură a intrat Carlotta? 

— Atunci, ştiţi ceva de vreo încurcătură, mademoiselle? 

— Ei, cine pune întrebările aici, eu sau dumneavoastră? 

— Scuzaţi-mă, dar intenţia mea era ca eu să o fac, răspunse 
Poirot zâmbind. Am înţeles că eraţi prietene foarte bune. 

— Corect. 

— Eh bien, mademoiselle, vă rog să îmi permiteţi să vă 
asigur că tot ceea ce fac acum este în interesul prietenei 
dumneavoastră. 

După un moment de reflecţie, Jenny Driver ne dădu acordul 
printr-o uşoară înclinare a capului. 

— Vă cred. Continuaţi. Ce doriţi să aflaţi de la mine? 

— Mademoiselle, am fost informaţi că ieri aţi luat prânzul 
împreună. 

— Aşa e. 


— V-a spus ceva în legătură cu programul ei de aseară? 

— Nu tocmai. 

— Atunci a menţionat ceva? 

— Mi-a povestit ceva ce cred că are legătură cu motivul 
vizitei dumneavoastră. Însă nu uitaţi că tot ce mi-a spus e cu 
titlu de confidenţă. 

— E de la sine înţeles, domnişoară. 

— Să vedem. Cred că mai bine vă explic toate acestea în 
stilul meu. 

— Vă rog. 

— Ei bine, iată, Carlotta era foarte încântată şi emoţionată 
cum n-am văzut-o de multe ori. De obicei, este foarte reţinută. 
N-a vrut să-mi povestească nimic, pentru că îşi dăduse 
cuvântul să ţină secret, dar sunt sigură că punea ceva la cale. 
Ceva de genul unei farse inimaginabile. 

— O farsă? 

— E cuvântul pe care 1-a folosit. Nu a precizat cum, când 
sau unde. Doar..., făcu o pauză, ridicând din sprân-cene. Ei 
bine, Carlotta nu e genul de persoană căreia să-i facă plăcere 
glumele nevinovate, farsele sau lucrurile de felul acesta. Are 
mai degrabă un caracter serios, cuviincios, dedicat în 
întregime muncii sale. Ce vreau să spun este că e evident că 
cineva a împins-o la această cascadorie. Şi mai cred... Nu că 
ea ar fi afirmat asta, ţineţi minte... 

— Înţeleg perfect, domnişoară. La ce v-aţi gândit? 

— Cred, sunt aproape sigură, că a făcut-o pentru bani. Nimic 
nu o entuziasma pe Carlotta cu excepţia banilor. Aşa era ea. 
Avea un simţ ascuţit pentru afaceri. Nu ar fi fost atât de 
încântată decât dacă era vorba despre bani la mijloc, o sumă 
foarte mare de bani. Am impresia că făcuse un pariu şi că era 
aproape sigură că îl va câştiga. Şi totuşi, e posibil să mă înşel. 
Carlotta nu era genul de persoană care să se dedea la pariuri. 
Oricum, într-un fel sau altul, sunt sigură că la mijloc erau 
banii. 

— A afirmat ea asta? 

— Nu. A spus doar că e capabilă să facă asta, şi altele pe 
viitor. Voia să o aducă pe sora ei din America şi să se 


întâlnească apoi cu ea la Paris. Îşi adora sora mai mică, o 
fiinţă fragilă, cred, şi cu înclinații muzicale. Asta e tot ce ştiu. 
E suficient? 

Poirot făcu un semn afirmativ din cap. 

— Da. Îmi confirmă teoria. Recunosc că am sperat să aflu 
mai multe. Am presupus că domnişoara Adams promisese să 
ţină secretul, dar, fiind femeie, mi-am imagi-nat că n-ar fi 
considerat o indiscreţie să-l împărtăşească prietenei ei celei 
mai bune. 

— Am încercat să o fac să vorbească, recunoscu Jenny. Dar a 
râs şi a spus doar că îmi va povesti cândva. 

Poirot tăcu pentru un moment, apoi reluă: 

— Aţi auzit vorbindu-se despre lordul Edgware? 

— Poftim? Bărbatul care a fost asasinat? Am văzut un titlu în 
ziare acum vreo jumătate de oră. 

— Da. Ştiţi cumva dacă domnişoara Adams îl cunoştea? 

— Nu cred. Sunt sigură că nu. A, dar aşteptaţi! 

— Da, mademoiselle, răspunse Poirot nerăbdător. 

— Oare cum a fost? Se încruntă, încercând să-şi amin-tească. 
Da, asta e. Carlotta i-a menţionat numele o dată pe un ton 
foarte duşmănos. 

— Duşmănos... 

— Da. A spus... Cum a fost exact? Că bărbaţilor ca el nu ar 
trebui să li se permită să distrugă viaţa altor oameni prin 
cruzimea şi egoismul lor. A spus că era genul de om a cărui 
moarte ar însemna un bine pentru omenire. 

— Şi când se întâmpla asta, mademoiselle? 

— O, acum vreo lună, cred. 

— Şi care a fost motivul discuţiei? 

Jenny Driver se forţă să îşi amintească pentru câteva minute 
şi, într-un târziu, scutură din cap. 

— Nu-mi pot aminti, se confesă ea. Numele lordului Edgware 
a apărut în conversaţie dintr-un motiv sau altul. Probabil se 
scrisese ceva prin ziare. În orice caz, îmi amin-tesc că mi s-a 
părut ciudat să o aud pe Carlotta atât de pornită împotriva 
unui om pe care nu-l cunoştea. 

— E într-adevăr curios, fu de acord Poirot, gânditor. Apoi 


întrebă: Ştiţi cumva dacă domnişoara Adams avea obiceiul să 
ia veronal? 

— Nu ţin minte să o fi făcut. N-am văzut-o niciodată să ia şi 
nici n-am auzit-o menţionând asta. 

— Aţi văzut vreodată în poşeta ei o cutiuţă aurită cu 
inițialele C. A. Încrustate cu rubine? 

— O cutiuţă aurită? Nu. Sunt sigură de asta. 

— Ştiţi unde se afla domnişoara Adams în noiembrie anul 
trecut? 

— Lăsaţi-mă să-mi amintesc. În noiembrie, s-a întors în 
State, cred, spre sfârşitul lunii. Înainte de asta fusese la Paris. 

— Singură? 

— Bineînţeles! Scuzaţi-mă... Probabil că nu aţi spus-o în 
sensul acela. Nu înţeleg de ce orice aluzie la Paris implică ce e 
mai rău, pentru că este un loc încântător şi atât de respectabil. 
Însă Carlotta nu era genul care să umble după aventuri, dacă 
la asta v-aţi referit. 

— Acum, mademoiselle, aş vrea să vă adresez o între-bare 
foarte importantă. Era domnişoara Adams interesată de vreun 
bărbat în mod special? 

— Răspunsul este cu siguranţă nu, rosti Jenny încet. De când 
o cunosc eu, Carlotta s-a dedicat în întregime muncii ei şi 
grijii pentru sora ei. Avea genul ăla de atitudine de „cap al 
familiei de care depinde totul”. Răspunsul este NU - vorbind 
foarte strict. 

— Şi, vorbind mai puţin strict? 

— Nu m-ar mira dacă... În ultima perioadă, Carlotta ar fi 
fost implicată într-o mică idilă sentimentală. 

— Ah! 

— Ţineţi seama, vă rog, că aici este vorba doar de bă-nuiala 
mea. Şi asta din cauza comportamentului ei. În ultima vreme, 
era... Diferită... Nu neapărat visătoare, mai mult absentă. Şi 
arăta cumva altfel. N-aş putea să vă explic. 

E unul dintre acele lucruri pe care doar noi, femeile, le 
simţim şi, bineînţeles, putem să ne înşelăm în totalitate. Poirot 
încuviinţă din cap. 

— Vă mulţumesc, mademoiselle. Încă un lucru. Domnişoara 


Adams avea vreun prieten al cărui nume începea cu D? 

— D, rosti Jenny Driver gânditoare. D? Nu, îmi pare rău. Nu- 
mi vine niciunul în minte. 

Egoista. 

Nu cred ca Poirot se aştepta la un alt răspuns. În acelaşi 
timp, dădu trist din cap şi se cufundă în gânduri. Jenny Driver 
se aplecă spre el, cu coatele sprijinite pe masă. 

— Şi acum, întrebă ea, îmi spuneţi şi mie ce se întâmplă? 

— Mai întâi, mademoiselle, îi răspunse Poirot, daţi-mi voie 
să vă felicit. Răspunsurile dumneavoastră au fost cu siguranţă 
folositoare şi la obiect. Sunteţi o femeie foarte inteligentă. Mă 
întrebaţi dacă vă voi dezvălui câteva lucruri din afacerea 
aceasta şi, din păcate, nu vă pot spune foarte multe. Pentru 
moment, vă voi face cunoscute doar unele fapte de 
necontestat. 

După o pauză, vorbi pe un ton calm: 

— Noaptea trecută, lordul Edgware a fost asasinat în 
biblioteca reşedinţei sale. La ora 10 ieri-seară, o femeie, care 
cred că a fost prietena dumneavoastră, domnişoara Adams, s-a 
prezentat la el acasă şi a cerut să-l vadă pe lordul Edgware, 
pretinzând că este chiar soţia lui. Purta o perucă blondă şi era 
machiată întocmai ca adevărata Lady Edgware, pe care, 
probabil, o ştiţi — nu e alta decât celebra actriţă Jane 
Wilkinson. Domnişoara Adams, dacă ea era, nu a stat decât 
vreo câteva minute. A părăsit casa lordului Edgware la 10 şi 5 
minute, însă nu s-a întors acasă decât după miezul nopţii. A 
mers la culcare după ce a luat o doză puternică de veronal. 
Acum, domnişoară, vedeţi probabil legătura cu unele dintre 
întrebările puse de mine mai înainte. 

Jenny inspiră adânc. 

— Da, spuse ea. Înţeleg acum şi cred că aveţi dreptate, 
domnule Poirot. Ea trebuie să fi fost cea care a mers la lordul 
Edgware. Mai ales că ieri a cumpărat de la mine o pălărie 
nouă. 

— O pălărie nouă? 

— Da. A spus că vrea să-i ascundă partea stângă a feţei. 


În acest moment, permiteţi-mi să opresc puţin şirul istorisirii 
pentru a da câteva explicaţii, pentru că nu ştiu când vor fi 
citite aceste rânduri. Până acum, am văzut deja succedându-se 
mai multe mode ale pălăriilor feminine: moda cloş, care îţi 
ascunde aproape total faţa, încât face foarte grea 
recunoaşterea chiar şi de către o prietenă; toca, adusă pe 
frunte; pălăria prinsă pe ceafă; bascul, şi multe altele. În acest 
an, în iunie, pălăria la modă avea forma unei farfurii de supă 
întoarse şi se purta fixă, pe o ureche, lăsând cealaltă parte a 
figurii şi a capului libere privirilor. 

— Aceste pălării nu se poartă oare pe partea dreaptă? 
Observă Poirot. 

Micuța modistă confirmă cu un semn al capului. 

— Da, dar rezervăm întotdeauna câteva modele ce pot fi 
purtate pe partea stângă, explică ea. Unele cliente consideră 
că le avantajează mai bine profilul privit din partea dreaptă 
decât din partea stângă sau au obiceiul să-şi facă o cărare doar 
într-o parte a capului. Avea Carlotta vreun motiv anume 
pentru a alege o pălărie care să-i ascundă partea stângă? 

Mi-am amintit că uşa de la intrarea casei din Regent Gate se 
deschidea spre stânga, astfel încât vizitatorul nu putea scăpa 
în partea asta de privirea atentă a majordo-mului. Mi-am 
amintit, de asemenea, şi că Jane Wilkinson (aşa cum 
observasem cu o seară înainte) avea o aluniţă mică la colţul 
ochiului stâng. 

I-am comunicat cu înfrigurare gândurile mele lui Poirot, care 
mă aprobă. 

— E adevărat. Vous avez parfaitement raison, Hastings. Da, 
iată de ce ar fi cumpărat o astfel de pălărie. 

— Domnule Poirot, exclamă deodată Jenny, încordându-şi 
spatele. Doar nu bănuiţi că... Nu v-aţi gândit nici un 
moment... Carlotta ar fi făcut-o? Să-1 ucidă, adică. Nu puteţi 
crede aşa ceva! Nu pentru că a vorbit rău despre el în faţa 
mea, o dată. 

— Nu, deloc. Dar este foarte curios, în acelaşi timp, că v-a 
făcut aceste confidenţe. Aş vrea să cunosc motivul 
resentimentului ei faţă de lordul Edgware. Ce ar fi putut el 


face... Ce ştia ea despre acest om încât să-i inspire o astfel de 
judecată? 

— Nu ştiu, dar nu ea 1-a omorât. Ea e... o! Ea era... Ei 
bine... Prea rafinată. 

— Da, da, o aprobă Poirot. V-aţi exprimat foarte bine. Este 
un detaliu important într-un caz de crimă. Sunt de acord. Şi, 
în cazul nostru, crima a fost mai degrabă ştiin-ţifică decât 
rafinată. 

— Ştiinţifică? 

— Criminalul ştia exact unde trebuie să lovească pentru a 
atinge centrii nervoşi vitali de la baza craniului, acolo unde 
începe măduva spinării. 

— Pare mai degrabă un medic, observă Jenny. 

— Domnişoara Adams cunoştea vreun medic? Vreau să spun, 
vreunul dintre prietenii ei era medic? 

Jenny înclină capul. 

— În nici un caz, nu. Nu în Anglia, cel puţin. 

— Încă o întrebare: domnişoara Adams purta ochelari? 

— Ochelari? Niciodată! 

— A! Pufni Poirot. 

În acel moment îmi răsări în minte imaginea unui doctor, 
mirosind a medicamente, cu ochii miopi măriţi de nişte lentile 
groase de ochelari. Era absurd! 

— Apropo, domnişoara Adams îl cunoştea pe Bryan Martin, 
actorul de film? 

— O, da. Mi-a spus că 1-a cunoscut în copilărie. Totuşi, nu 
cred că se vedeau prea des, ci doar din când în când. Carlotta 
găsea că devenise foarte plin de el. Jenny se uita la ceas şi 
scoase un strigăt. Dumnezeule! Trebuie să plec. V-am fost cât 
de cât de folos, domnule Poirot? 

— Fără nici o îndoială. Voi mai apela la serviciile 
dumneavoastră zilele acestea. 

— Oricând doriţi. Cineva a regizat toată afacerea aceasta şi 
trebuie neapărat să aflăm cine a fost. 

Ne strânse mâna repede, dinţii ei albi arătându-se într-un 
zâmbet fermecător, şi ne părăsi în grabă. 

— O tânără foarte interesantă, comentă Poirot în timp ce 


achita nota de plată. 

— Îmi e simpatică, am spus eu. 

— Întotdeauna e plăcut să vorbeşti cu o femeie aşa de 
spirituală. 

— Poate un pic cam dură, am reflectat eu. Moartea prietenei 
sale nu a bulversat-o atât de tare cum m-aş fi aşteptat. 

— Evident, nu este genul de femeie care să verse lacrimi din 
orice, remarcă Poirot pe un ton sec. 

— Ai reuşit să obţii din această întâlnire tot ce te-a interesat? 

Poirot scutură din cap. 

— Nu. Contam pe ceva mai mult... Speram să identific 
personalitatea lui D, cel care i-a oferit cutia aurită Carlottei 
Adams. Aici nu am reuşit. Din păcate, Carlotta Adams a fost o 
femeie discretă, care nu îşi bârfea prietenele sau posibilele 
aventuri sentimentale. Pe de altă parte, persoana care a 
sugerat farsa poate să nu fi fost deloc apropiată, ci doar o 
cunoştinţă care a făcut propunerea, invocând un motiv 
distractiv oarecare şi oferindu-i o sumă importantă de bani. 
Această persoană a avut ocazia să vadă cutia aurită în geanta 
Carlottei şi a făcut în aşa fel încât să descopere ce conţinea. 

— Dar cum a reuşit să o convingă să ia o doză atât de 
puternică? Şi când? 

— Păi ar fi momentul în care uşa apartamentului a rămas 
descuiată, când camerista a ieşit să ducă scrisoarea la poştă. 
Nu că ipoteza aceasta m-ar satisface, pentru că lasă mult prea 
mult loc neprevăzutului. Aşa că să ne întoarcem la treabă. 
Avem încă două indicii posibile. 

— Care? 

— Primul este telefonul la numărul de Victoria. Carlotta ar fi 
putut să sune la întoarcere pentru a-şi anunţa succesul. Pe de 
altă parte, unde s-a aflat între 22.05 şi miezul nopţii? Poate că 
s-a întâlnit cu instigatorul păcălelii şi, în acest caz, apelul 
telefonic a fost adresat vreunui prieten. 

— Şi al doilea? 

— A, aici chiar am mari speranţe! Scrisoarea, Hastings. E 
vorba de scrisoarea trimisă de Carlotta surorii sale. E posibil — 
am zis doar posibil — ca în această scrisoare, Carlotta să fi 


povestit toată întâmplarea. Nu ar fi conside-rat-o o încălcare a 
promisiunii, având în vedere că scrisoarea ar fi fost citită o 
săptămână mai târziu şi, mai ales, într-o altă ţară. 

— Ar fi minunat! 

— Să nu ne punem mari speranţe în chestia asta, Hastings. E 
doar o şansă, atâta tot. Însă, pentru moment, trebuie să ne 
ocupăm de un alt aspect al crimei. 

— Ce-nţelegi prin alt aspect? 

— Un studiu atent al celor care puteau profita într-o anumită 
măsură de decesul lordului Edgware. 

Am ridicat din umeri. 

— În afară de nepotul său şi de soţia lui... 

— Şi cel cu care soţia sa voia să se recăsătorească, adăugă 
Poirot. 

— Ducele? E la Paris. 

— Corect. Totuşi, nu poţi nega că n-ar avea nici un interes în 
această poveste. Mai rămâne personalul casei... Majordomul... 
Servitorii. Cine ştie ce nemulțumiri puteau să aibă împotriva 
stăpânului lor? Însă, mai întâi, am face bine s-o revedem pe 
mademoiselle Jane Wilkinson. Este şireată. Poate ne va da 
vreo sugestie. 

Ne-am întors la Savoy. Am găsit-o pe Jane Wilkinson 
înconjurată de numeroase cutii şi ambalaje fine şi mătăsuri 
negre, de calitate foarte bună, aruncate pe spatele fiecărui 
scaun din cameră. Jane avea o expresie preocupată şi serioasă, 
probând în faţa toaletei sale a nu ştiu câta pălărie neagră. 

— A, domnule Poirot. Fiţi amabil şi aşezaţi-vă. Asta dacă 
găsiţi un scaun liber. Ellis, mai strânge din lucruri, te rog. 

— Sunteţi fermecătoare, madame, îi spuse Poirot. 

Ea râmase serioasă. 

— N-aş vrea să par ipocrită, domnule Poirot. Totuşi, trebuie 
să te conformezi convenienţelor, nu credeţi? Vreau să spun că 
ar trebui să mă comport mai cu grijă. Apropo, am primit cea 
mai încântătoare telegramă de la ducele de Merton. 

— De la Paris? 

— Da, de la Paris. Foarte reţinută, evident, şi plină de 
condoleanţe, dar scrisă într-o asemenea manieră, încât am 


putut citi printre rânduri. 

— Madame, felicitările mele! 

Jane Wilkinson îşi împreună mâinile şi vocea sa se-ndulci. 
Arăta ca un înger pe cale să rostească gândurile cele mai 
sacre. 

— Domnule Poirot, m-am tot gândit. Totul pare atât de 
miraculos, dacă înţelegeţi ce vreau să spun. lată-mă, toate 
necazurile mele au dispărut. Nu mai există nici neplăcerile 
unui divorţ, nici o grijă. Doar o cale fără obstacole şi liberă să 
merg mai departe. Toate astea mă fac să mă simt chiar 
profund religioasă, mă înţelegeţi, nu-i aşa? 

Mi-am ţinut respiraţia, Poirot o privi, cu capul plecat uşor 
într-o parte, şi parcă nevenindu-i să creadă că vor-beşte serios. 

— Aceasta este impresia dumneavoastră, madame? 

— Totul s-a aranjat de minune, rosti Jane pe un ton 
reverenţios. Mi-am zis de atât de multe ori în ultima vreme: ce 
bine ar fi dacă lordul Edgware ar muri... Şi iată! E mort! Ai 
putea spune că Dumnezeu mi-a îndeplinit rugăciunea. 

Poirot îşi drese vocea. 

— Doamnă, n-aş putea spune că văd lucrurile la fel ca 
dumneavoastră. Cineva v-a ucis soţul. 

Jane încuviinţă din cap. 

— Asta e evident. 

— Nu v-aţi întrebat deloc cine ar putea fi vinovatul? 

Actriţa îl privi nedumerită pe Poirot. 

— Ce importanţă are? Adică, ce legătură are cu per-soana 
mea? Eu şi ducele ne vom putea căsători în patru sau cinci 
luni... 

Poirot se controlă cu mare greutate. 

— Ştiu, madame, dar în afară de asta, nu aţi fost nici măcar 
pentru o clipă curioasă cine ar îi putut să-l ucidă pe soţul 
dumneavoastră? 

— Nu. 

Păru surprinsă că Poirot se aştepta la aşa ceva de la ea şi 
chiar se gândi puţin la idee. 

— Nu v-ar interesa să ştiţi? Întrebă Poirot. 

— Nu neapărat, o mărturisesc. Bănuiesc că poliţia va 


descoperi făptaşul. Au oameni capabili, nu-i aşa? 

— Aşa se zice. Eu însumi mi-am luat angajamentul să găsesc 
asasinul. 

— Chiar? Ce ciudat! 

— De ce credeţi că ciudat? 

— Ei bine, nu ştiu. 

Privirea i se întoarse înspre hainele de doliu, îmbrăcă un 
mantou din satin şi se studie în faţa oglinzii. 

— Nu aveţi nimic împotrivă? O întrebă Poirot, clipind 
repede. 

— O, bineînţeles că nu, domnule Poirot. Aş fi foarte 
mulțumită ca dumneavoastră să dezlegaţi misterul. Vă doresc 
din toată inima să reuşiţi. 

— Dar, madame, vă cer mai mult decât urări de bine. Am 
nevoie de opinia dumneavoastră. 

— Opinia mea? Răspunse Jane absentă, privindu-l peste 
umăr. Cu privire la ce? 

— Cine, după dumneavoastră, l-ar fi omorât pe lordul 
Edgware? 

— N-am nici o idee, zise ea, scuturând din cap. 

Trase de umeri pentru a încerca să vadă cât de fix era 
paltonul şi merse până la toaletă de unde luă o oglindă în 
mână. 

— Doamnă! Făcu Poirot, cu o voce puternică. CINE CREDEŢI 
CĂ L-A UCIS PE SOŢUL DUMNEAVOASTRĂ? 

De data asta îşi atinse scopul. Jane tresări şi-i aruncă o 
privire surprinsă. 

— Geraldine, fără îndoială, răspunse ea. 

— Cine-i această Geraldine? 

Din nou atenţia lui Jane zbură în altă parte. 

— Ellis, ridică un pic umărul drept. Aşa. Ce spuneţi, domnule 
Poirot? Geraldine e fiica lordului Edgware. Nu, Ellis, umărul 
drept Aşa e mai bine. Plecaţi deja, domnule Poirot? Vă sunt 
foarte recunoscătoare pentru tot ceea ce aţi făcut pentru mine, 
şi anume, pentru divorţul meu, chiar dacă nu mai este necesar 
până la urmă. Voi considera pentru totdeauna că aţi fost 
extraordinar. 


N-am mai revăzut-o pe Jane Wilkinson decât de două ori 
după aceea. O dată pe scenă şi a doua oară la un dejun, când 
s-a întâmplat să fiu aşezat chiar în faţa ei. Însă mi-o voi aminti 
întotdeauna aşa cum am văzut-o în cursul ultimei noastre 
vizite, absorbită de probarea noilor toalete, aruncând la 
întâmplare câte un răspuns la întrebările lui Poirot, răspunsuri 
ce urmau să-i influenţeze acestuia mersul anchetei, cu mintea 
concentrată puternic asupra admiraţiei propriei persoane. 

— Epatant! Exclamă Poirot cu admiraţie, când am ajuns în 
stradă. 

Capitolul 12 

Fiica lordului. 

Întorşi la hotel, am găsit pe masă o scrisoare. Poirot o ridică, 
o deschise cu dexteritate şi, după ce o citi fugitiv, râse. 

— Cum se spune? „Vorbeşti de lup”? Ia uită-te, Hastings. I- 
am luat biletul din mână. 

Hârtia avea imprimată adresa Regent Gate 17 şi era scrisă de 
mână, într-un stil foarte drept, a cărui lectură pare uşoară la 
prima vedere, dar, în realitate, oferă reale dificultăţi. 

Dragă domnule, Am aflat că azi-dimineaţă aţi fost aici, 
împreună cu domnul inspector. Îmi pare rău că nu am avut 
ocazia să vorbesc cu dumneavoastră. Dacă sunteţi disponibil, 
v-aş rămâne recunoscătoare dacă mi-aţi acorda câteva minute 
din timpul dumneavoastră azi după-amiază. 

Cu multă stimă, Geraldine Marsh 

— Curios, am replicat. Mă întreb de ce vrea să te vadă? 

— Ţi se pare curios că vrea să mă vadă? Nu eşti deloc 
politicos, dragul meu. 

Poirot are obiceiul acesta enervant de a glumi pe seama ta în 
cele mai nepotrivite momente. 

— Vom merge la ea de îndată, bunul meu prieten, spuse el 
şi, înlăturând o urmă invizibilă de praf de pe pălărie, şi-o puse 
pe cap. 

Sugestia deloc gândită a lui Jane Wilkinson că Geraldine şi- 
ar fi ucis tatăl îmi părea, cel puţin mie, absurdă. Doar o 
persoană fără minte ar fi putut sugera aşa ceva şi i-am 
împărtăşit această opinie lui Poirot. 


— Minte, minte... Ce înseamnă de fapt pentru noi acest 
termen? După tine, Jane Wilkinson ar avea un creier de 
iepure. Astfel nu faci decât să discreditezi specia iepurelui. 
Căci dacă stai şi cumpăneşti puţin lucrurile, iepurele există şi 
se înmulţeşte, nu-i aşa? Şi asta, în natură, este semnul unei 
superiorităţi mentale. Pe când încântătoarea Lady Edgware nu 
cunoaşte istorie sau geografie, şi nici măcar clasicii, fără 
îndoială. Numele lui Lao Tse îi evocă probabil un pechinez 
premiat, iar cel al lui Moliere o casă de modă. Însă când vine 
vorba despre alegerea unor toalete, măritatul cu un bărbat 
bogat şi cu o poziţie înaltă în societate şi satisfacția ei 
personală, succesul ei este fenomenal. Opinia unui filosof 
asupra identităţii ucigaşului lordului Edgware nu-mi foloseşte 
la nimic. Căci motivul crimei din punctul de vedere al unui 
filosof ar avea legătură cu cel mai mare bine şi avantajul cât 
mai multor persoane şi, astfel, intervine dificultatea deciziei. 
De altfel, prea puţini filosofi au fost şi ucigaşi. În schimb, 
opinia fără minte a lui Lady Edgware ar putea fi utilă pentru 
că pleacă de la un punct de vedere materialist, bazat pe 
cunoaşterea celei mai urâte laturi a naturii umane. 

— Poate că ai dreptate, am fost de acord. 

— Am ajuns, zise Poirot. Sunt curios să aflu de ce tânăra 
domnişoară doreşte să mă vadă atât de urgent. 

— E o dorinţă naturală, i-am replicat, vrând să-l tachinez un 
pic şi să-i plătesc pentru intervenţia de mai devreme. Ai spus- 
o chiar tu acum un sfert de oră. Dorinţa naturală de a vedea 
de aproape ceva unic. 

— Probabil că dumneata, dragul meu prieten, eşti cel care i- 
a lăsat o impresie atât de puternică ieri, îmi răspunse Poirot, 
sunând la uşă. 

Mi-am amintit chipul surprins al tinerei, încremenită în 
dreptul uşii. Încă puteam să-i revăd ochii negri profunzi ce 
contrastau cu tenul ei palid. Acel moment fugitiv avusese un 
impact deosebit asupra mea. 

Am fost conduşi la etaj, într-un imens salon, şi după câteva 
minute apăru şi Geraldine Marsh. 

Impresia de intensitate pe care o remarcasem înainte mi se 


păru şi mai puternică decât prima dată. Această tânără, înaltă, 
suplă, cu tenul alb şi ochii negri profunzi era genul de 
persoană pe care o uiţi cu greu. 

În ciuda tinereţii sale, era remarcabil de reţinută şi de calmă. 

— Sunteţi foarte amabil că aţi răspuns atât de repede la 
rugămintea mea, domnule Poirot, spuse ea. Regret că nu v-am 
putut vedea azi-dimineaţă. 

— Dormeaţi? 

— Da. Domnişoara Carroll, secretara tatălui meu, a insistat 
să mă odihnesc. A fost foarte drăguță. 

Tonul vocii sale îmi dădu impresia că dezminte cuvintele 
spuse mai înainte. 

— Cu ce vă pot fi de folos, domnişoară? Întrebă Poirot. 

Ea ezită o clipă apoi continuă: 

— Cu o zi înainte de asasinatul tatălui meu aţi venit să-l 
vedeţi? 

— Exact, domnişoară. 

— De ce? V-a... Chemat el? 

Poirot nu îi răspunse imediat. Părea că se întreabă dacă e 
bine să îi spună. Mă gândesc acum că această tăcere a fost o 
mişcare isteţ calculată din partea lui, pentru a o face pe tânără 
să dezvăluie mai multe. Îşi dăduse seama imediat că era genul 
de persoană nerăbdătoare, care vrea ca totul să se facă repede. 

— Avea vreo temere? Spuneţi-mi! Spuneţi-mi! Trebuie să 
aflu! De cine îi era teamă? De ce? Ce v-a spus? O, dar vorbiţi, 
vă rog! 

M-am gândit atunci că atitudinea sa rece de la început nu 
fusese firească şi, acum, dispărea încet, încet. Era aplecată în 
faţă, frământându-şi nervos mâinile în poală. 

— Discuţia dintre mine şi lordul Edgware a avut un caracter 
confidenţial, spuse în sfârşit Poirot, pe un ton liniştit. 

Privirea sa nu părăsi nici o clipă figura lui Geraldine. 

— Deci a avut legătură cu... Adică, trebuie să fi fost ceva 
strict legat... De familie. O! Tăcerea dumneavoastră mă 
omoară. De ce nu-mi spuneţi? Este important pentru mine să 
ştiu. Trebuie! Vă implor! 

Din nou, foarte încet, Poirot clătină din cap, aparent pradă 


unei imense perplexităţi. 

— Domnule Poirot, se îmbăţoşă ea. Sunt fiica lui. Am tot 
dreptul să ştiu ce-l neliniştea pe tatăl meu cu o zi înainte de a 
muri. Nu e corect să-mi ascundeţi acest lucru. Nu e corect faţă 
de el. 

— Aşadar, v-aţi iubit atât de mult tatăl, mademoiselle? 
Întrebă Poirot cu grijă. 

Se retrase ca şi cum ar fost înţepată. 

— Dacă l-am iubit? Şopti ea. Dacă l-am iubit? Eu... Eu... 

Şi deodată, îşi pierdu orice control. Izbucni în hohote de râs, 
se rezemă cu spatele de scaun şi râse, râse fără să se mai 
oprească. 

— E atât de amuzant, rosti ea pe nerăsuflate. Atât de 
amuzant... Să mă întrebaţi asta. 

Râsul ei isteric nu trecu neobservat. Uşa se deschise şi apăru 
domnişoara Carroll cu atitudinea ei fermă şi eficientă. 

— Ei, Geraldine dragă, nu se cuvine să faci asta. Nu, nu. 
Încetează acum. Insist. Nu. Încetează! Încetează imediat! 

Tonul ei autoritar îşi avu efectul scontat. Geraldine se calmă. 
Îşi şterse ochii şi îşi reveni. 

— Îmi cer scuze, rosti ea cu o voce joasă. Nu mi s-a mai 
întâmplat aşa ceva niciodată. 

Domnişoara Carroll continua să o privească insistent. 

— Sunt în regulă acum, domnişoară Carroll. A fost o 
nesăbuinţă din partea mea. 

Zâmbi dintr-odată, un zâmbet mai degrabă ciudat şi trist 
care-i strâmbă buzele. Se aşeză dreaptă în fotoliul ei şi nu mai 
privi pe nimeni. 

— M-a întrebat dacă mi-am iubit tatăl, explică ea cu o voce 
clară şi rece. 

Domnişoara Carroll scoase un zgomot nedefinit ce marca o 
nehotărâre din partea ei. Geraldine continuă, de data aceasta, 
cu timbrul vocii puternic şi dispreţuitor: 

— Mă întreb dacă e mai bine să mint sau să spun adevărul? 
Fără îndoială, adevărul e de preferat. Nu îmi iubeam tatăl. ÎL 
uram! 

— O! Geraldine! 


— De ce să pretind contrariul? Dumneavoastră nu l-aţi urât 
pentru că nu vă putea face nimic. Eraţi printre puţinii oameni 
din lume de care nu se putea atinge şi era pentru 
dumneavoastră doar un angajator care vă plăteşte o anu-mită 
sumă pe an. Furiile şi ciudăţeniile sale nu vă interesau şi- 
atunci le ignoraţi. Ştiu ce veţi spune: „în viaţă există şi 
dezavantaje!” Eraţi veselă şi dezinteresată. Sunteţi o femeie 
puternică şi mai cred că nici nu sunteţi prea umană. Şi apoi, 
puteaţi părăsi casa asta oricând aveaţi chef. Eu nu puteam. Eu 
trebuia să rămân aici. 

— Zău, Geraldine, nu văd necesitatea de a intra în astfel de 
detalii. Neînţelegerile dintre tată şi fiică sunt ceva obişnuit. 
Însă am învăţat din experienţă că, de fapt, cu cât se vorbeşte 
mai puţin despre asta, cu atât e mai bine. 

Geraldine îi întoarse spatele şi i se adresă lui Poirot: 

— Domnule Poirot, mi-am urât tatăl! Mă bucur că este mort! 
Moartea sa îmi aduce libertatea şi independenţa! Descoperirea 
ucigaşului său nu mă interesează câtuşi de puţin! Din câte 
ştim, persoana care a făcut-o trebuie să fi avut motive 
puternice şi întemeiate care să-i justifice actul. 

Poirot o privi gânditor. 

— Mademoiselle, atitudinea dumneavoastră mi se pare mai 
degrabă periculoasă. 

— Spânzurarea vinovatului îl aduce în viaţă pe tatăl meu? 

— Nu, răspunse Poirot pe un ton sec, dar poate salva alte 
persoane nevinovate. 

— Nu vă înţeleg. 

— Mademoiselle, o persoană care a ucis o dată, o va face 
aproape cu siguranţă şi a doua oară, şi câteodată de mai multe 
ori. 

— Nu cred. Nu... Cel puţin nu o persoană normală. 

— Vreţi să spuneţi... Nu un maniac ucigaş? Dar e adevă-rat, 
din păcate. O viaţă este îndepărtată... Urmează probabil în 
conştiinţa ucigaşului o luptă interioară puternică. Apoi, 
pericolul loveşte din nou, şi a doua crimă devine mai uşoară 
din punct de vedere moral. La cea mai mică ame-ninţare sau 
suspiciune urmează şi cea de-a treia. Şi, încetul cu încetul, 


apare şi mândria artistică... Crima... Devine o meserie. Şi uite 
aşa, ajunge să fie făcută chiar din plăcere. 

Tânăra îşi ascunse obrajii în mâini. 

— Îngrozitor! E îngrozitor! Nu poate fi adevărat. 

— Atunci ce părere aţi avea dacă v-aş spune că s-a întâmplat 
deja? Că, pentru a se salva, ucigaşul a comis deja a doua 
crimă? 

— Cum aşa, domnule Poirot? Strigă domnişoara Carroll. Încă 
un asasinat? Unde? Cine? 

Poirot îşi plecă puţin capul. 

— A fost doar un exemplu. Vă cer scuze. 

— O, înţeleg! Pentru o clipă, am crezut... Acum, Geraldine, 
dacă ai terminat de debitat absurdităţi crase... 

— Văd că suntem de aceeaşi părere, îi zise Poirot 
domnişoarei Carroll, înclinând uşor din cap. 

— Nu sunt de acord cu pedeapsa capitală, obiectă aceas-ta. 
În rest, sunt de acord cu dumneavoastră. Societatea trebuie 
protejată. 

Geraldine se ridică, netezindu-şi uşor părul pe spate. 

— Mă scuzaţi, spuse ea, mi-e teamă că m-am făcut un pic de 
râs mai devreme. Şi totuşi, refuzaţi să-mi spuneţi de ce v-a 
chemat tatăl meu la el? 

— Chemat? Repetă domnişoara Carroll, mirată. 

— Aţi interpretat greşit cuvintele mele, domnişoară Marsh. 
Nu am refuzat să vă răspund. 

De data aceasta, Poirot fu forţat să dezvăluie motivul vizitei. 

— Am vrut doar să-mi dau seama până unde discuţia purtată 
ar putea să-şi păstreze caracterul confidenţial. Domnişoară, 
tatăl dumneavoastră nu m-a chemat, eu am fost cel care i-am 
solicitat o întrevedere în numele unui client. Acel client a fost 
Lady Edgware. 

— O! Înţeleg. 

O expresie stranie i se întipări pe chip. Mai întâi am luat-o ca 
o deceptie, apoi mi-am dat seama că era vorba de o uşurare. 

— M-am comportat prosteşte, spuse ea încet. Am crezut că 
tatăl meu se simţea ameninţat de vreun pericol oarecare. A 
fost stupid din partea mea. 


— Ştiţi, domnule Poirot, mi-aţi creat o adevărată emoție, 
interveni domnişoara Carroll, când aţi insinuat că această 
femeie ar fi comis o a doua crimă. 

Poirot nu-i răspunse, dar i se adresă tinerei fete: 

— Credeţi că Lady Edgware a comis crima? 

Geraldine scutură din cap. 

— Nu, nu cred. Mi se pare incapabilă de un asemenea act. E 
prea... Cum să spun... Prea superficială. 

— Nu văd pe altcineva capabil să o facă, interveni dom- 
nişoara Carroll. Şi nu cred că femeile de genul ei au vreun 
strop de conştiinţă. 

— Nu putea să fie ea, replică Geraldine. Putea să vină până 
aici şi doar să vorbească puţin cu el şi să plece. Adevăratul 
ucigaş ar putea fi vreun nebun oarecare care a pătruns în casă 
după aceea. 

— Toţi criminalii sunt bolnavi mintal... De asta sunt sigură, 
spuse domnişoara Carroll. Există la ei un dezechi-libru în 
secreția glandelor. 

În acel moment, uşa se deschise şi intră un bărbat care se 
opri brusc încurcat. 

— Mă scuzaţi, spuse el. Nu ştiam că e cineva aici. 

Geraldine îl prezentă mecanic: 

— Vărul meu, lordul Edgware, domnul Poirot. Este în regulă, 
Ronald. Nu ne-ai deranjat. 

— Eşti sigură, Dina? Ce mai faceţi, domnule Poirot? Celulele 
dumneavoastră cenuşii sunt oare puse la treabă pentru 
dezlegarea misterului ce ne înconjoară familia? 

Am încercat să-mi amintesc unde am văzut această figură 
rotundă, plăcută, chipul distrat, ochii sub care se conturau 
pungi fine şi mustaţa mică, neagră, aşezată ca o insulă în 
mijlocul feţei. 

A! Era însoţitorul Carlottei Adams din seara cinei luate în 
apartamentul lui Jane Wilkinson. 

Căpitanul Ronald Marsh. Acum, lord Edgware. 

Capitolul 13 

Nepotul. 

Noul lord Edgware avea ochiul ager, căci remarcă ime-diat 


surprinderea mea. 

— A! V-aţi prins! Spuse el foarte amabil. Micul dineu de la 
mătuşica Jane. Eram un pic ameţit, nu-i aşa? Sper că nu s-a 
observat prea tare. 

Poirot îşi luă rămas-bun de la Geraldine Marsh şi domnişoara 
Carroll. 

— Vă conduc, spuse Ronald şi coborî scările înaintea 
noastră, continuând să vorbească. Curios... Ce ţi-e şi cu viaţa 
asta? Aruncat afară într-o zi şi stăpân al casei a doua zi. 
Unchiul meu, a cărui dispariţie n-o plânge nimeni, m-a dat 
afară din casă acum trei ani. Ştiaţi, nu-i aşa, domnule Poirot? 

— Am auzit menţionându-se acest lucru, replică Poirot pe un 
ton calm. 

— Normal. Un asemenea detaliu este sigur că iese la iveală. 
Cel mai bun copoi nu-şi poate permite să-l treacă totuşi cu 
vederea. 

Pe chip îi apăru un rânjet. 

Deschise uşa sufrageriei şi continuă: 

— Nu vreţi un strop înainte de a pleca? 

Poirot refuză, şi eu, de asemenea. Însă tânărul îşi pregăti un 
pahar şi continuă să vorbească: 

— Beau în cinstea crimei! Spuse el vesel. Într-o singură 
noapte, m-am transformat dintr-un creditor disperat în 
speranţa comerciantului. Ieri, mă confruntam cu ruina şi 
astăzi, cuvântul de ordine este abundența. Să trăiască 
mătuşica Jane! 

Goli paharul dintr-o înghiţitură, apoi, schimbându-și 
atitudinea, i se adresă lui Poirot. 

— Destul cu gluma! Domnule Poirot, ce căutaţi aici? Acum 
patru zile, mătuşa Jane declama pe un ton dramatic: „Cine mă 
va scăpa de acest tiran?” Şi, pe nepusă-masă, iată că e liberă! 
Sper că n-aţi ajutat-o dumneavoastră, nu-i aşa? Ha, ha... 
Crima perfectă, de Hercule Poirot, fost copoi! 

Poirot zâmbi. 

— Am venit aici în după-amiaza aceasta pentru că m-a rugat 
domnişoara Geraldine Marsh. 

— Vă felicit pentru discreţia dumneavoastră, domnule 


Poirot. Şi totuşi, ce faceţi aici cu adevărat? Dintr-un motiv sau 
altul sunteţi interesat de moartea unchiului meu. 

— Pe mine mă interesează întotdeauna crimele, lord 
Edgware. 

— Însă nu le comiteţi personal. Sunteţi foarte precaut. Ar 
trebui să-i daţi câteva lecţii de prudenţă mătuşii Jane, 
prudenţă şi discreţie. Scuzaţi-mă că îi spun aşa, dar mă amuză 
teribil. I-aţi văzut surprinderea pe chip când am făcut-o acum 
două nopţi? Nici măcar nu-şi imagina cu cine vorbeşte. 

— En venté? 

— Sunt sigur. Am fost dat afară din casă cu trei luni înainte 
să vină ea. 

Expresia relaxată de pe faţa lui dispăru pentru o clipă şi el 
continuă pe acelaşi ton vesel: 

— Frumoasă femeie! Dar lipsită de subtilitate. Metodele ei 
sunt cam crude, nu credeţi? 

Poirot ridică din umeri. 

— Posibil. 

Ronald îl privi curios. 

— Atunci, o credeţi nevinovată? Aha, deci v-a prins şi pe 
dumneavoastră în plasa ei. 

— Am o admiraţie pentru tot ce e frumos, declară Poirot pe 
un ton neutru. Dar, în acelaşi timp, şi pentru tot ce înseamnă 
dovezi. 

— Dovezi? Strigă lordul Edgware. 

— Poate că n-aţi aflat, lord Edgware, dar Lady Edgware a 
fost la o petrecere în Chiswick aseară, tocmai în momen-tul în 
care se presupune că a avut loc crima. 

Ronald înjură cu voce tare. 

— Deci a mers până la urmă! Ce femeie nemaipome-nită! La 
şase se fandosea, afirmând încoace şi-ncolo că nimic pe lume 
n-ar convinge-o să meargă şi, presupun, zece minute mai 
târziu, s-a răzgândit. Învăţătură de minte... Când plănuieşti o 
crimă să nu te bazezi niciodată pe ce spune o femeie că va 
face. Uite-aşa până şi cele mai bune planuri se duc pe apa 
sâmbetei. Nu fiţi aşa de sigur, domnule Poirot, că eu sunt 
vinovatul. Da, da, îmi pot da seama ce vă trece acum prin 


minte. Cine e suspectul principal? Bine-cunoscutul nepot, un 
om bun de nimic. 

Se lăsă pe spate în scaun şi chicoti. 

— Domnule Poirot, mă văd obligat să vă protejez micile 
celule cenuşii. Nu e nevoie să întrebaţi pe alţii dacă eram prin 
preajmă când mătuşica Jane declara că niciodată, nici în 
ruptul capului, nu ar ieşi din casă în acea noapte. Eram acolo. 
Aşadar, întrebaţi-vă acum dacă nu cumva nepotul mişel a 
venit aseară deghizat cu o perucă blondă şi o pă-lărie 
franţuzească. 

Părea că se distrează copios şi ne observă pe amândoi, pe 
rând. Poirot cu capul aplecat într-o parte, îl privea cu atenţie, 
în timp ce eu începeam deja să mă simt oarecum stânjenit. 

— Motive am avut destule. O, da! Recunosc! Şi vă voi oferi 
drept cadou şi o informaţie foarte valoroasă şi importantă. 
leri-dimineaţă i-am făcut o vizită unchiului meu. De ce? Ca să- 
i cer bani. Aşa, devine interesant... Să-i CER BANI. Şi am 
plecat cu buzunarele la fel de goale cum am venit. Şi în seara 
aceleiaşi zile, lordul Edgware moare. E un titlu bun de carte, 
apropo. Lordul Edgware moare. Ar arăta bine pe raftul 
librăriei. 

Făcu o pauză. Poirot râmase la fel de tăcut. 

— Mă simt flatat de atenţia dumneavoastră, domnule Poirot. 
Căpitanul Hastings arată de parcă ar fi văzut o nălu-că sau 
mai are puţin şi vede una. Relaxează-te, dragul meu prieten. 
Nu am ajuns încă la loviturile de teatru. Aşa, unde 
rămăsesem? A, da, cazul împotriva nepotului nevrednic. 
Mătuşica prin căsătorie va pica drept ţap ispăşitor. Nepotul, 
aclamat la scenă deschisă cândva pentru roluri feminine, face 
un ultim efort artistic. Cu o voce feminină, se prezintă ca Lady 
Edgware şi se strecoară pe lângă majordom cu paşi mici. Nici 
o bănuială până aici. „Jane!” strigă dragul meu unchi. 
„George!” strig eu subţire. ÎI înconjur drăgăstos cu braţele şi îi 
înfig briceagul în ceafă. Următoarele detalii sunt pur ştiinţifice 
şi le putem omite. Falsa doamnă pleacă şi merge la culcare 
după o zi de muncă atât de plină. 

Râse, se ridică, îşi turnă încă un pahar de whisky cu sifon şi 


se întoarse încet pe scaunul său. 

— Cum vi se pare până acum? Sună bine? Dar vedeţi voi, 
iată că vine şi esenţa poveştii noastre. Dezamăgirea! Senzaţia 
enervantă că ai fost dus de nas. Căci, domnule Poirot, 
ajungem la alibi. 

Îşi goli paharul. 

— Mi-au plăcut întotdeauna alibiurile, remarcă el. De fiecare 
dată când citesc un roman poliţist, aştept cu nerăbdare 
momentul când apare alibiul. Şi, în cazul de faţă, avem un 
alibi foarte bun. Trei martori serioşi, şi evrei pe deasupra. Ca 
să scurtez suspansul: domnul, doamna şi domnişoara 
Dortheimer, oameni foarte bogaţi şi melomani înfocaţi. Au o 
lojă la Covent Garden unde invită tinerii cu perspective 
avantajoase. Iar eu, domnule Poirot, sunt un tânăr cu 
perspective... ca oricare altul, am putea spune, pe care speră 
să-l acapareze. Dacă îmi place opera? Sincer, nu. Dar îmi face 
plăcere o cină excelentă în Grosvenor Square înainte de 
spectacol şi, de asemenea, nu refuz nici o mică gustare în altă 
parte după aceea. Chiar dacă pentru acestea trebuie să dansez 
cu Rachel Dorheimer şi să am mâna înţepenită două zile. Aşa 
că, domnule Poirot, v-am elucidat misterul. În timp ce viaţa 
unchiului meu se stingea, eu şopteam inepţii amuzante la 
urechea plină de diamante a brunetei Rachel, într-o lojă la 
Covent Garden. Nasul ei evreiesc tremura de emoție. Şi vedeţi 
acum, domnule Poirot, de ce îmi permit să fiu atât de franc? 

Se afundă în scaun. 

— Sper că nu v-am plictisit. Aveţi vreo întrebare pentru 
mine? 

— Fiţi sigur că nu m-aţi plictisit deloc, făcu Poirot. Şi pentru 
că sunteţi atât de amabil, permiteţi-mi să vă pun o mică 
întrebare. 

— Cu plăcere. 

— Lord Edgware, de cât timp o cunoaşteţi pe Carlotta 
Adams? 

Întrebarea lui Poirot nu era cu siguranţă ceea ce aştepta 
tânărul bărbat. Se îndreptă dintr-odată de spate cu o expresie 
de mare surprindere pe chip. 


— De ce naiba aţi vrea să ştiţi asta? Ce legătură are cu ce am 
vorbit până acum? 

— Eram curios, doar atât. În ceea ce priveşte cealaltă 
chestiune, aţi explicat cu atât de multe amănunte totul, încât 
este de prisos să vă mai pun vreo întrebare. 

Ronald îi aruncă o privire scurtă. Era ca şi cum nu-i 
convenea amabilitatea lui Poirot şi ar fi preferat ca acesta să 
fie mult mai suspicios. 

— Carlotta Adams? Păi să vedem, cam de acum un an, poate 
chiar mai mult. Am cunoscut-o anul trecut când a dat prima ei 
reprezentaţie la Londra. 

— O cunoaşteţi bine? 

— Destul de bine. Aţi observat şi dumneavoastră că nu e 
genul de persoană pe care ajungi să o cunoşti prea bine, fiind 
aşa de rezervată şi discretă. 

— Dar ţineţi la ea? 

Ronald îl privi fix. 

— Aş vrea totuşi să ştiu de ce sunteţi atât de interesat de 
această doamnă. E din cauză că m-aţi văzut cu ea alaltăseară 
la cină? Dacă ţineţi morţiş să ştiţi, da, îmi place foarte mult de 
ea. E foarte drăguță, ştie să te asculte şi te face să simţi că 
valorezi ceva. 

— Înţeleg, spuse Poirot încuviinţând din cap. Atunci vă va 
părea nespus de rău. 

— Îmi va părea rău? Din ce cauză? 

— Pentru că e moartă. 

— Poftim? Ronald sări în picioare de surprindere. Carlotta e 
moartă? 

Arăta pur şi simplu trăsnit la auzul acestor veşti. 

— Glumiţi, domnule Poirot. Carlotta se simţea foarte bine 
ultima oară când am văzut-o. 

— Şi când a fost asta? Întrebă Poirot repede. 

— Alaltăieri, cred. Nu-mi amintesc exact. 

— Tout de même, Carlotta Adams a murit. 

— Trebuie să se fi întâmplat foarte brusc. Ce a fost? Un 
accident pe stradă? 

Poirot privi spre tavan. 


— Nu. A înghiţit o doză prea mare de veronal. 

— O! Am înţeles. Biata de ea! Cât de trist! 

— N'est ce pas? 

— Îmi pare nespus de rău. Începuse să-i meargă atât de bine. 
Voia să o aducă pe sora ei mai mică aici şi îşi făcuse tot felul 
de planuri. Drace! Chiar mă întristează foarte mult această 
veste! 

— Da, replică Poirot. Este trist să mori când eşti tânăr, când 
încă nu eşti pregătit să mori... Când viaţa e toată înaintea ta şi 
ai toate motivele să trăieşti. 

Ronald îl privi curios. 

— Nu vă înţeleg, domnule Poirot. 

— Nu? 

Poirot se ridică şi întinse mâna. 

— Probabil că mă exprim puţin cam dur. Pentru că nu-mi 
place să văd cum unei vieţi tinere i se ia dreptul de a trăi, lord 
Edgware. Moartea asta mă doare enorm. La revedere. 

— 0... Da... La revedere. 

Ronald îl privea şocat. 

Deschizând uşa, aproape că ne ciocnirăm de domnişoara 
Carroll. 

— A! Domnule Poirot, mi s-a spus că nu aţi plecat încă. Aş 
vrea să vă vorbesc câteva minute, dacă nu vă supăraţi. Dacă 
nu vă deranjează, urcați, vă rog, în biroul meu. Este vorba 
despre Geraldine, spuse ea după ce am intrat în birou şi 
închise uşa. 

— Vă ascult, mademoiselle. 

— A spus o grămadă de lucruri fără noimă în această după- 
amiază. Vă rog, nu mă întrerupeţi! Absurdităţi! Aşa consider 
eu şi asta au şi fost. E doar deprimată. 

— Am putut observa că este foarte afectată, rosti Poirot cu 
blândeţe. 

— Ei bine, ca să vă spun adevărul, ea nu a avut o viaţă prea 
fericită. Nu, nimeni nu poate pretinde asta. Sincer, domnule 
Poirot, lordul Edgware era un bărbat ciudat, nu tipul de om 
care ar avea vreo legătură cu creşterea copiilor, în realitate, o 
teroriza pe Geraldine. 


Poirot încuviinţă din cap. 

— Da, mi-am imaginat ceva de acest fel. 

— Era un om mai deosebit. El... Nici nu ştiu cum să mă 
exprim... Lui îi plăcea să vadă că oamenilor le era frică de el. 
Părea că-i dă o plăcere morbidă. 

— Se înţelege. 

— Era un om extrem de inteligent şi foarte cultivat, dar în 
alte privinţe, ei bine, eu nu am văzut această faţă a lui, dar 
era acolo. Nu sunt prea surprinsă că soţia sa 1-a părăsit. Mă 
refer la ultima lui soţie, pe care o ştiţi şi dumneavoastră. Nu îi 
aprob purtarea, ţineţi seama. Nici nu mă preocupă prea mult 
persoana ei. Dar prin căsătoria cu lordul Edgware a câştigat 
tot ce şi-a dorit şi chiar mai mult decât merita. Fi bine, ea 1-a 
părăsit... Şi pagubă-n ciuperci, cum se mai spune. Dar 
Geraldine nu putea să plece. Pentru perioade îndelungate, 
părea că a uitat de ea, şi apoi, brusc, îşi amintea. M-am gândit 
uneori... Poate n-ar trebui să spun... 

— Ba da, mademoiselle, vă rog! 

— M-am gândit uneori că se răzbuna împotriva felului cum 
plecase mama sa, o femeie atât de bună şi de dulce. 

Am compătimit-o întotdeauna. N-aş fi făcut aluzie la toate 
astea, domnule Poirot, dacă n-ar fi fost ieşirea lui Geraldine de 
mai devreme. Lucrurile pe care le-a spus, că-şi urăşte tatăl, pot 
părea ciudate pentru cineva care nu ştie toate acestea. 

— Vă mulţumesc foarte mult, mademoiselle. Lordul 
Edgware, îmi închipui, ar fi făcut mult mai bine dacă nu s-ar fi 
căsătorit vreodată. 

— Categoric. 

— Nu s-a gândit niciodată să se recăsătorească pentru a treia 
oară? 

— Cum ar fi putut? Soţia sa trăia încă! 

— Dacă îi reda ei libertatea, şi-ar fi redat-o şi lui însuşi. 

— Cred că a întâmpinat destule greutăţi cu cele două 
neveste, replică domnişoara Carroll foarte serioasă. 

— Deci, după dumneavoastră, nici nu era vorba de o a treia 
căsătorie. Chiar deloc? Gândiţi-vă bine, domnişoară! Niciuna? 

Domnişoara Carroll roşi uşor. 


— Nu văd de ce insistaţi pe acest punct. Normal că nu exista 
nimic în acest sens. 

Capitolul 14 

Cinci întrebări 

— De ce ai întrebat-o pe domnişoara Carroll despre 
posibilitatea unei a treia căsătorii a lordului Edgware? Am 
întrebat cu vădită curiozitate, în timp ce ne întorceam la 
hotel. 

— Pentru că mi-a trecut prin minte ideea că s-ar fi putut 
gândi la aşa ceva, mon ami. 

— Pentru care motiv? 

— Am tot căutat o explicaţie pentru schimbarea bruscă a 
atitudinii lordului Edgware cu privire la divorţ. E ceva ciudat 
aici, dragul meu. 

— De acord, i-am răspuns gânditor. E destul de ciudat. 

— Vezi, Hastings, lordul Edgware a confirmat spusele lui 
Jane Wilkinson. Mai întâi, ea a angajat tot soiul de avocaţi, 
dar el nici n-a vrut să audă. Nimic, nu voia să îi acorde 
divorţul. Apoi, brusc, a acceptat. 

— Sau aşa a afirmat el, i-am amintit eu. 

— Ai dreptate, Hastings. Observaţia ta este corectă. Aşa a 
afirmat el. Nu avem nici o dovadă că scrisoarea aceea a fost 
scrisă vreodată. Aşadar, avem de o parte lordul care ne minte. 
Dintr-un motiv oarecare inventează această poveste, nu-i aşa? 
Din ce cauză? Poate nu vom şti niciodată. Dar, dacă a scris-o 
într-adevăr, nu a făcut-o fără vreun motiv. Şi motivul care se 
impune minţii mele în mod logic e că a întâlnit pe cineva, o 
posibilă candidată la căsătorie. Asta explică perfect 
schimbarea deciziei sale şi, prin urmare, mi se pare normal să 
pun întrebări. 

— Dar domnişoara Carroll a refuzat această posibilitate de o 
manieră categorică. 

— Da. Domnişoara Carroll..., zise Poirot cu un aer visător. 

— Unde vrei să ajungi? Am replicat, exasperat. 

Poirot excelează în a produce îndoieli oamenilor prin unicul 
ton al vocii sale. Am adăugat: 

— Pentru ce motiv ne-ar fi minţit? 


— Pentru ...niciunul. Totuşi, Hastings, mi se pare destul de 
greu să pun preţ pe cuvintele ei. 

— Crezi că minte? De ce? Mi se pare o persoană foarte 
cinstită. 

— Tocmai de aceea. Este destul de dificil uneori să faci 
distincţia între minciuna deliberată şi eroarea involuntară. 

— Explică-te. 

— A minţi deliberat... E un lucru. Dar, a fi sigur de ceea ce 
ştii, fapte, idei şi adevărul lor esenţial, astfel încât detaliile nu 
mai contează, iată, prietene, caracteristica oamenilor cinstiţi. 
Nu uita că domnişoara Carroll ne-a minţit deja, o dată. A 
afirmat că a văzut chipul lui Jane Wilkinson, când, de fapt, nu 
era posibil aşa ceva. Cum s-a întâmplat? Iată o variantă. A 
privit aplecată peste balustradă şi a văzut-o pe Jane Wilkinson 
în hol. În mintea ei nu există nici o îndoială că acea femeie 
era Jane Wilkinson. O ştie cu siguranţă şi afirmă că i-a văzut 
chipul foarte clar pentru că, fiind convinsă de ceea ce ştie, 
detaliile exacte ale momentului nu mai contează. I se 
demonstrează că nu avea cum să vadă figura lui Jane 
Wilkinson, nu-i aşa? Ei bine, ce mai contează dacă i-a văzut 
faţa sau nu... Era Jane. 

Wilkinson. Şi exemplul poate continua cu alte întrebări la 
care ea ne-a răspuns. Ea ştie. Şi astfel, răspunde la întrebări pe 
baza a ceea ce ştie şi nu conform modului în care s-au 
desfăşurat lucrurile. Martorul absolut sigur de ceea ce spune 
trebuie întotdeauna privit cu suspiciune, dragul meu prieten. 
Martorul nesigur care nu-şi aminteşte exact se va gândi un 
minut şi... A! Da, iată cum s-a petrecut... Şi va fi de mii de ori 
mai de încredere decât celălalt. 

— Ah! Poirot! Am replicat iritat. Îmi dai peste cap toate 
ideile mele cu privire la mărturii! 

— Ca răspuns la întrebarea pe care i-am pus-o în legătură cu 
a treia căsătorie a lordului Edgware, domni-şoara Carroll a 
găsit această idee ridicolă, pur şi simplu pentru că nu i-a 
trecut niciodată prin cap. Nici măcar nu s-a obosit să-şi 
amintească vreun amănunt nesemnificativ care ar fi putut 
indica asta. Prin urmare, am ajuns de unde am plecat. 


— Dacă mă gândesc bine, n-a părut deloc surprinsă când i-ai 
demonstrat că nu avea cum să vadă chipul lui Jane Wilkinson, 
am remarcat gânditor. 

— Deloc. Din această cauză am decis că este una dintre acele 
persoane cinstite care se înşală asupra faptelor, mai degrabă 
decât o mincinoasă deliberată. Pentru că nu văd de ce ne-ar fi 
minţit, decât... Stai, iată o idee! 

— Ce idee? Am întrebat plin de curiozitate. 

Dar Poirot clătină din cap. 

— O idee ce s-a născut în mintea mea. Dar pare impo-sibil... 
Da, prea imposibil! 

Şi refuză să spună mai multe. 

— Se pare că este foarte ataşată de tânăra fată, am observat. 

— Da. Era foarte hotărâtă să asiste la întrevederea noastră. 
Hastings, ce părere ai despre onorabila Geraldine Marsh? 

— Mi-a fost milă de ea... 

— Ai avut întotdeauna o inimă mare, Hastings. Frumu-seţea 
nefericită te emoţionează de fiecare dată. 

— Nu ai simţit acelaşi lucru? 

Poirot dădu din cap foarte serios. 

— Ba da. Nu a avut o viaţă prea fericită şi asta şi-a lăsat 
amprenta pe chipul ei. 

— În orice caz, am adăugat cu convingere, îţi dai seama 
acum cât de absurdă a fost sugestia lui Jane Wilkinson... Că ar 
fi avut vreo legătură cu asasinatul tatălui ei. 

— Alibiul ei este, fără îndoială, satisfăcător, cu toate că Japp 
nu m-a informat încă. 

— Dragul meu Poirot, vrei să insinuezi cumva că, şi după ce 
ai văzut-o şi ai stat de vorbă cu această fată, nu eşti mulţumit 
şi ai nevoie de un alibi? 

— Bunul meu prieten, spune-mi, te rog, care este rezultatul 
întâlnirii noastre cu ea? Am putut descoperi că a dus o viaţă 
foarte tristă, a recunoscut că îşi ura tatăl şi că se bucură de 
moartea lui, şi este foarte preocupată să afle ce ne-a zis ieri- 
dimineaţă tatăl ei. Şi după toate astea, ai im-presia că un alibi 
e inutil? 

— Doar francheţea ei e suficientă pentru a o disculpa, am 


replicat cu căldură. 

— Francheţea este una dintre calităţile familiei. Ai văzut cu 
câtă francheţe şi-a etalat cărţile pe masă noul lord Edgware. 

— Ai dreptate aici, i-am răspuns şi am zâmbit amintindu-mi 
momentul. O metodă foarte originală. 

— Ne-a... Cum se spune? Tăiat craca dinaintea picioa-relor, 
încuviinţă Poirot. 

— De sub picioare, l-am corectat eu. Da... Ne-a făcut să ne 
simţim cam ridicol. 

— Ce idee ciudată! Poate tu, căci eu nu m-am simţit nici o 
clipă ridicol şi nici nu cred că am arătat aşa. Dimpotrivă, 
dragul meu, cred că l-am cam descumpănit. 

— Oare? Am spus cu îndoială în glas, pentru că nu-mi 
aminteam să fi remarcat asta. 

— Da, da. L-am ascultat în tăcere şi când a terminat de 
vorbit, i-am pus o întrebare despre un subiect cu totul diferit. 
Şi poate că ai remarcat ce încurcat a fost domnul nostru în 
momentul ăla. Nu ai observat, Hastings? 

— Am crezut că oroarea şi stupefacţia sa la aflarea morţii 
Carlottei Adams au fost adevărate, am replicat. Vei pretinde, 
bineînţeles, că a jucat teatru. 

— Greu de ştiut. Dar sunt de acord cu tine că reacţia sa a 
părut reală. 

— De ce crezi că ne-a aruncat în faţă toate acele fapte, într-o 
manieră atât de cinică? Doar pentru a se amuza? 

— E posibil. Voi, englezii, aveţi un umor foarte ciudat. Dar 
ar fi putut fi şi pură diplomaţie din partea lui. Faptele 
disimulate câştigă o importanţă suspectă, pe când cele 
povestite fără ascunzişuri tind să fie privite cu mai puţină 
atenţie decât s-ar cuveni. 

— Te referi la cearta cu unchiul său? 

— Exact! Ştie că mai devreme sau mai târziu va ieşi la 
iveală. Şi atunci, se laudă cu ea. 

— Nu-i aşa de prost pe cât pare! 

— O! Nu e deloc prost! E îndeajuns de inteligent atunci când 
are neapărată nevoie. Ştie exact care îi este situaţia şi, aşa 
cum am mai spus, joacă acum cu cărţile la vedere. Hastings, 


tu joci bridge. Spune-mi, te rog, când se proce-dează aşa? 

— Şi tu joci, am observat râzând. Ştii la fel de bine ca şi 
mine... Când ai toate atuurile în mână şi n-are rost să pierzi 
timpul şi vrei să treci la mâna următoare. 

— E adevărat, mon ami. Dar, uneori, mai folosim această 
metodă şi din alt motiv. Am observat-o de vreo două ori când 
am jucat cu les dames. Chiar dacă are o uşoară îndoială, la 
dame îşi aruncă senin cărţile, spunând: „Restul e pentru 
mine”, şi adună cărţile şi le împarte pentru runda următoare. 
Şi, de cele mai multe ori, ceilalţi jucători sunt de acord, în 
special dacă sunt mai puţin experimentați. Trucul nu e 
evident, ţine minte. Necesită doar o urmărire atentă a jocului. 
Pe la jumătatea împărţirii cărţilor pentru runda următoare, 
unuia dintre jucători îi trece prin minte: „Da, dar ar fi trebuit 
să câştige şi a patra mână de romb cu mâna moartă, chiar 
dacă voia sau nu şi, apoi, să iasă cu o treflă mică şi nouarul 
meu ar fi câştigat mâna”. 

— Crezi? 

— Cred, Hastings, că o bravadă excesivă este foarte 
interesantă. Şi mai cred de asemenea că este timpul să cinăm. 
Une petite omelette, n9est ce pas? După care, pe la 9, mai 
vreau să fac încă o vizită. 

— Unde? 

— Haide să mâncăm întâi, Hastings. Şi până nu ne vom bea 
cafeaua, nu vom mai discuta despre acest caz. În timpul 
mesei, creierul ar trebui concentrat asupra digestiei şi nu 
asupra altor lucruri. 

Poirot se ţinu de cuvânt. Am mers într-un mic restau-rant din 
Soho unde era foarte cunoscut şi unde ni se servi o omletă 
delicioasă, calcan, pui şi o savarină cu rom, foarte apreciată 
de Poirot. 

Apoi, în timp ce ne sorbeam cafeaua, Poirot îmi spuse, cu un 
zâmbet plin de afecţiune: 

— Dragul meu prieten, spuse el, îmi eşti mai util decât crezi! 

Complimentul lui neaşteptat mă lăsă confuz şi plăcut 
impresionat. Nu-l mai auzisem niciodată pe Poirot vorbindu- 
mi astfel şi recunosc că uneori mă simţisem puţin jignit 


văzând cât de repede îmi critica facultăţile mentale. 

Chiar dacă era evident faptul că spiritul lui era mai viu ca 
niciodată, am realizat instantaneu că, probabil, ajunsese să 
depindă de ajutorul meu mai mult decât şi-ar fi închipuit. 

— Da, adăugă Poirot pe un ton visător, poate nu înţelegi 
întotdeauna cum reuşeşti, dar se întâmplă adesea să mă pui pe 
calea cea bună. 

Nu puteam să-mi cred urechilor. Am roşit de bucurie. 

— Zău, Poirot, m-ai făcut fericit. Am învăţat foarte multe în 
compania ta, fără îndoială. 

— Mais non, ce n9est pas ça, îmi tăie el avântul clătinând 
din cap. N-ai învăţat nimic! 

— O! Am strigat şocat. 

— Aşa şi trebuie să fie mersul firesc al lucrurilor. Nici o 
fiinţă umană nu ar trebui să înveţe de la alta. Fiecare individ 
trebuie să-şi descopere propriile calităţi, fără a le imita pe ale 
celuilalt. Nu-mi doresc ca tu să ajungi un al doilea şi un 
inferior Poirot, ci incomparabilul Hastings! Şi eşti 
incomparabil! În tine găsesc modelul perfect al omului 
normal. 

— Cel puţin, bine că nu sunt un anormal! 

— Nu, nu. Eşti un echilibru perfect şi minunat, raţiunea 
însăşi! Înţelegi ce înseamnă asta pentru mine? Dacă un 
criminal se decide să comită un omor, încearcă, mai întâi, să 
înşele. Şi pe cine încearcă să înşele? Pe cel care repre-zintă — 
În mintea lui — omul normal. Probabil că nici nu există o astfel 
de persoană... E mai mult o ipoteză matematică. Dar tu te 
apropii foarte mult de ea. În unele momente, ai sclipiri de 
inteligenţă care te ridică peste media inteligenţei, în altele 
(scuză-mi sinceritatea, dragul meu) atingi uimitoare praguri 
ale inepţiei. Dar, crede-mă, eşti perfect normal. Şi iată cum mă 
ajuţi: citesc în tine, ca într-o oglindă, ceea ce asasinul vrea să 
mă facă să cred. Şi acest lucru mi-e mult mai preţios ca orice 
alt ajutor. 

În realitate, nu înţelegeam prea bine. Mi se părea însă că 
Poirot fusese departe de a-mi adresa un compliment. Dar mi- 
am corectat imediat impresia. 


— M-am exprimat prost, încercă el să adauge. Tu ai, dragul 
meu, un instinct ce-ţi permite să intri în mintea unui criminal* 
lucru care mie îmi lipseşte cu desăvârşire. Îmi arăţi ceea ce el 
doreşte să mă facă să cred. Şi ăsta e un talent extraordinar. 

— Instinct, am rostit gânditor. Da, probabil că posed aşa 
ceva. 

M-am uitat la el, aşezat în faţa mea la masă, fumându-şi una 
dintre minusculele ţigări şi privindu-mă afectuos. 

— Cher Hastings, murmură el, ţin foarte mult la tine. 

M-am simţit mulţumit, dar, în acelaşi timp, şi foarte Încurcat, 
aşa că m-am grăbit să schimb subiectul. 

— Haide, i-am spus pe un ton oficial, să ne întoarcem la 
ancheta noastră. 

— Eh bien? 

Poirot îşi dădu capul pe spate şi ochii săi mici se îngus-tară. 
Scoase încet un fum. 

— Je me pose des questions, adăugă el. 

— Da? Am replicat nerăbdător. 

— Şi tu de asemenea, fără îndoială. 


— Normal, am zis. Şi, rezemându-mă de speteaza scaunului 
şi privindu-l concentrat, l-am întrebat repede: Cine 1-a ucis 
pe lordul Edgware? 

Poirot se îndreptă şi scutură din cap cu energie. 

— Nu! Nu! Nu e bine. Asta te întrebi tu? Semeni cu cititorul 
de romane polițiste care, încă de la început, ia pe rând fiecare 
personaj şi îl consideră vinovat fără a avea vreo noimă sau 
vreun motiv. Odată, recunosc, am fost nevoit să procedez şi eu 
astfel, într-un caz excepţional despre care îţi voi povesti poate 
într-una din zilele astea. Mi-a dat ceva de furcă. Dar unde 
rămăsesem? 

— La întrebările pe care ţi le pui, i-am răspuns sec. 

Îmi stătea pe vârful limbii să-i sugerez că, în mintea lui, 
adevăratul meu scop era să-i ţin companie şi să aibă cui se 
lăuda, dar m-am abținut. Dacă voia să mă instruiască, fie, n- 
avea decât! 

— Haide, i-am spus, să le auzim! 

Vanitatea lui fu perfect satisfăcută, astfel că se sprijini de 
speteaza scaunului şi îşi reluă atitudinea dinainte. 

— Prima întrebare despre care am discutat deja a fost: De ce 
şi-a schimbat părerea lordul Edgware cu privire la divorţ? 
Întrevăd aici una sau două explicaţii, din care pe una o 
cunoşti. 

Cea de-a doua întrebare pe care mi-o pun: Ce s-a în-tâmplat 
cu scrisoarea? Cine avea interesul ca soţii Edgware să rămână 
căsătoriţi? 

A treia întrebare: Ce însemna expresia pe care ai văzut-o pe 
chipul său ieri-dimineaţă, când părăseam biblioteca? Ai vreo 
sugestie, Hastings? 

— Nu, şi am scuturat din cap. Nu-mi pot închipui ce ar putea 
însemna. 

— Eşti sigur că n-a fost doar rodul imaginaţiei tale? Uneori, 
dragul meu Hastings, imaginaţia ta este un peu vif. 

— Nu, nu. Sunt sigur că nu m-am înşelat. 

— Bine. Asta rămâne de explicat. A patra întrebare priveşte 
ochelarii. Nici Jane Wilkinson şi nici Carlotta Adams nu 


poartă ochelari. Atunci ce căutau aceştia în geanta Carlottei 
Adams? 

Şi ajungem la a cincea întrebare: De ce a telefonat cineva ca 
să afle dacă Jane Wilkinson era la Chiswick, şi care-i este 
identitatea? 

Iată, prietene, întrebările care nu-mi dau pace. Dacă aş putea 
să le găsesc răspuns, m-aş simţi mai fericit. Dacă aş putea 
măcar emite o teorie care m-ar ajuta să le explic satisfăcător, 
amorul meu propriu nu s-ar mai simţi atât de şifonat. 

— Ar mai exista şi altele, am spus. 

— Cum ar fi? 

— Cine a îndemnat-o pe Carlotta să joace această păcăleală? 
Unde se afla ea înainte şi după 10 seara? Cine e acest 
misterios „D” care i-a oferit cutia aurită? 

— Întrebările tale sunt evidente şi nu au pic de subti-litate. 
Sunt pur şi simplu lucruri pe care nu le cunoaştem, întrebări 
faptice. E posibil să le aflăm răspunsul cât de curând. Pe când, 
întrebările mele, mon ami, sunt de ordin psihologic. Micile 
celule cenuşii ale creierului... 

Am simţit că trebuie să-l opresc cu orice preţ. Nu mai aveam 
răbdarea necesară de a-l mai asculta încă o dată vorbind 
despre celulele lui cenuşii. 

— Poirot, 1-a întrerupt brusc, vorbeai de o vizită în seara 
asta? 

Poirot se uită la ceas. 

— E adevărat, replică el. Voi telefona să văd dacă ne poate 
primi. Se îndepărtă şi reveni după câteva minute. Totul e bine, 
îmi spuse. Însoţeşte-mă! 

— Unde mergem? 

— La Sir Montagu Corner, la Chiswick. Aş dori să ştiu mai 
multe despre telefonul primit de Jane Wilkinson. 

Capitolul 15 

Sir Montagu Corner. 

Era aproape 10 când am ajuns la Sir Montagu Corner, la 
Chiswick, pe malul Tamisei. Casa, magnifică, trona în mijlocul 
unui parc. Am fost introduşi într-un minunat hol în lambriuri. 
La dreapta noastră, am zărit, printr-o uşă deschisă, sufrageria, 


cu o masă lungă luminată de lumânări. 

— Vă rog să mă urmaţi, ne spuse majordomul şi ne conduse 
la primul etaj, pe o scară spațioasă, într-o încăpere lungă, cu 
vedere spre Tamisa. Domnul Hercule Poirot, anunţă el 
pompos. 

Era o cameră cu proporții minunate, ce-ţi amintea de 
vremurile de odinioară, graţie lămpilor îngrijit voalate, într-un 
colţ, în faţa unei ferestre deschise, patru persoane erau aşezate 
în jurul unei mese de bridge. La intrarea noastră, una dintre 
persoane se ridică şi se îndreptă spre noi. 

— Sunt foarte încântat să vă cunosc, domnule Poirot. 

L-am studiat cu interes pe Sir Montagu Corner. Avea o figură 
tipic evreiască, cu ochi mici, negri, sclipitori şi inteligenţi, şi o 
meşă aranjată cu grijă. Avea cel mult 1,70 m, iar manierele 
sale lăsau să se întrevadă o oarecare afectare. 

— Daţi-mi voie să vi-i prezint pe prietenii mei: domnul şi 
doamna Widburn. 

— Ne cunoaştem deja, anunţă doamna Widburn veselă. 

— Şi domnul Ross. 

Ross era un tânăr de vreo douăzeci şi doi de ani, cu o figură 
plăcută şi părul bălai. 

— Vă deranjez de la joc. Mii de scuze, zise Poirot. 

— Nici o problemă. Încă nu am început. Doar ce împărţeam 
cărțile. Vă rog să luaţi o cafea, domnule Poirot. 

Poirot refuză, dar acceptă un pahar cu coniac vechi, care ne 
fu adus în nişte cupe imense. 

În timp ce ne sorbeam coniacul, Sir Montagu se puse pe 
povestit. 

Ne vorbi de stampele japoneze, de lacurile chinezeşti, de 
covoarele persane, de impresioniştii francezi, de muzica 
modernă şi de teoriile lui Einstein. 

Când isprăvi, se rezemă în fotoliu şi ne privi încântat. Se 
vedea că era mândru de reprezentaţia sa şi, în lumina slabă, 
arăta ca un duh din timpuri medievale. În jurul nostru, 
camera era înțesată de exemple deosebite ale artei şi culturii. 

— Şi acum, Sir Montagu, îi spuse Poirot, nu vreau să abuzez 
de ospitalitatea dumneavoastră, astfel că voi trece direct la 


obiectul vizitei mele. 

Sir Montagu flutură din mâna care semăna curios cu o 
gheară. 

— Nu e nici o grabă. Timpul este infinit. 

— În această casă ai întotdeauna senzaţia asta, suspină 
doamna Widburn. E atât de minunată! 

— N-aş trăi la Londra nici pentru un milion de lire sterline! 
Declară Sir Montagu. Aici, putem respira at-mosfera 
timpurilor trecute pe care... Vai! Am uitat-o în vremurile 
noastre agitate. 

Un gând diabolic îmi trecu deodată prin minte că, dacă 
cineva i-ar fi oferit lui Sir Montagu un milion de lire sterline, 
ar fi renunţat într-o clipită la liniştea vremurilor de altădată, 
dar m-am străduit să-mi reprim astfel de sentimente 
neortodoxe. 

— Ce reprezintă banii până la urmă? Murmură doamna 
Widburn. 

— A! Rosti domnul Widburn gânditor, în timp ce zdrăngăni 
absent câteva monede aflate în buzunarul pantalonului. 

— Charles, îl apostrofă doamna Widburn cu reproş. 

— Scuză-mă, draga mea, îi replică domnul Widburn şi se 
opri. 

— Să vorbeşti despre o crimă într-o astfel de ambianţă, mi se 
pare de neiertat, începu Poirot. 

— Nu chiar, zise Sir Montagu fluturând grațios din mână. O 
crimă poate fi o operă de artă, iar un detectiv, un artist. 
Bineînţeles, nu mă refer la poliţişti. Astăzi, a fost aici un 
inspector. Curios tip! Vă puteţi imagina că n-a auzit niciodată 
de Benvenuto Cellini? 

— A venit să se informeze despre Jane Wilkinson? Întrebă 
plină de curiozitate doamna Wildburn. 

— Doamna a avut un mare noroc că s-a aflat ieri-seară aici, 
spuse Poirot. 

— Aşa s-ar zice, răspunse Sir Montagu. Am invitat-o aici 
ştiind că este o femeie frumoasă şi talentată şi sperând că o 
pot ajuta cumva. Se gândea să preia conducerea unui teatru. 
Dar se pare că am fost destinat să-i fiu de folos în cu totul altă 


direcţie. 

— Jane e născută sub o stea norocoasă, zise doamna 
Wildburn. Voia de mult să scape de Edgware şi iată că cineva 
i-a făcut un serviciu şi a salvat-o de probleme. Se va recăsători 
acum cu tânărul duce de Merton. Toată lumea vorbeşte despre 
asta. Mama lui e înnebunită de idee. 

— Mi-a lăsat o impresie foarte bună, observă Sir Montagu. A 
emis câteva păreri foarte inteligente despre arta greacă. 

Am zâmbit, încercând să mi-o imaginez pe Jane răspunzând 
cu vocea ei minunată şi răguşită, cu „da” şi „nu” şi „e 
nemaipomenit”. Sir Montagu era tipul de per-soană care 
considera că inteligenţa se caracterizează prin cât de bine ştii 
să asculţi, cu atenţia potrivită la propriile lui remarci. 

— Edgware era un individ tare bizar, orice s-ar zice, comentă 
Widburn. Aş îndrăzni să afirm că avea ceva duşmani. 

— E adevărat, domnule Poirot, că cineva i-a înfipt un briceag 
în ceafă? Întrebă doamna Widburn. 

— Foarte adevărat, doamnă. Lovitura a fost dată cu o 
siguranţă şi o precizie aproape ştiinţifice. 

— Nu mă pot abţine să nu vă observ plăcerea artistică, 
domnule Poirot, spuse Sir Montagu. 

— Acum, îi întrerupse Poirot, să ne întoarcem la obiectul 
vizitei mele. Lady Edgware a fost chemată la telefon în timpul 
mesei. Aş vrea să strâng câteva informaţii cu privire la acest 
subiect. Îmi permiteţi să vă interoghez personalul de serviciu? 

— Bineînţeles. Bineînţeles. Ross, sună, te rog. 

Majordomul apăru imediat. Era un bărbat înalt, de vârstă 
mijlocie, cu o alură aproape clerică. 

Sir Montagu îi explică atunci ceea ce se aştepta de la el. 
Majordomul se întoarse spre Poirot şi îi acordă întreaga sa 
atenţie. 

— Cine a răspuns la telefon? Întrebă Poirot. 

— Chiar eu, domnule. Telefonul se află într-o firidă, cum ieşi 
din hol. 

— Persoana care a sunat a cerut să vorbească cu Lady 
Edgware sau cu Jane Wilkinson? 

— Cu Lady Edgware, domnule. 


— Ce a spus exact? 

Servitorul se gândi un moment. 

— Atât cât pot să-mi amintesc, domnule, eu am spus: „Alo!” 
Apoi, o voce m-a întrebat dacă e Chiswick 43434. Am răspuns 
„Da”. Am fost rugat să aştept. O altă voce a întrebat de 
asemenea dacă e Chiswick 43434, şi la răs-punsul meu 
afirmativ, a adăugat: „Lady Edgware e acolo?” Am spus că 
Lady Edgware se afla într-adevăr aici la cină. Vocea a reluat: 
„Aş vrea să-i vorbesc, dacă se poate”. Am mers s-o informez să 
vină la telefon. Ea s-a ridicat şi am condus-o la aparat. 

— Şi apoi? 

— Doamna a luat receptorul şi a spus: „Alo! Cu cine 
vorbesc?” Apoi, după câteva momente: „Chiar ea. Lady 
Edgware la aparat”. Începusem să mă îndepărtez când doamna 
m-a chemat şi mi-a spus că legătura s-a întrerupt. A mai 
precizat că interlocutorul ei izbucnise în râs şi că închisese. M- 
a întrebat dacă şi-a dat vreun nume. I-am răspuns că nu. lată 
tot ce s-a întâmplat, domnule. 

Poirot se încruntă. 

— Credeţi că telefonul are vreo legătură cu asasinatul, 
domnule Poirot? Întrebă doamna Widburn. 

— Imposibil de afirmat cu siguranţă, madame. Este doar o 
coincidenţă curioasă. 

— Oamenii mai sună uneori pentru glume de genul acesta. 
Mi s-a întâmplat chiar mie. 

— C'est toujours possible, madame. Poirot i se adresă din 
nou majordomului: Era o voce de bărbat sau de femeie? 

— Cred că o voce feminină, domnule. 

— Ce fel de voce... Joasă sau ascuţită? 

— Joasă, domnule. Rară şi foarte distinctă. Făcu o pau-ză. Se 
poate să mă înşel, dar s-ar putea spune că era o persoană 
străină pentru că r-urile erau foarte sonore. 

— Era probabil vreun scoţian, Donald, zise doamna Widburn 
zâmbind către Ross. 

Ross izbucni în râs. 

— Nu sunt eu vinovatul. Eram aici la masă. 

Poirot îi vorbi din nou majordomului: 


— Crezi că ai recunoaşte vocea dacă ai auzi-o din nou? 
Întrebă el. 

Majordomul ezită. 

— N-aş putea să afirm asta, domnule. E posibil. Cred că da. 

— Mulţumesc, prietene. 

— Mulţumesc, domnule. 

Majordomul înclină discret din cap şi se retrase, păstrându-şi 
ţinuta demnă. 

Sir Montagu Corner continuă să se comporte foarte prietenos 
şi să-şi joace rolul de gazdă şi insistă să rămânem pentru a 
juca o partidă de bridge. M-am scuzat... Mizele erau mai mari 
decât mi-ar fi convenit. Tânărul Ross păru uşurat că cineva îi 
putea lua locul şi amândoi am stat şi am privit jocul. Seara se 
încheie cu un câştig considerabil pentru Poirot şi Sir Montagu. 

Mulţumindu-i gazdei noastre, am plecat. Ross decise să ne 
însoţească. 

— Ce omuleţ ciudat! Comentă Poirot în timp ce ne 
îndepărtam. 

Noaptea era splendidă, aşa că ne-am hotărât să ne plimbăm 
puţin până să găsim un taxi, în loc să telefonăm pentru unul. 

— Da, un omuleţ ciudat, repetă Poirot. 

— Un omuleţ foarte bogat, răspunse Ross cu convingere. 

— Presupun că da. 

— Se pare că este interesat de persoana mea, zise Ross. Şi 
sper ca acest capriciu să dureze cât mai mult. Cu influenţa 
unui asemenea om, poţi să-ţi croieşti un drum în viaţă. 

— Sunteţi actor, domnule Ross? 

Ross răspunse afirmativ. Păru puţin deranjat că nu i-am 
recunoscut numele. Tocmai obținuse un mare succes într-o 
oarecare dramă sumbră, tradusă din rusă. 

Când eu şi Poirot am reuşit să-i liniştim orgoliul, Poirot îl 
întrebă pe un ton neutru: 

— Fără îndoială că o cunoşteaţi pe Carlotta Adams? 

— Nu. Am aflat de moartea ei din ziarele de astă-seară. O 
doză puternică de cine ştie ce medicament. Idiot obicei şi-au 
mai format actrițele astea tinere! 

— Da, e foarte trist. Era, de asemenea, şi foarte talentată. 


— Probabil. 

Răspunsul lui purtă marca acelui dezinteres carac-teristic pe 
care-l arată orice artist cu privire la perfor-manţele altuia. 

— Aţi văzut-o vreodată jucând? 

— Nu. Genul ei de reprezentaţie nu-mi place deloc. Publicul 
e încântat pe moment, dar nu cred că o să dureze. 

— A! Făcu Poirot. lată un taxi. 

Îi făcu semn şoferului cu bastonul. 

— Eu cred că mă voi mai plimba puţin, anunţă Ross. Voi lua 
un metrou de la Hammersmith direct spre casă. Spunând 
acestea, izbucni dintr-odată într-un râs nervos. Ciudat lucru! 
Spuse el. Dineul de ieri-seară. 

— Poftim? 

— Eram treisprezece la masă. Un invitat a renunţat în 
ultimul moment şi n-am observat numărul nostru decât spre 
sfârşitul mesei. 

— Şi cine s-a ridicat primul de la masă? L-am întrebat. Din 
nou, avu un mic râs ciudat. 

— Eu, răspunse. 

Capitolul 16 

Discuţii. 

Sosiţi la hotel, l-am găsit pe Japp care ne aştepta. 

— M-am gândit să vă fac o vizită scurtă şi să vorbim puţin 
înainte de a încheia ziua, domnule Poirot, ne spuse el vesel. 

— Eh bien, bunul meu prieten, cum merge? 

— Nu foarte bine, dacă chiar vreţi să ştiţi. Şi asta e sigur. 
Părea tulburat. Mă puteţi ajuta cu ceva, domnule Poirot? 

— Ei bine, aş avea vreo idee sau chiar două pe care aş dori 
să ţi le prezint, zise Poirot. 

— Dumneata şi ideile dumitale! În unele privinţe, ştiţi foarte 
bine, sunteţi o pacoste. Nu că n-aş vrea să le aud. Dimpotrivă. 
Întotdeauna a ieşit ceva bun din căpşorul ăla cu formă ciudată 
al dumitale. 

Poirot îi primi complimentul puţin cam rece. 

— Aveţi vreo idee despre apariţia aceleiaşi femei în două 
locuri diferite? Iată despre ce aş dori să aud, domnule Poirot! 
Ce părere aveţi? Cine era cealaltă femeie? 


— Este exact subiectul despre care voiam şi eu să îţi vorbesc, 
îi răspunse Poirot, şi apoi îl întrebă dacă auzise vreodată 
despre Carlotta Adams. 

— Numele mi se pare cunoscut, dar n-aş putea spune sigur 
de unde. 

Poirot îi explica despre cine era vorba. 

— Ea! O actriţă care face imitații reuşite pe scenă! Dar ce 
oare v-a făcut să vă gândiţi la ea? Ce legătură are ea cu toată 
povestea asta? 

Poirot îi dădu detalii privind propria noastră investi-gaţie şi 
îi prezentă concluziile la care ajunseserăm. 

— Dumnezeule, este posibil să aveţi dreptate. Hainele, 
pălăria, mănuşile etc. Şi peruca blondă. Da, trebuie că aşa s-a 
întâmplat. Domnule Poirot, sunteţi nemaipomenit! Aţi făcut o 
treabă excelentă! Totuşi, nu cred că aveţi prea multe dovezi 
care să susţină ipoteza că a fost folosită şi apoi suprimată. 
Pare un pic cam exagerat. Trebuie să recunosc că nu vă 
împărtăşesc părerea. Teoria dumneavoastră este cam 
fantastică, după părerea mea, şi am mai multă experienţă 
decât dumneavoastră în astfel de treburi. Nu cred în povestea 
asta cu răufăcătorul din spatele cortinei. Carlotta Adams e 
vinovată de asasinat, nici o îndoială în această privinţă. A 
mers la lordul Edgware din propriile motive... Şantaj, 
probabil, gândindu-se că va primi banii ceruţi. Au avut o 
ceartă. El s-a enervat, ea s-a enervat şi 1-a omorât. Odată 
întoarsă acasă, a realizat ce a făcut şi a apucat-o disperarea. 
Nu a intenţionat să-l omoare. Şi cred că a luat o doză 
puternică de veronal gândindu-se că este calea cea mai uşoară 
de a se salva. 

— Credezi că explicaţia asta justifică toate faptele? 

— Bineînţeles. Normal că mai există încă detalii pe care nu 
le ştim, dar este o ipoteză bună pentru a continua ancheta. 
Cealaltă explicaţie ar fi că păcăleala şi crima nu au nici o 
legătură una cu alta, ci este vorba doar de o coin-cidenţă 
nenorocită. 

Poirot nu împărtăşea aceeaşi părere, o ştiam. Totuşi, 
răspunse, fără a se implica: 


— Mais oui, c 'est possible. 

— Sau, iată, ce părere aveţi despre asta? Farsa a fost 
inocentă, doar că altcineva a aflat despre asta şi s-a gândit că 
i-ar putea servi interesele. Nu e o idee rea. Făcu o pauză şi 
apoi reluă: Dar, eu, personal, prefer prima explicaţie. 
Raporturile dintre lord şi tânăra actriţă le vom afla noi mai 
devreme sau mai târziu. 

Poirot îi vorbi despre scrisoarea trimisă de Carlotta Adams 
surorii sale din America, iar Japp opină că această epistolă ar 
putea fi de un real ajutor. 

— Mă voi ocupa de asta imediat, spuse, notându-şi în 
agendă. Înclin să cred din ce în ce mai mult că ea a fost 
criminala, pentru că oricât m-aş chinui, nu mă pot gândi la 
nimeni altcineva, continuă el, punând agenda în buzunar. 
Căpitanul Marsh, acum actualul lord, are un motiv greu de 
ignorat şi o reputaţie destul de proastă. Încăpăţânat şi nu 
foarte scrupulos când vine vorba de bani. Mai mult, a avut o 
ceartă cu unchiul său ieri-dimineaţă. Mi-a spus-o chiar el şi 
recunosc că mi-a cam luat din avânt. Da, ar putea fi suspectat, 
dar are un alibi pentru ieri-seară. A fost la operă cu nişte evrei 
bogaţi, Dortheimer, în Grosvenor Square. Am verificat şi se 
confirmă. A cinat cu ei înainte de operă, apoi au mers la 
spectacol şi după aceea s-au dus la supeu la restaurantul 
Sobranis. lată. 

— Şi domnişoara? 

— Vreţi să spuneţi, fiica lordului Edgware? Ea, de asemenea, 
era plecată. A luat masa cu nişte indivizi pe nume Carthew 
West, care au condus-o la operă şi apoi acasă, pe la 
douăsprezece fără un sfert. Şi asta o scoate din calcul. 
Secretara lordului Edgware pare în regulă, o femeie cinstită şi 
eficientă. Şi mai e majordomul. Nu pot să afirm că-mi place 
prea mult. Nu e normal ca un bărbat să arate atât de bine. Şi 
ceva scârţâie referitor la modul în care a intrat în serviciul 
lordului Edgware. Încă mai verific informaţiile despre el, dar 
nu văd ce motiv ar fi avut să-şi omoare stăpânul. 

— N-a mai apărut nici o noutate? 

— Ba da, una sau două. E destul de greu să le cântăreşti 


importanţa. Mai întâi, cheia lordului Edgware lipseşte. 

— Cheia de la uşa de la intrare? 

— Da. 

— Asta pare interesant, fără îndoială. 

— Cum v-am spus, poate însemna multe sau nimic. Depinde. 
Ce mi se pare mie mult mai important e faptul că lordul 
Edgware a încasat un cec ieri, nu o sumă mare, doar o sută de 
lire. A cerut banii în bancnote franţuzeşti. E şi motivul pentru 
care a scos banii, datorită plecării sale la Paris. Ei bine, 
această sumă a dispărut. 

— Cine v-a spus? 

— Domnişoara Carroll. Chiar ea a încasat cecul şi a luat 
banii, şi a menţionat acest lucru. Apoi am descoperit că banii 
nu mai erau. 

— Unde se aflau ieri-seară? 

— Domnişoara Carroll nu ştie. I-a dat lordului Edgware, ieri, 
pe la trei şi jumătate, într-un plic de bancă. În acel moment, el 
se afla în bibliotecă. A luat plicul şi 1-a aşezat pe masă, lângă 
el. 

— Asta complică lucrurile, explică Poirot. 

— Sau le simplifică. Apropo... Rana... 

— Da? 

— Doctorul nu crede că a fost făcută cu un briceag oarecare. 
Ceva asemănător, dar cu o formă diferită şi lama foarte 
ascuţită. 

— Nu un brici? 

— Nu, nu. Mult mai mic. 

Poirot avu un aer gânditor. 

— Noul lord Edgware, reluă Japp, insistă în gluma sa, care 
nu e prea nostimă. Se amuză cam mult de faptul că e bănuit 
de omor. Şi a avut şi grijă să ne facă să-l suspectăm. Nu-i cam 
ciudat? 

— Ar putea fi un simplu gest inteligent. 

— Mai mult o conştiinţă încărcată. Moartea unchiului său e 
providenţială pentru el. Apropo, s-a şi instalat în casă. 

— Unde locuia înainte? 

— În Martin Street, Saint George's Road. Nu e un cartier prea 


grozav. 

— Ar fi bine să notezi asta, Hastings. 

Aşa am şi făcut, cu toate că m-am întrebat puţin de ce. Dacă 
Ronald se mutase în Regent Gate, de ce am fi avut nevoie de 
adresa dinainte? 

— După părerea mea, domnişoara Adams e vinovată, zise 
Japp ridicându-se. Aţi făcut o treabă excelentă, domnule 
Poirot, că aţi descoperit asta. Dar, bineînţeles, e din cauză că 
sunteţi un om umblat pe la teatre şi obişnuit să se distreze. 
Astfel, sunt lucruri pe care dumneavoastră le vedeţi şi care 
mie nici nu-mi trec prin minte. Păcat că nu avem şi un motiv 
evident care ar fi îndreptat-o pe această femeie spre crimă, dar 
puţin efort detectivist din partea noastră va aduce lumină şi în 
treaba asta, fără îndoială. 

— Mai există o persoană care avea un motiv temeinic, dar 
înspre care nici măcar nu ţi-ai îndreptat atenţia, remarcă 
Poirot. 

— Cine anume? 

— Domnul care, după cum se zvoneşte, ar vrea s-o ia de soţie 
pe nevasta lordului Edgware. Mă refer la ducele de Merton. 

— Da, presupun că ar avea un motiv, spuse Japp, râzând. 
Dar un om de valoarea sa nu poate să se coboare la a comite 
un asasinat. Şi, în orice caz, el e la Paris. 

— Aşadar, nu îl consideri un suspect plauzibil? 

— Dar dumneavoastră, domnule Poirot? 

Şi amuzându-se pe absurditatea unei asemenea idei, Japp ne 
părăsi. 

Capitolul 17 

Majordomul. 

A doua zi fu una de oarecare odihnă pentru noi şi de 
activitate intensă pentru Japp, care veni să ne vadă pe la ora 
ceaiului. 

Era roşu la faţă şi părea furios. 

— Am făcut o tâmpenie. 

— Imposibil, dragul meu, încercă Poirot să-l liniştească. 

— Ba da, din păcate. L-am lăsat pe acest... (cuvântul rostit 
de el nu se cade să-l reproducem) de valet să-mi scape printre 


degete. 

— A dispărut? 

— Da. Şi-a luat tălpăşiţa. Şi ce mă face să-mi dau palme ca 
unui idiot este că nu l-am suspectat nici măcar o clipă. 

— Calmează-te... Te rog, calmează-te. 

— Uşor de zis. N-aţi fi atât de calm dacă vi s-ar fi tras un 
perdaf cum am primit eu la sediul central. O! Canalia! Nu este 
prima oară când se întâmplă aşa ceva. E un expert! 

Japp îşi şterse fruntea asudată şi luă un aer cam amărât. 
Poirot încercă să-l compătimească, dar nu reuşi decât să 
scoată nişte sunete asemănătoare cu cele făcute de găină când 
se ouă. Familiarizat cu caracterul englezilor, am umplut un 
pahar cu whisky şi sifon pentru inspector şi i l-am dat. Imediat 
se însenină la faţă. 

— Ei bine, zise el, asta nu-i de refuzat. 

Bău şi continuă să vorbească pe un ton mai vesel: 

— Nu sunt sigur nici acum că el este ucigaşul. Fără îndoială, 
fuga lui este suspectă, dar poate fi explicată şi altfel. Vedeţi, 
ajunsesem prea aproape de el. Se pare că frecventa câteva 
cluburi de noapte de cea mai proastă reputaţie. Nimic din 
ceea ce aţi mai întâlnit până acum, ci un anturaj mult mai 
periculos şi căutat. Pe scurt, tipul e o adevărată canalie. 

— Tout de même, dar asta nu înseamnă neapărat că el este 
ucigaşul, replică Poirot. 

— Aveţi dreptate! Poate să fi fost implicat în vreo afacere 
necurată, dar nu neapărat crimă. Nu, sunt din ce în ce mai 
mult convins că domnişoara Adams e vinovată, chiar dacă nu 
am nici o dovadă încă. Astăzi, am trimis oameni să-i 
percheziţioneze apartamentul, dar n-au descoperit nimic util. 
Era destul de şireată. Nu păstra corespondenţa, în afară de 
câteva scrisori de afaceri privind acorduri financiare, toate 
aranjate în ordine, şi două scrisori de la Washington, de la 
sora sa. Totul normal şi la vedere. Câteva piese de bijuterie 
valoroase, de modă veche, nimic nou şi costisitor. Nu ţinea un 
jurnal. Paşaportul şi carnetul de cecuri nu arată nimic ieşit din 
comun. Drace, fata asta pare să nu fi avut deloc o viaţă 
privată! 


— Era foarte discretă, spuse Poirot gânditor. Pentru noi e 
regretabil. 

— Am vorbit cu femeia care a servit-o. N-am scos nimic de la 
ea. Am văzut-o şi pe tânăra patroană a unui magazin de 
pălării şi care, se pare, era una dintre prietenele ei. 

— A! Şi ce părere ai despre domnişoara Driver? 

— E o persoană de o inteligenţă foarte vie. Din neferi-cire, 
nu mi-a fost de nici un ajutor! Nu că nu m-aş fi aşteptat la 
asta. În toate cazurile de dispariţii ale unor tinere fete, pe care 
le-am investigat personal, familia şi prietenii lor au spus de 
fiecare dată aceeaşi placă. „Era inteligentă şi devotată şi nu 
ştiu să fi fost ataşată de vreun bărbat în mod deosebit.” Şi 
niciodată nu se dovedeşte a fi adevărat. Nici măcar nu este 
normal. Tinerele fete ar trebui să aibă prieteni de sex opus. 
Dacă nu e aşa înseamnă că este ceva în neregulă cu ele. 
Loialitatea idioată a anturajului şi a familiei face ca viaţa unui 
detectiv să devină foarte dificilă. 

Făcu o pauză să-şi tragă răsuflarea şi am profitat de ocazie 
să-i reumplu paharul. 

— Îţi mulţumesc, capitane Hastings, nu refuz un asemenea 
tratament. În sfârşit, iată-mă forţat să scotocesc în cele mai 
mici cotloane. Domnişoara Adams a cinat şi a dansat cu vreo 
duzină de tineri, dar nu a dat semne că ar fi ataşată de 
vreunul în defavoarea celorlalţi. Unul dintre ei era actualul 
lord Edgware, apoi domnul Bryan Martin, vedeta de cinema, 
şi încă o jumătate de duzină... Dar nimeni în special. Ideea 
dumneavoastră, domnule Poirot, că altcineva ar fi în spatele 
acestei poveşti este complet greşită. Eu sunt convins că a jucat 
pe cont propriu şi, în prezent, mă interesează să găsesc 
legătura dintre ea şi victimă, pentru că trebuie să fie una. Cred 
că va trebui să mă duc la Paris, pentru că „Paris” era înscris pe 
cutiuța aurită şi defunctul lord a mers de multe ori acolo 
toamna trecută pentru a asista la licitaţii de artă şi a cumpăra 
bizarerii, conform spuselor domnişoarei Carroll. Da, trebuie să 
merg la Paris. Ancheta oficială va fi mâine. O voi amâna, 
bineînţeles, şi mă voi îmbarca pe vaporul de mâine după- 
amiază. 


— Eşti plin de energie debordantă, Japp. Mă uimeşti. 

— Da. În schimb, dumneavoastră leneviţi. Nu faceţi altceva 
decât să staţi aici şi să gândiţi... Să vă folosiţi micile celule 
cenuşii, cum spuneţi dumneavoastră. Şi la ce bun?! 

Trebuie să te duci în mijlocul lucrurilor, pentru că ele nu vor 
veni la tine! 

Mica servitoare deschise uşa şi anunţă: 

— Domnul Bryan Martin, domnule. Sunteţi ocupat sau îl 
puteţi primi? 

— Eu vă părăsesc, domnule Poirot, zise Japp, pregătindu-se 
de plecare. Toate stelele de cinema par să vină să vă ceară 
sfatul. 

Poirot ridică din umeri încercând să arate modest şi Japp 
râse. 

— Trebuie să fiţi deja milionar acum, domnule Poirot. Ce 
faceţi cu banii? Îi economisiti? 

— Fiţi sigur că îi folosesc cu chibzuială. Şi pentru că vorbim 
despre împărţirea banilor, cum şi-a distribuit averea lordul 
Edgware? 

— A lăsat fiicei proprietăţile ce nu ţineau de titlu, cinci sute 
de lire domnişoarei Carroll, şi asta-i tot. Nici o altă moştenire. 
Un testament dintre cele mai simple, după cum vedeţi. 

— Şi când a fost întocmit? 

— După plecarea soţiei sale... Acum vreo doi ani şi ceva. 
Apropo, o exclude în mod expres din moştenire. 

— O natură răzbunătoare! Murmură Poirot mai mult pentru 
sine. 

Cu un,Pe curând!” vesel, Japp ne părăsi. 

Bryan Martin intră. Îmbrăcat de o manieră impecabilă, arăta 
foarte bine, doar că îmi dădu impresia că e mai degrabă 
istovit decât vesel. 

— Mă tem că nu vă aduc nici o noutate, domnule Poirot, zise 
el pe un ton de scuze. Şi, după toate acestea, am abuzat şi de 
timpul dumneavoastră degeaba. 

— En vérité? 

— Da. M-am întâlnit cu doamna despre care v-am vorbit. Am 
rugat-o, chiar m-am certat cu ea, dar fără nici un rezultat. 


Refuză categoric de a vă face părtaş la secretul nostru. Şi, în 
acest caz, mă tem că trebuie să lăsăm totul baltă. Regret 
nespus că v-am deranjat... 

— Nu face nimic, replică Poirot pe neaşteptate. Mă aşteptam 
la asta. 

— Poftim? Făcu actorul surprins. Ştiaţi, deci? Întrebă el 
încurcat. 

— Mais oui. Încă de când aţi dorit să cereţi acordul prietenei 
dumneavoastră puteam să vă spun că acesta va fi rezultatul. 

— Aşadar, aveţi vreo teorie? 

— Domnule Martin, un detectiv are întotdeauna o teorie 
formată în minte. E ceea ce se aşteaptă de la el. Însă eu, de 
obicei, nu o numesc teorie, ci mai degrabă, o idee. Aceasta 
este prima etapă. 

— Şi a doua etapă? 

— Dacă ideea se dovedeşte corectă, atunci ştiu! Este foarte 
simplu, după cum vedeţi. 

— Aş dori totuşi să-mi împărtăşiţi teoria... Sau ideea 
dumneavoastră. 

Poirot clătină încet din cap. 

— lată o altă regulă: un detectiv trebuie să ştie să tacă. 

— Nu puteţi nici măcar să-mi daţi o sugestie? 

— Nu. Vă voi spune doar că mi-am format o părere din 
momentul în care mi-aţi vorbit despre bărbatul cu dintele de 
aur. 

Bryan Martin îl privi surprins. 

— Mă uimiţi din ce în ce mai mult, declară el. Unde vreţi să 
ajungeţi? Dacă mi-aţi da măcar un indiciu... 

Poirot zâmbi şi clătină din cap. 

— Haideţi să schimbăm subiectul conversaţiei. 

— Cum doriţi, dar mai întâi vă rog să-mi spuneţi cât vă 
datorez. 

Poirot dădu din mână. 

— Pas un sou! N-am făcut nimic pentru dumneavoastră. 

— Dar v-am ocupat timpul... 

— Când mă interesează un caz, trec peste problema banilor. 
Şi cazul dumitale mă interesează chiar foarte mult. 


— Mă bucur, răspunse actorul un pic jenat şi fără să arate 
deloc fericit. 

— Haide, îi zise Poirot cu blândeţe, să vorbim despre 
altceva. 

— Adineauri, pe scări, nu era inspectorul de la Scotland 
Yard? 

— Ba da, inspectorul Japp. 

— Lumina era atât de scăzută, că n-am fost sigur că e el. 
Apropo, a fost pe la mine ca să mă interogheze despre 
sărmana Carlotta Adams, care a murit din cauza unei 
supradoze de veronal. 

— Aţi cunoscut-o bine pe domnişoara Adams? 

— Nu foarte bine. Am cunoscut-o în copilărie în America. M- 
am mai întâlnit cu ea o dată sau de două ori aici la Londra, 
dar n-am văzut-o prea des. M-a întristat foarte mult moartea 
ei. 

— O plăceaţi? 

— Da. Era o persoană cu care puteai într-adevăr discuta. 

— O personalitate foarte empatică, da, sunt de acord cu 
dumneata. 

— Presupun că ei cred că este vorba despre o sinucidere, nu-i 
aşa? N-am putut să-i dau inspectorului nici o informaţie utilă. 
Carlotta a fost întotdeauna o persoană foarte rezervată. 

— Nu cred că a fost sinucidere, replică Poirot. 

— Sunt de acord cu dumneavoastră. Pare mai degrabă un 
accident. 

Poirot făcu o pauză, apoi adăugă: 

— Nu credeţi că misterul morţii lordului Edgware se cam 
complică? 

— E adevărat. Ştiţi ceva... au vreo idee... Cine a făcut-o... 
Acum că Jane este în afara oricărei suspiciuni? 

— Bineînţeles. Au deja o teorie foarte interesantă. 

Bryan Martin păru incitat. 

— Adevărat? Referitor la cine? 

— Majordomul lordului Edgware a dispărut. Vă puteţi da 
seama? Fuga este la fel de bună cu o confirmare a vinovăţiei. 

— Majordomul? Sunt surprins! 


— Un bărbat atât de frumos şi de puternic. Il vous ressemble 
un peu/ zise Poirot înclinând uşor din cap. 

Bineînţeles! De-abia acum am realizat de ce faţa 
majordomului îmi păruse familiară la prima noastră vizită. 

— Mă flataţi! Replică Bryan Martin cu un mic surâs. 

— Nu, nu, nu. Nu toate tinerele domnişoare, servitoare, 
fetişcane, secretare, femei de societate îl adoră pe Bryan 
Martin? Există cineva care poate să-i reziste? 

— Mai multe, aş zice eu, răspunse Martin şi se ridică brusc. 
Ei, vă mulţumesc foarte mult, domnule Poirot. Şi permiteţi-mi 
să mă mai scuz încă o dată pentru deranj. 

Ne strânse mâinile la amândoi şi am remarcat deodată că 
arăta mult mai bătrân şi privirea-i posomorâtă devenise şi mai 
evidentă. 

Plin de curiozitate, de îndată ce vizitatorul închise uşa în 
urma lui, am sărit asupra lui Poirot cu întrebări. 

— Poirot, chiar te aşteptai ca el să revină şi să renunţe la 
orice încercare de a investiga acele întâmplări ciudate din 
America? 

— M-ai auzit spunând asta, Hastings? 

— Dar atunci..., am încercat să găsesc o logică în această 
poveste. Înseamnă că tu ştii cine este tânăra misterioasă căreia 
trebuia să-i ceară permisiunea de a vorbi? 

Poirot zâmbi. 

— Dragul meu, am o mică idee. Cum ţi-am spus deja, totul a 
început când a pomenit de dintele de aur şi, dacă ipoteza mea 
se justifică, ştiu cine e tânăra în cauză şi de ce i-a interzis lui 
Bryan Martin să mi se destăinuiască. Cunosc adevărul despre 
întreaga afacere. Şi l-ai cunoaşte şi tu dacă ţi-ai pune la treabă 
mintea pe care ţi-a dat-o bunul Dumnezeu. Uneori, sunt tentat 
să cred că, din greşeală, te-a sărit. 

Capitolul 18 

Pretendentul. 

Nu-mi propun să descriu nici ancheta oficială asupra morţii 
lordului Edgware şi nici cea privind-o pe Carlotta Adams. 
Pentru cea din urmă decizia fu moarte accidentală, în cazul 
lordului Edgware, ancheta fu amânată, după expunerea 


dovezilor de identificare şi a rezultatului examenului medical. 
Analiza conţinutului stomacului stabili că decesul avusese loc 
la aproximativ o oră de la terminarea cinei, poate chiar două 
ore, dar nu mai mult de atât. Asta însemna că crima fusese 
comisă între orele zece şi unsprezece seara, mai degrabă 
imediat după ora zece. 

Detaliile privind substituţia dintre Jane Wilkinson şi Carlotta 
Adams nu fură dezvăluite. Ziarele publicară semnalmentele 
majordomului căutat şi toată lumea crezu că el e ucigaşul. 
Mărturia lui privind vizita lui Jane Wilkinson fu privită ca o 
minciună neruşinată şi se omise faptul că era coroborată cu 
acea a secretarei. Toate ziarele cuprindeau coloane întregi cu 
informaţii despre crimă, dar puţine dintre ele aduceau detalii 
reale. 

În acest timp, eram sigur că Japp se mişca rapid. Inerţia lui 
Poirot mă irita puţin şi bănuiala că atitudinea lui are de-a face 
cu faptul că îmbătrânea îmi trecu prin minte de mai multe ori 
şi nu era pentru prima oară. Scuzele lui nu-mi părură prea 
convingătoare. 

— La vârsta mea, e bine să-ţi păstrezi energia pentru lucruri 
mai importante, îmi explică el. 

— Dar, dragul meu Poirot, nu trebuie să te consideri bătrân, 
am protestat eu. 

M-am gândit că are nevoie de îmbărbătare şi am abordat un 
tratament pe care-l ştiam la modă — puterea sugestiei. 

— Eşti mai plin de vigoare decât ai fost vreodată, i-am zis 
sincer. Poirot, eşti în floarea vieţii, în plenitudinea puterilor 
tale. Ai putea foarte uşor merge şi dezlega acest caz numai 
dacă ai vrea. 

Poirot îmi răspunse că preferă să facă asta stând acasă. 

— Dar nu poţi face asta! 

— Nu în întregime. Aici ai dreptate. 

— Ce vreau eu să spun este că stăm degeaba şi Japp face 
toată treaba. 

— Ceea ce mă aranjează de minune! 

— Pe mine, nu! Vreau să văd că te implici! 

— Păi asta şi fac. 


— Adică? 

— Aştept. 

— Ce aştepţi? 

— Pour que mon chien de chasse me rapporte le gibier, 
răspunse Poirot, făcându-mi cu ochiul. 

— Ce înţelegi prin asta? 

— Fac aluzie la bunul Japp. De ce să ai un câine şi să latri 
tot tu? Japp vine aici cu rezultatele energiei sale debordante 
pe care o admiri atât. Dispune de mijloace pe care eu nu le 
am. Şi, fără îndoială, că nu va întârzia să ne aducă veşti. 

Poirot avea dreptate că Japp, datorită investigaţiei sale 
tenace, aduna încetul cu încetul informaţiile necesare. Nu 
aflase nimic la Paris, dar, două zile mai târziu, ne vizită 
arătând foarte satisfăcut de el însuşi. 

— Ancheta cere timp şi răbdare, spuse el, dar în sfârşit 
începem să-i dăm de capăt! 

— Felicitările mele, dragul meu. Ce mai e nou? 

— Am descoperit că, în seara crimei, în jur de ora 9, o 
doamnă blondă a depus o valijoară la bagaje în gara Euston. 
Funcţionarului i-a fost arătată valijoara domnişoa-rei Adams şi 
a recunoscut o, mai ales că este fabricată în America şi, astfel, 
diferă de produsele locale. 

— Euston! A! Da, cea mai apropiată staţie de Regent Gate. 
Fără îndoială că a mers acolo, şi-a schimbat înfăţişarea la 
toaletă şi apoi a lăsat valiza. Când a fost retrasă geanta? 

— La 10 şi jumătate, după spusele funcţionarului, şi de către 
aceeaşi persoană. 

Poirot încuviinţă cu un semn al capului. 

— Şi am mai făcut încă o descoperire, continuă Japp. Am 
toate motivele să cred că domnişoara Carlotta Adams se găsea 
la Lyons Corner House, în Ştrand, la ora 11. 

— A! Iată ceva interesant! Cum ai ajuns să descoperi asta? 

— Păi, mai mult sau mai puţin din întâmplare. Cum ştiţi, 
toate ziarele vorbesc despre cutiuţa aurită cu inițialele 
incrustate în rubine. Un reporter a scris despre asta într-un 
articol legat de folosirea din ce în ce mai des a drogurilor de 
către tinerele actrițe. Genul de articol potrivit ziarelor de 


duminică, menţionând cutiuţa aurită cu conţinutul ei letal şi 
schiţând portretul patetic al tinerei fete cu toată viaţa la 
picioare. Autorul se întreba unde îşi petrecuse ultima seară, 
cum se simţise şi aşa mai departe. 

Ei bine, se pare că una dintre chelneriţele de la Corner House 
a citit articolul şi şi-a amintit că o doamnă pe care o servise în 
acea seară avusese o astfel de cutie în mână. Şi-a amintit chiar 
şi inițialele C. A. De pe ea. Şi, entuziasmată de descoperire, a 
povestit despre asta tuturor prietenilor ei, sperând că ziarul i- 
ar da o recompensă. 

Un tânăr ziarist a trecut imediat la treabă şi amănuntele 
picante vor apărea într-un articol din următorul număr din 
Strigătul serii. Ultimele ore ale regretatei actriţe: aşteptarea 
unui bărbat, care n-a venit la întâlnire, şi puţin despre intuiţia 
actriţei privind unele probleme pe care le-ar putea avea sora 
ei. Cunoaşteţi genul acesta de nimicuri, nu-i aşa, domnule 
Poirot? 

— Şi cum de povestea asta a ajuns la urechile dumitale atât 
de repede? 

— Ei, suntem în relaţii foarte bune cei de la ziar. Tânărul 
ziarist care s-a ocupat de această ştire mi-a dat pontul când 
încerca să afle de la mine şi alte detalii. Aşa că m-am grăbit să 
merg în Corner House imediat... 

Da, mi-am spus că Japp a procedat foarte bine şi am simţit, 
în acelaşi timp, o împunsătură de milă pentru Poirot. De-o 
parte era Japp, obţinându-şi informaţiile proaspete direct de 
la martori şi, după opinia mea, pierzând din vedere poate 
detalii importante, şi, de cealaltă parte, Poirot, care se 
mulțumea cu veşti răsuflate. 

— Am văzut-o pe chelneriţă, continuă Japp, şi nu cred că 
avem de ce ne îndoi. Nu a putut să o recunoască pe Carlotta 
Adams din fotografie, dar a spus că nu acordase o atenţie 
specială chipului femeii. După spusele fetei, era o tânără 
brunetă, suplă şi îmbrăcată elegant, avea pe cap una dintre 
pălăriile acelea la modă. Mi-aş dori câteodată ca femeile să 
observe mai bine trăsăturile semenelor lor şi nu pălăriile 
acestora. 


— Fizionomia domnişoarei Adams nu era uşor de re-marcat, 
comentă Poirot, căci avea mobilitate, sensibilitate, calităţi ce-o 
făceau deosebită. 

— Vă dau dreptate. Eu nu prea pierd timpul cu analize de 
acest tip. Chelneriţa a mai spus că doamna era îmbrăcată în 
negru şi avea la ea o valijoară, ceea ce i s-a părut ciudat la 
momentul respectiv, pentru că valijoara nu prea se potrivea cu 
ţinuta elegantă a femeii. A comandat o omletă şi cafea, dar, 
după părerea martorei, părea mai degrabă că trăgea de timp şi 
aştepta venirea cuiva, căci îşi consulta în permanenţă ceasul 
de mână. Cutiuţa aurită a observat-o când a venit să-i aducă 
nota de plată. Tânăra o scosese din geantă şi o pusese pe 
masă. Chelneriţa şi-a amintit că a văzut-o ridicându-i capacul 
şi apoi închizându-l la loc, zâmbind de parcă şi-ar fi imaginat 
un vis frumos. A observat-o şi pentru că i-a plăcut foarte mult, 
şi chiar i-a spus clientei că şi-ar dori şi ea să aibă o cutie 
aurită cu inițialele în rubine pe ea. Se pare că domnişoara 
Adams a mai rămas ceva timp după ce a plătit consumaţia şi 
apoi, într-un final, s-a mai uitat încă o dată la ceas şi a plecat 
îngândurată. 

Poirot ridică din sprânceană. 

— Era vorba de un rendez-vous, murmură el. O întâlnire cu 
cineva care n-a mai venit. Oare Carlotta Adams s-o fi întâlnit 
mai târziu cu această persoană? Sau s-a întors acasă şi a 
încercat să-i telefoneze? O, ce-aş vrea să ştiu! 

— Asta este teoria dumneavoastră, domnule Poirot. Bărbatul 
misterios. E un mit! Nu spun că nu e posibil să fi aşteptat pe 
cineva, căci ar fi o variantă. Să fi stabilit o întâlnire cu cineva 
în acel local după ce discuţia cu lordul s-ar fi terminat cu bine. 
Dar, mai ştim şi ce s-a întâmplat. Şi-a pierdut minţile şi 1-a 
înjunghiat. Însă nu a întârziat în a-şi regăsi sângele rece. A 
mers la gară, şi-a schimbat înfăţişarea, a luat valijoara cu ea, a 
mers la întâlnire şi, apoi, s-a întâmplat ceea ce numesc 
psihologii o „reacţie”. A cuprins-o oroarea gândindu-se ce a 
făcut şi, cumulată cu absenţa prietenului ei de la întâlnire, a 
clacat. E foarte posibil ca prietenul ei să fi ştiut de vizita la 
Regent Gate din acea seară. Ea a simţit că totul s-a sfârşit, aşa 


că şi-a scos cutiuţa cu veronal. O doză mai puternică şi totul s- 
ar termina. În orice caz, n-ar muri spânzurată. Ei, e atât de 
evident că aşa s-au petrecut lucrurile, mai ceva decât faptul că 
nasul dumneavoastră se află în mijlocul feţei! 

Poirot îşi duse instinctiv mâna la nas apoi şi-o coborî la 
mustață, pe care o mângâie cu grijă şi mândrie. 

— Nu există nicăieri vreo dovadă despre bărbatul misterios, 
îşi reluă Japp discursul, încercând cu încăpăţâ-nare să-şi 
dovedească teoria. Nu am reuşit să stabilesc încă legătura 
dintre Carlotta Adams şi lordul Edgware, dar voi ajunge şi 
acolo... E doar o chestiune de timp. Recunosc că sunt 
dezamăgit de călătoria mea la Paris, dar nouă luni sunt o 
perioadă destul de lungă şi am lăsat pe cineva acolo să 
continue investigația. Ceva, ceva tot va apărea. Ştiu că nu 
sunteţi de acord cu mine, domnule Poirot. Aţi fost 
dintotdeauna un omuleţ cam îndărătnic... 

— Îmi insulţi întâi nasul şi acum asta? 

— Ei, e doar un fel de a vorbi, încercă Japp să-l calmeze. N- 
a fost intenţia mea să vă jignesc. 

— Şi răspunsul logic ar fi, am intervenit eu, că n-a fost nici o 
jignire. 

Poirot, încurcat, se uită când la mine, când la Japp. 

— Care sunt ordinele? Întrebă Japp ironic din uşa. 

Poirot îi zâmbi cu un aer iertător. 

— Nu am ordine... Dar totuşi, o sugestie... 

— Care? Haideţi, spuneţi-mi! 

— Caută printre taxiuri şi pune câteva întrebări. Găseşte 
taxiul care a făcut o cursă sau poate mai multe, probabil 
două... Da, două curse... Din apropiere de Covent Garden 
pentru a merge la Regent Gate, în noaptea crimei. În pri-vinţa 
timpului, cred că era în jur de 22.40. 

Ochii lui Japp se luminară dintr-odată. Arăta ca un câine 
trimis după vânat. 

— Deci asta e sugestia! Spuse el. În regulă, mă voi ocupa. Nu 
văd ce rău ar face şi, uneori, aveţi idei bune. 

Cum ieşi inspectorul, Poirot se ridică şi, plin de ener-gie, 
începu să-şi perie pălăria. 


— Dragul meu, nu mă întreba nimic. Adu-mi în schimb 
puţină benzină. În dimineaţa aceasta mi-a picat o bucăţică de 
omletă pe haină. 

I-am adus. 

— De data asta, i-am spus, nu simt nevoia să te întreb ceva. 
Pare destul de evident. Dar chiar crezi că e aşa? 

— Mon ami, momentan mă preocupă doar toaleta proprie. 
Şi, dacă nu te superi, nu-mi place cravata pe care ţi-ai pus-o. 

— E o cravată excelentă! Am protestat. 

— Posibil că a fost odată, dar arată de vârsta pe care ai fost 
atât de amabil să mi-o reaminteşti. Schimb-o te rog şi perie-ţi 
şi mâneca dreaptă. 

— Mergem să-i facem vreo vizită regelui George? L-am 
întrebat eu sarcastic. 

— Nu. Am citit azi-dimineaţă în ziar că ducele de Merton s-a 
întors la reşedinţa sa din Londra. Am înţeles că este un 
membru distins al aristocrației engleze şi aş dori să mă prezint 
în faţa lui în cea mai bună formă. 

Poirot n-a fost niciodată un socialist convins. 

— De ce mergem să-l vedem pe ducele de Merton? 

— Pentru că vreau să-l cunosc. 

Asta a fost tot ce am putut scoate de la Poirot. Când ţinuta 
mea fu îndeajuns de decentă pentru ochiul critic al lui Poirot, 
am pornit spre Merton House. 

La reşedinţa ducelui, un lacheu ne întrebă dacă eram 
aşteptaţi. Poirot răspunse negativ. Lacheul luă cartea de vizită 
şi reapăru la puţin timp pentru a ne transmite regretele 
Excelenței Sale, care era foarte ocupat în acea dimineaţă 
pentru a ne putea primi. Însă Poirot se aşeză imediat pe un 
scaun. 

— Foarte bine, spuse el. Voi aştepta. Voi aştepta chiar şi mai 
multe ore, dacă e nevoie. 

Totuşi, nu fu necesar. Cum mijlocul cel mai expeditiv de a 
scăpa de un musafir inoportun este de a-l primi imediat, 
Poirot fu introdus la duce, fără întârziere. 

Ducele avea în jur de 27 de ani. Nu părea foarte impunător, 
căci era slab şi parcă cam fără vlagă. Părul, de o nuanţă 


nedefinită, începuse să se rărească pe la tâmple, gura mică 
avea colţurile lăsate a amărăciune şi ochii fără strălucire 
păreau visători. În cameră erau mai multe crucifixe şi diferite 
obiecte de artă religioasă. Una dintre poliţele late ale 
bibliotecii părea să nu conţină altceva decât lucrări de 
teologie. Arăta mai degrabă ca un negustor neîngrijit de 
mărunţişuri, decât ca un duce. Din câte ştiam, fusese educat 
acasă datorită naturii sale foarte firave din copilărie. Deci 
acesta era bărbatul care-i căzuse pradă lui Jane Wilkinson! 
Situaţia era chiar extrem de ridicolă. Manierele sale erau 
arogante şi primirea fu rece şi la limita politeţii. 

— Mă cunoaşteţi poate după nume? Începu Poirot. 

— Nu-mi amintesc să-l fi auzit undeva. 

— Mă consacru studiului psihologiei criminalistice. 

Ducele păstră tăcerea, aşezat în dreptul unui birou, cu o 
scrisoare neterminată în față. Bătu nerăbdător cu stiloul în 
masă. 

— Care e motivul vizitei dumneavoastră? Întrebă el pe un 
ton foarte rece. 

Poirot, aşezat exact în faţa lui, stătea cu spatele la fereastră 
şi lumina zilei dezvelea perfect chipul ducelui. 

— Sunt implicat în prezent în anchetarea circumstanţe-lor 
legate de moartea lordului Edgware. 

Nici un muşchi nu se clinti pe faţa palidă a ducelui de 
Merton. 

— Adevărat? Nu l-am cunoscut pe lordul Edgware. 

— Dar cred că îi cunoaşteţi soţia, pe doamna Jane 
Wilkinson? 

— Aşa este. 

— Sunteţi conştient că se presupune că avea motive 
puternice ca să dorească moartea soţului său? 

— Nu sunt deloc la curent cu nimic de genul acesta. 

— Înălţimea Voastră, permiteţi-mi să vă întreb direct. 
Intenţionaţi să vă căsătoriţi curând cu doamna Jane 
Wilkinson? 

— Dacă mă hotărâm să mă însor, presa nu ar fi întârziat să 
anunţe această veste. Consider întrebarea dumneavoastră o 


impertinenţă. La revedere. 

Se ridică. Poirot se ridică şi el şi, cu un aer încurcat, se 
bâlbâi: 

— N-am avut intenţia... Eu... Je vous demande pardon... 

— La revedere, repetă ducele, puţin mai tare. 

De data aceasta, Poirot renunţă. Făcu un gest caracte-ristic 
de neputinţă şi am ieşit, acoperiţi de ruşine. 

Îmi păru rău de Poirot. Stilul lui bombastic obişnuit nu-l 
ajutase în această situaţie. Pentru ducele de Merton, un mare 
detectiv merita probabil mai puţină atenţie decât un cărăbuş. 

— Nu ne-a mers prea bine, i-am spus lui Poirot cu sim-patie. 
Ce om insolent şi orgolios! De ce ai vrut să-l vezi? 

— Voiam să ştiu dacă într-adevăr Jane Wilkinson şi cu el 
urmăreau să se căsătorească. 

— Păi ne-a spus-o chiar ea! 

— A, da, ne-a spus-o chiar ea. Dar îţi dai seama că o femeie 
de genul ei afirmă orice i-ar servi interesele. Poate că ea a 
hotărât să-l ia de bărbat şi bietul de el nu ştie nimic! 

— În orice caz, te-a trimis la plimbare. 

— Mi-a răspuns ca unui reporter. Da, chicoti Poirot. Dar 
acum ştiu! Ştiu exact cum stau lucrurile! 

— Cum ai aflat? După atitudinea sa? 

— Nicidecum. Ai observat că scria o scrisoare. 

— Da. 

— Ei bine, în timpul stagiului meu în poliţia belgiană, am 
învăţat că e foarte util să citeşti invers scrisul. Să-ţi spun ce 
scria în scrisoare? „Draga mea Jane, adorată, înge-rul meu 
radios, cum aş putea să-ţi arăt cât mi-eşti de dragă? Ai suferit 
atât de mult! Natura ta delicată şi generoasă...” 

— Poirot! Am exclamat eu, scandalizat, oprindu-l să 
continue. 

— Doar atât am reuşit să văd. „Natura ta delicată şi 
generoasă... pe care doar eu o cunosc.” 

Eram foarte furios. Părea atât de încântat de ceea ce făcuse. 

— Poirot! Am strigat. Aşa ceva nu se face! Să-ţi bagi nasul 
într-o scrisoare intimă! 

— Spui prostii, Hastings! E absurd să pretinzi că nu pot face 


ceva ce tocmai am făcut! 

— Nu este... Nu este ca şi când ai juca un joc! 

— Dar eu nu mă joc deloc. Mă cunoşti prea bine. Crima nu 
este un joc, ci ceva foarte serios. Şi, în orice caz, Hastings, nu 
ar trebui să foloseşti un asemenea limbaj. Să nu mai vorbim 
despre asta. Am aflat ce am dorit să ştiu şi cu asta, basta. Doar 
tinerii râd când aud aşa ceva. Da. Tinerele atrăgătoare ar râde 
dacă te-ar auzi spunând că „joci un joc” în loc de „crichet”. 

Am tăcut, incapabil să înţeleg cum a putut Poirot să comită o 
astfel de indiscreţie. 

— A fost cu totul inutil, i-am spus. Dacă i-ai fi explicat că la 
rugămintea lui Jane Wilkinson ai mers să-l vezi pe lordul 
Edgware, te-ar fi tratat cu totul altfel. 

— A, dar nu puteam să fac asta. Jane Wilkinson a fost clienta 
mea. Nu pot să vorbesc despre afacerile clientei mele cu o altă 
persoană, pentru că ar însemna să-i trădez încrederea şi nu ar 
fi deloc onorabil din partea mea. 

— Onorabil! 

— Exact. 

— Dar urmează să se căsătorească totuşi cu ducele! 

— Asta nu înseamnă că nu poate avea secrete faţă de el. 
Părerile tale despre căsătorie sunt complet învechite. Nu, ceea 
ce sugerezi tu ar fi fost imposibil. Trebuie să-mi apăr onoarea 
de detectiv şi nu e un lucru de ici, de colo. 

— În fine, presupun că există mai multe feluri de onoare pe 
lume. 

Capitolul 19 

O mare doamnă. 

A doua zi dimineaţă, am primit o vizită care, după părerea 
mea, fu cel mai surprinzător lucru din toată afa-cerea asta. 

Mă aflam în salonaş, când Poirot intră fără zgomot, cu o 
strălucire ciudată în ochi. 

— Prietene, avem un vizitator. 

— Cine e? 

— Ducesa de Merton! 

— Extraordinar! Ce vrea? 

— Însoţeşte-mă jos şi o să vezi. 


M-am grăbit să-l urmez şi am intrat împreună în salon. 

Ducesa era o femeie de statură mică, cu un nas ascuţit şi ochi 
autoritari. Chiar dacă era măruntă şi îndesată, n-ar fi îndrăznit 
nimeni s-o numească dolofană şi, în ciuda îmbrăcăminţii 
negre, fiecare centimetru al ei arăta că era cu adevărat o 
grande dame. Din prima clipă, îmi făcu impresia unei 
personalităţi fără scrupule. Era exact opusul fiului ei. Voința ei 
era înfricoşătoare. O puteai simţi venind în valuri de forţă 
dinspre ea. Nu e de mirare că această femeie îi dominase pe 
toţi cei cu care venise în contact. 

Îşi potrivi monoclul şi ne studie, mai întâi pe mine, apoi pe 
prietenul meu. Pe urmă i se adresă lui Poirot cu o voce fermă 
şi clară, obişnuită să comande şi să fie ascultată. 

— Dumneavoastră sunteţi domnul Hercule Poirot? 

Prietenul meu încuviinţă din cap. 

— La dispoziţia dumneavoastră, Madame la Duchesse. 

Doamna îşi întoarse privirea spre mine. 

— Acesta este prietenul meu, căpitanul Hastings. Îmi dă 
concursul său în diferite împrejurări. 

Mă privi iniţial cu îndoială, apoi îşi înclină capul a 
recunoaştere şi acceptă scaunul oferit de Poirot. 

— Am venit să vă consult într-o problemă foarte delicată, 
domnule Poirot. Şi vă rog să consideraţi demersul meu cu 
totul confidenţial. 

— Nici nu încape îndoială, madame. 

— Lady Yardly a fost cea care mi-a vorbit de dumnea- 
voastră. După cele ce mi-a zis şi datorită recunoştinţei ce v-o 
poartă, am simţit că sunteţi singurul capabil să mă ajutaţi. 

— Madame, fiţi sigură că voi face tot ce e posibil. 

Ducesa încă ezita. Apoi, în sfârşit, cu un efort vizibil, abordă 
subiectul ce o preocupa cu o uşurinţă ce-mi aminti, într-un 
mod ciudat, de Jane Wilkinson în acea memorabilă noapte de 
la hotelul Savoy. 

— Domnule Poirot, vreau să mă ajutaţi să împiedic căsătoria 
fiului meu cu actriţa Jane Wilkinson. 

Dacă Poirot încercă un oarecare sentiment de mirare, se 
abţinu să-l arate. O privi doar gânditor şi îi răspunse după o 


scurtă pauză. 

— Puteţi să fiţi mai precisă, madame, legat de ceea ce 
aşteptaţi de la mine? 

— Nu-i uşor. Sunt convinsă că acest mariaj ar fi un dezastru. 
Ar putea ruina viaţa fiului meu. 

— Credeţi, madame? 

— Sunt sigură. Fiul meu e un idealist. Nu cunoaşte prea bine 
lumea. Nu i-a păsat niciodată de niciuna dintre tinerele din 
clasa noastră socială care i-au părut mai degrabă prostuţe şi 
frivole. Însă, în ceea ce o priveşte pe această femeie... Ei bine, 
recunosc că e foarte frumoasă şi are de asemenea puterea de 
a-i captiva pe bărbaţi. L-a fermecat pe fiul meu. Am sperat ca 
această infatuare să îi treacă în timp şi datorită faptului că, 
din fericire, această femeie nu era liberă. Dar acum că soţul ei 
este mort... 

Făcu o pauză. 

— Intenţionează să se căsătorească în câteva luni. Fericirea 
fiului meu este în joc. Continuă pe un ton poruncitor: 
Domnule Poirot, trebuie neapărat împiedicat aşa ceva! 

Poirot clătină din umeri. 

— Nu spun că nu aveţi dreptate, doamnă. Sunt de acord că 
acest mariaj nu este unul chiar potrivit. Dar, ce-aş putea face 
eu? 

— Dumneavoastră trebuie să ştiţi. 

Poirot mişcă uşor din cap. 

— Da, da, trebuie să mă ajutaţi. 

— Madame, mă îndoiesc că s-ar putea face ceva. Fiul 
dumneavoastră, trebuie să vă avertizez, va refuza să audă 
orice împotriva acestei persoane. Şi, de altfel, nu cred că avem 
de spus multe împotriva ei. Mă îndoiesc să existe ascuns în 
trecutul ei vreun incident care să o discrediteze. Ea a fost... 
Cum să vă spun... Discretă? 

— Ştiu, murmură ducesa supărată. 

— Aha! Deci aţi întreprins deja o mică anchetă în acest sens? 

Se înroşi puţin la faţă sub privirea atentă a lui Poirot. 

— Nu mă voi da înapoi de la nimic, domnule Poirot, pentru 
a-l salva pe fiul meu de la această căsătorie! De la nimic! 


Repetă ea cuvintele cu hotărâre. 

Făcu o scurtă pauză şi apoi continuă: 

— Banii nu contează în acest caz. Numiţi orice sumă. Însă, 
mariajul trebuie oprit. Şi numai dumneavoastră sunteţi 
capabil să o faceţi. 

Poirot scutură din cap neîncrezător. 

— Banii nu sunt o problemă aici. Nu pot să vă ajut cu 
nimic... Pentru un motiv pe care vi-l voi expune imediat. Dar, 
mai întâi, permiteţi-mi să vă spun că nu văd ce ar putea fi 
făcut. Madame la Duchesse, îmi este imposibil să vă ajut. 
Totuşi, aţi considera o impertinenţă din partea mea dacă v-aş 
oferi un sfat? 

— Care? 

— Nu va opuneţi fiului dumneavoastră. Are vârsta la care 
poate alege singur. Dacă această alegere nu cores-punde cu a 
dumneavoastră, nu înseamnă că dumneavoastră aveţi 
dreptate. Dacă este o alegere nefericită... Atunci acceptaţi-o 
ca atare. Fiţi gata să-i veniţi oricând în ajutor, dacă are nevoie 
de dumneavoastră. Dar, nu-l întărâtaţi împotriva 
dumneavoastră. 

— Nu mă înţelegeţi... 

Se ridică în picioare, cu buzele tremurând de indignare. 

— Ba da, doamnă ducesă, vă înțeleg foarte bine inima de 
mamă. Nimeni nu înţelege mai bine ca mine, Hercule Poirot. 
Şi vă sfătuiesc din experienţă... Aveţi răbdare! Fiţi calmă şi 
ascundeţi-vă sentimentele. Mai există încă spe-ranţa ca 
această problemă să se rezolve de la sine, în timp ce 
împotrivirea dumneavoastră n-ar face decât să mărească 
încăpăţânarea fiului dumneavoastră! 

— La revedere, domnule Poirot, zise ea cu răceală. Sunt cu 
adevărat decepţionată. 

— Madame, regret sincer că nu vă pot fi de folos. Mă aflu 
într-o poziţie delicată. Vedeţi dumneavoastră, Lady Edgware 
mi-a făcut deja onoarea de a mă consulta. 

— A! Acum îmi dau seama. Vocea ei deveni tăioasă. Luptaţi 
pe frontul advers. Asta explică, fără îndoială, de ce Lady 
Edgware nu a fost încă arestată pentru asasinarea soţului ei. 


— Comment, doamnă ducesă? 

— Aţi auzit foarte bine cuvintele mele. De ce e încă în 
libertate? A fost acolo în acea seară. A fost văzută intrând în 
casă... În biblioteca soţului ei. Nimeni altcineva nu s-a mai 
apropiat de el în afară de ea şi el a fost găsit mort? Şi totuşi ea 
nu e arestată! Poliţia noastră trebuie să fie coruptă până în 
măduva oaselor. 

Îşi aranjă eşarfa în jurul gâtului cu mâinile tremurând şi, 
după o tentativă de salut, ieşi din cameră. 

— Drace! Am comentat. Ce femeie autoritară! Trebuie să 
recunosc că o admir. Tu nu? 

— Pentru că îşi doreşte să aranjeze tot universul con-form 
propriei voințe? 

— Se gândeşte doar la fericirea fiului ei. 

Poirot încuviinţă din cap. 

— E adevărat, Hastings. Şi totuşi, ar fi un lucru atât de rău 
ca ducele să se căsătorească oare cu Jane Wilkinson? 

— De ce? Nu crezi că e într-adevăr îndrăgostită de el? 

— Probabil că nu. Sunt aproape sigur că nu este. Dar e foarte 
îndrăgostită de situaţia sa şi îşi va juca admirabil rolul. Este o 
femeie foarte frumoasă şi foarte ambițioasă. Nu cred că 
această căsătorie e aşa o mare catastrofă. Du-cele ar fi putut 
foarte bine să ia de soţie o tânără de rangul său care l-ar fi 
acceptat din aceleaşi motive... Dar nimeni n-ar fi avut nimic 
de comentat despre asta. 

— Poate că ai dreptate, dar... 

— Şi să presupunem că s-ar căsători cu o tânără care l-ar iubi 
la nebunie. Care ar fi avantajul? Am observat deseori că 
bărbatul care are o soţie care-l iubeşte este un nefericit. Soţia 
creează toate acele scene de gelozie, îl face să arate ridicol în 
public şi insistă ca el să-i acorde din timpul şi atenţia sa. A, 
nu, nu e o fericire! 

— Poirot, i-am spus. Eşti un cinic incurabil. 

— Deloc, prietene. Reflectez doar asupra vieţii. Vezi tu, 
Hastings, în realitate sunt de partea mamei iubitoare. 

Nu m-am putut abţine să nu râd, auzindu-l vorbind astfel 
despre trufaşa ducesă de Merton. Poirot rămase foarte serios. 


— Nu ar trebui să râzi. Toate acestea sunt extrem de 
importante. Trebuie să mă gândesc. Trebuie să mă gândesc 
îndelung. 

— Nu văd ce ai putea face în acest caz, am replicat. 

Poirot nu-mi dădu nici o atenţie. 

— Ai observat, Hastings, ce informată era ducesa? Şi cât de 
răzbunătoare este? Era la curent cu toate dovezile împotriva 
lui Jane Wilkinson. 

— În cazul acuzării, dar nu şi dovezile în apărarea ei, i-am 
spus zâmbind. 

— Cum de a aflat toate aceste lucruri? 

— Jane i-a vorbit ducelui, care i-a povestit apoi mamei sale, 
am sugerat eu. 

— E posibil. Totuşi... 

Soneria telefonului zbârnâi în acel moment şi am ridicat 
receptorul. 

În această conversaţie, rolul meu se limită la a răspunde „da” 
la intervale variate. În final, am pus receptorul jos şi m-am 
întors entuziasmat către Poirot. 

— Era Japp. Mai întâi, eşti nemaipomenit ca întotdea-una. În 
al doilea rând, a primit o telegramă din America. În al treilea 
rând, 1-a găsit pe şoferul de taxi. În al patrulea rând, te 
întreabă dacă ai dori să mergi până acolo şi să asculţi 
mărturia şoferului. Cinci: a repetat că eşti un tip 
nemaipomenit şi a spus că a fost convins tot timpul că ideea ta 
cu bărbatul din umbră avea un dram de adevăr. Am omis să-l 
informez că tocmai am avut o vizitatoare care este de părere 
că poliţia e coruptă. 

— Aşadar, Japp e în sfârşit convins, murmură Poirot. E 
curios că teoria bărbatului misterios se dovedeşte a fi valabilă 
tocmai când eram tentat să adopt o altă ipoteză posibilă. 

— Care? 

— Cea în care motivul asasinatului n-ar avea nici o legătură 
cu lordul Edgware. Imaginează-ţi că cineva o ura de moarte pe 
Jane Wilkinson, atât de mult încât ar fi făcut astfel încât să fie 
spânzurată pentru o crimă pe care n-a comis-o. C'est une idee, 
ca! Oftă... Apoi însufleţindu-se imediat: Haide, Hastings, să 


mergem să vedem ce mai are de spus Japp! 

Capitolul 20 

Şoferul de taxi. 

L-am găsit pe Japp interogând un bărbat în vârstă, cu o 
mustață neîngrijită şi purtând ochelari, cu o voce răguşită şi 
mieroasă. 

— A! Iată-vă! Zise Japp. Totul merge ca pe roate. Cred. Acest 
bărbat, pe nume Jobson, a luat în maşina sa două persoane 
din Long Acre în noaptea de 29 iunie. 

— Exact, aprobă Jobson. Era o noapte superbă, cu lună... 
Tânăra doamnă şi gentlemanul erau aproape de staţia de 
metrou când mi-au făcut semn. 

— Erau în haine de seară? 

— Da, domnul în jiletcă albă şi doamna în alb cu păsări 
brodate. Probabil că ieşeau de la Opera Regală. 

— Ce oră era? 

— Aproape 11. 

— Aşa, şi ce a urmat? 

— Mi-au cerut să-i conduc la Regent Gate şi că îmi vor indica 
ei casa odată ajunşi acolo. Şi mi-au mai spus să mă grăbesc. 
Toţi oamenii îmi spun asta, de parcă aş avea chef să umblu 
haihui. Cu cât ajung mai repede la destinaţie şi găsesc o altă 
cursă, cu atât este mai bine pentru mine. Nu vă gândiţi 
niciodată la asta. Şi, ţineţi minte, că dacă are loc vreun 
accident, voi sunteţi acuzaţi de conducere periculoasa! 

— Treci peste asta, îl întrerupse Japp nerăbdător. N-a fost 
nici un accident de data aceasta, nu-i aşa? 

— N... nu, fu de acord bărbatul pe un ton de parcă n-ar fi 
renunţat aşa de uşor la supărarea lui. Nu, trebuie să re-cunosc 
că nu. Ei bine, am ajuns în Regent Gate... Nu mi-a luat mai 
mult de şapte minute... Şi acolo domnul a bătut în geam şi am 
oprit. Eram cam în faţă la numărul 8. Domnul şi doamna au 
coborât. Domnul s-a oprit lângă maşină şi mi-a spus să aştept. 
Doamna a traversat strada şi a făcut cale întoarsă spre capătul 
ei, de-a lungul caselor de partea opusă. Domnul a rămas pe 
trotuar, cu mâinile în buzunare şi cu spatele la mine, şi s-a 
uitat după ea. Cam după vreo 5 minute l-am auzit exclamând 


şi s-a îndepărtat şi el. M-am uitat după el pentru că n-aveam 
de gând să fiu păcălit. Mi s-a mai întâmplat şi altădată, aşa că 
l-am urmărit cu atenţie. A urcat scările unei case de pe partea 
cealaltă şi a intrat. 

— Când a deschis uşa, a împins-o? 

— Nu, avea o cheie. 

— Ce număr avea casa? 

— Cred că era 17 sau 19. În fine, mi s-a părut cam ciudat că 
mi s-a spus să aştept acolo şi am continuat să privesc cu 
atenţie. Cinci minute mai târziu, domnul şi tânăra doamnă au 
ieşit împreună, s-au întors la taxi şi mi-au spus să merg înapoi 
la opera din Covent Garden. M-au oprit puţin înainte de a 
ajunge acolo şi m-au plătit destul de binişor, aş zice. Cu toate 
că mă aşteptam să nu fie a bine... Se pare că mi-au provocat 
doar necazuri. 

— Eşti în regulă, zise Japp. Uită-te doar la aceste fotografii, 
te rog, şi spune-mi dacă tânăra doamnă este printre ele. 

Îi puse în faţă vreo jumătate de duzină de fotografii 
înfăţişând femei asemănătoare, cam de acelaşi gen. Curios, m- 
am uitat cu interes peste umărul lui Japp. 

— Iat-o, declară Jobson şi indică fără ezitare o fotografie a 
lui Geraldine Marsh în toaletă de seară. 

— Eşti sigur? 

— Foarte sigur. Avea tenul alb şi părul negru. 

— Şi acum bărbatul? 

I se arătă un alt rând de fotografii. 

Bărbatul se uită la ele atent şi apoi scutură din cap. 

— Nu ştiu ce să zic... Nu sunt sigur. Oricare din aceştia doi 
ar putea fi el. 

Printre fotografii se afla şi una a lui Ronald Marsh, dar 
Jobson nu o selectă. În schimb, indică alţi doi bărbaţi care nu 
se deosebeau atât de mult de Marsh. 

Jobson plecă şi Japp aruncă fotografiile pe masă. 

— Nu-i rău. Mi-aş fi dorit să obţin o identificare mai precisă 
a tânărului lord. N-am reuşit să pun mâna decât pe o 
fotografie mai veche de-a lui, de acum vreo şapte sau opt ani. 
Aş avea nevoie de o identificare mai bună, dar şi-aşa cazul 


este destul de clar. Iată cum dispar câteva alibiuri. Domnule 
Poirot, foarte isteţ din partea dumneavoastră. 

Poirot luă un aer modest. 

— Când am aflat că domnişoara Geraldine şi verişorul său s- 
au aflat amândoi la operă în seara aceea, m-am gândit că era 
posibil ca ei să fi petrecut ceva timp împreună într-una din 
pauze. Bineînţeles că persoanele cu care erau au presupus că 
nu au părăsit nici o clipă incinta. Dar o pauză de o jumătate 
de oră este suficientă pentru a ajunge la Regent Gate şi a te 
întoarce la operă. Auzindu-l pe noul lord Edgware cu câtă 
siguranţă vorbea despre alibiul său, am fost sigur că ceva nu 
era în regulă. 

— Sunteţi un tip cam suspicios, nu-i aşa? Îi zise Japp cu 
afecţiune. Ei bine, de data asta aţi avut dreptate. Dar nu poţi fi 
prea suspicios într-o lume ca a noastră. Înălţimea Sa este cu 
siguranţă vinovat. Uitaţi-vă la asta! 

Îi întinse o hârtie lui Poirot. 

— O telegramă de la New York. Au reuşit să ia legătura cu 
domnişoara Lucie Adams. Scrisoarea pe care o căutăm a ajuns 
la ea tocmai în dimineaţa aceasta. A refuzat să ne dea 
originalul, doar dacă ar fi fost absolut necesar, dar a permis 
ofițerului să facă o copie şi să ne-o telegrafieze. Aşa că iat-o, şi 
dovezile sunt mai concludente decât aţi fi sperat. 

Poirot luă telegrama cu foarte mare interes şi eu am citit-o 
peste umărul lui: 

Textul scrisorii primite de Lucie Adams, datată 29 iunie, 
Rosedew Mansions nr. 8, Londra, S. W.3. 

Draga mea surioară, Scuză-mă că ţi-am scris o scrisoare atât 
de scurtă săptămâna trecută, dar am fost foarte ocupată. Ei 
bine, draga mea, am avut un succes răsunător! Articolele din 
ziar au fost nemaipomenite, sala plină şi toată lumea foarte 
atentă cu mine. Mi-am făcut câţiva prieteni buni aici şi la anul 
mă gândesc să iau un teatru pentru două luni. Scheciul 
dansatoarei ruse a plăcut foarte mult, la fel şi americanca la 
Paris, însă cred că scenele din hotelul cosmopolit sunt încă 
favorite. Sunt atât de emoţionată încât de-abia mă mai pot 
concentra asupra a ceea ce îţi scriu şi îţi voi explica imediat de 


ce, dar mai întâi să-ţi descriu ce s-a mai întâmplat. Domnul 
Hergsheimer, cu obişnuita-i amabilitate, mi-a promis să mă 
invite la masă pentru a-mi face cunoştinţă cu Sir Montagu 
Corner, care ar putea să mă ajute. Alaltăieri-seară, m-am 
întâlnit cu Jane Wilkinson care s-a arătat entuziasmată de 
spectacolul meu şi de felul cum am imitat-o. Şi iată că am 
ajuns şi la motivul scrisorii mele. Trebuie să recunosc că nu o 
apreciez foarte mult, mai ales şi pentru că în ultima vreme am 
auzit o grămadă de lucruri despre ea de la o persoană în care 
am încredere şi pentru că s-a comportat, după părerea mea, 
crud şi oarecum josnic, dar nu voi intra acum în amănunte. 
Ştii că în realitate e soţia lordului Edgware? Am auzit destule 
şi despre el şi pot să-ţi spun cu siguranţă că nici el nu este 
vreun sfânt. Şi-a tratat nepotul, pe căpitanul Marsh despre 
care ţi-am vorbit, într-un mod extrem de ruşinos, dându-l 
efectiv afară din casă şi refuzând să-i mai plătească alocaţia 
lunară. Mi-a povestit chiar el toate acestea şi mi-a părut 
nespus de rău de el. Mi-a mai zis şi că i-a plăcut foarte mult 
spectacolul meu: „Cred că l-ai păcăli chiar pe însuşi lordul 
Edgware. Ascultă, cât ai vrea să mă ajuţi cu un pariu?” Am râs 
şi i-am răspuns: „Pe cât?” Draga mea Lucie, răspunsul său 
aproape mi-a tăiat respiraţia: zece mii de dolari. Zece mii de 
dolari! Gândeşte-te, şi asta doar pentru a ajuta pe cineva să 
câştige un pariu inocent. „Ei bine, i-am spus, i-aş juca o farsă 
şi regelui la Buckingham Palace, riscând să fiu acuzată de 
lezmajestate”. Atunci, ne-am pus minţile la lucru şi am stabilit 
detaliile. 

Îţi voi povesti restul săptămâna viitoare... Fie că am fost 
descoperită sau nu. În orice caz, Lucie dragă, chiar dacă 
reuşesc sau nu, voi primi cei zece mii de dolari. O, Lucie, 
surioară dragă, îţi dai seama ce va însemna asta pentru noi? 
Nu mai am timp să-ţi spun mai multe, căci trebuie să plec să- 
mi duc păcăleala la capăt. Multă, multă, multă dragoste, 
surioară dragă! A ta, Carlotta. 

Poirot lăsă foaia pe masă. Scrisoarea îl impresionase, se 
putea vedea asta. 

Japp, în schimb, reacţionă complet diferit. 


— L-am prins! Strigă el exaltat. 

— Da, rosti Poirot cu o voce ciudat de seacă. 

Japp îl privi cu curiozitate. 

— Ce s-a întâmplat, domnule Poirot? 

— Nimic, răspunse. Mărturisesc că nu e chiar aşa cum mă 
aşteptam. Doar atât. Poirot arăta foarte nefericit. Dar trebuie 
să fie aşa, îşi spuse el ca pentru sine. Da! Aşa trebuie să fie! 

— Bineînţeles că este aşa. Ce? Aţi spus asta tot timpul! 

— Nu, nu. M-ai înţeles greşit. 

— Nu spuneaţi că cineva din umbră o convinsese pe tânăra 
fată să se implice în această poveste într-un mod cu totul 
inocent? 

— Da, da. 

— Şi-atunci, ce vreţi mai mult? 

Poirot oftă şi nu mai spuse nimic. 

— Sunteţi un individ foarte ciudat. Nimic nu vă mulţumeşte. 
După părerea mea, am avut noroc că domnişoara Adams a 
scris scrisoarea asta. 

Poirot îi dădu dreptate cu şi mai multă vigoare decât arătase 
până acum. 

— Corect, şi ucigaşul nu a prevăzut asta nici un mo-ment. 
Când domnişoara Adams a acceptat cei zece mii de dolari, şi-a 
semnat condamnarea la moarte. Asasinul a crezut că şi-a luat 
toate măsurile de precauţie şi totuşi, fără să vrea, ea s-a 
dovedit mai deşteaptă decât el. Morţii vorbesc. Da, uneori mai 
şi vorbesc. 

— N-am crezut niciodată că ea a făcut-o din proprie 
iniţiativă, zise Japp fără să roşească. 

— Nu, nu, răspunse Poirot absent. 

— Ei bine, eu trebuie să mă apuc de treabă. 

— Îl veţi aresta pe căpitanul Marsh... Vreau să zic pe lordul 
Edgware? 

— De ce nu? Cazul împotriva lui pare dovedit până la 
ultimul detaliu. 

— E adevărat. 

— Păreţi foarte abătut, domnule Poirot. Adevărul este că vă 
place să complicaţi lucrurile. Iată că teoria dumnea-voastră se 


dovedeşte corectă, şi totuşi nu vă mulţumeşte. Vedeţi vreun 
defect în dovezile pe care le avem? 

Poirot înclină capul. 

— Dacă domnişoara Marsh a fost complice sau nu, nu ştiu, 
zise Japp. Se pare totuşi că ştia, dacă a mers cu el în Regent 
Gate de la operă. Dacă nu a fost, de ce a luat-o cu el? În fine, 
vom afla ce au de spus despre asta. 

— Îmi permiteti să fiu de faţă? Întrebă Poirot cu un aer 
aproape modest. 

— Bineînţeles! Dumneavoastră vă datorez acest 
deznodământ. 

Japp luă telegrama de pe masă. 

Am profitat de moment şi l-am tras pe Poirot deoparte. 

— Ce ai, Poirot? 

— Sunt foarte nefericit, Hastings. Totul pare simplu ca bună 
ziua şi chiar mai mult. Dar totuşi ceva nu-mi miroase a bine. 
Într-un fel sau altul, Hastings, ceva ne scapă. Toate faptele se 
potrivesc, este aşa cum mi-am imaginat şi totuşi, prietene, 
ceva nu este în regulă. 

Mă privi cu un aer lamentabil. 

Nu am ştiut ce să-i răspund ca să-l consolez. 

Capitolul 21 

Mărturia lui Ronald. 

Îmi venea greu să înţeleg atitudinea lui Poirot. Oare nu asta 
era ceea ce el prezisese tot timpul? 

Tot drumul spre Regent Gate, Poirot râmase perplex şi 
gânditor, neacordându-i nici o atenţie lui Japp care nu 
contenea să se felicite singur. 

În sfârşit, îşi reveni din visare cu un oftat. 

— În orice caz, murmură el, vom auzi ce are de spus. 

— Nimic, dacă are ceva minte, comentă Japp. Destui oameni 
au contribuit la propria spânzurare pentru că au fost prea 
dornici să facă o declaraţie. Şi nici nu putem spune că îi 
avertizăm în legătură cu asta, chiar dacă suntem corecţi în 
totalitate. Însă cu cât sunt mai vinovaţi, cu atât sunt mai 
nerăbdători să-ţi înşire minciunile pregătite. Nu ştiu că ar 
trebui să vorbească mai întâi cu un avocat. 


Oftă şi continuă: 

— Avocaţii şi medicii legişti sunt cei mai mari duşmani ai 
poliţiei. De foarte multe ori mi s-a întâmplat să am un caz clar 
ca lumina zilei dat peste cap de medicul legist, care şi-a băgat 
nasul şi a lăsat vinovatul să scape. Pe avocaţi nu-i poţi 
condamna atât de tare, cred eu. Până la urmă sunt plătiţi 
pentru iscusinţa cu care interpretează lucrurile în favoarea lor. 

Ajunşi la Regent Gate, am aflat că cei vizaţi erau acasă. 
Familia încă mai lua prânzul. Japp îşi exprimă dorinţa de a-i 
vorbi lordului Edgware între patru ochi, aşa că am fost 
conduşi în bibliotecă. 

Tânărul ne urmă în câteva minute, cu un zâmbet degajat, 
care se şterse imediat ce ne văzu chipurile. Buzele i se 
strânseră. 

— Bună ziua, inspectore. Ce se întâmplă? 

Japp îi expuse obiectul vizitei în limbajul său obişnuit. 

— Aha, deci asta era, zise Ronald. 

Îşi trase un scaun, se aşeză şi îşi scoase o ţigară. 

— Cred, inspectore, că aş vrea să vă fac o mărturisire. 

— Cum doriţi, milord. 

— Ştiu că e o nebunie din partea mea. Cu toate acestea, o 
voi face.,Nu am motive să mă tem de adevăr”, parcă aşa spun 
totdeauna eroii din romane, nu-i aşa? 

Japp nu-i răspunse şi continuă să-l privească pe Ronald fără 
nici un fel de reacţie vizibilă. 

— lată o masă şi un scaun la îndemână, continuă tânărul. 
Ajutorul dumneavoastră poate să se aşeze şi să stenografieze 
spusele mele. 

Nu cred că Japp era obişnuit să i se pună la dispoziţie toate 
aceste aranjamente cu atâta grijă, şi sugestia lordului Edgware 
fu adoptată imediat. 

— Pentru început, spuse tânărul, pentru că nu mi-am pierdut 
încă raţiunea, îmi închipui că alibiul meu perfect nu mai stă în 
picioare. Îi scot din cauză pe dragii Dortheimeri. Şoferul de 
taxi, nu-i aşa? 

— Suntem la curent cu toate acţiunile dumneavoastră din 
acea seară, zise Japp, impasibil. 


— Am o admiraţie foarte mare pentru Scotland Yard. Cu 
toate acestea, vedeţi voi, dacă aş fi plănuit cu adevărat o faptă 
atât de violentă, aş fi luat un taxi care m-ar fi adus direct în 
faţa casei şi l-aş fi pus să mă aştepte? V-aţi gândit la asta? A, 
văd că domnul Poirot a făcut-o. 

— Mi-a trecut prin minte, da, răspunse Poirot. 

— Nu se comite astfel o crimă premeditată, continuă Ronald. 
Punându-ţi o mustață roşcată şi o pereche de ochelari cu ramă 
de baga şi luând o maşină până pe strada următoare şi 
plătindu-l pe şofer. Luând metroul? Eh, mai bine mă opresc 
aici. Avocatul meu, pentru un onorariu de câteva mii de 
guinee, ar descrie toate astea mai bine decât mine. 
Bineînţeles, prevăd răspunsul dumneavoastră. Crima a fost un 
impuls neprevăzut. lată-mă în taxi, aşteptând etc., etc... Şi 
brusc, îmi spun: „Acum, băiete, du-te şi fă-o!” 

Ei bine, vă voi spune adevărul. Aveam neapărată nevoie de 
bani. Nu cred că e vreun mister aici. Eram destul de disperat. 
Trebuia să fac rost de bani până a doua zi sau s-ar fi terminat 
totul. I-am cerut unchiului meu. Nu mă iubea prea mult, dar 
am sperat că ţine totuşi la onoarea numelui său. Bărbaţii între 
două vârste fac asta. Însă unchiul meu s-a dovedit mult mai 
modern în indiferența sa cinică. 

Se părea că n-am altceva de făcut decât să suport 
consecinţele cu un zâmbet. Mă bătea gândul să încerc să 
împrumut de la Dortheimeri, dar ştiam că n-aveam nici o 
şansă. Şi nu puteam nici să mă căsătoresc cu fiica lor. E prea 
inteligentă ca să mă accepte. Apoi, din întâmplare, am 
întâlnit-o pe verişoara mea la operă. Nu o văd prea des, dar a 
fost întotdeauna drăguță cu mine când locuiam în casă. Din 
vorbă în vorbă m-am trezit că îi spun de necazurile mele. 
Auzise oricum şi ea ceva de la tatăl ei. Şi deodată şi-a arătat 
curajul. Mi-a sugerat să iau perlele ei, care aparținuseră 
mamei ei. 

Tânărul bărbat făcu o pauză. Îmi dădu impresia că în vocea 
sa se simţea o emoție reală. Sau îşi juca mai bine rolul decât 
ne-am fi aşteptat. 

— Am acceptat oferta acestei copile binecuvântate. Puteam 


obţine pe perle suma de bani de care aveam nevoie şi m-am 
jurat că le voi răscumpăra chiar dacă ar fi însemnat să 
muncesc pentru asta. Dar perlele erau acasă în Regent Gate. 
Aşa că am decis că cel mai bun lucru de făcut era să mergem 
şi să le luăm. Am sărit într-un taxi şi am pornit la drum. 

Am oprit maşina pe cealaltă parte a străzii în caz că cineva 
ar fi auzit taxiul în dreptul uşii. Geraldine a coborât şi a 
traversat strada. Avea cheia cu ea şi ar fi intrat neobservată, 
ar fi luat perlele şi mi le-ar fi adus. Nu ne aşteptam să se 
întâlnească însă cu nimeni, cu excepţia poate a unui servitor. 
Domnişoara Carroll, secretara unchiului meu, mergea la 
culcare de obicei pe la nouă şi jumătate. Unchiul meu 
probabil că se afla în bibliotecă. 

Dina a plecat. Am rămas pe trotuar, fumând o ţigară. Din 
când în când mai aruncam câte privire spre casă să văd dacă 
vine. Şi acum, ajung la bucata din istorisirea mea pe care dacă 
vreţi o credeţi sau nu. Un bărbat a trecut pe lângă mine pe 
trotuar. M-am întors să mă uit după el şi, spre surpriza mea, a 
urcat scările casei de la numărul 17, şi a intrat. Cel puţin aşa 
mi s-a părut, că era numărul 17, dar trebuie să recunosc că 
eram la ceva distanţă de el. Mi se păru ciudat din două 
motive: în primul rând, avea o cheie, şi, în al doilea rând, mi 
s-a părut că-l recunosc ca fiind un actor bine-cunoscut. 

Eram atât de surprins, încât am decis să văd ce se întâmplă. 
Din întâmplare, aveam în buzunar cheia casei. O pierdusem 
sau am crezut că am pierdut-o acum vreo trei ani. Am dat de 
ea pe neaşteptate cu o zi sau două înainte, şi intenţionam să i- 
o înapoiez unchiului meu în acea dimineaţă. Dar, în focul 
discuţiei, am pierdut din vedere acest amănunt. Când m-am 
schimbat pentru operă, am transferat-o împreună cu celelalte 
lucruri din buzunare. 

Rugându-l pe şoferul de taxi să aştepte, am străbătut cu paşi 
mari trotuarul, am traversat şoseaua, am urcat treptele casei 
cu numărul 17 şi am deschis uşa cu cheia. Holul era pustiu. 
Nu era nici urmă de vizitator. Am rămas un mo-ment privind 
în jurul meu, apoi am mers spre uşa biblio-tecii. Poate că 
bărbatul acela era la unchiul meu şi, dacă era aşa, ar fi trebuit 


să aud voci. Am stat în dreptul uşii bibliotecii, dar nu am auzit 
nimic. 

Am simţit brusc că mă comportasem cu adevărat prosteşte. 
Bărbatul probabil că intrase într-o altă casă... Cea de alături, 
poate. Regent Gate este puţin luminat în timpul nopţii. M-am 
simţit ca un idiot. Ce naiba mă făcuse să-l urmăresc pe acel 
individ nu-mi puteam da seama. Mă adusese până aici şi aş fi 
arătat ca un tâmpit dacă unchiul meu ar fi ieşit brusc din 
bibliotecă şi m-ar fi găsit acolo. Aş fi băgat-o pe Geraldine în 
necazuri şi Dumnezeu cu mila. Toate acestea doar pentru că 
ceva din ţinuta unui bărbat m-a făcut să-mi închipui că făcea 
ceva necurat. Din fericire, nu m-a văzut nimeni pentru că am 
ieşit cât de repede am putut. 

M-am întors păşind uşor spre uşa de la intrare şi, în acelaşi 
moment, Geraldine a coborât scările cu perlele în mână. 

A fost foarte surprinsă când m-a văzut acolo, bineînţeles. Am 
ieşit din casă şi apoi i-am explicat ce s-a întâmplat. 

Ronald făcu o scurtă pauză. 

— Ne-am întors în grabă la operă. Am ajuns acolo tocmai 
când se ridica cortina. Nimeni n-a bănuit că am plecat, pentru 
că, fiind o seară foarte călduroasă, mai multe persoane 
ieşiseră afară pentru a lua o gură de aer. 

Tânărul se opri iar. 

— Ştiu ce veţi spune: de ce nu ne-ai prezentat toate acestea 
imediat? Dar vă întreb pe dumneavoastră: Dacă aţi fi fost în 
locul meu, cu un motiv evident de a comite crima, aţi fi admis 
aşa de uşor că aţi fost în casă în noaptea crimei? 

Sincer, am dat-o în bară! Chiar dacă am fi fost crezuţi, tot ne 
aşteptau o grămadă de probleme pe mine şi pe Geraldine. N- 
aveam nimic de-a face cu crima, nu văzusem nimic, nu 
auzisem nimic. Am gândit că era evident că mătuşica Jane a 
făcut-o. Şi-atunci, de ce m-aş fi pus eu pe tavă? V-am spus 
despre ceartă şi despre datoriile mele pentru că ştiam că le 
veţi afla oricum şi, dacă aş fi încercat să le ascund, aş fi apărut 
şi mai suspect şi mi-aţi fi analizat alibiul cu mai multă atenţie. 
Aşa cum vedeam eu lucrurile, dacă mă lăudam destul cu 
acestea, v-aş fi făcut să vă gândiţi că, în ciuda bravadei mele, 


totul e în regulă. Dortheimerii erau convinşi că n-am părăsit 
Covent Garden, şi faptul că petrecusem una din pauze în 
compania verişoarei mele nu avea de ce să trezească vreo 
suspiciune. Şi ea putea spune oricând că a fost cu mine şi că 
nu am părăsit clădirea. 

— Domnişoara Marsh a fost de acord cu această... Tăinuire? 

— Da. Imediat ce am aflat, am sunat-o şi am sfătuit-o pentru 
binele ei să nu pomenească nimic de venirea noastră aici în 
timpul nopţii. Am stabilit că am fost împreună amândoi în 
timpul ultimei pauze la Covent Garden. Am vorbit puţin în 
stradă şi asta a fost tot. Ea a înţeles şi chiar a fost de acord. 
Adăugă după o scurtă pauză: Ştiu că nu sună prea bine... 
Declarând toate acestea de-abia acum. Dar este adevărat tot ce 
v-am spus. Pot să vă dau chiar numele şi adresa celui care mi- 
a dat banii pe perlele lui Geraldine în dimineaţa următoare. Şi 
dacă o întrebaţi şi pe ea, va confirma fiecare cuvânt de-al 
meu. 

Se rezemă de spătarul scaunului şi îl privi pe Japp care 
rămăsese impasibil. 

— Spuneţi că v-aţi gândit că Jane Wilkinson a comis crima, 
lord Edgware? Întrebă Japp. 

— Ei bine, nu aţi crede acelaşi lucru? Mai ales după cele 
declarate de majordom? 

— Ce ne puteţi spune despre pariul dumneavoastră cu 
domnişoara Adams? 

— Un pariu cu domnişoara Adams? Vreţi să spuneţi, Carlotta 
Adams? Asta ce vrea să-nsemne? 

— Negaţi că i-aţi oferit suma de zece mii de dolari pentru a 
se deghiza în Jane Wilkinson şi a merge la unchiul 
dumneavoastră în acea seară? 

Ronald ne privi surprins. 

— l-am oferit zece mii de dolari? Prostii! Cineva face glume 
pe seama dumneavoastră. Nu aveam de unde să-i dau zece mii 
de dolari. Visaţi cai verzi pe pereţi! Aşa spune ea?0, drace! 
Am uitat! E moartă, nu-i aşa? 

— Da, răspunse Poirot încet, e moartă. 

Ronald ne privi când pe unul, când pe celălalt. Înainte fusese 


binedispus, dar acum chipul său pălise şi în ochi i se citea 
teama. 

— Nu mai înţeleg nimic, răspunse el. V-am spus ade-vărul. 
Presupun că niciunul dintre dumneavoastră nu mă crede. 

Şi apoi, spre stupefacţia mea, Poirot îi răspunse: 

— Ba da. Eu vă cred. 

Capitolul 22 

Hercule Poirot se comportă ciudat. 

Ne aflam în camerele noastre la hotel. 

— Ce dracu'.? Am început eu. 

Poirot mă întrerupse cu un gest mult mai extravagant decât 
îl văzusem vreodată făcând. Flutură ambele mâini în aer. 

— Te implor, Hastings! Nu acum! Nu acum! 

Şi îşi luă pălăria, îşi trase o palmă peste frunte şi ieşi 
valvârtej din cameră. Nu se întorsese încă, când, o oră mai 
târziu, apăru Japp. 

— Omuleţul a ieşit? Întrebă el. 

La răspunsul meu afirmativ din cap, se aşeză şi îşi şterse 
fruntea cu o batistă. Căldura era înăbuşitoare. 

— Ce naiba 1-a apucat? Ascultă, Hastings, am rămas trăsnit 
când l-am văzut aplecându-se spre lordul Edgware şi 
spunându-i: „Eu vă cred”. M-am simţit ca într-o melo-dramă 
romantică. Nu mai înţeleg nimic! 

Mă aflam în aceeaşi situaţie şi i-am împărtăşit acest lucru lui 
Japp. 

— Şi apoi a părăsit casa în grabă, continuă Japp. Ce ţi-a zis 
după aceea? 

— Nimic, am replicat. 

— Nimic, nimic? 

— Absolut nimic. Când am vrut să-i vorbesc, mi-a oprit 
vorbele cu un gest. M-am gândit că e mai bine să-l las în 
pace. Când am ajuns aici, de-abia am apucat să scot o vorbă 
că a fluturat din mâini, şi-a luat pălăria şi a ieşit din nou în 
grabă. 

Ne-am uitat unul la altul miraţi. Japp îşi dădu una peste 
frunte ca şi cum îşi adusese aminte de ceva. 

— Trebuie să fie..., spuse el. 


De data aceasta, înclinam să fiu de acord cu el. Japp 
sugerase deseori că Poirot era ceea ce numea el „ţicnit”. În 
acele cazuri, Japp nu înţelesese pur şi simplu unde voia Poirot 
să ajungă. Acum, mărturisesc că nici eu nu-i puteam înţelege 
atitudinea. Dacă n-ar fi fost scrântit, atunci cu siguranţă era 
ciudat de schimbător. Iată că i se confirma teoria într-un mod 
triumfător, şi el, în loc să fie mulţumit, începea să se îndoiască 
de ea. 

Era suficient pentru a-i demoraliza şi exaspera până şi pe cei 
mai înfocaţi susţinători ai săi. Am scuturat din cap descurajat. 

— A fost mereu un tip special, spuse Japp. A avut mereu 
modul lui deosebit de a privi lucrurile şi... Cam ciudat după 
părerea mea. E un fel de geniu, trebuie să recunosc asta. Dar 
se spune întotdeauna că geniile sunt foarte aproape de graniţa 
nebuniei şi o pot trece când nu te aştepţi. I-a plăcut mereu să 
complice lucrurile. Un caz simplu n-a fost niciodată îndeajuns 
de bun pentru el. Nu, trebuie să-l facă să se frământe. E 
complet rupt de realitate şi joacă un joc pe care numai el îl 
înţelege. E ca una dintre acele doamne bătrâne care se joacă 
lent cu răbdarea ta şi când nu îi iese aşa cum şi-a dorit, 
trişează. Ei bine, cu Poirot e exact invers. Dacă lucrurile ies la 
iveală prea uşor, el trişează ca să le complice! Asta e părerea 
mea! 

Nu am ştiut ce să-i răspund. Şi eu, la rândul meu, găseam de 
neînțeles comportamentul lui Poirot şi, pentru că mă simţeam 
foarte ataşat de bunul meu prieten, mă îngrijora mai mult 
decât voiam să o arăt. 

Rămăseserăm în tăcere, când Poirot intră în cameră. 

Arăta mai calm acum şi acest lucru mă bucură nespus. 

Îşi scoase pălăria cu grijă, o puse pe masă împreună cu 
bastonul şi se aşeză în fotoliu. 

— Iată-te, bunule Japp. Mă bucur. Tocmai mă gândeam că 
trebuie să te văd cât mai repede posibil. 

Japp îl privi fără să-i răspundă. Îşi dădu seama că acesta era 
doar începutul discursului, aşa că îl aşteptă pe Poirot să-şi 
explice purtarea. Ceea ce prietenul meu chiar şi făcu, vorbind 
rar şi cu grijă. 


— Ascultă-mă, Japp. Ne-am înşelat. Ne-am înşelat complet. 
Mă doare să o spun, dar am făcut o greşeală. 

— E în regulă, replică Japp sigur pe el. 

— Dar nu este în regulă! Este deplorabil! Mă doare sufletul. 

— Nu trebuie să vă frământaţi pentru acel tânăr. Îşi merită 
din plin soarta. 

— Nu el mă nelinişteşte, ci dumneata. 

— Eu? Nu trebuie să vă faceţi griji din cauza mea. 

— Ba da. Căci, vezi dumneata, cine te-a îndreptat spre 
această pistă? Hercule Poirot. Mais oui, eu sunt cel care ţi-a 
arătat această cale. Ţi-am atras atenţia asupra Carlottei 
Adams, ţi-am vorbit de scrisoarea ei către America. Eu sunt 
cel care ţi-a ghidat fiecare pas! 

— Aş fi ajuns şi singur aici, i-o tăie Japp foarte rece. Sunteţi 
doar cu un pas înaintea mea, asta-i tot. 

— Cela ce peut. Dai asta nu mă consolează. Dacă te va 
afecta... Dacă îţi vei pierde prestigiul din cauză că mi-ai 
ascultat ideile... Îmi voi reproşa asta pentru totdeauna. 

Japp părea amuzat. Cred că îi atribuia lui Poirot motive nu 
foarte curate pentru această purtare. Îşi imagina că Poirot îl 
invidia pentru recunoaşterea ce-o va primi pentru elucidarea 
acestei poveşti. 

— E în regulă, zise el către Poirot şi îmi făcu cu ochiul. Nu 
voi uita să fac cunoscut faptul că vă datorez o parte din lauri 
în această afacere. 

— O, dar nu înţelegi nimic. Nu vreau recunoaştere şi, mai 
mult, nici nu vei primi vreuna, căci totul este un adevărat 
fiasco pentru dumneata şi eu, Hercule Poirot, sunt cel care 1-a 
creat. 

Japp izbucni în râs dintr-odată, văzând expresia îndure-rată 
de pe chipul lui Poirot, care se arătă jignit. 

— Îmi cer scuze, domnule Poirot, îi spuse el, ştergându-şi 
ochii de lacrimi, dar arătaţi atât de caraghios în disperarea 
dumneavoastră. Acum, liniştiţi-vă şi să uităm de această 
discuţie. Sunt dispus să-mi asum laurii sau dizgraţia pentru 
această afacere. Va face destulă vâvlă, aveţi dreptate aici, dar 
eu mă voi strădui să obţin o con-damnare. Este posibil ca 


avocatul isteţ al lordului să-1 facă achitat... Nu ştii niciodată 
la ce să te aştepţi de la juriu. Dar chiar şi-aşa, nu mă va afecta 
cu nimic. Se va şti că am descoperit adevăratul vinovat chiar 
dacă nu va fi condam-nat. Şi dacă, din cine ştie ce întâmplare, 
o apucă pe vreo cameristă isteriile şi pretinde că ea 1-a 
omorât, atunci voi accepta situaţia şi nu mă voi plânge că m- 
aţi condus pe un drum greşit. Cred că aşa e corect. 

Poirot îl privi cu blândeţe şi tristeţe în acelaşi timp. 

— Eşti atât de încrezător... Întotdeauna încrezător! Nu te 
opreşti nici o clipă să te întrebi... Dar oare este aşa? Nu te 
îndoieşti niciodată. Nu te gândeşti niciodată: „E prea uşor să 
fie aşa”! 

— Puteţi fi sigur de asta! Şi din cauza asta, scuzaţi-mă că mă 
exprim astfel, o luaţi pe câmpii de fiecare dată. De ce n-ar 
trebui să fie uşor? De ce n-ar fi bine dacă un lucru este 
simplu? 

Poirot îl privi, oftă, îşi aruncă braţele în lături a nepu-tinţă şi 
scutură din cap. 

— C'est fini! Nu voi mai spune un cuvânt. 

— Splendid! Îi răspunse Japp cu afecţiune. Acum, să ne 
întoarcem la oile noastre. Sunteţi curios să ştiţi ce am mai 
făcut? 

— Bineînţeles. 

— Aşadar, am văzut-o pe onorabila Geraldine şi povestea ei 
este întocmai cu cea a lordului. E posibil să fie amândoi 
complici, dar mă cam îndoiesc. După părerea mea, el a 
păcălit-o... Ea e şi-aşa prea drăguță cu el. Când a aflat că el a 
fost arestat, s-a emoţionat profund. 

— Adevărat? Şi secretara... Domnişoara Carroll? 

— Nu a fost prea surprinsă, cred. Cu toate acestea, e doar 
impresia mea. 

— Şi perlele? Am întrebat. Această parte a istorisirii e 
adevărată? 

— Foarte. A obţinut banii pe ele la prima oră a dimineţii 
următoare. Dar nu cred că acest lucru afectează restul. 
Bănuiesc că ideea i-a venit brusc când şi-a întâlnit verişoara la 
operă. Era disperat... Iată o cale de ieşire. Cred că se gândise 


cumva la asta şi de aceea păstrase cheia în buzunar. Nu cred 
că a fost un impuls de moment. Aşadar, vorbind cu verişoara 
sa, vede că implicând-o va obţine un plus de siguranţă pentru 
sine. O duce de nas, face aluzie la perle, ea pică în plasă şi 
iată-i la drum. Imediat ce ea a intrat în casă, el a urmărit-o şi 
a mers în bibliotecă. Poate că înălțimea Sa adormise în fotoliu. 
În orice caz, în două secunde şi-a făcut treaba şi a ieşit. Nu 
cred că se aştepta să fie surprins în casă de către tânăra fată, 
ci se gândise să fie găsit aşteptând nerăbdător pe trotuar, 
lângă taxi. Şi nici nu cred că şoferul de taxi ar fi trebuit să-l 
vadă intrând în casă, ci impresia generală ar fi fost că s-a 
plimbat de-a lungul străzii, fumând şi aşteptând-o pe fată. 
Dacă vă amintiţi, taxiul era oprit cu faţa în direcţia opusă. 

Bineînţeles că a doua zi dimineaţă, a trebuit să împru-mute 
banii pe colier. Trebuia să pară în continuare că are nevoie de 
bani. Apoi, aflând de crimă, o sperie pe fată şi o convinge să 
ascundă vizita lor nocturnă. Vor spune că au petrecut acea 
pauză împreună la operă. 

— Şi atunci de ce n-au făcut întocmai? Întrebă repede Poirot. 

Japp ridică din umeri. 

— S-a răzgândit. Sau s-a gândit că verişoara lui nu va fi 
capabilă să ţină secretul. E o ființă cam nevricoasă. 

— Da, aprobă Poirot. E o fiinţă cam nevricoasă. 

După o pauză de câteva minute, Poirot reveni: 

— Nu ţi se pare că ar fi fost mai uşor şi mai simplu pentru 
căpitanul Marsh să plece singur de la operă în tim-pul pauzei? 
Să fi intrat în linişte cu propria cheie, să-şi fi ucis unchiul şi 
apoi să se fi întors la operă... În loc să facă toate acestea cu un 
taxi aşteptând afară şi o tânără fată nervoasă, care ar fi putut 
coborî scările în orice clipă şi l-ar fi putut da de gol? 

Japp rânji. 

— lată cum dumneavoastră sau eu am fi acţionat! Dar noi 
suntem puţin mai inteligenţi decât căpitanul Ronald Marsh. 

— Nu sunt aşa de sigur. Mi-a dat impresia unui tânăr destul 
de inteligent. 

— Dar nu la fel de inteligent ca Hercule Poirot! Haideţi, sunt 
sigur că asta aţi gândit! Râse Japp. 


Poirot îl privi rece. 

— Şi dacă e inocent, de ce a mai convins-o pe tânăra Adams 
să accepte pariul? Continuă Japp. Poate exista doar un singur 
motiv pentru această păcăleală... Să-1 protejeze pe adevăratul 
criminal. 

— Aici sunt de acord cu dumneata în întregime. 

— Mă bucur că în sfârşit vedem amândoi lucrurile la fel. 

— Să fi fost el cel care a vorbit cu domnişoara Adams, 
medită Poirot. În timp ce, în realitate... Nu, e o prostie! 

Apoi, privindu-l pe Japp, îl întrebă brusc: 

— Care e teoria dumitale cu privire la moartea Carlottei 
Adams? 

Japp îşi drese vocea. 

— Înclin să cred că a fost un accident. Recunosc, un accident 
convenabil, dar nu văd cum el ar fi avut ceva de-a face cu 
asta. Alibiul lui se confirmă după spectacolul de la operă. S-a 
aflat la Sobranis cu familia Dortheimer până aproape de unu 
noaptea. Carlotta Adams era de mult cul-cată. Nu, cred că a 
fost unul dintre acele momente noro-coase pe care le mai au 
câteodată criminalii. Altfel, dacă nu s-ar fi petrecut accidentul, 
cred că îşi făcuse deja planuri cum să o reducă la tăcere. Mai 
întâi ar fi ameninţat-o cu influenţa pe care o avea ca lord, i-ar 
fi zis că va fi arestată pentru crimă dacă ar fi spus adevărul. 
Apoi, ar fi cumpărat-o cu o sumă mare de bani. 

— Şi nu te miră că..., şi Poirot se opri exact în dreptul lui 
Japp. Şi nu te miră că domnişoara Adams ar fi lăsat să fie 
spânzurată o altă femeie, când mărturia ei ar fi putut să o 
salveze? 

— Jane Wilkinson n-ar fi fost spânzurată. Declaraţiile 
invitaţilor de la Sir Montagu Corner erau suficiente pentru a-i 
susține nevinovăția. 

— Dar ucigaşul nu ştia asta. Ar fi trebuit să conteze pe 
spânzurarea lui Jane Wilkinson şi tăcerea Carlottei Adams. 

— Vă place să vorbiti, nu-i aşa, domnule Poirot? Şi mai 
sunteţi convins că Ronald Marsh e un tânăr nevinovat care nu 
ar face rău nici unei muşte. Credeţi în povestea lui că un alt 
bărbat s-a furişat în locuinţa lordului Edgware? 


Poirot ridică din umeri. 

— Ştiţi cumva cine pretinde că ar fi acesta? 

— Aş putea ghici, probabil. 

— El spune că i s-a părut a fi vedeta de cinema, Bryan 
Martin. Ce spuneţi despre asta? Un bărbat care nici măcar nu 
1-a văzut vreodată pe lordul Edgware. 

— Atunci, ar fi foarte curios să-l vadă cineva pe acest bărbat 
deschizând uşa cu cheia. 

— Ha! Făcu Japp, pe un ton plin de dispreţ. Acum, presupun 
că aţi fi foarte surprins să aflaţi că domnul Bryan Martin nici 
măcar nu a fost în Londra în acea noapte. A însoţit o tânără 
doamnă la cină la Molesey şi nu s-au întors în Londra decât 
după miezul nopţii. 

— Aha! Răspunse Poirot blând. Nu sunt deloc surprins. 
Tânăra doamnă este şi ea actriţă? 

— Nu. E o tânără proprietară a unui magazin de pălării. De 
fapt, e chiar prietena domnişoarei Adams, domnişoara Driver. 
Cred că veţi fi de acord cu mine că mărturia sa este de 
necontestat. 

— Nu am pus-o nici o clipă la îndoială, dragul meu prieten. 

— De fapt, eşti învins şi o ştii, băiete, zise Japp râzând. 
Povestea asta vânătorească s-a dovedit a fi o fantasma-gorie, 
asta e tot. Nimeni nu a intrat la numărul 17. Şi nici în altă 
casă vecină... Şi ce ne arată asta? Că înălţimea Sa este un 
mincinos! 

Poirot clătină trist din cap. 

Japp se ridică în picioare, foarte mulţumit de sine. 

— Haide, e totul în regulă acum. 

— Cine e „D, Paris, noiembrie”? 

Japp dădu din umeri. 

— Poveste veche, presupun. Nu poate o fată să păstreze un 
suvenir de acum şase luni, care nu are nici o legătură cu 
crima? Trebuie să ştim când să ne oprim, domnule Poirot! 

— Acum şase luni, murmură Poirot, cu o strălucire în ochi. 
Dieu, que je suis bâte! 

— Ce spune? Mă întrebă Japp. 

Poirot se ridică şi îl împunse pe Japp cu degetul în piept. 


— Ascultă! De ce servitoarea domnişoarei Adams nu a 
recunoscut această cutie? De ce domnişoara Driver nu a 
recunoscut-o nici ea? 

— Ce vreţi să spuneţi cu asta? 

— Pentru că e noua! Tocmai ce a primit-o. Paris, 
noiembrie... Perfect... Mă îndoiesc ca data de pe cutie să 
invoce vreo amintire. Pentru că i-a fost oferită de-abia acum, 
şi nu atunci. Doar ce a fost cumpărată! Investighează asta, te 
implor, bunul meu Japp. Este cu siguranţă un indiciu. Nu cred 
că a fost cumpărată de aici, ci din străinătate. Probabil de la 
Paris. Dacă ar fi fost cumpărată de aici, cu siguranţă că vreun 
bijutier ar fi recunoscut asta, pentru că a fost fotografiată şi a 
apărut în toate ziarele. Da, da, Paris. Sau vreun alt oraş din 
străinătate, dar sunt mai mult ca sigur că este vorba de Paris. 
Te implor, Japp, interesează-te despre asta, pune întrebări. 
Vreau să aflu... Nici nu-ţi poţi închipui cât de mult... Cine 
este acest misterios D. 

— Nu văd cu ce ar strica, îi răspunse Japp binevoitor. Nu pot 
să spun că mă încântă ideea, dar voi face tot ce pot. Cu cât 
ştim mai multe, cu atât mai bine. 

Şi se îndepărtă vesel. 

Capitolul 23 

Scrisoarea 

— Acum, făcu Poirot, să mergem să mâncăm. Mă luă de braţ 
şi îmi zâmbi. Dragul meu, am speranţe! Îmi explică el. 

Eram fericit să-l văd revenit la normal, cu toate că nu eram 
mai puţin convins de vinovăția tânărului Ronald. Mi-am 
închipuit că şi Poirot însuşi împărtăşea aceeaşi părere, după ce 
ascultase argumentele lui Japp, iar căutarea cumpărătorului 
cutiei era, probabil, o ultimă încercare de a salva aparențele. 

Aşadar, ne-am îndreptat spre restaurant să luăm prânzul 
împreună ca doi prieteni. 

Spre surprinderea mea, la o masă din celălalt capăt al sălii, i- 
am văzut pe Bryan Martin şi pe Jenny Driver luând masa 
împreună. Amintindu-mi de vorbele lui Japp, am bănuit că 
între ei ar fi o posibilă legătură amoroasă. 

Ne văzură imediat şi Jenny ne făcu semn cu mâna. 


Când am ajuns la cafea, Jenny îşi părăsi însoţitorul şi se 
apropie de masa noastră. Arăta la fel de plină de viaţă ca 
întotdeauna. 

— Pot să mă aşez un minut lângă dumneavoastră, domnule 
Poirot? 

— Bineînţeles, domnişoară. Sunt încântat să vă revăd. 
Domnul Martin ni se va alătura şi el? 

— L-am rugat să mă aştepte pentru că vreau să vă vor-besc 
despre Carlotta. 

— Vă ascult, mademoiselle. 

— Doreaţi să aflaţi dacă avea vreo preferinţă pentru vreun 
bărbat, nu-i aşa? 

— Da, da. 

— Ei bine, m-am tot gândit. Uneori, nu-ţi vine imediat în 
minte, aşa că trebuie să meditezi la ceea ce s-a întâmplat, să-ţi 
aminteşti cuvinte sau fraze cărora nu le-ai dat prea multă 
importanţă la momentul respectiv. Exact asta am făcut şi, 
amintindu-mi întocmai cuvintele ei, am ajuns la o oarecare 
concluzie. 

— Continuati, mademoiselle. 

— Cred că bărbatul la care ținea... Sau începea să țină... Era 
Ronald Marsh... Ştiţi, cel care tocmai a moştenit titlul. 

— Şi ce vă face să credeţi asta, mademoiselle? 

— Păi, unul dintre motive ar fi că, într-una din zile, vorbind 
la modul foarte general, Carlotta mi-a povestit despre un 
bărbat cam ghinionist şi cum acest lucru i-ar putea afecta 
caracterul. A spus ceva de genul că acel bărbat ar putea fi un 
om de treabă şi totuşi, din cauza acestor circumstanţe, s-ar 
putea să-şi piardă capul. O întreagă teorie despre cum, bietul 
de el, oropsit de societate, începe prin a face şi el rău. Şi, după 
cum ştiţi, este primul lucru pe care şi-l spune o femeie pentru 
a justifica purtarea unui bărbat de care începe să se 
îndrăgostească. Am auzit placa aceasta de atâtea ori! Carlotta 
era foarte inteligentă şi totuşi venea acum cu această poveste 
de parcă de-abia acum scosese capul în lume. Aşa că mi-am 
spus: „Hei, ceva nu este în regulă”. Nu a menţionat nici un 
nume... V-am spus, discuţia a fost foarte generală. Dar, 


aproape imediat, a început să vorbească despre Ronald Marsh 
şi despre cât de rău a fost tratat. N-am făcut legătura atunci, 
datorită manierei sale impersonale şi degajate cu care a 
prezentat lucrurile. Dar acum... Încep să mă întreb. Bănuiesc 
că se referea la Ronald. Dumneavoastră ce credeţi, domnule 
Poirot? Încheie ea şi îl privi pe Poirot în ochi. 

— Cred, mademoiselle, că mi-aţi oferit, poate, o informaţie 
foarte prețioasă. 

— Bun aşa! Îi răspunse ea şi bătu din palme. 

Poirot o privi cu simpatie. 

— Poate nu aţi aflat, dar... Domnul despre care tocmai aţi 
vorbit, Ronald Marsh... Lordul Edgware... Tocmai a fost 
arestat. 

— O, şi Jenny îl privi surprinsă. Atunci concluzia la care am 
ajuns e cam tardivă. 

— Niciodată nu-i prea târziu, zise Poirot. Nu pentru mine, 
dacă înţelegeţi. Vă mulţumesc, mademoiselle. 

Tânăra ne părăsi şi se întoarse la Bryan Martin. 

— Iată, Poirot, am comentat. Asta îţi zdruncină cu siguranţă 
ideile. 

— Nicidecum, Hastings. Din contră... Le întăreşte. 

În ciuda acestei afirmaţii curajoase, eram de părere în sinea 
mea că Poirot începea să piardă din teren. 

În zilele ce urmară, nu menţionă nici un cuvânt despre cazul 
lordului Edgware. Dacă aminteam de el, îmi răs-pundea 
monosilabic şi fără interes. Cu alte cuvinte, se spălă pe mâini 
de întreaga poveste. Indiferent ce îi trecuse prin mintea-i 
fantastică referitor la acest asasinat, se văzuse în ipostaza de a 
recunoaşte că greşise şi că prima sa teorie despre acest caz 
fusese cea corectă, Ronald Marsh fiind adevăratul vinovat. 
Însă, fiind vorba despre Poirot, nu putea recunoaşte deschis că 
aşa stăteau lucrurile şi, astfel, pretinse că şi-a pierdut 
interesul. 

Cam asta era părerea mea privind atitudinea lui Poirot. Păru 
depăşit de situaţie, nu arătă nici un interes pentru acţiunile 
poliţiei care, în orice caz, erau doar o pură formalitate. Se 
ocupă de alte cazuri şi, aşa cum v-am spus, nu arăta nici un 


interes atunci când se făcea şi cea mai mică menţiune la acest 
subiect. 

Cam la două săptămâni după evenimentele descrise în 
capitolul anterior, mi-am dat seama că interpretarea mea 
privind atitudinea lui Poirot fusese cu totul greşită. 

Era dimineaţă, cam pe la micul dejun. Lângă farfuria lui 
Poirot se adunaseră ca de obicei o grămadă de scrisori. Le 
sortă cu degete agile şi, cu o exclamaţie bruscă de satisfacţie, 
luă o scrisoare cu un timbru american pe plic şi se grăbi să o 
deschidă. 

L-am privit cu mare interes, căci părea foarte mulţumit de 
ceea ce primise. Plicul conţinea o scrisoare şi un pachet destul 
de gros. 

Poirot citi scrisoarea de la un capăt la altul de vreo două ori, 
apoi mă privi: 

— Ai vrea să vezi despre ce e vorba, Hastings? I-am luat 
scrisoarea din mână şi am citit următoarele: 

Dragă domnule Poirot, Am fost foarte mişcată de scrisoarea 
dumneavoastră, în ultima vreme, am fost atât de tulburată de 
tot ceea ce s-a întâmplat. În plus, pe lângă durerea mea, am 
suferit atât de mult la auzul tuturor insinuărilor puse pe 
seama Carlottei... Cea mai dragă, scumpă soră pe care şi-ar 
dori-o vreodată cineva. Nu, domnule Poirot, Carlotta nu lua 
nici un fel de drog! Sunt sigură de asta pentru că avea oroare 
de ele. Am auzit-o deseori afirmând acest lucru. Şi dacă a 
jucat vreun rol în moartea acelui biet om, a fost complet 
inocent din partea ei şi, cu siguranţă, scrisoarea ei către mine 
o dovedeşte în întregime. Vă trimit originalul scrisorii la 
rugămintea dumneavoastră. Mă doare nespus sâ mâ despart 
de ultima ei scrisoare, dar ştiu că veţi avea grija de ea şi mi-o 
veţi înapoia. Şi dacă vă va ajuta să clarificaţi misterul morţii 
ei, aşa cum afirmaţi... Atunci, bineînţeles că trebuie sâ ajungă 
la dumneavoastră. 

M-ati întrebat dacă nu cumva Carlotta a menţionat în 
scrisorile ei pe cineva în mod deosebit. Ei bine, mi-a scris 
despre multe persoane, bineînţeles, dar nimeni în mod special. 
Cei despre care mi-a povestit mai des au fost Bryan Martin, pe 


care l-a cunoscut cu ani în urmă, o tânără pe nume Jenny 
Driver şi un oarecare căpitan Ronald Marsh. 

Mi-aş dori sâ vă pot spune mai multe. Mi-aţi scris cu atâta 
blândeţe şi înţelegere şi mi-aţi dat impresia câ înţelegeţi ce ne 
lega pe mine şi pe Carlotta. 

Cu multă recunoştinţă, Lucie Adams. 

P. S. Un inspector de poliţie tocmai a trecut pe la mine să-mi 
ceară scrisoarea Carlottei. I-am răspuns câ v-am expediat-o 
dumneavoastră. Bineînţeles, nu era adevărat, dar am simţit că, 
într-un fel sau altul, este mai bine ca scrisoarea sâ ajungâ mai 
întâi la dumneavoastră. Se pare câ Scotland Yardul are nevoie 
de ea ca probă la dosar pentru a dovedi vinovăția ucigaşului. 
Vă rog să le-o înmânaţi dumneavoastră. Dar, vă rog, faceţi tot 
posibilul să o pot primi înapoi cândva. Vedeţi dumneavoastră, 
sunt ultimele cuvinte ale Carlottei către mine. 

— Deci până la urmă i-ai scris personal? Am remarcat, 
lăsând scrisoarea pe masă. De ce ai făcut asta, Poirot? Şi de ce 
ai cerut originalul scrisorii? 

Poirot se aplecă gânditor peste foile de hârtie incluse în 
plicul trimis de Lucie Adams. 

— Sincer, n-aş putea spune de ce, Hastings... Decât că poate 
am sperat că originalul ar putea explica inexplicabilul. 

— Nu văd ce ar putea arăta în plus textul acelei scrisori. 
Carlotta Adams a dat scrisoarea cameristei sale pentru a o 
duce la poştă. Nu e nici o şmecherie în asta. Şi, cu sigu-ranţă, 
nu-i altceva decât o scrisoare ca oricare alta. 

Poirot suspină. 

— Ştiu, ştiu şi tocmai de aceea mă intrigă. Pentru că, 
Hastings, aşa cum am citit-o noi atunci, această scrisoare este 
imposibilă. 

— Prostii! 

— Nu, nu. Vezi tu, aşa cum am gândit eu, unele lucruri 
trebuie să se întâmple... Pentru că se leagă unele de altele 
conform unei metode şi unei ordini într-o manieră firească. 
Dar apoi, vine această scrisoare şi este în dezacord complet cu 
toate celelalte lucruri. Şi-atunci, cine greşeşte? Hercule Poirot 
sau scrisoarea? 


— Nu crezi că, poate, de data aceasta ar putea fi Hercule 
Poirot? I-am sugerat eu cât mai delicat posibil. 

Poirot îmi aruncă o privire plină de reproş. 

— M-am înşelat şi eu de câteva ori... Dar nu şi de data 
aceasta. Este evident că, întrucât scrisoarea pare impo-sibilă, 
atunci este imposibilă. Ceva ne scapă cu privire la această 
scrisoare. Şi vreau să descopăr ce anume. 

Şi îşi reluă analiza epistolei în cauză, înarmându-se cu un 
mic microscop portabil. 

După ce termină examinarea atentă a fiecărei pagini în parte, 
mi le înmână şi mie. Bineînţeles că nu am putut găsi nimic 
nelalocul lui. Scrisul era ferm şi lizibil şi reproducea cuvânt cu 
cuvânt ceea ce citisem deja în copia telegrafiată din America. 

Poirot oftă adânc. 

— Nu văd nimic contrafăcut aici... Nu, e acelaşi scris peste 
tot. Şi totuşi, aşa cum ţi-am spus, este imposibil... 

Se întrerupse. Îmi ceru filele cu un gest de nerăbdare. I le-am 
dat înapoi, şi le parcurse încă o dată cu mare atenţie. 

Deodată, scoase un strigăt. 

Mă îndepărtasem de masă şi, în picioare, mă delectam cu 
priveliştea din dreptul ferestrei noastre. La auzul strigătului 
lui, m-am întors repede spre el. 

Poirot tremura pur şi simplu de emoție. Ochii căpăta-seră o 
nuanţă de un verde puternic. Cu degetul tremurând, îmi arăta 
ceva în scrisoare. 

— Uite, Hastings! Uită-te aici... Repede... Vino să vezi! 

Am fugit spre el. În faţa lui, pe masă, se afla una dintre 
paginile scrisorii. Însă nu vedeam nimic neobişnuit la ea. 

— Nu vezi nimic? Toate celelalte pagini au marginile 
drepte... Sunt foi simple. În timp ce aceasta... Vezi... Una din 
margini este inegală... A fost ruptă. Acum, înţelegi ce vreau să 
spun? Aceasta pagina a fost dublă, şi, astfel, dacă înţelegi, 
lipseşte o pagină din scrisoare. 

L-am privit tâmpit, cu siguranţă. 

— Dar cum aşa? Ar avea sens... 

— Da, da, are sens. Şi iată unde intră în scenă ingeniozitatea 
ideii. Citeşte şi vei vedea. 


Cred că nu pot face aici mai mult decât să reproduc 
facsimilul paginii în chestiune. 

Mi-a spus: „Cred câ l-ai păcăli chiar pe însuşi lordul 
Edgware. Ascultă, cât ai vrea să mă ajuţi cu un pariu?” 

Am râs şi i-am răspuns:Pe cât?” 

Draga mea Lucie, răspunsul sâu aproape mi-a tăiat respiraţia: 

Zece mii de dolari! 

— Realizezi, acum? Întrebă Poirot. Scrisoarea e între-ruptă 
acolo unde e vorba de căpitanul Marsh. Îi deplânge situaţia şi 
apoi spune: „I-a plăcut spectacolul meu foarte mult”. Apoi, pe 
pagina următoare continuă: „El mi-a zis...”. Dar, dragul meu, 
o pagină lipseşte. Persoana care „a zis” poate să nu fie aceeaşi 
cu cea din pagina precedentă. De fapt, nici nu este cel din 
pagina anterioară. Este vorba despre cu totul alt bărbat care a 
propus păcăleala. Vezi, nicăieri după aceea nu mai este 
menţionat numele lui. A! C'est &patant!1 într-un fel sau altul, 
ucigaşul nostru a descoperit scrisoarea care-l dădea de gol. 
Fără îndoială că iniţial s-a gândit să o distrugă, dar, apoi, 
citind-o, descoperă un mijloc mai ingenios de a se salva. 
Îndepăr-tează una dintre pagini şi scrisoarea capătă astfel un 
alt sens şi face să cadă bănuiala pe alt bărbat... Un bărbat care 
de asemenea are motive să-l vrea mort pe lordul Edgware. 
Ah! Este un dar! O mică răsplată! A rupt pagina şi a pus 
scrisoarea la loc în plic. 

L-am privit pe Poirot cu admiraţie. Nu eram perfect convins 
de adevărul spuselor lui. După părerea mea, Carlotta putea să 
se folosească de o jumătate de foaie deja ruptă. Dar Poirot era 
atât de transfigurat de bucurie încât, pur şi simplu, n-am avut 
inima să-i sugerez această posi-bilitate. Până la urmă, cine 
ştie, poate că avea dreptate. 

M-am hazardat totuşi să-i atrag atenţia asupra uneia sau mai 
multor obiecţii la teoria sa. 

— Dar cum a pus asasinul, oricine ar fi el, mâna pe 
scrisoare? Domnişoara Adams a scos-o direct din poşetă şi i-a 
dat-o personal cameristei pentru a o pune la poştă. Cel puţin, 
aşa a afirmat camerista. 

— Atunci, trebuie să presupunem două lucruri: fie camerista 


minte, fie, în cursul acelei seri, Carlotta Adams s-a întâlnit cu 
ucigaşul. 

Am încuviinţat din cap. 

— Cred că cea mai probabilă este ultima variantă. Încă nu 
ştim unde şi-a petrecut timpul Carlotta Adams între momentul 
în care a părăsit apartamentul şi ora nouă seara când şi-a lăsat 
valiza la gara Euston. În tot timpul acesta, sunt convins că s-a 
întâlnit cu ucigaşul într-un loc stabilit dinainte... Poate că au 
luat masa împreună şi el i-a dat ultimele indicaţii. În ceea ce 
priveşte scrisoarea, nu ştim cu exactitate ceea ce s-a întâmplat 
şi putem face doar pre-supuneri. Poate că o avea în mână 
pentru a o pune la cutia poştală şi a pus-o pe masă la 
restaurant. El, văzând adresa, a mirosit un posibil pericol şi a 
luat pe nesimţire plicul, s-a scuzat pentru câteva minute, a 
citit scrisoarea, a rupt pagina şi a repus-o pe masă la 
întoarcere sau i-a dat-o la plecare pretinzând că i-a căzut. 
Detaliile exacte ale modului în care s-au petrecut lucrurile nu 
contează atât de mult, dar două lucruri sunt foarte clare. 
Carlotta Adams s-a întâlnit cu ucigaşul în acea seară fie 
înainte de asasinarea lordului Edgware, fie după aceea, pentru 
că au avut suficient timp să se vadă şi după ce ea a părăsit 
Corner House. Am o mică bănuială — cu toate că e foarte 
posibil să mă înşel — că ucigaşul i-a dat cadou cutia aurită... 
Poate ca un suvenir al primei lor întâlniri. Şi dacă este aşa, 
atunci numele ucigaşului începe cu litera D. 

— Nu văd ce caută aici cutiuţa aurită. 

— Ascultă-mă, Hastings. Carlotta Adams nu folosea veronal. 
Lucie Adams o afirmă şi eu înclin să cred acelaşi lucru. 
Această tânără persoană cu privirea ageră şi plină de sănătate 
nu arăta în nici un fel că ar fi căzut pradă acestui viciu. 
Niciunul dintre prietenii ei şi nici camerista nu au recunoscut 
cutia. Şi atunci de ce a fost găsită în posesia ei după moarte? 
Oare pentru a lăsa impresia că lua veronal şi asta de ceva 
timp... Adică de cel puţin şase luni. Să pre-supunem că 1-a 
văzut pe criminal, după crimă, timp de câteva minute. Au 
băut ceva împreună pentru a sărbători reuşita planului lor. Şi, 
în paharul tinerei femei, el a pus o doză suficientă de veronal 


pentru a se asigura că ea n-o să se mai trezească a doua zi 
dimineaţă. 

— Oribil! Am comentat şi mă străbătu un fior. 

— Da, nu e ceva prea plăcut, replică Poirot sec. 

— Îi vei povesti toate astea lui Japp? Am întrebat după 
câteva minute. 

— Nu încă. Ce i-aş putea spune? Acest excelent Japp ar 
considera această ipoteză o altă nebunie de-a mea. Ha, tânăra 
femeie a scris pe o foaie de hârtie deja ruptă! Asta-i tot! 

Am fixat podeaua cu o privire vinovată. 

— Ce-aş putea să-i răspund? Nimic. E doar un eveni-ment 
posibil. Ştiu doar că ea nu a scris din întâmplare pe o hârtie 
deja ruptă pentru că este necesar ca lucrurile să se fi petrecut 
astfel. Făcu o pauză, cu o expresie visătoare pe chip. 
Gândeşte-te şi tu, Hastings, dacă acel bărbat ar fi avut vreun 
pic de minte, ar fi tăiat pagina în loc s-o rupă. Şi astfel, noi n- 
am fi observat nimic! 

— De unde deducem că este un individ cam neglijent, am 
făcut eu zâmbind. 

— Nicidecum. E posibil să se fi grăbit. După cum vezi, este 
ruptă fără prea mare atenţie. O, cu siguranţă că a fost presat 
de timp. Adăugă, după câteva minute de gândire: Sper că ai 
remarcat un lucru. Acest bărbat... Acest D... trebuie să aibă 
un foarte bun alibi pentru acea seară. 

— Nu văd cum ar fi putut avea vreun alibi dacă şi-a petrecut 
întâi timpul la Regent Gate, pentru a comite crima, şi apoi în 
compania Carlottei Adams. 

— Exact, zise Poirot. Este ceea ce am vrut să spun. Are 
nevoie disperată de un alibi şi astfel, fără îndoială că şi-a 
pregătit unul. Şi încă ceva: Oare numele lui începe într-adevăr 
cu litera D? Sau D-ul vine de la un nume de alint cunoscut 
doar de ea? Făcu iar o pauză şi continuă apoi cu o voce joasă: 
Un bărbat a cărui iniţială sau poreclă începe cu D. Hastings, 
trebuie să-l găsim! Da, trebuie să aflăm cine este! 

Capitolul 24 

Vesti de la Paris. 

A doua zi, am primit o vizită neaşteptată. 


Ne fu anunţată Geraldine Marsh. 

Poirot o întâmpină şi îi oferi un scaun tinerei fete ai cărei 
ochi încercănaţi păreau mai întunecaţi ca niciodată şi trădau 
nopţi de insomnie. Îmi păru rău de ea, văzându-i trăsăturile 
poate prea palide şi obosite, pentru cineva atât de tânăr... 
Puțin mai în vârstă decât, în fine, un copil. 

— Domnule Poirot, am venit să vă văd pentru că pur şi 
simplu nu ştiu ce să mai cred. Sunt atât de îngrijorată şi 
tulburată! 

— Vă ascult, mademoiselle. 

Răspunsul lui Poirot arăta multă compasiune pentru situaţia 
ei. 

— Ronald mi-a repetat cuvintele dumneavoastră din acea zi. 
Mă refer la ziua îngrozitoare a arestării sale, explică tânăra cu 
un tremur. Mi-a spus că aţi venit la el dintr-odată, tocmai 
când terminase de relatat acea istorie de necrezut şi aţi 
afirmat că dumneavoastră îl credeţi. E adevărat, domnule 
Poirot? 

— E adevărat, mademoiselle. Exact asta am spus. 

— Ştiu asta, însă ceea ce vreau să aflu nu este dacă aces-tea 
sunt exact cuvintele dumneavoastră, ci dacă într-adevăr aşa şi 
gândiţi. Adică, credeţi în povestea lui? 

Arăta foarte tulburată, aplecată înspre Poirot, cu mâinile 
împreunate. 

— Am exprimat ceea ce am gândit, mademoiselle, răspunse 
Poirot încet. Nu cred că verişorul dumneavoastră 1-a ucis pe 
lordul Edgware. 

Un pic de culoare apăru în obrajii tinerei şi ochii i se 
deschiseră larg. 

— Oh! Atunci credeţi că altcineva 1-a ucis? 

— Evidemment, domnişoară. 

Poirot zâmbi. 

— Sunt prostuţă. Mă exprim aiurea. Ce vreau să spun este... 
Ştiţi cine ar putea fi? 

Şi, spunând acestea, tânăra se apropie de Poirot cu evidentă 
nerăbdare. 

— Am micile mele idei, normal... Sau, mai bine zis, 


bănuielile mele. 

— Îmi puteţi spune? Vă rog... Vă rog din suflet! 

Poirot scutură din cap. 

— Nu ar fi corect din partea mea. 

— Atunci sunteţi aproape sigur de identitatea criminalului? 

Poirot refuză să spună mai multe. 

— Dacă mi-aţi da măcar un indiciu, îşi pledă tânăra cauza, 
m-aş simţi mai bine. Poate, cine ştie, aş putea să vă ajut. Da, 
serios, v-aş putea da o mână de ajutor! 

Argumentul ei era foarte dezarmant, însă Poirot rămase 
impasibil. 

— Ducesa de Merton încă e convinsă că a fost mama mea 
vitregă, reluă tânăra gânditoare şi aruncă o privire 
întrebătoare spre Poirot care nu avu nici o reacţie. Dar, 
personal, mă îndoiesc. 

— Ce părere aveţi despre ea? Despre mama dumnea-voastră 
vitregă? 

— O cunosc prea puţin. Eram la şcoală în Paris când tatăl 
meu s-a căsătorit cu ea. Când m-am întors acasă, s-a arătat 
destul de amabilă. Mi-a dat impresia că ar fi cam aiurită şi... 
Cam interesată. 

Poirot aprobă cu un semn al capului. 

— Aţi vorbit adineaori de ducesa de Merton. O vedeţi des? 

— Da. A fost foarte amabilă cu mine. Am petrecut mult timp 
împreună în aceste ultime două săptămâni. A fost o perioadă 
îngrozitoare... cu toate bârfele, reporterii, Ronald în 
închisoare şi restul. Simt că nu am nici un prieten adevărat. 
Dar ducesa a fost minunată şi el a fost foarte drăguţ de 
asemenea... Adică fiul ei. 

— Vă place de el? 

— Îl găsesc timid. Rigid şi cu un caracter mai degrabă dificil. 
Dar mama sa vorbeşte foarte mult despre el, aşa că simt deja 
că îl cunosc destul de bine. 

— Înţeleg. Spuneţi-mi, mademoiselle, ţineţi mult la vărul 
dumneavoastră? 

— La Ronald? Bineînţeles! E]... Nu ne-am văzut prea mult în 
ultimii doi ani... Dar înainte, când locuiam în aceeaşi casă, am 


crezut întotdeauna că este minunat. Glumea tot timpul şi 
scornea tot felul de nebunii. O, în casa tristă în care trăiam, 
schimba complet lucrurile. 

Poirot încuviință din cap cu simpatie, însă continuă cu o 
remarcă tăioasă, care mă surprinse prin cruzimea ei. 

— Înseamnă că nu vreţi să-l vedeţi spânzurat, nu-i aşa? 

Fata tresări violent. 

— Nu, nu. Aşa ceva nu! O, de-ar fi ea vinovata... Mama mea 
vitrega. Trebuie să fie ea. Ducesa spune că aşa este. 

— Ah! Făcu Poirot, ce bine ar fi fost dacă ar fi rămas în taxi 
căpitanul Marsh, nu-i aşa? 

— Da... Adică, ce vreţi să spuneţi? Ridică din sprânceană. 
Nu înţeleg. 

— Dacă nu l-ar fi urmărit pe acel bărbat în casă. Apropo, n- 
aţi auzit intrând nici o persoană? 

— Nu, n-am auzit nici un zgomot. 

— Ce-aţi făcut când aţi ajuns în casă? 

— Am fugit direct în camera mea... Pentru a-mi lua perlele. 

— Bineînţeles. V-a trebuit ceva timp ca să le găsiţi. 

— Da. Nu am găsit imediat cheia de la cutia cu bijuterii. 

— Aşa se întâmplă de obicei. Cu cât e mai mare graba, cu 
atât mai greu găseşti ceea ce cauţi. A trecut ceva timp până aţi 
coborât, şi apoi... V-aţi găsit vărul în hol? 

— Da, venea dinspre bibliotecă. 

Tânăra îşi umezi buzele. 

— Înţeleg. V-a cam speriat. 

— Da, aşa a fost. M-a cam surprins. 

Îi aruncă lui Poirot o privire recunoscătoare pentru tonul lui 
înţelegător. 

— Mi se pare normal. 

— Ronnie mi-a spus din spatele meu: „Hei, Dina, le-ai luat?” 
Şi eu am sărit cât colo. 

— Da, replică Poirot cu blândeţe. Cum v-am spus înain-te, e 
păcat că vărul dumneavoastră nu a rămas afară. Atunci, 
şoferul de taxi ar fi putut să jure că el nu a intrat nici o clipă 
în casă. 

Tânăra încuviinţă din cap şi începu să plângă fără oprire. Se 


ridică şi Poirot îi luă mâna. 

— Vreţi să-i salvez viaţa, nu-i aşa? 

— O! Da, domnule Poirot. Vă implor! Nici nu ştiţi... 

Se opri, încercând să se controleze, frământându-şi mâinile. 

— Mademoiselle, îi spuse Poirot cu o voce caldă, viaţa nu a 
fost prea blândă cu dumneavoastră. Vă înţeleg perfect, ştiu, nu 
v-a fost uşor. Hastings, fii bun şi cheamă un taxi pentru 
domnişoara. 

Am condus-o pe tânăra fată şi m-am asigurat că urcă într-un 
taxi. Se liniştise deja şi îmi mulţumi cu multă grijă. 

L-am regăsit pe Poirot plimbându-se în cameră, încruntat. Nu 
arăta prea fericit şi m-am bucurat când am auzit soneria 
telefonului, sperând să-i mai distragă atenţia puţin. 

— Cine e la telefon? A! Tu eşti, Japp. Bonjour; mon ami! 

— Ce are de spus? Am întrebat, apropiindu-mă de telefon. 

În sfârşit, după un şir de exclamaţii, Poirot vorbi: 

— Şi, cine a comandat-o? Ştiu? 

Oricare a fost răspunsul, nu era ceea ce aştepta Poirot, căci 
chipul îi luă o expresie ridicolă. 

— Eşti sigur? 

— Nu, doar mă surprinde un pic, asta-i tot. 

— Da, trebuie să-mi revizuiesc teoria. 

— Comment? 

— În orice caz, am avut dreptate. Da, un detaliu, aşa cum 
spui tu. 

— Nu, rămân la părerea mea. Te-aş ruga să continui să te 
interesezi pe la restaurantele din vecinătatea Regent Gate şi 
Euston, Tottenham Court Road şi, probabil, Oxford Street. 

— Da, un bărbat şi o femeie. Şi chiar pe lângă Ştrand, puţin 
înainte de miezul nopţii. Comment? 

— Da, ştiu că Ronald Marsh era cu familia Dortheimer. Dar 
mai sunt şi alți oameni pe lume pe lângă căpitanul Marsh. 

— Nu se cuvine să mă faci încăpățânat. În orice caz, fă-mi 
plăcerea de data aceasta, te implor. 

Puse jos receptorul. 

— Ei bine? L-am întrebat cu nerăbdare. 

— Oare e bine? Mă întreb... Hastings, cutia aurită a fost 


cumpărată de la Paris. A fost comandată în scris la o 
binecunoscută firmă din Paris, specializată în acest gen de 
articole. Se pare că scrisoarea a venit din partea unei aşa-zise 
Lady Ackerley... Constance Ackerley, aşa s-a semnat. 
Bineînţeles că nu există nici o Constance Ackerley. Scrisoarea 
a ajuns cu două zile înainte de asasinat şi se cerea în ea 
gravarea în rubine a iniţialelor (se presupune) semnatarei şi a 
inscripţiei din interior. A fost o comandă urgentă, livrarea 
trebuind făcută a doua zi. Asta înseamnă cu o zi înainte de 
crimă. 

— Şi a fost livrată? 

— Da, cutia a fost livrată la momentul indicat şi plătită în 
bancnote. 

— Şi cine a ridicat cutia? Am întrebat agitat, simţindu-mă de 
parcă nu mai ajungeam odată la capăt. 

— O femeie, Hastings. 

— O femeie? Am spus surprins. 

— Mais oui. O femeie, de statură mică, între două vârste şi 
purtând pince-nez. 

Complet stupefiaţi, ne-am uitat unul la altul. 

Capitolul 25 

O masă mondenă. 

Cred parcă, nu mai sunt sigur, că a doua zi am fost invitaţi la 
masă la familia Widburn, la hotelul Claridge. 

Nici eu şi nici Poirot nu eram prea nerăbdători să mergem. 
Era de fapt cam a şasea invitaţie pe care o primeam. Doamna 
Widburn era o femeie tenace şi îi plăceau la nebunie 
celebrităţile. Fără a se lăsa descurajată de refuzurile noastre, 
ne propuse într-un final o dată pe care nu am putut să o 
evităm şi, într-o asemenea situaţie, cu cât mergeam mai 
devreme, cu atât scăpăm mai repede. 

Poirot devenise foarte necomunicativ după primirea veştilor 
de la Paris şi la remarcile mele cu privire la acest subiect îmi 
răspundea mereu la fel. 

— E ceva ce-mi scapă. 

Şi, de câteva ori, repetase ca pentru sine: 

— Pince-nez. Pince-nez la Paris. Pince-nez în poşeta Carlottei 


Adams. 

M-am simţit într-adevăr bucuros de această invitaţie la masă, 
care ne-ar mai fi distras puţin de la gândurile noastre. 

Tânărul Donald Ross era şi el aici şi veni spre mine şi mă 
salută vesel. Erau mai mulţi bărbaţi decât femei, aşa că fusese 
plasat lângă mine la masă. 

Jane Wilkinson era aşezată aproape în faţa noastră şi, lângă 
ea, între ea şi doamna Widburn, se afla ducele de Merton. 

Mi se păru... Şi poate fu doar impresia mea... Că ducele 
arăta cam stânjenit. Compania în care se găsea era, îmi 
imaginez, prea puţin pe gustul său. Era un tânăr bărbat foarte 
conservator şi cumva reacţionar, genul de persoană care pare 
picată direct din Evul Mediu prin cine ştie ce greşeală 
regretabilă. Pasiunea sa pentru prea moderna Jane Wilkinson 
părea una dintre acele glume macabre pe care le mai joacă din 
când în când natura. 

Admirând eu însumi frumuseţea lui Jane şi farmecul cu care 
vocea ei răguşită pronunţa fiecare silabă, nu mă surprindea 
deloc capitularea ducelui. Însă vine şi mo-mentul în care 
frumuseţea întruchipată şi vocea ameţitoare devin ceva 
obişnuit şi încetează să mai exercite aceeaşi fascinaţie. Îmi 
trecu prin minte că poate chiar acum o rază de bun-simţ 
începuse să împrăştie ceața influenţei acestei doamne. Şi ceea 
ce mă făcu să gândesc asta fu o remarcă întâmplătoare a lui 
Jane, de fapt mai degrabă o gafă de-a ei. 

Cineva... Nu mai ştiu cine... menţionă expresia „judecata lui 
Paris” şi, imediat, se auzi vocea încântătoare a lui Jane. 

— Paris? Spuse ea. Dar, în zilele noastre, Parisul nu mai dă 
deloc tonul! Londra şi New Yorkul sunt importante acum. 

Şi cum se mai întâmplă uneori, aceste cuvinte nimeriră exact 
într-unui dintre acele momente în care conversaţia lâncezea. A 
urmat o jenă generală. La dreapta mea, Donald Ross îşi drese 
vocea brusc. Doamna Widburn începu să vorbească tare 
despre opera rusească. Fiecare spuse ceva repede către 
altcineva. Numai Jane păru foarte senină şi stăpână pe ea, fără 
să-şi fi dat seama că ar fi spus ceva nelalocul lui. 

Chiar atunci, am observat reacţia ducelui. Strânse din buze, 


se înroşi la faţă şi păru că se îndepărtează încet de Jane. 
Probabil că întrevăzuse pentru o clipă faptul că, pentru un 
bărbat de talia lui, o căsătorie cu Jane Wilkinson ar duce la 
unele momente oarecum stânjenitoare în public. 

Aşa cum se întâmplă de obicei, am spus primul lucru care-mi 
veni în minte vecinei din stânga mea, o doamnă corpolentă 
care se ocupa de organizarea de matinee pentru copii. Îmi 
amintesc că remarca în cauză a fost: „Cine este doamna aceea 
foarte atrăgătoare, îmbrăcată în roşu-închis, de la celălalt 
capăt al mesei?” Era, bineînţeles, sora dânsei! Bâlbâind ceva 
scuze, m-am întors şi am încercat să pălăvrăgesc cu Ross, care 
îmi răspunse numai monosilabic. 

În acel moment, refuzat din ambele părţi, l-am zărit pe Bryan 
Martin. Probabil că sosise mai târziu pentru că nu-l 
observasem mai înainte. 

Era puţin mai departe de mine, de aceeaşi parte a mesei, şi 
stătea aplecat înainte şi sporovăia cu mare interes cu o blondă 
drăguță. 

Trecuse ceva timp de când îl văzusem şi mă surprinse 
deodată îmbunătăţirea evidentă a aspectului său. Umbrele de 
pe chipul lui dispăruseră, arăta mai tânăr şi foarte în formă. 
Râdea, îşi tachina vecina din faţa lui şi părea într-o foarte 
bună dispoziţie. 

Nu am avut prea mult timp la dispoziţie să-l observ 
îndeaproape, căci vecina mea dolofană mă iertă pentru 
remarca de mai devreme şi se lansă într-un monolog lung 
despre frumuseţile matineelor pentru copii pe care le 
organizase în scop caritabil. 

Poirot trebui să plece mai devreme pentru că avea o 
întâlnire. Investiga la acel moment dispariţia foarte ciudată a 
ghetelor unui ambasador şi fixase o întâlnire pentru ora două 
şi jumătate. Mă însărcină să-i transmit omagiile sale doamnei 
Widburn şi, în timp ce aşteptam să-mi duc la capăt misiunea — 
ceea ce nu era un lucru uşor, pentru că doamna Widburn era 
înconjurată de o mulţime de prieteni, care mai de care 
luându-şi rămas-bun -— cineva mă atinse pe umăr. 

Era tânărul Donald Ross. 


— Domnul Poirot nu-i aici? Aş fi vrut să-i vorbesc. 

I-am explicat că Poirot de-abia plecase. Ross păru consternat. 
Uitându-mă mai cu atenţie la el, am observat că ceva îl 
supărase. Pălise la faţă şi avea în ochi o privire cam stranie. 

— Ţineaţi neapărat să-l vedeţi personal? L-am întrebat. 

Îmi răspunse ezitând. 

— Nu... Nu ştiu. 

Răspunsul lui fu atât de bizar, încât l-am privit sur-prins. 
Roşi. 

— Sună ciudat, ştiu. Adevărul este că tocmai s-a în-tâmplat 
ceva foarte straniu. Ceva ce nu reuşesc să înțeleg. Şi aş vrea... 
Să aflu părerea domnului Poirot despre asta. Pentru că, vedeţi 
dumneavoastră, nu ştiu ce să fac... N-aş vrea să-l deranjez... 
Dar... 

Arăta atât de încurcat şi de nefericit, încât m-am grăbit să-l 
liniştesc. 

— Poirot are o întâlnire, dar ştiu că se va întoarce cu 
siguranţă în jurul orei 5. Ce-ar fi să-i telefonaţi atunci sau să 
veniţi să-l vedeţi? 

— Mulţumesc. Cred că aşa voi face. Pe la ora 5? 

— Poate mai bine telefonaţi mai întâi, i-am spus, ca să vă 
asiguraţi că este la hotel înainte de a veni. 

— Bine. Voi telefona. Mulţumesc, Hastings. Vedeţi 
dumneavoastră, ceea ce vreau să îi spun, cred că are, poate, 
mare importanţă. 

L-am aprobat cu o mişcare uşoară a capului şi m-am întors 
spre doamna Widburn care continua să strângă mâinile 
invitaţilor şi să împartă salutări încoace şi-ncolo. 

Mi-am dus la bun sfârşit misiunea şi, întorcându-mă, am 
simţit o mână strecurându-se sub braţul meu. 

— Nu-mi da papucii, îmi spuse o voce veselă. 

Era Jenny Driver, o apariţie foarte elegantă. 

— Bună ziua! De unde aţi apărut? 

— Am luat prânzul la o masă de lângă voi. 

— Nu v-am văzut. Cum merg afacerile? 

— Mulţumesc, înfloritor. 

— Pălăriile în formă de farfurii de supă se vând bine? 


— Farfuriile de supă, cum le numiţi dumneavoastră fără 
milă, au succes. Când se va plictisi toată lumea de ele, voi 
lansa un nou model, şi mai scandalos. Ceva ca o băşică ornată 
cu o pană, pe care femeile o vor purta chiar în mijlocul frunţii. 

— Nu aveţi multe scrupule, domnişoară, i-am spus. 

— Nicidecum. Trebuia să vină cineva în ajutorul stru-ţilor. 
Sunt cu toţii în pragul şomajului! Tânăra râse şi se îndepărtă. 
La revedere. Astăzi îmi iau o vacanţă. Vreau să dau un tur la 
țară. 

— Foarte frumos din partea dumneavoastră! I-am aprobat 
decizia. E o căldură înăbuşitoare azi în Londra. 

Am traversat în linişte parcul şi am ajuns acasă pe la ora 
patru după-amiaza. Poirot nu ajunsese încă şi apăru de-abia 
pe la cinci fără douăzeci. Strălucea şi se vedea că era foarte 
binedispus. 

— Aha, văd Holmes, am remarcat eu, că ai găsit ghetele 
ambasadorului? 

— Era vorba de trafic de cocaina. Foarte ingenios. Am 
petrecut ultima oră într-un coafor. Era acolo o tânără femeie 
cu părul roşcat care, cu siguranţă, ti-ar fi furat imediat inima 
ta tandră. 

Poirot a avut dintotdeauna impresia că sunt mai sensibil la 
părul roşcat, aşa că nu m-am obosit să-l mai contrazic. 

Soneria telefonului ne întrerupse. 

— Probabil că e Donald Ross, am spus, apropiindu-mă de 
aparat. 

— Donald Ross? 

— Da. Tânărul pe care l-am cunoscut la Chiswick. Vrea să-ţi 
vorbească. 

Am ridicat receptorul şi am răspuns: 

— Bună ziua. La telefon căpitanul Hastings. 

Era Ross la telefon. 

— O, dumneavoastră sunteţi, Hastings? Domnul Poirot s-a 
întors? 

— Da. Tocmai a sosit. Vreţi să vorbiţi cu el sau să veniţi pe 
aici? 

— Nu e mare lucru. Pot să-i spun la fel de bine şi la telefon. 


— În regulă. Aşteptaţi puţin. 

Poirot luă receptorul. Mă aflam atât de aproape, încât 
puteam auzi slab vocea lui Ross. 

— Domnul Poirot? 

Vocea îi păru nerăbdătoare... Agitată. 

— Chiar el. 

— Scuzaţi-mă de deranj, dar am descoperit un lucru cam 
ciudat. E în legătură cu moartea lordului Edgware. 

Am văzut faţa lui Poirot încordându-se. 

— Continuati, vă rog. 

— Poate părea stupid. 

— Nu, nu. Spuneţi-mi, vă rog. 

— A fost Parisul care mi-a atras atenţia. Vedeţi 
dumneavoastră... 

În acel moment, foarte vag, am auzit o sonerie. 

— O secundă, vă rog, zise Ross. 

Urmă zgomotul receptorului pus pe masă. Şi am aşteptat 
amândoi, Poirot ţinând receptorul la ureche şi eu în picioare, 
lângă el. 

Trecu un minut, două... Trei. Patru. Cinci. 

Poirot se foi pe picioare, se uită la ceas, apoi întrerupse 
apelul şi vorbi cu centralista. Se întoarse spre mine. 

— La celălalt capăt, receptorul e încă jos şi nu răspunde 
nimeni. Repede, Hastings, caută adresa lui Ross în cartea de 
telefon! Trebuie să ajungem la el cât mai repede! 

Capitolul 26 

Paris? 

Câteva minute mai târziu, săream într-un taxi. 

Chipul lui Poirot era foarte serios. 

— Hastings, mi-e teamă, zise el. Mi-e teamă. 

— Doar nu crezi că..., am răspuns şi m-am oprit brusc. 

— Luptăm împotriva unui individ care nu a ezitat să comită 
două crime şi nu va da înapoi nici de la a treia. E ca un 
şobolan prins în cursă, care se zbate pentru viaţa lui. Ross a 
devenit un pericol şi trebuia suprimat. 

— Ceea ce voia să ne zică era atât de important? Am întrebat 
cu îndoială în glas. Nu părea să creadă asta. 


— Atunci s-a înşelat. Evident, ce avea să ne spună era extrem 
de important. 

— Dar cum a putut afla ucigaşul? 

— Spui că ţi-a vorbit, acolo, la Claridge. Cu atâta lume în 
jurul vostru. Ce nebunie! Curată nebunie! Ah! De ce nu l-ai 
luat cu tine... Să-1 păzeşti... Să nu laşi pe nimeni altcineva în 
apropierea lui până vorbeam eu cu el? 

— Nu m-am gândit... Nici nu mi-am imaginat..., m-am 
bâlbâit eu. 

Poirot făcu un gest scurt cu mâna. 

— Nu te învinovăţi, Hastings. Cum puteai să ghiceşti? Eu... 
Eu mi-aş fi dat seama. Ucigaşul, Hastings, este la fel de şiret şi 
de neliniştit ca un tigru. Ah! De-am ajunge odată! 

În sfârşit, taxiul se opri. Ross locuia într-un apartament 
separat, la primul etaj al unei clădiri situate într-o piaţă largă 
din Kensington. O plăcuţă de pe sonerie ne indică această 
informaţie. Uşa holului era deschisă şi înăuntru se găsea o 
scară largă. 

— Se intră atât de uşor aici. Nimeni nu putea vedea nimic, 
murmură Poirot şi se repezi pe scări. 

La primul etaj, după un fel de paravan, am văzut o uşă 
îngustă cu o încuietoare cu yală. Numele lui Ross era scris pe 
mijlocul uşii. 

Ne-am oprit acolo. În jurul nostru, nici ţipenie de om. 

Am încercat uşa şi, spre marea mea surpriză, se deschise. 

Am intrat în casă, mai întâi într-un hol îngust, în dreapta 
căruia era o uşă deschisă şi o alta în faţa noastră, care părea 
că dă într-un salonaş. 

Ne-am îndreptat spre salonaş, ce despărțea o sufragerie 
spațioasă de restul casei, modest mobilat, dar confortabil. Nu 
am găsit pe nimeni în cameră. Pe o măsuţă se afla telefonul, 
cu receptorul pus alături. 

Poirot făcu un pas înainte, se uită împrejur, apoi scutură din 
cap. 

— Nu-i nimic aici. Vino, Hastings. 

Ne-am întors în hol şi am intrat în cealaltă cameră, o mică 
sufragerie, unde, într-o parte a mesei, căzut din scaun şi întins 


pe podea, se afla Ross. 

Poirot se aplecă deasupra lui şi când se ridică, era alb la faţă. 

— E mort, lovit cu un cuţit în ceafă. 

Mult timp după aceea, evenimentele din acea după-amiază 
persistară în mintea mea ca un coşmar. Nu mă puteam abţine 
sâ nu mă simt responsabil de ceea ce se întâmplase. 

Mult mai târziu, în acea seară, când am rămas singuri eu şi 
cu Poirot, mi-am luat inima din dinţi şi, cu mare efort, i-am 
făcut cunoscute sentimentele mele de vinovăţie. Îmi răspunse 
foarte repede. 

— Nu, nu, nu te învinovăţi. Cum ai fi putut suspecta aşa 
ceva? Bunul Dumnezeu nu ţi-a dat nici măcar o natură 
suspicioasă. 

— Tu ai fi bănuit? 

— E cu totul altceva! Vezi tu, toată viaţa n-am făcut altceva 
decât să găsesc criminali. Ştiu cum, de fiecare dată, impulsul 
de a ucide devine şi mai puternic, până când, în sfârşit, dintr- 
un motiv oarecare... 

Poirot nu mai putu continua. 

Rămăsese foarte tăcut, după descoperirea noastră te-ribilă. 
Chiar şi după sosirea poliţiei, în timpul interogării celorlalte 
persoane din clădire şi a tuturor acţiunilor de rutină efectuate 
de obicei după o crimă, Poirot rămase tăcut, ciudat de calm, 
cu o privire visătoare şi meditativă. Acum, oprindu-se din 
vorbit, îi reveni pe chip aceeaşi privire gânditoare. 

— Nu avem timp pentru regrete, Hastings, îmi spuse încet. 
Nu avem timp să ne întrebăm ce-ar fi fost dacă... Bietul tânăr 
a murit pentru că voia să ne facă o mărturisire. Şi ştim acum 
că ceea ce avea de spus era extrem de important, altfel n-ar fi 
fost ucis. Pentru că nu mai poate să ne spună el însuşi, nu mai 
avem altceva de făcut decât să ghicim. Avem doar un singur 
indiciu care să ne ghideze. 

— Paris, am spus. 

— Da, Paris. 

Se ridică în picioare şi începu să se plimbe de-a lungul şi de- 
a latul camerei. 

— S-au făcut mai multe referiri la Paris în afacerea asta, dar, 


din nefericire, în diverse împrejurări. ÎI avem o dată gravat pe 
cutia aurită. Paris, noiembrie anul trecut. Domnişoara Adams 
se afla acolo pe atunci... Probabil Ross era şi el acolo. Mai era 
şi altcineva acolo? O persoană pe care o cunoştea şi Ross? O 
persoană pe care ar fi remarcat-o în compania Carlottei 
Adams în cine ştie ce circumstanţe deosebite? 

— Nu vom şti niciodată, am remarcat eu. 

— Ba da, dragul meu, putem afla şi vom afla. Puterea minţii 
umane, Hastings, este aproape nelimitată. Ce alte menţiuni la 
Paris mai ştim în legătură cu acest caz? Avem femeia măruntă 
cu pince-nez care a ridicat cutia aurită de la bijutier. Ross o 
cunoştea? Ducele de Merton era la Paris când a avut loc 
crima. Paris, Paris, Paris... Lordul Edgware trebuia să plece la 
Paris. lată, poate, un indiciu! A fost oare ucis pentru a-l 
împiedica să ajungă la Paris? 

Se aşeză, cu sprâncenele încruntate, foarte concentrat. 

— Ce s-a întâmplat la prânzul de la Claridge? Murmură el. 
Vreun cuvânt oarecare sau vreo frază trebuie să-i fi atras 
atenţia lui Donald Ross şi să-i fi adus aminte de un amănunt 
ce până atunci păruse nesemnificativ. A făcut cineva aluzie la 
Franţa? Sau Paris? În partea ta de masă, mă refer. 

— Cuvântul Paris a fost menţionat, dar nu în acest context. 

Şi i-am povestit lui Poirot despre gafa lui Jane Wilkinson. 

— Asta probabil că explică totul, spuse el gânditor. Cuvântul 
Paris ar fi suficient... Luat în combinaţie cu altceva. Dar ce ar 
fi putut să fie? La ce se uita Ross? Sau despre ce vorbea el 
când cuvântul a fost pronunţat? 

— Ross vorbea despre superstiții scoțiene, mi se pare. 

— Şi în ce parte îi era privirea? 

— Nu sunt sigur. Cred că privea înspre capul mesei, unde se 
afla doamna Widburn. 

— Cine stătea lângă ea? 

— Ducele de Merton, apoi Jane Wilkinson, şi apoi un individ 
pe care nu-l cunosc. 

— Ducele de Merton. E foarte posibil să-1 fi privit pe ducele 
de Merton când a fost rostit cuvântul Paris. Dacă îţi aminteşti, 
ducele era la Paris, sau aşa se presupunea, la momentul 


crimei. Să presupunem că Ross şi-a amintit deodată un detaliu 
care ar fi arătat că ducele nu era la Paris. 

— Dragul meu Poirot! 

— Da, ştiu, găseşti absurd acest raţionament. Aşa ar gândi 
toată lumea. Avea ducele vreun motiv să comită crima? Da, 
unul foarte puternic. Dar să ne gândim măcar o clipă că ar fi 
capabil de aşa ceva... O, absurd! Este o persoană atât de 
bogată, cu o poziţie înaltă în societate, cu un caracter atât de 
nobil. Nimeni nu i-ar verifica alibiul cu atenţie. Şi totuşi, să 
simulezi un alibi într-un hotel mare nu e aşa de dificil. Să iei 
vaporul de după-amiază şi să te întorci... ar fi posibil. Spune- 
mi, Hastings, Ross n-a spus nimic când a auzit cuvântul Paris? 
Nu şi-a trădat nici o emoție? 

— Îmi amintesc că şi-a dres vocea cam brusc. 

— Şi după aceea, când ţi-a vorbit, cum ţi s-a părut? 
Tulburat? Confuz? 

— Exact! 

— Precisement. I-a trecut prin minte o idee pe care a crezut- 
o absurdă! Şi totuşi, a ezitat să ţi-o spună. A vrut mai întâi să 
mi-o dezvăluie mie. Dar, din păcate, părăsisem deja Claridge- 
ul. 

— Dacă mi-ar fi spus mai multe, am suspinat eu. 

— Da, dacă... Cine era atunci lângă voi? 

— Cam toată lumea, mai mult sau mai puţin. Îşi luau rămas- 
bun de la doamna Widburn. N-am observat pe nimeni în mod 
deosebit. 

Poirot se ridică iar în picioare. 

— Oare m-am înşelat de la bun început? Murmură el, 
începând iar să măsoare camera în lung şi-n lat. Tot timpul 
ăsta, am fost pe o pistă greşită? 

L-am privit cu simpatie. Nu ştiam exact ce-i trece prin minte 
în acel moment. „Tăcut ca un melc” îl numise Japp şi 
inspectorul de la Scotland Yard nu putea să aibă mai multă 
dreptate. Ştiam doar că, în acel moment, în interiorul lui avea 
loc o luptă cu sine însuşi. 

— În orice caz, am observat, această crimă nu poate fi pusă 
în cârca lui Ronald Marsh. 


— Încă un punct în favoarea sa, zise cu un aer distrat 
prietenul meu. Însă acest lucru nu ne interesează acum. Brusc, 
continuă: Nu mă pot înşela în întregime. Hastings, îţi 
aminteşti când, într-o zi, mi-am pus cinci întrebări? 

— Îmi amintesc vag ceva de genul acesta. 

— Iată întrebările: De ce şi-a schimbat lordul Edgware 
poziţia faţă de divorţ? Cum se poate explica faptul că i-a scris 
soţiei sale dar aceasta n-a primit scrisoarea? De ce avea acea 
expresie furioasă pe față când am părăsit biblioteca în acea zi? 
Ce căutau ochelarii în geanta Carlottei Adams? De ce i s-a 
telefonat lui Lady Edgware la Chiswick şi convorbirea a fost 
întreruptă? 

— Da, acestea erau întrebările. Îmi amintesc acum. 

— Hastings, mă urmăreşte o idee încă de la început. O idee 
cu privire la bărbatul din umbră şi cine ar putea fi el. Am 
răspuns până acum la trei dintre întrebările mele... Şi aceste 
răspunsuri se potrivesc cu ideea mea. Dar la celelalte două 
întrebări, Hastings, nu găsesc nici un răspuns. Înţelegi ce 
înseamnă asta? Fie mă înşel asupra persoanei şi nu poate fi 
acea persoană, fie răspunsul la cele două întrebări a fost sub 
nasul meu tot timpul. Cum e până la urmă, Hastings? Care e 
adevărul? 

Ridicându-se, merse spre biroul său, îl deschise şi scoase 
scrisoarea trimisă de Lucie Adams din America. Îi ceruse lui 
Japp să i-o lase o zi sau două şi acesta fusese de acord. Poirot 
o întinse pe masă şi o studie îndelung. 

Trecură câteva minute. Am căscat şi am luat o carte. Nu mă 
aşteptam ca Poirot să descopere ceva nou în urma analizei 
sale, căci examinaserăm această scrisoare împreună, nu o 
dată, ci de mai multe ori. Dacă nu era vorba despre Ronald 
Marsh, nu exista nici un indiciu în scrisoare care să ne arate 
cine altcineva putea fi. 

Am continuat să citesc, pagină după pagină... 

Posibil să fi şi aţipit la un moment dat... 

Deodată, Poirot scoase un strigăt. M-am ridicat brusc. 

Mă privea cu o expresie nedefinită pe chip, cu ochii verzi şi 
strălucitori. 


— Hastings, Hastings! 

— Da, ce este? 

— Îţi aminteşti când ţi-am spus că dacă bărbatul ar fi avut 
mai multă minte ar fi tăiat pagina şi nu ar fi rupt-o? 

— Da. Şi? 

— M-am înşelat. Ucigaşul a avut destulă minte! Pagina 
trebuia ruptă şi nu tăiată! Uită-te şi tu! 

Mă uitai fără să văd nimic. 

— Eh bien, vezi? 

Am scuturat din cap negativ. 

— Vrei să spui că se grăbea? Am întrebat eu. 

— Grăbit sau nu, n-are importanţă. Nu vezi, dragul meu? 
Pagina trebuia rupta... 

Tot nu pricepeam nimic. Cu o voce joasă, Poirot adăugă: 

— Am fost un prost... Un orb. Dar acum... Acum... Îi vom da 
de cap! 

Unde e vorba de ochelari. 

Un minut mai târziu, îşi schimbă dispoziţia complet. Se 
ridică brusc în picioare. 

L-am imitat — fără să înţeleg de ce, dar dornic să aflu mai 
multe. 

— Vom lua un taxi. Nu e decât ora 9. Nu e prea târziu pentru 
a face o vizită. 

L-am urmat pe scară în grabă. 

— Unde mergem? 

— La Regent Gate. 

Am considerat că e mai înţelept să păstrez tăcerea. După 
cum vedeam, Poirot nu era deloc într-o dispoziţie favorabilă 
pentru întrebări. Rămase foarte agitat tot drumul şi, aşezat 
lângă mine în taxi, bătu darabana nervos pe genunchi, într-o 
stare complet opusă calmului său obişnuit. 

Mi-am repetat în minte fiecare cuvânt al Carlottei Adams din 
scrisoarea adresată surorii sale. Deja la acest moment 
ajunsesem să o cunosc pe de rost. Mi-am repetat de mai multe 
ori ceea ce Poirot spusese cu privire la pagina ruptă. 

Dar fără nici un succes. După părerea mea, cuvintele lui 


Poirot n-aveau nici un sens. De ce o pagină ar trebui ruptă. 
Nu, nu reuşeam să înțeleg. 

La Regent Gate, un nou majordom ne deschise uşa. Poirot 
ceru s-o vadă pe domnişoara Carroll şi, în timp ce îl urmam pe 
scări, m-am întrebat a nu ştiu câta oară unde dispăruse fostul 
majordom, frumos ca un zeu grec. Până acum, poliţia nu 
reuşise să afle nimic. M-am cutremurat la gândul că poate era 
şi el mort... 

Vederea domnişoarei Carroll, sprintenă şi precisă şi, mai 
ales, foarte în viaţă, mă readuse la realitate din speculaţiile 
mele fantastice. Era cu siguranţă foarte surprinsă să-l vadă pe 
Poirot. 

— Mă bucur că vă găsesc încă aici, mademoiselle, făcu 
Poirot, aplecându-se să-i sărute mâna. M-am temut că aţi 
părăsit deja casa. 

— Geraldine nici nu vrea să audă de plecarea mea, răspunse 
domnişoara Carroll. M-a implorat să rămân. Şi sincer, într-un 
moment ca acesta, biata copilă are nevoie de cineva lângă ea. 
Are nevoie doar de cineva care să o protejeze si, vă asigur că, 
atunci când este nevoie, sunt un protector foarte eficient, 
domnule Poirot. 

Gura i se strâmbă vag şi mi-am imaginat că, dacă ar fi putut, 
le-ar fi zis ea vreo două reporterilor sau căutătorilor de 
senzaţii tari. 

— Mademoiselle, mi-aţi părut de la început eficienţa 
întruchipată. Şi eficienţa este lucrul pe care-l admir cel mai 
mult pentru că a devenit atât de rar. Cât despre mademoiselle 
Marsh, nu posedă deloc spirit practic. 

— E o visătoare, răspunse domnişoara Carroll. E complet 
lipsită de orice simţ practic. Întotdeauna a fost astfel. Din 
fericire, nu trebuie să-şi câştige existenţa. 

— Într-adevăr. 

— Dar presupun, domnule Poirot, că n-aţi venit aici să 
discutăm despre cât de practici sau nepractici sunt oamenii. 
Cu ce vă pot fi de folos? 

Mă îndoiesc că lui Poirot i-a făcut plăcere să i se 
reamintească obiectul vizitei sale într-o astfel de manieră. El 


era obişnuit mai degrabă cu o abordare mai ocolită. Însă, în 
cazul domnişoarei Carroll, nu ne puteam aştepta la aşa ceva şi 
îl privi pe Poirot cu suspiciune, clipind des în spatele 
ochelarilor săi cu lentile groase. 

— Aş vrea să vă cer câteva precizări. Ştiu că mă pot încrede 
în memoria dumneavoastră, domnişoară Carroll. 

— Nu aş fi o bună secretară, dacă nu aş avea o bună 
memorie. 

— Lordul Edgware a fost la Paris, în noiembrie trecut? 

— Da. 

— Puteţi să-mi spuneţi data exactă a vizitei sale? 

— Aşteptaţi, vă rog, să mă uit. 

Se ridică, descuie un sertar, scoase o mică agendă legată pe 
care o răsfoi şi ne spuse într-un sfârşit: 

— Lordul Edgware a plecat la Paris pe 3 noiembrie şi s-a 
întors în 7. A plecat din nou pe 20 noiembrie şi a revenit în 4 
decembrie. Altceva? 

— Cu ce scop a mers la Paris? 

— Prima dată, voia să vadă nişte statuete pe care dorea să le 
cumpere şi care urmau să fie scoase la licitaţie. A doua 
călătorie, din câte ştiu, nu a avut nici un scop bine determinat. 

— Mademoiselle Marsh 1-a însoţit pe tatăl său în vreuna din 
aceste ocazii? 

— Niciodată nu şi-a însoţit tatăl, domnule Poirot. Lordului 
Edgware nici nu i-ar fi trecut prin cap aşa ceva. Pe vremea 
aceea, Geraldine se afla într-o mănăstire la Paris, dar nu cred 
că tatăl ei a mers să o vadă sau a scos-o prin oraş... Cel puţin 
m-ar fi surprins foarte mult să o facă. 

— Dumneavoastră l-aţi însoţit? 

— Nu. Îl privi pe Poirot cu curiozitate şi îl apostrofă brusc: 
De ce îmi puneţi întrebările astea, domnule Poirot? Unde vreţi 
să ajungeţi? 

În loc de răspuns, Poirot întrebă: 

— Domnişoara Marsh îşi iubeşte mult vărul, nu-i aşa? 

— Serios, domnule Poirot, nu văd de ce v-ar interesa aşa 
ceva. 

— M-a căutat ieri. Ştiaţi? 


Secretara păru uimită. 

— Nu, nu ştiam. Ce v-a zis? 

— Mi-a mărturisit... Nu în cuvintele acestea exact... Că-şi 
iubeşte foarte mult vărul. 

— Şi-atunci, de ce mă mai întrebaţi? 

— Pentru că vreau să vă cunosc părerea. 

De data asta, domnişoara Carroll se hotărî să răspundă: 

— După părerea mea, ţine prea mult la el. Întotdeauna a fost 
aşa. 

— Nu vă place noul lord Edgware? 

— N-am spus asta. Doar că mă lasă indiferentă, asta-i tot. Nu 
este serios. Bineînţeles, are un caracter plăcut, are puterea de 
convingere, dar aş prefera ca Geraldine să se intereseze de un 
tânăr mai serios. 

— Ducele de Merton, de exemplu? 

— Nu-l cunosc pe duce. În orice caz, pare că-şi respectă 
obligaţiile impuse de rangul său. Dar e îndrăgostit de acea 
femeie... Preţioasa Jane Wilkinson. 

— Mama lui... 

— O, sunt sigură că mamei sale i-ar plăcea mai mult să-l 
vadă căsătorit cu Geraldine. Dar ce pot face mamele? Fiii nu 
preferă niciodată soțiile alese de mamele lor. 

— Credeţi că vărul domnişoarei Marsh ţine la ea? 

— În situația în care se află, nu mai contează dacă ţine sau 
nu. 

— Deci, credeţi că va fi condamnat? 

— Nu, nu cred. Nu cred că el e vinovatul. 

— Dar totuşi ar putea fi condamnat pentru asta, nu-i aşa? 

Domnişoara Carroll nu răspunse. 

— Nu vă mai rețin mult, spuse Poirot ridicându-se. Apropo, 
o cunoşteaţi pe Carlotta Adams? 

— Am văzut-o pe scenă. O actriţă foarte talentată. 

— Da, juca foarte bine. Poirot păru pierdut în meditaţie. A, 
unde mi-am pus mănuşile? 

Aplecându-se să le ia de pe masă, unde le lăsase, atinse 
ochelarii domnişoarei Carroll, aşezaţi pe colţul mesei şi-i 
dărâmă. Poirot îi recuperă împreună cu mănuşile care 


căzuseră de asemenea şi, scuzându-se, îi întinse domni-şoarei 
Carroll. 

— Îmi cer scuze încă o dată că v-am deranjat, încheie el. Dar 
speram să găsesc un nou indiciu cu privire la o neînțelegere 
care a avut loc anul trecut între lordul Edgware şi o altă 
persoană. De aici, întrebările mele despre Paris. O speranţă 
foarte mică, mă tem, dar domnişoara era atât de sigură că nu 
verişorul ei a comis crima... Bună seara, mademoiselle, şi încă 
o dată scuze că v-am deranjat. 

Ajunseserăm la uşă când domnişoara Carroll ne strigă: 

— Domnule Poirot, aceşti ochelari nu-mi aparţin. Nu văd 
nimic cu ei. 

— Cum? Poirot o privi cu un aer mirat. Apoi faţa i se lumină 
într-un zâmbet: Ce idiot sunt! Mi-au căzut ochelarii din 
buzunar când m-am aplecat după ai dumneavoastră şi după 
mânuşi şi am confundat perechile. Iată, se aseamănă. 

Schimbul avu loc, cu zâmbete de ambele părţi, şi ne luarăm 
rămas-bun. 

— Poirot, i-am spus când am ajuns în stradă, tu nu porţi 
ochelari. 

Mă privi strălucind de satisfacţie. 

— Foarte isteţ din partea ta! Cât de repede te-ai prins! 

— Acei ochelari nu sunt cei din poşeta Carlottei Adams? 

— Exact. 

— Cum ai putut crede că-i aparţin domnişoarei Carroll? 

Poirot ridică din umeri. 

— Este singura persoană din anturajul victimei care poartă 
ochelari. 

— Dar nu sunt ai ei, am remarcat gânditor. 

— Cel puţin aşa pretinde. 

— Drăcuşor suspicios ce eşti! 

— Nicidecum. Probabil că a afirmat adevărul. Cred că aşa 
este. Altfel, n-ar fi remarcat înlocuirea. Am fost foarte 
îndemânatic, prietene. 

Ne-am plimbat de-a lungul străzilor, fără grabă, la 
întâmplare. Am sugerat să luăm un taxi, dar Poirot refuză. 

— Trebuie să mă gândesc, prietene drag. Plimbarea aceasta 


mă ajută. 

Nu am mai spus nimic. Noaptea era frumoasă şi nu aveam 
nici o grabă să mă întorc la hotel. 

— Întrebările tale despre Paris au fost un simplu 
subterfugiu? L-am întrebat curios. 

— Nu în întregime. 

— Încă n-am rezolvat misterul iniţialei D, am observat, dus 
pe gânduri. E ciudat că niciunul dintre suspecți nu are inițiala 
D... fie la numele de familie, fie la cel de botez... cu 
excepţia... O, da! Ce ciudat! Cu excepţia lui Donald Ross. Iar 
el e mort. 

— Da, zise Poirot cu o voce sumbră. E mort. 

Mi-am amintit de o altă noapte în care toţi trei mergeam 
împreună. Mi-am amintit şi de altceva, de asemenea, şi mi s-a 
tăiat răsuflarea. 

— Dumnezeule! Poirot, îţi aminteşti? I-am spus. 

— Ce anume, dragul meu? 

— Ross ne-a zis că erau treisprezece la masă. Iar el s-a ridicat 
primul. 

Poirot nu răspunse. M-am simţit cam stânjenit, aşa cum se 
simte cineva când o superstiție se dovedeşte a fi adevărată. 

— Ciudat, am continuat cu o voce joasă. Trebuie să recunosc 
câ e ciudat. 

— Ei? 

— Am spus că e ciudat... Legat de Ross şi de numărul 
treisprezece. Poirot, la ce te gândeşti? 

Spre marea mea mirare şi, o mărturisesc, dezgust, Poirot 
începu brusc să râdă ca un nebun. Nu se mai putea opri. Era 
evident că ceva îi provocase această reacţie extraordinară. 

— De ce naiba râzi? Am strigat eu la el. 

— O! Încercă Poirot să răspundă printre hohote. Nu-i nimic. 
Mă gândeam doar la o ghicitoare pe care am auzit-o ieri. Ţi-o 
voi spune şi ţie! Ce are două picioare, aripi şi latră ca un 
câine? 

— O găină, normal, am răspuns eu împietrit. O ştiam de 
când eram la grădiniţă. 

— Hastings, eşti prea bine informat. Ar fi trebuit să răspunzi: 


„Nu ştiu”. Eu ţi-aş fi răspuns: „O găină”. Atunci, ar fi trebuit 
să spui: „Bine, dar o găină nu latră ca un câine!” Iar eu ţi-aş fi 
replicat la rându-mi: „Ah! Am adăugat acest detaliu ca să fie 
mai dificilă ghicitoare”. Şi dacă am presupune, Hastings, că 
am avea un raţionament asemănător pentru explicaţia literei 
D? 

— Ce prostie! 

— Da, pentru majoritatea oamenilor, dar pentru un anumit 
gen de gândire. O! Dacă aş putea întreba pe cineva... 

Am trecut prin faţa unui mare cinematograf. Spec-tatorii, 
care tocmai ieşeau, discutau despre afacerile lor, servitori, 
prieteni de sex opus şi, ocazional, despre filmul pe care tocmai 
îl văzuseră. 

Am traverst Euston Road cu un grup de acest tip. 

— A fost extraordinar! Exclamă o tânără. Bryan Martin e 
minunat! Nu pierd niciodată un film în care joacă el. Ai văzut 
cum a coborât faleza călare şi a ajuns tocmai la timp cu 
hârtiile? 

Însoţitorul ei era mai puţin entuziasmat. 

— Povestea era stupidă. Dacă le-ar fi trecut prin minte să o 
întrebe imediat pe Ellis, aşa cum oricine cu puţină minte ar fi 
făcut-o... 

Restul ne scăpă. Ajungând pe trotuar, m-am întors după 
Poirot şi l-am văzut rămas în mijlocul şoselei, cu autobuze 
claxonându-l din toate părţile. Din instinct, mi-am acoperit 
ochii cu mâinile. Am auzit scârţâitul frânelor şi limbajul 
colorat al unui şofer de autobuz. Cu un aer demn, Poirot 
merse până la marginea trotuarului. Arăta ca un lunatic. 

— Poirot! Am strigat. Eşti nebun? 

— Nu, mon ami. Eram doar... Am avut un moment de 
inspiraţie. Chiar acolo, în acea clipă. 

— O clipă prost aleasă, l-am apostrofat. Şi aproape ultima 
din viaţa ta. 

— Nu contează! Ah! Mon ami... Am fost orb, surd, insensibil. 
Acum, cunosc răspunsurile la toate cele cinci întrebări. Da, la 
toate cinci. E atât de simplu... la mintea cocoşului. 

Poirot pune câteva întrebări. 

Drumul de întoarcere spre hotel fu foarte curios. 

Poirot, urmându-şi cursul ideilor sale, mormăia din timp în 
timp câte un cuvânt printre dinţi. O dată, am distins cuvântul 
„lumânări”, altă dată ceva care suna a „duzină”. Presupun că 
dacă aş fi fost mai perspicace, aş fi ghicit cu siguranţă relaţia 
între aceste idei. Era într-adevăr o pistă destul de clară. 
Oricum ar fi, la momentul respectiv, mi se păru o bâlbâială 
fără sens. 

Cum am ajuns în apartament, Poirot se grăbi spre telefon, 
sună la Savoy şi ceru să vorbească urgent cu Lady Edgware. 

— Imposibil, băiete, îi spusei cu amuzament. 

Poirot, aşa cum i-am spus şi lui în repetate rânduri, este unul 
dintre cei mai prost informaţi oameni de pe pământ. 

— Nu ştii? Am continuat. Joacă într-o nouă piesă. Trebuie să 
fie la teatru în acest moment. E deja ora zece şi jumătate. 

Poirot nu dădu nici o atenţie spuselor mele. Vorbea cu 
recepţionerul hotelului care, evident, îi spuse acelaşi lucru. 

— A! Într-adevăr? În acest caz, vreau să-i vorbesc cameristei 
doamnei Edgware. 

După câteva momente, legătura era stabilită. 

— Sunteţi camerista doamnei Edgware? La telefon, domnul 
Poirot. Domnul Hercule Poirot. Vă amintiţi de mine, nu-i aşa? 
— Très bien. Acum, trebuie să subliniez, s-a întâmplat ceva 

important. Vreau să veniţi imediat şi să stăm de vorbă. 

— Da, e foarte important. Vă dau adresa. Ascultaţi cu 


atenţie. 

Repetă de două ori adresa noastră, apoi închise, cu o faţă 
gânditoare. 

— Ce-ai păţit? L-am întrebat curios. Ai într-adevăr noi 
informaţii? 


— Nu, Hastings, ea mi le va da. 

— Despre ce informaţii este vorba? 

— Despre o anumită persoană. 

— Despre Jane Wilkinson? 

— O, în ceea ce o priveşte, am toate indicaţiile pe care le 
doresc. O cunosc pe femeia asta ca pe buzunarul meu, cum 


spuneţi voi. 

— Atunci, despre cine? 

Poirot îmi aruncă unul dintre zâmbetele lui enervante şi mă 
rugă să am răbdare. 

Se apucă apoi, grăbit, să facă ordine în cameră. 

Zece minute mai târziu, apăru servitoarea. Părea puţin 
nervoasă şi nesigură. Îmbrăcată îngrijit, în negru, se uită în 
jurul ei cu suspiciune. 

Poirot o zori să intre. 

— A, ai venit! Foarte drăguţ din partea dumitale. Te rog să 
iei loc, mademoiselle... Ellis, nu-i aşa? 

— Da, domnule. 

Se aşeză pe scaunul pe care i-l întinse Poirot, cu mâinile 
strânse în poală, uitându-se când la unul, când la celălalt. 
Chipul ei mic şi palid arăta netulburat şi buzele păreau parcă 
lipite una de alta. 

— Mai întâi, domnişoară Ellis, spune-mi de cât timp eşti în 
serviciul doamnei Edgware? 

— De trei ani, domnule. 

— Este exact cum am gândit. Înseamnă că îi cunoşti destul 
de bine afacerile personale. 

Ellis nu răspunse, ci doar ne privi dezaprobator. 

— Ce vreau să spun este că ar trebui să ştii binişor cam care 
i-ar fi duşmanii. 

Ellis îşi strânse şi mai tare buzele subţiri. 

— Multe femei au încercat să-i facă rău, domnule. Da, mai 
toate au fost împotriva ei, din gelozie. 

— Femeile nu o plac? 

— Nu, domnule. E prea frumoasă. Şi obţine întotdeauna ce-şi 
propune. În lumea teatrului există multă gelozie răutăcioasă. 

— Şi bărbaţii? 

Ellis lăsă să i se vadă un zâmbet pe faţă. 

— Îi are la degetul ei mic, domnule, şi asta se ştie. 

— Sunt de acord cu dumneata, replică Poirot zâmbind. 
Totuşi, chiar şi-aşa, pot întrevedea apărând diverse si-tuaţii... 
Se opri brusc şi, apoi, reluă pe un ton diferit: îl cunoşti pe 
Bryan Martin, vedeta de cinema? 


— O! Sigur, domnule. 

— Foarte bine? 

— Într-adevăr foarte bine. 

— Cred că nu mă înşel dacă afirm că mai acum un an, 
domnul Bryan Martin era foarte îndrăgostit de stăpâna 
dumitale? 

— Era nebun după ea, domnule. Şi dacă vreţi să ştiţi, nu era, 
ci este. 

— La acel moment, era convins că ea se va căsători cu el, nu- 
i aşa? 

— Da, domnule. 

— Ea s-a gândit vreodată serios la o căsătorie cu el? 

— Da, domnule. Dacă ar fi obţinut divorţul de înălțimea Sa, 
cred că s-ar fi măritat cu el. 

— Şi-apoi, presupun că a apărut în scenă ducele de Merton. 

— Da, domnule. Pe când vizita Statele Unite. A fost dragoste 
la prima vedere. 

— Şi astfel, gata cu speranţele lui Bryan Martin? 

Ellis încuviinţă din cap. 

— Domnul Martin a câştigat şi el destul de mulţi bani, 
explică ea. Dar ducele de Merton are şi o anumită poziţie în 
societate. Şi doamna mea ţine foarte mult la statutul social. 
Măritându-se cu ducele, ar fi fost una dintre primele doamne 
în stat. 

Vocea cameristei trăda o satisfacţie încrezută ce mă' amuză. 

— Astfel, domnul Bryan Martin a fost... Cum se spune... 
Refuzat? Cum a primit vestea? 

— S-a comportat îngrozitor, domnule. 

— Ah! 

— O dată, a ameninţat-o cu pistolul. Şi scenele pe care le-a 
făcut! M-a speriat, cu adevărat! A început şi să bea. Aproape 
că şi-a pierdut minţile. 

— Dar într-un final s-a calmat. 

— Aşa s-ar zice, domnule. Dar încă se mai ţine după ea. Şi 
nu-mi place cum o priveşte. Am avertizat-o pe stăpâna mea, 
dar ea s-a mulţumit doar să râdă. Adoră să-şi vadă puterea de 
seducţie, dacă înţelegeţi ce vreau să spun. 


— Da, răspunse Poirot, cred că ştiu la ce te referi. 

— În ultimul timp, nu l-am mai văzut atât de des. Cu atât 
mai bine, după părerea mea. Sper că începe să se consoleze. 

— Poate. 

Felul în care Poirot pronunţă acest cuvânt o cam miră pe 
Ellis, care întrebă cu nelinişte: 

— Doar nu credeţi că e în primejdie, domnule? 

— Ba da, răspunse grav Poirot. Presimt că e în mare pericol, 
dar şi l-a căutat cu lumânarea. 

Mâna lui Poirot, rătăcind de-a lungul şemineului, ajunse 
lângă o vază cu trandafiri şi o răsturnă fără să vrea. Apa o 
stropi pe Ellis pe faţă. Rareori îl văzusem pe Poirot 
neîndemânatic şi tot ce puteam deduce era că se afla într-o 
stare puternică de tulburare mentală. Dezolat, fugi după un 
prosop, o ajută cu grijă pe cameristă să îşi usuce faţa şi gâtul, 
scuzându-se întruna. 

În sfârşit, Poirot o însoţi pe cameristă până la uşă, 
mulţumindu-i pentru amabilitatea cu care venise. 

— E încă devreme, zise el, aruncând o privire la ceas. Te vei 
întoarce înaintea stăpânei. 

— O, este în regulă, domnule. Cred că va cina în oraş şi, 
oricum, nu-mi cere să o aştept decât dacă e vorba de ceva 
special. 

Deodată, Poirot sări puţin într-o parte. 

— Mademoiselle, nu te supăra, mi se pare mie sau 
şchiopătezi? 

— Nu-i nimic, domnule. Mă dor puţin picioarele, asta-i tot. 

— Bătături? Murmură Poirot cu vocea plină de înţelesuri a 
unui frate de suferinţă. 

Se pare că avu dreptate şi Poirot îi recomandă un oarecare 
remediu care, după părerea lui, făcea minuni. 

În sfârşit, Ellis plecă. 

Fierbeam de curiozitate. 

— Ei bine, Poirot? 

El se amuză de nerăbdarea mea. 

— Nimic mai mult pentru seara asta, prietene. Mâine- 
dimineaţă devreme îl vom suna pe Japp şi îl vom ruga să vină 


aici. Îl vom convoca de asemenea şi pe domnul Bryan Martin. 
Cred că ne va face declaraţii interesante. De asemenea, vreau 
să-i plătesc o datorie. 

— Adevărat? 

L-am privit pe Poirot chiorâş. Zâmbea ca pentru sine, într-un 
mod foarte bizar. 

— În orice caz, am spus, nu-l poţi suspecta pe el de moartea 
lordului Edgware. Mai ales după ce am auzit în seara asta. 
Asta ar însemna să-i facă jocul lui Jane com-binat cu o 
răzbunare. Să ucizi soţul unei femei doar ca ea să se mărite cu 
altul e prea de tot pentru orice bărbat! 

— Ce judecată profundă! 

— Termină cu sarcasmele tale, te rog, i-am spus pe un ton 
jignit. Şi cu ce naiba te mai joci acum în mână? 

Poirot îmi arătă obiectul în cauză. 

— Cu ochelarii dragei noastre Ellis, prietene. Şi i-a uitat. 

— Glumeşti! Îi avea pe nas când ne-a părăsit. 

Poirot scutură blând din cap. 

— Greşit! Complet greşit! Ceea ce avea ea pe nas, dragul 
meu Hastings, erau ochelarii din poşeta Carlottei Adams! 

Am rămas cu gura căscată. 

Capitolul 29 

Poirot vorbeşte. 

Sarcina de a-i telefona inspectorului Japp, a doua zi 
dimineaţă, îmi reveni mie. 

Acesta îmi răspunse cu o voce descurajată. 

— A! Dumneata eşti, căpitane Hastings. Ce mai e nou? 

I-am transmis mesajul lui Poirot. 

— Dacă pot veni pe la ora 11? Da, pot! Are vreun indiciu cu 
privire la moartea tânărului Ross? Nu mă deranjează să vă 
mărturisesc că am avea nevoie de ajutorul lui. N-am reuşit să 
găsim nici un indiciu de nici un fel. O afacere foarte 
misterioasă. 

— Cred că vă rezervă o surpriză, i-am spus fără a dezvălui 
nimic mai mult. În orice caz, are un aer foarte satisfăcut. 

— N-aş putea să zic acelaşi lucru despre mine. Pe curând, 
căpitane Hastings. 


Următorul lucru pe care-l aveam de făcut era să-i telefonez 
lui Bryan Martin. I-am repetat textual ce fusesem instruit să 
spun: Poirot a descoperit câteva detalii intere-sante pe care 
domnul Bryan Martin ar vrea cu siguranţă să le cunoască. 
Când actorul mă întrebă despre ce-i vorba, i-am răspuns câ n- 
aveam habar, Poirot neîncredinţându-mi secretele sale. Urmă 
o pauză la celălalt capăt al firului. 

— În regulă, spuse în sfârşit Bryan, voi veni. 

Şi puse jos receptorul. 

Imediat, spre mirarea mea, Poirot o sună pe Jenny Driver şi 
o rugă şi pe ea să vină la 11. 

Văzându-l tăcut şi cam serios, am renunţat să-i pun vreo 
întrebare. 

Bryan Martin sosi primul. Părea în perfectă stare de sănătate 
fizică şi morală, dar, poate că nu era decât o idee de-a mea, 
avea un aer puţin jenat. Jenny Driver apăru aproape imediat 
după el. Şi ea, şi Bryan fură la fel de surprinşi când se văzură. 

Poirot aduse două scaune şi îi rugă să se aşeze. Apoi, îşi 
consultă ceasul. 

— Inspectorul Japp va ajunge şi el într-o clipă, cred. 

— Inspectorul Japp? Tresări Bryan. 

— Da. l-am dat întâlnire aici, neoficial, ca prieten. 

— Înţeleg. 

Bryan recăzu în tăcere. Jenny îi aruncă o privire scurtă, apoi 
se uită în altă parte. Părea uşor preocupată de ceva în această 
dimineaţă. 

Un moment mai târziu, intră şi Japp. 

Dacă era sau nu mirat de prezenţa celor doi, nu lăsă să se 
întrevadă. Îl salută pe Poirot ca de obicei. 

— Ei bine, domnule Poirot, ce înseamnă reuniunea asta? Ai 
vreo teorie minunată de împărtăşit, presupun. 

Poirot îi aruncă un zâmbet strălucitor. 

— Nu, deloc... Nimic minunat. Doar o mică poveste, foarte 
simplă... Atât de simplă încât mi-e şi ruşine că nu mi-am dat 
seama imediat. Dacă îmi permiteţi, aş vrea să trecem în 
revistă împreună cazul de la început. 

Japp oftă şi îşi privi ceasul. 


— Dacă nu va dura mai mult de o oră..., spuse el. 

— Linişteşte-te, răspunse Poirot. Nu îmi va lua atâta timp. 
Vedeţi voi, vreţi cu toţii să ştiţi, nu-i aşa, cine 1-a ucis pe 
lordul Edgware, cine pe domnişoara Adams şi cine pe Donald 
Ross? 

— Aş dori să-l ştiu pe ultimul, afirmă Japp cu prudenţă. 

— Acordă-mi puţină atenţie şi vei şti totul. Intenţionez să fiu 
foarte umil. (Cam dificil! Am gândit eu, neîn-crezător.) Vă voi 
conduce pas cu pas în întreaga poveste. Vă voi dezvălui cum 
am fost păcălit, cum mi-am dat seama de prostia mea, cum am 
avut nevoie de o conversaţie cu prietenul meu Hastings şi cum 
o remarcă absolut întâmplătoare, auzită pe stradă, m-a readus 
pe drumul cel bun. 

Făcu o pauză şi, dregându-şi vocea, începu să vorbească 
folosind tonul pe care eu îl numesc „de prelegere”: 

— Voi începe cu dineul de la hotelul Savoy. Lady Edgware a 
venit la mine să-mi ceară o întrevedere privată. Voia să scape 
de soţul ei. Spre finalul întâlnirii, a afirmat — oarecum 
neînţelept, am crezut eu — că mai bine ar lua un taxi şi l-ar 
omori ea însăşi. Aceleaşi cuvinte le-a auzit şi Bryan Martin, 
care a intrat în acel moment. Se întoarse spre el. Nu-i aşa, 
domnule Martin? 

— Toată lumea de faţă le-a auzit, replică actorul. Familia 
Widburn, Marsh, Carlotta, noi toţi. 

— De acord. Sunt perfect de acord. Eh bien, nu am putut uita 
cuvintele doamnei Edgware, căci domnul Bryan Martin a venit 
în vizită în dimineaţa următoare cu singurul scop de a mi le 
aminti. 

— Nicidecum! Strigă Bryan Martin furios. Eu am venit... 

Poirot ridică mâna. 

— Aţi venit să-mi îndrugaţi vrute şi nevrute despre o 
urmărire. O poveste de care până şi un copil s-ar fi prins că e 
falsă. Aţi luat-o probabil din vreun film mai vechi. 

O femeie de la care doreaţi să obţineţi consimţământul, un 
bărbat pe care îl recunoaşteţi după dintele de aur. Mon ami, 
nici un tânăr nu şi-ar pune un dinte de aur... Nu se mai face 
în zilele noastre... Şi mai ales în America! Dintele de aur este 


o piesă perimată din istoria stomatologiei. O, întreaga 
dumneavoastră poveste era cusută cu aţă albă. Când aţi 
terminat cu absurdităţile, aţi revenit la motivul real al 
vizitei... De a suscita bănuielile mele împotriva lui Lady 
Edgware. Pentru a fi mai clar, aţi pregătit terenul pentru 
momentul când ea îşi omoară soţul. 

— Nu ştiu la ce vă referiţi, îngăimă Bryan Martin, galben la 
faţă. 

— Aţi găsit ridicolă ideea că lordul Edgware va consimţi la 
divorţ. V-aţi gândit că o să-l văd de-abia a doua zi, dar de fapt 
data întâlnirii se modificase. M-am dus la el chiar în acea 
dimineaţă şi a acceptat divorțul. Deci, Lady Edgware n-avea 
nici un motiv să-şi ucidă soţul. Mai mult, acesta îmi spune că 
i-a scris deja despre asta. Însă ea afirmă că nu a primit nici o 
scrisoare. Ori ea minte, ori soţul ei, ori cineva a interceptat 
scrisoarea... Cine? Ajung astfel să mă întreb de ce domnul 
Bryan Martin îşi dă silinţa să vină şi să-mi povestească 
asemenea minciuni? Ce motiv ar putea avea? Şi ajung la 
concluzia, domnule, că sunteţi înnebunit după Lady Edgware. 
Lordul Edgware îmi spusese că soţia sa voia să se căsătorească 
cu un actor. Să presupunem că aşa era, doar că doamna s-a 
răzgândit. Până când ajunge la ea scrisoarea prin care lordul 
Edgware o înştiinţa că este de acord cu divorţul, există deja 
altcineva cu care ea vrea să se căsătorească, şi nu cu 
dumneavoastră! Aţi avea astfel motive să suprimaţi această 
scrisoare. 

— Eu, niciodată... 

— Când voi termina veţi putea spune tot ce doriţi. Acum 
însă, urmăriţi-mă pe mine. Care trebuia să fie starea 
dumneavoastră de spirit, dumneavoastră, idolul răsfăţat al 
femeilor, care până acum nu aţi cunoscut refuzul? După cum 
văd eu lucrurile, într-un moment de furie, v-aţi hotărât să vă 
răzbunaţi pe Lady Edgware, făcându-i cel mai mare rău 
posibil. Şi ce să-ţi doreşti mai mult decât s-o vezi acuzată... 
Poate spânzurată pentru crimă? 

— Dumnezeule! Exclamă Japp. 

Poirot se întoarse spre el. 


— Da, dragă prietene, iată ideea care prindea contur în 
mintea mea şi în sprijinul căreia veneau mai multe lucruri. 
Carlotta Adams era prietenă cu doi bărbaţi: căpitanul Marsh şi 
Bryan Martin. Era posibil ca Bryan Martin, un bărbat bogat, să 
fie cel care a sugerat farsa şi i-a oferit zece mii de dolari să o 
ducă la îndeplinire. Mi se părea cam imposibil ca domnişoara 
Adams să creadă vreodată că Ronald Marsh ar avea de unde 
să-i dea zece mii de dolari, îl ştia sărac lipit pământului. Bryan 
Martin era o ipoteză mult mai probabilă. 

— Vă jur că nu sunt eu! V-o jur! Strigă tânărul actor cu voce 
răguşită. 

— Când textul scrisorii domnişoarei Adams a fost telegrafiat 
de la Washington... O-la-la! Am fost foarte supărat. Mi se 
părea că tot raţionamentul meu fusese complet greşit. Dar mai 
târziu am făcut o descoperire. Am primit originalul scrisorii şi 
am observat că, în loc să aibă continuitate, scrisoarea avea o 
pagină lipsă. Astfel, „el” putea sa se refere la altcineva şi nu la 
căpitanul Marsh. 

Mai exista un indiciu. Când fusese arestat, căpitanul Marsh 
afirmase că i se păruse că-l văzuse pe Bryan Martin intrând în 
casa unchiului său. Venind de la un om acuzat, afirmaţia nu 
avea nici o valoare. Mai mult, domnul Martin avea un alibi. 
Bineînţeles! Era de aşteptat! Dacă domnul Martin ar fi comis 
crima, era necesar să-şi construiască un alibi. Şi acel alibi a 
fost sprijinit de un singur martor, domnişoara Driver. 

— Şi ce-i cu asta? Interveni tânăra modistă. 

— Nimic, domnişoară, răspunse Poirot zâmbind. Cu excepţia 
faptului că, în aceeaşi zi, chiar eu v-am văzut luând masa cu 
domnul Bryan Martin şi v-aţi deranjat să veniţi la masa mea 
pentru a încerca să mă convingeti că prietena dumneavoastră, 
domnişoara Adams, avea ceva anume pentru Ronald Marsh... 
Şi nu, cum îmi imaginam eu... Pentru Bryan Martin. 

— Nici pomeneală! Protestă actorul cu energie. 

— Poate că nu aţi fost conştient de asta, domnule, pronunţă 
calm Poirot, dar cred că ăsta e adevărul. Asta ar explica cel 
mai bine antipatia sa pentru Lady Edgware. O ura din pricina 
dumneavoastră. l-aţi mărturisit totul despre decepţia 


dumneavoastră, nu-i aşa? 

— Da, simţeam nevoia să mă descarc în faţa cuiva, şi ea... 

— Ea ştia să asculte cu atenţie. Ştiu, am observat chiar eu. Ei 
bine, ce s-a întâmplat după aceea? Ronald Marsh a fost 
arestat. Imediat, dispoziţia dumneavoastră s-a îmbu-nătăţit. 
Orice nelinişte pe care aţi fi avut-o a dispărut. Chiar dacă 
planul dumneavoastră a eşuat din cauză că Lady Edgware s-a 
răzgândit în ultimul moment şi a mers la dineu până la urmă, 
totuşi altcineva a devenit ţapul ispă-şitor şi v-a uşurat de 
probleme. Şi-apoi, la prânzul soţilor Widburn, l-aţi auzit pe 
Donald Ross, acel tânăr amabil, dar cam prostuţ, spunându-i 
ceva prietenului meu Hastings şi nu v-aţi mai simţit în 
siguranţă. 

— Nu e adevărat! Strigă actorul îngrozit. Pe faţă i se 
scurgeau şiroaie de transpiraţie. Vă jur că nu am auzit nimic! 
Nimic! N-am făcut nimic! 

Atunci, cred, se produse o lovitură de teatru. 

— Aveţi dreptate, răspunse Poirot cu calm. Şi sper că v-am 
pedepsit îndeajuns pentru îndrăzneala de a veni la mine, să-mi 
povestiţi mie, Hercule Poirot, o poveste de adormit copiii. 

Rămăseserăm muţi. Poirot continuă visător: 

— lată. V-am expus toate erorile mele. Mi-am pus cinci 
întrebări. Hastings le ştie. Răspunsurile la trei dintre ele se 
potriveau perfect. Cine a suprimat scrisoarea? Fără îndoială, 
Bryan Martin. De ce lordul Edgware şi-a schimbat brusc 
părerea şi a consimţit la divorţ? Ei bine, aveam o idee de ce. 
Fie voia să se recăsătorească — dar n-am găsit nici o dovadă 
care să susţină asta — fie era la mijloc un fel de şantaj. Lordul 
Edgware era un bărbat cu gusturi mai deosebite. Era posibil ca 
informaţii despre el să fi ieşit la iveală, care, chiar dacă nu o 
ajutau pe soţia lui să obţină divorţul în Anglia, i-ar fi putut 
folosi prea bine pentru a înclina balanţa în favoarea ei dacă 
ameninţa să le dea publicităţii. Eu cred că aşa s-a întâmplat: 
lordul Edgware nu şi-a dorit un scandal legat de numele său, 
aşa că a cedat, cu toate că furia că fusese forţat să accepte a 
ieşit la iveală când s-a crezut neobservat. Explică de asemenea 
şi rapi-ditatea cu care ne-a răspuns când a afirmat că 


scrisoarea soţiei sale nu contribuise cu nimic la răzgândirea 
sa, chiar înainte ca eu să-i sugerez asta. 

Mai rămâneau două întrebări: Ai cui erau ochelarii din 
geanta Carlottei Adams şi care nu-i aparţineau acesteia? Şi de 
ce i s-a telefonat doamnei Edgware în timpul mesei de la Sir 
Montagu? Bryan Martin nu s-a potrivit în nici un fel, în 
niciuna din situaţii. 

Am fost deci obligat să recunosc că fie m-am înşelat 
acuzându-l pe Bryan Martin, fie mă înşelam asupra între- 
bărilor mele. În disperare de cauză, am reluat cu atenţie 
lectura scrisorii domnişoarei Adams. Şi, din nou am descoperit 
ceva! 

Constataţi cu propriii voştri ochi. Iată! Vedeţi că foaia este 
ruptă inegal, cum se întâmplă de obicei? Să presu-punem că în 
partea de sus a paginii era scris: „Ea mi-a spus”. A! Aţi înțeles! 
Nu el, ci ea! Nu un bărbat, ci o femeie a fost cea care i-a 
propus jocul Carlottei Adams. 

Am întocmit o listă cu femeile care, de aproape sau de 
departe, au avut vreo tangenţă cu cazul nostru. Pe lângă Jane 
Wilkinson, mai bănuiam încă patru: Geraldine Marsh, 
domnişoara Carroll, domnişoara Driver şi ducesa de Merton. 

Dintre cele patru, cele mai mari suspiciuni erau față de 
domnişoara Carroll. Purta ochelari, se afla în casă în noaptea 
crimei, dăduse deja o declaraţiejneorectă din dorinţa de a o 
incrimina pe Jane Wilkinson şi, pe deasupra, e o femeie foarte 
capabilă şi cu destulă stăpânire de sine să ducă la bun sfârşit 
un astfel de asasinat. Motivul nu-l vedeam prea bine dar, 
până la urmă, lucra de mulţi ani pentru lordul Edgware şi ar fi 
existat probabil câteva motive de care noi nici măcar nu 
aveam cum să ştim. 

Nu puteam şterge de pe listă însă cu uşurinţă nici numele lui 
Geraldine Marsh. Îşi ura tatăl: chiar ea ne-a mărturisit. Este o 
fiinţă nervoasă, foarte încăpăţânată. Să presupunem că, odată 
intrată în casă, şi-a ucis deliberat tatăl, apoi a urcat liniştită 
să-şi caute perlele. Imaginaţi-vă agonia prin care a trecut când 
a descoperit că vărul ei, pentru care are o profundă afecţiune, 
nu a rămas afară lângă taxi, ci a intrat în casă. 


Agitaţia sa extremă ar putea fi explicată şi altfel. Putea la fel 
de bine să fie inocentă, dar să se teamă că verişorul ei fusese 
cel care comisese această crimă. Mai aveam un indiciu aici. 
Cutia aurită, descoperită în geanta domnişoarei Adams, purta 
inițiala „D”. L-am auzit de câteva ori pe lordul Edgware 
adresându-i-se verişoarei sale cu „Dina”, în plus, ea se găsea în 
pension la Paris în noiembrie trecut şi putea foarte bine s-o 
întâlnească pe Carlotta Adams. 

Poate că vi se pare ciudată ideea mea de a o pune şi pe 
ducesa de Merton pe listă. Dar această doamnă a venit să mă 
consulte şi am recunoscut în ea genul de om fanatic. 
Dragostea întregii ei vieţi a fost concentrată asupra fiului său 
şi era foarte posibil să aranjeze un complot pentru a o distruge 
pe femeia care mai avea puţin şi ruina viaţa băiatului său. 

Să n-o uităm nici pe Jenny Driver... 

Se opri şi o privi pe Jenny. Ea se uită ţintă la el, înfruntându- 
i privirea şi întrebă: 

— Ce aveţi să-mi reproşaţi? 

— Nimic, domnişoară, decât că sunteţi o prietenă de-a lui 
Bryan Martin şi că numele dumneavoastră de familie începe 
cu „D”. 

— Asta-i tot? 

— Nu încă. Mai mult decât oricare alta aveţi inteligenţa şi 
stăpânirea de sine necesare pentru a comite o astfel de crimă. 

Tânăra îşi aprinse o ţigară. 

— Continuaţi, îi spuse ea veselă. 

— Alibiul domnului Martin era fals sau adevărat? Asta voiam 
să ştiu. În caz afirmativ, pe cine a văzut Ronald Marsh intrând 
în casa unchiului său? Şi, deodată, mi-am amintit că frumosul 
majordom de la Regent Gate seamănă foarte bine cu domnul 
Martin. Pe el îl văzuse căpitanul Marsh. Şi astfel am lansat o 
nouă ipoteză. Majordomul a fost primul care a descoperit 
asasinatul stăpânului său. Lângă lordul Edgware a zărit şi un 
plic care conţinea o sută de lire sterline în bancnote franceze. 
A luat banii, a ieşit tiptil, a mers să îi pună în siguranţă la 
vreunul dintre prietenii lui dubioşi şi apoi s-a reîntors folosind 
cheia lordului Edgware pentru a intra în casă. A lăsat apoi în 


grija femeii cu curăţenia descoperirea cadavrului a doua zi 
dimineaţă. Nu a văzut nici un risc în asta, fiind convins că 
Lady Edgware a săvârşit omorul, şi bancnotele erau, probabil, 
deja schimbate în monedă engleză înainte de a se descoperi că 
au dispărut. Cu toate acestea, când a aflat că Lady Edgware 
are un alibi şi Scotland Yardul a început să se intereseze 
asupra propriilor antecedente, i s-a făcut frică şi a părăsit 
oraşul. 

Japp aprobă din cap. 

— Rămâne încă problema ochelarilor. Dacă domnişoara 
Carroll ar fi fost posesoarea, totul era clar ca lumina soarelui. 
Ea ar fi putut suprima scrisoarea şi, aranjând detaliile crimei 
cu Carlotta Adams sau întâlnindu-se cu ea în acea seară, ar fi 
putut să-şi uite ochelarii care ar fi ajuns în poşeta Carlottei. 

Dar ochelarii nu erau ai domnişoarei Carroll. Într-o seară, 
puţin cam descurajat, întorcându-mă spre casă cu Hastings şi 
încercând să fac puţină ordine în mintea mea, miracolul s-a 
produs! 

Mai întâi, Hastings mi-a vorbit despre detaliile crimei într-o 
anumită ordine. A făcut aluzie la remarca lui Donald Ross: 
erau treisprezece la masă la dineul lui Sir Montagu şi el fusese 
primul care s-a ridicat. Îmi urmăream la acel moment cursul 
gândurilor şi nu i-am dat prea mare atenţie. Când, deodată, 
îmi trecu prin minte că nu era aşa de fapt. Poate că Donald 
Ross a fost primul care s-a ridicat de la masă la sfârşitul cinei, 
dar prima care s-a ridicat a fost Lady Edgware pentru a 
răspunde la telefon. Gândindu-mă la ea, mi-a venit în minte o 
ghicitoare care corespundea perfect cu mentalitatea sa, 
oarecum puerilă. I-am spus ghicitoarea lui Hastings şi el, aşa 
cum vă aşteptaţi, a reacţionat ca un englez get-beget şi n-a 
fost prea amuzat de gluma mea. Am început să mă întreb de la 
cine aş putea afla nişte detalii despre sentimentele lui Bryan 
Martin pentru Jane Wilkinson. Ştiam că ea, personal, nu mi le- 
ar fi dat. Şi iată că o simplă frază, pronunţată de un trecător 
care a ieşit de la cinema, m-a scos din încurcătură. 

Îi spunea însoţitoarei lui că unul dintre personajele filmului 
„ar fi trebuit s-o întrebe pe Ellis”. Şi imediat mi se aprinse 


beculeţul! 

Privi în jurul lui. 

— Da, da, ochelarii, apelul telefonic, femeia măruntă care s-a 
prezentat la bijutierul parizian pentru a ridica acea cutie 
aurită era Ellis, evident, camerista lui Jane Wilkinson! Am 
verificat pas cu pas fiecare detaliu... Lumânări, 
semiobscuritate, doamna Van Dusen... În fine, totul! Ştiam 
totul! 

Capitolul 30 

Povestea crimei. 

Poirot ne privi un moment. 

— Prieteni, relua el cu o voce caldă, vă voi povesti acum ce 
s-a întâmplat cu adevărat în acea noapte. 

La ora 7, Carlotta Adams a părăsit apartamentul ei şi a luat 
un taxi spre Piccadilly Palace. 

— Ce? Am scos o exclamaţie de surpriză. 

— Exact, Hastings, la Piccadilly Palace. Mai devreme în acea 
zi reţinuse o cameră acolo sub numele de doamna Van Dusen. 
Purta ochelari cu lentile groase, ceea ce ştiţi deja, modifică 
foarte mult fizionomia. Rezervându-şi camera, pretinsese că 
pleacă în aceeaşi seară la Liverpool cu trenul de noapte şi că 
bagajele sunt deja în tren. La 8 şi jumătate, Lady Edgware se 
prezintă la hotel, cere s-o vadă şi este condusă în camera 
doamnei Van Dusen. Aici, cele două femei îşi schimbă hainele. 
Purtând o perucă blondă, o rochie de tafta albă şi o blană de 
hermină, Carlotta Adams, şi nu Jane Wilkinson, părăseşte 
hotelul şi se îndreaptă spre Chiswick. Da! Da! E posibil. Am 
fost seara la Sir Montagu Corner. Masa nu este luminată decât 
de lumânări, abaju-rurile sunt voalate şi niciunul dintre 
invitaţi nu o cunoştea bine pe Jane Wilkinson. Are părul 
blond, bine-cunoscuta voce răguşită şi manierele sunt aceleaşi. 
Ce simplu e totul! 

Şi dacă treaba n-ar fi reuşit, dacă cineva ar fi descoperit 
deghizarea, ei bine, se pregătiseră şi pentru aceasta. Lady 
Edgware, purtând o perucă neagră, cu hainele Carlottei şi 
ochelari, plăteşte nota, urcă, având valiza cu ea, într-un taxi şi 
merge la Euston. Îşi scoate peruca neagră în toaletă şi îşi lasă 


valijoara la bagaje. Înainte de a se îndrepta spre Regent Gate, 
sună la Chiswick şi cere să vorbească per-sonal cu Lady 
Edgware, aşa cum au stabilit dinainte. Dacă totul mergea 
perfect şi Carlotta nu fusese descoperită, ea trebuia să 
răspundă: „Chiar ea”. Nu cred că mai este nevoie să spun că 
domnişoara Adams era complet neştiutoare de necesitatea 
acestui apel telefonic. Auzind cuvintele Carlottei, Lady 
Edgware îşi continuă realizarea planului. Merge la Regent 
Gate, cere să-l vadă pe lordul Edgware, îşi anunţă identitatea 
şi intră în bibliotecă. Şi comite prima crima. Bineînţeles, nu a 
ştiut că domnişoara Carroll o văzuse de la etajul întâi. Ea ştie 
doar că va fi cuvântul majordomului (care nici n-o văzuse 
până atunci şi pe dea-supra mai purta şi o pălărie care-i 
ascundea faţa), împotriva cuvântului a douăsprezece persoane 
onorabile şi distinse care au asistat la cina de la lordul 
Montagu Corner. 

Ea părăseşte casa, se întoarce la Euston, se schimbă iar din 
blondă în brună şi ia valiza cu ea. Trebuie acum să aştepte 
întoarcerea Carlottei Adams de la Chiswick. S-au înţeles 
asupra unei anumite ore, şi pentru a trece timpul, Jane 
Wilkinson merge la Corner House unde, din când în când, 
aruncă alene câte o privire la ceas. Atunci începe să-şi 
pregătească al doilea asasinat. Pune cutia aurită, comandată 
de ea însăşi la Paris, în poşeta Carlottei, pe care o are cu ea. 
Poate în acel moment zăreşte scrisoarea. Poate mai devreme. 
Oricum, imediat ce vede adresa, presimte un pericol. Deschide 
plicul şi bănuielile sale îi sunt justificate. 

Probabil că prima intenţie a fost de a distruge scrisoa-rea. 
Dar, îşi dă seama că are o soluţie mult mai bună la îndemână. 
Îndepărtând doar o pagină din scrisoare aceasta, va suna ca o 
acuzaţie împotriva lui Ronald Marsh, un bărbat care avea un 
motiv temeinic pentru crimă. Şi chiar dacă Marsh are un alibi, 
va suna în continuare ca o acuzaţie împotriva unui alt bărbat, 
atât timp cât face să dispară cuvântul „ea”. Aşa că procedează 
întocmai, apoi reintro-duce scrisoarea în plic şi înapoi în 
poşetă. 

Ora întâlnirii se apropie. Se îndreaptă spre hotelul Savoy. 


Imediat ce vede trecând pe lângă ea maşina, în care se 
presupunea că este ea, grăbeşte pasul, intră la timp şi urcă 
scările. Este îmbrăcată discret în negru şi e prea puţin 
probabil să o fi văzut cineva. 

Intră în cameră imediat după Carlotta Adams. Înainte de a 
pleca, Jane Wilkinson îi recomandase ca de obicei cameristei 
să se culce fără s-o aştepte, aşadar cele două actriţe erau 
singure. Îşi schimbă din nou hainele şi cred că în acel 
moment, Lady Edgware a propus să bea ceva pentru reuşita 
micii lor farse. În paharul pe care-l întinsese Carlottei se 
găsea veronal. Jane Wilkinson îşi felicită victima şi îi promite 
că a doua zi îi va trimite cecul cu banii. Carlotta se întoarce la 
ea acasă, este foarte adormită, încercă să telefoneze unui 
prieten... Probabil domnului Bryan Martin sau căpitanului 
Marsh, căci amândoi au număr de Victoria... Dar renunţă. 
Este prea obosită. Veronalul începe să-şi facă efectul. Se culcă 
şi nu se mai trezeşte niciodată. A doua crimă a fost dusă la 
capăt cu succes. 

Ajungem acum la a treia. Suntem la prânzul dat de soţii 
Widburn. Sir Montagu Corner făcea o referire la o conversaţie 
pe care o avusese cu Lady Edgware chiar în seara asasinatului 
soţului ei. Până aici, nimic complicat. 

Însă Nemesis nu doarme şi o loveşte mai târziu. Se face o 
menţiune la „judecata lui Paris”, şi ea înţelege că e vorba 
despre oraş, căci pentru ea nu există decât un singur Paris... 
Oraşul modei şi al bârfelor! 

Însă în faţa ei stă un tânăr care fusese şi la dineul de la 
Chiswick, un tânăr care a auzit-o pe Lady Edgware din acea 
seară vorbind despre arta şi civilizaţia greacă. Carlotta Adams 
era o femeie cultivată. Tânărul nu poate înţelege, o priveşte 
fix şi, brusc, îşi dă seama: nu era vorba despre aceeaşi femeie! 
Foarte tulburat, nu mai ştie ce să creadă şi caută să se 
sfătuiască cu cineva. Vrea să mi se adreseze mie, dar în 
absenţa mea, îi vorbeşte lui Hastings. 

Însă doamna surprinde conversaţia lor. E destul de isteaţă şi 
subtilă încât să ghicească totuşi că, într-un fel sau altul, s-a dat 
de gol. Îl aude pe Hastings spunând că nu mă întorc înainte de 


ora cinci şi la cinci fără douăzeci merge acasă la Ross. El 
deschide, e foarte surprins s-o vadă, dar nu se gândeşte că i s- 
ar putea întâmpla ceva rău. Cum să se teamă un om tânăr 
viguros de o femeie? O conduce în sufragerie unde ea îi 
povesteşte o istorioară oarecare. Poate că a picat în genunchi 
şi şi-a aruncat braţele în jurul gâtului lui. Şi, apoi, sigur şi 
precis, loveşte ca şi înainte. Probabil că el n-a apucat decât să 
scoată un sunet sugrumat, nu mai mult. Aşadar, e redus şi el 
la tăcere. 

Urmă o mică pauză. Apoi, Japp întrebă: 

— Vreţi să spuneţi că a fost ea în tot timpul acesta? 

Poirot afirmă printr-o înclinare a capului. 

— Dar de ce, dacă soţul ei a consimţit să divorțeze? 

— Pentru că ducele de Merton este un stâlp al societăţii 
anglo-catolice şi n-ar fi acceptat niciodată să se căsăto-rească 
totuşi cu o femeie al cărei soţ e viu. E un tânăr bărbat cu 
principii fanatice. Ca văduvă, era aproape sigură că se va 
putea mărita cu el. Cu siguranţă că a făcut aluzie la divorţul 
de lordul Edgware şi ducele nu a muşcat momeala. 

— Şi atunci, de ce te-a trimis la lordul Edgware? 

— Ah! Pentru a-mi arunca praf în ochi! Pentru a face din 
mine un martor care ar fi susținut că nu avea nici un motiv 
plauzibil să-şi ucidă soţul! Da, a îndrăznit să facă din mine, 
Hercule Poirot, marioneta ei! Şi a şi reuşit, pe legea mea. Ce 
minte ciudată poate avea această femeie, vicleană şi infantilă 
totodată! Dar e talentată! Cât de bine a ştiut să-şi ascundă 
surpriza când i-am spus de scrisoarea soţului său pe care se 
jura că n-a primit-o! A simţit oare vreo remuşcare cât de mică 
pentru vreuna dintre cele trei crime? Aş putea jura că nu. 

— Nu v-am prevenit? Strigă Bryan Martin. V-am spus! Ştiam 
că-l va omori! O simțeam. Şi mi-a fost teamă că va reuşi 
cumva să iasă inocentă din toată povestea asta. E isteaţă, de-o 
isteţime diavolească, deşi fără prea multă minte. Şi îmi 
doream să sufere. Voiam să sufere şi voiam s-o văd spânzurată 
pentru asta! 

Chipul îi deveni roşu de furie, vocea i se îngroşă. 

— Haide, haide, îi spuse Jenny Driver, şi îi vorbi exact ca o 


dădacă unui copilaş în parc. 

— Şi cutia aurită cu inițiala D, purtând inscripţia,Paris, 
noiembrie”? Întrebă Japp. 

— A comandat-o printr-o scrisoare şi a trimis-o pe Ellis, 
camerista sa, să o aducă. Normal că Ellis n-a făcut altceva 
decât să ia un colet şi să plătească pentru el, fără a şti ce 
transportă. Lady Edgware a împrumutat de asemenea delă 
Ellis una din perechile de ochelari pentru a o putea ajuta la 
deghizarea în doamna Van Dusen. Însă a uitat complet de asta 
şi i-a lăsat în poşeta Carlottei Adams — singura ei greşeală. 

Toate astea mi-au venit în minte exact în momentul în care 
traversam strada. Nu a fost politicos ce mi-a spus şoferul de 
autobuz, dar a meritat fără îndoială. Ellis! Ochelarii lui Ellis! 
Ellis mergând la Paris pentru a ridica cutia. Ellis şi, prin 
urmare, Jane Wilkinson. Şi, foarte posibil, Lady Edgware a 
mai împrumutat un obiect de la Ellis în afară de ochelari. 

— Care? 

— Un cuţit pentru bătături... 

Mă apucă tremuratul. 

Urmă o tăcere. 

Apoi, Japp întrebă: 

— Domnule Poirot, totul e adevărat? 

— Da, mon ami, adevărul gol-goluţ. 

Atunci, Bryan Martin interveni şi cuvintele lui, după părerea 
mea, fură tipice lui: 

— Şi eu? Spuse el iritat. Eu ce legătură am? De ce m-aţi făcut 
să vin aici astăzi? De ce aproape că m-aţi speriat de moarte? 

Poirot îi răspunse cu un ton rece. 

— Pentru a vă pedepsi, domnule, pentru impertinența 
dumneavoastră. Cum de v-aţi permis să-i înşiraţi verzi şi 
uscate lui Hercule Poirot? 

Jenny Driver izbucni în râs. 

— Bine ţi-a făcut, Martin! Spuse ea într-un târziu. Apoi, 
întorcându-se spre Poirot: Sunt fericită că nu a fost Ronnie 
Marsh. Întotdeauna mi-a plăcut de acest băiat. Şi sunt foarte, 
foarte fericită că moartea Carlottei nu va rămâne nepedepsită. 
Cât despre Bryan, prezent aici, vă voi împărtăşi un secret, 


domnule Poirot. Vreau să-l iau de bărbat. Şi dacă crede că 
poate să divorţeze şi să se căsătorească iar la fiecare doi-trei 
ani, cum se practică la Hollywood, ei bine, se înşală amarnic. 
Dacă mă ia de soţie, va fi pentru toată viaţa! 

Poirot o privi pe tânăra femeie, cu bărbia ei hotărâtă şi părul 
de un roşu aprins. 

— Este foarte posibil, mademoiselle, că poate fi aşa. V-am 
spus deja că aveţi suficient curaj pentru a face orice. Chiar şi 
să vă măritaţi cu o vedetă de cinema. 

Capitolul 31 

O ultimă mărturie. 

La o zi sau două după această întrevedere, am fost chemat de 
urgenţă în Argentina. Şi-aşa se întâmplă că n-am mai revăzut- 
o pe Jane Wilkinson şi am citit doar din ziare despre procesul 
şi condamnarea ei. Spre surprinderea mea, îşi pierdu complet 
capul în momentul acuzării. Atât timp cât se mândrise cu 
isteţimea ei şi îşi făcuse jocul, nu comisese nici o greşeală, dar 
odată pierdută toată această stăpânire de sine, din cauză că 
fusese descoperită, devenise incapabilă de a menţine 
înşelătoria. În timpul interogatoriului, se pierdu cu firea. 

Cum am mai spus înainte, prânzul soţilor Widburn fu ultima 
dată când am văzut-o pe Jane Wilkinson. Însă, când mă mai 
gândesc la ea, mi-o amintesc întotdeauna într-un singur 
mod... În apartamentul de la hotelul Savoy, probând hainele 
negre elegante în faţa toaletei, cu o expresie serioasă pe chip. 
Sunt convins că în acele momente nu juca un rol şi era 
complet naturală. Planul îi reuşise şi, astfel, nu mai avea nici 
nelinişti şi nici îndoieli. Sunt de asemenea convins că n-a 
simţit nici măcar o clipă vreo remuşcare pentru cele trei crime 
săvârşite. 

Vă reproduc în continuare un document care, conform 
ultimei sale dorinţe, trebuia să-i fie încredinţat lui Poirot, 
după moartea ei. Această ultimă comunicare, cred eu, este 
tipică acestei doamne atât de drăguţe şi complet lipsite de 
conştiinţă. 

Dragă domnule Poirot, M-am tot gândit la tot ce s-a 
întâmplat şi am simţit că ar fi bine să vă scriu această 


scrisoare. Ştiu că publicaţi, din timp în timp, articole legate de 
cazurile soluționate de dumneavoastră, dar mă îndoiesc că 
până acum aţi reprodus vreun document întocmit chiar de 
mâna vinovatului. Pe deasupra, vreau ca toată lumea să 
cunoască în detaliu tot ce am făcut, pentru că eu încă mai 
cred că totul a fost plănuit admirabil. Dacă nu aţi fi existat 
dumneavoastră, totul s-ar fi desfăşurat cu succes. Am fost cam 
supărată pe dumneavoastră pentru asta, dar presupun că nu v- 
aţi putut abţine să nu interveniţi. Şi sunt sigură că, dacă vă va 
parveni această scrisoare, îi veţi da importanţa cuvenită, nu-i 
aşa? Aş vrea ca lumea să-şi amintească de mine. Şi sunt 
convinsă că sunt unică în felul meu, cel puţin aici toată lumea 
pare să fie de acord cu mine. 

Totul a început în America, când l-am cunoscut pe Merton. 
Am înţeles imediat că numai dacă sunt văduvă mă va lua de 
nevastă. Din nefericire, avea o stranie idee preconcepută 
împotriva divorţului. Am încercat să-i explic, dar degeaba, şi 
trebuia să fiu atentă, pentru că, în felul lui, era genul de 
persoană puţin cam ciudată. 

Am realizat curând că soţul meu trebuia pur şi simplu să 
moară, dar nu ştiam cum să pun totul la cale. Vă imaginaţi că 
lucrurile de genul acesta sunt mult mai uşor de făcut în 
America. M-am gândit şi m-am frământat dar tot n-am reuşit 
să găsesc o modalitate. Şi apoi, deodată, am văzut-o pe 
Carlotta Adams imitându-mă pe scenă şi mi-a venit inspiraţia. 
Cu ajutorul ei, puteam să-mi construiesc un alibi. În aceeaşi 
seară v-am întâlnit şi pe dumneavoastră şi mi-a venit ideea 
genială de a vă trimite la soţul meu sâ-i cereţi consimțământul 
la divorţ. În acelaşi timp, am început sâ pălăvrăgesc vrute şi 
nevrute despre cum mi-aş omori soţul, pentru că am observat 
câ atunci când spui adevărul pe un ton puţin prostuţ, nimeni 
nu te crede că vorbeşti serios. O mai făcusem şi altădată, ca sâ 
obţin unele avantaje în contractele mele. Şi e mai bine sâ faci 
pe prostul când nu eşti. La a doua întâlnire cu Carlotta Adams, 
am abordat subiectul, i-am spus că este vorba de un pariu şi 
ea a înghiţit momeala imediat. Trebuia sâ meargă în locul 
meu la un dineu, pretinzând câ sunt eu, şi dacă reuşea, primea 


zece mii de dolari. A fost foarte entuziasmată şi multe dintre 
idei au venit chiar de la ea... Deghizarea noastră şi restul. 
Vedeţi dumneavoastră, nu puteam s-o facem aici din cauza lui 
Ellis şi nici la ea acasă, din cauza cameristei ei. Fa, 
bineînţeles, nu înţelegea de ce. A fost un moment un pic mai 
stânjenitor, dar am spus pur şi simplu „nu” şi am convins-o. 
Probabil câ m-a considerat cam prostuţă, dar a cedat şi ne-am 
gândit atunci la un hotel. Atunci am luat ochelarii lui Ellis. 

Normal câ n-am întârziat să-mi dau seama că ea va trebui să 
dispară. Era pâcat, dar până la urmă, imitaţiile ei erau cam 
impertinente. Dacă s-ar fi întâmplat ca imitaţia mea sâ nu fie 
atât de reuşită, m-aş fi supărat amarnic. Eram în posesia unei 
mici cantităţi de veronal, cu toate că mâ folosesc rar de el, aşa 
că mi s-a părut uşor. Am avut apoi o sclipire genială. Ar fi fost 
mult mai bine dacă aş fi făcut în aşa fel încât sâ se creadă că 
era o consumatoare obişnuită de veronal. Aşadar, am 
comandat o cutie, un duplicat al unei bijuterii ce-mi fusese 
oferită, şi am cerut sa fie gravate inițialele ei şi, înăuntru, o 
inscripţie. M-am gândit că o iniţială oarecare şi „Paris, 
noiembrie” pe capacul interior ar complica puţin lucrurile. Am 
comandat cutia printr-o scrisoare pe care am trimis-o de la 
Ritz, într-una din zile când am prânzit acolo. Şi am trimis-o pe 
Ellis s-o ridice. Bineînţeles că Ellis n-a ştiut nimic despre toate 
acestea. 


Totul a mers ca pe roate în acea noapte. I-am sustras lui Ellis 
unul din cuţitaşele pentru bătături pe când se afla la Paris, 
pentru că era mic şi foarte ascuţit. Nu a observat, pentru că l- 
am pus imediat la loc, după ce m-am folosit de el. Un medic 
din San Francisco m-a învăţat, fără să vrea, unde să lovesc. 
Îmi vorbea într-o zi despre puncţiile lombare şi cefalice şi mi-a 
spus că cel care efectuează aceste puncţii trebuie să fie foarte 
atent, pentru că altfel ar fi perforat centrii nervoşi vitali şi ar 
fi provocat moartea fulgerător. L-am rugat atunci să-mi arate 
de mai multe ori locul exact, cu gândul că nu se ştie când îmi 
va fi de folos, şi i-am spus că voiam să folosesc ideea într-un 
film. 

Mi s-a părut foarte urât din partea Carlottei să-i scrie surorii 
ei despre planul nostru. Îmi promisese că nu va spune 
nimănui. Mă consider totuşi foarte isteaţă pentru faptul că am 
rupt acea pagină şi am scos cuvântul „ea”. Această idee îmi 
aparţine în întregime. Şi cred că sunt mai mândră de asta 
decât de orice altceva. Toată lumea pretinde că sunt lipsită de 
inteligenţă... Dar, după părerea mea, îţi trebuie o mare doză 
pentru a inventa aşa ceva. 

Am gândit cu mare grijă totul şi m-am comportat exact aşa 
cum plănuisem când a venit la mine inspectorul acela de la 
Scotland Yard. Chiar mi-a plăcut reprezentaţia mea. M-am 
gândit la un moment dat că poate mă vor şi aresta. Dar m-am 
simţit complet în siguranţă, pentru că trebuiau să-i creadă pe 
toţi acei invitaţi la cină şi nu vedeam cum ar putea descoperi 
ceva despre mine şi Carlotta şi despre deghizarea noastrâ. 

Dupâ aceea, m-am simţit atât de fericită şi de mulțumită. 
Norocul fusese de partea mea şi totul mergea strună. Ducesa 
de Merton s-a purtat oribil cu mine, dar ducele a fost foarte 
amabil. Voia sâ se căsătorească cu mine cât de repede posibil 
şi nu bănuia absolut nimic. 

Nu cred că am mai fost aşa de fericită vreodată ca în timpul 
acelor câteva săptămâni. Arestarea nepotului soțului meu a 
contribuit încă o dată la liniştea mea. Din ce în ce mai mult, 
mă felicitam că am rupt acea pagină din scrisoarea Carlottei 


Adams. 

În ceea ce-1 priveşte pe Donald Ross, a fost pur nenoroc. Încă 
nici acum nu sunt sigură cum de şi-a dat seama. Ceva legat de 
Paris, ca fiind o persoană şi nu un oraş. Nici acum nu ştiu cine 
a fost Paris şi, în orice caz, găsesc ridicol să dai un astfel de 
nume unui bărbat. 

Curios totuşi, că atunci când ghinionul începe să te lovească, 
nu se mai opreşte. Trebuia neapărat să fac ceva în privinţa lui 
Donald Ross, şi repede, şi cred câ m-am descurcat foarte bine 
şi de data aceea. Era posibil sâ dau greş, pentru că nu 
avusesem timp să mă gândesc sau sâ-mi fac rost de un alibi. 
M-am considerat totuşi în afara pericolului dupâ aceea. 

Bineînţeles câ Ellis mi-a spus că aţi chemat-o pentru a o 
interoga, dar m-am gândit că era vorba despre relaţiile mele 
cu Bryan Martin, şi n-aveam cum sâ ghicesc unde voiaţi să 
ajungeţi. Nu aţi întrebat-o direct dacă a fost după cutia aurită, 
la Paris. Am bănuit că v-aţi gândit câ, dacâ mi-ar fi spus aşa 
ceva, mi-aş fi dat seama că ceva nu e în regulă. Oricum ar fi, 
m-a luat total prin surprindere. Nu-mi venea să cred. Părea 
incredibil cât de bine ştiaţi tot ce am fâcut. 

Mi-am dat seama imediat câ nu e bine. Nu poţi lupta contra 
norocului. Nu-i aşa câ a fost pur ghinion? Mâ întreb dacă vă 
pare rău pentru ceea ce mi-aţi făcut. Până la urmă, nu mi-am 
dorit decât să fiu fericită şi, dacă n-aş fi fost eu, n-aţi fi fost 
niciodată implicat în povestea asta. Nu v-am crezut nici o 
clipă atât de perspicace. Cine vă vede nu ar zice asta. 

E amuzant cum, în ciuda procesului aceluia îngrozitor şi a 
tuturor lucrurilor oribile pe care avocatul acuzării le-a spus 
despre mine şi a întrebărilor care parcă nu se mai sfârşeau, nu 
mi-am pierdut din frumuseţe. 

Arăt acum puţin mai palidă şi mai slabă, dar mi se potriveşte 
oarecum. Toată lumea îmi admiră curajul. Ştiaţi că 
spânzurările nu mai au loc în public? Păcat! 

Sunt sigură că nu au mai avut un caz ca al meu până acum. 

Cred câ ar trebui sâ vâ spun la revedere acum. Mi se pare 
foarte ciudat şi încâ nu realizez gravitatea situaţiei mele. 
Mâine, îl voi vedea pe preot. 


A dumneavoastră, iertătoare, (Pentru că trebuie sâ ne iertăm 
duşmanii, nu-i aşa?) 

Jane Wilkinson. 

P. S. Credeţi că voi face parte din Colecţia de ceară a 
Muzeului Tussaud? 


SFÂRŞIT 


